Split (1)

train · 10k rows

file_name stringlengths 13 17	summary stringlengths 1 1.09k	full_article stringlengths 5 22k
article_3713.txt	ក្រុមហ៊ុន Microsoft នៅថ្ងៃទី៣០ ខែមេសាបានប្រកាសវិនិយោគ ១,៧ពាន់លានដុល្លារលើបច្ចេកវិទ្យាបញ្ញាសប្បនិម្មិត (AI) និងការពង្រីកសេវាកម្ម Cloud ដើម្បីជួយអភិវឌ្ឍហេដ្ឋារចនាសម្ព័ន្ធបច្ចេកវិទ្យានៅប្រទេសអាស៊ីអាគ្នេយ៍មួយនេះ រួមទាំងការកសាងមជ្ឈមណ្ឌលទិន្នន័យផង។	ទីក្រុងហ្សការតា ជាទីតាំងដំបូងដែលនាយកប្រតិបត្តិក្រុមហ៊ុន Microsoft លោក Satya Nadella ឈានជើងចូលប្រទេសអាស៊ីអាគ្នេយ៍ក្នុងគោលបំណងផ្សព្វផ្សាយបច្ចេកវិទ្យាបញ្ញាសិប្បនិម្មិតជំនាន់ថ្មីរបស់ក្រុមហ៊ុនអាម៉េរិក។ លោកនឹងទៅម៉ាឡេស៊ី និងថៃនៅចុងសប្តាហ៍នេះ។ ថ្លែងបន្ទាប់ពីជំនួបជាមួយប្រធានាធិបតីឥណ្ឌូណេស៊ី ចូកូ វីដូដូ លោក Nadella បានបញ្ជាក់ថា ក្រុមហ៊ុន Microsoft នឹងវិនិយោគ ១,៧ពាន់លានដុល្លារលើការអភិវឌ្ឍបញ្ញាសិប្បនិម្មិត និង Cloud នៅឥណ្ឌូណេស៊ី។ ទន្ទឹមនេះ ក្រុមហ៊ុនបច្ចេកវិទ្យាខ្នាតយក្សរបស់អាម៉េរិកមួយនេះ នឹងសាងសង់មជ្ឈមណ្ឌលទិន្នន័យនៅឥណ្ឌូណេស៊ី ក៏ដូចជាជួយប្រទេសនេះបណ្តុះបណ្តាលកម្មកររាប់សែននាក់ក្នុងវិស័យសិប្បនិម្មិត។ លើសពីនេះ លោក Nadella បានសន្យានឹងនាំមកនូវហេដ្ឋារចនាសម្ព័ន្ធ AI ចុងក្រោយបំផុត ទៅកាន់ឥណ្ឌូណេស៊ី។ ការវិនិយោគរបស់ក្រុមហ៊ុន Microsoft នឹងត្រូវបានដាក់ឱ្យប្រើប្រាស់ក្នុងរយៈពេល៤ឆ្នាំខាងមុខ ហើយនេះជាការវិនិយោគដ៏ធំបំផុតក្នុងប្រតិបត្តិការរយៈពេល ២៩ឆ្នាំរបស់ក្រុមហ៊ុន Microsoft នៅក្នុងប្រទេសនេះ។ នេះបើតាមសារព័ត៌មាន Reuters ។ បច្ចុប្បន្នក្រុមហ៊ុន Microsoft ទទួលបានការកោតសរសើរយ៉ាងខ្លាំងពីសំណាក់វិនិយោគិន បន្ទាប់ពីបានផ្សព្វផ្សាយ AI ជំនាន់ថ្មី ក្រោយចាប់គម្រោងភាពជាដៃគូទឹកប្រាក់ ១៣ពាន់លានដុល្លារជាមួយ OpenAI ដែលជាម្ចាស់កម្មវិធីដ៏ពេញនិយម ChatGPT ក្នុងឆ្នាំ២០២៣។ គួរបញ្ជាក់ថា ក្រុមហ៊ុន Microsoft គ្រោងនឹងបណ្តុះបណ្តាលធនធានមនុស្សចំនួន ២,៥លាននាក់នៅអាស៊ីអាគ្នេយ៍ក្នុងការប្រើប្រាស់ AI នៅឆ្នាំ២០២៥ ក្នុងនោះឥណ្ឌូណេស៊ីមានចំនួន ៨៤ម៉ឺននាក់។ ប៉ុន្មានសប្តាហ៍មុននេះ នាយកប្រតិបត្តិ Apple លោក Tim Cook ក៏បានទៅទស្សនកិច្ចនៅឥណ្ឌូណេស៊ីដែរ។ ក្រុមហ៊ុន Apple ក៏កំពុងពិចារណាសាងសាង់រោងចក្រផលិតកម្មនៅក្នុងប្រទេសនេះដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3714.txt	លទ្ធផលនៃការស្ទង់មតិបានបង្ហាញថា ប្រជាជនអាម៉េរិកទុកចិត្តលើលោកអតីតប្រធានាធិបតី ដូណាល់ ត្រាំ ជាជាងប្រធានាធិបតីបច្ចុប្បន្នលោក ចូ បៃឌិន លើការដោះស្រាយបញ្ហាសេដ្ឋកិច្ច និងអតិផរណានៅក្នុងប្រទេស។	លទ្ធផលនៃការស្ទង់មតិរបស់ ABC News/Ipsos ដែលបានប្រកាសនៅថ្ងៃទី៥ ខែឧសភាបង្ហាញថា បញ្ហាសេដ្ឋកិច្ច និងអតិផរណាជាបញ្ហាចម្បងដែលអ្នកបោះឆ្នោតនៅក្នុងការបោះឆ្នោតប្រធានាធិបតីនៅចុងឆ្នាំនេះ។ អត្រា ៨៨ភាគរយនៃប្រជាជនអាម៉េរិកចូលរួមស្ទង់មតិបានឲ្យដឹងថា បញ្ហាសេដ្ឋកិច្ចនឹងជះឥទ្ធិពលលើការសម្រេចចិត្តរបស់ពួកគេក្នុងការគូសសន្លឹកឆ្នោតជ្រើសប្រធានាធិបតី ចំណែក ៨៥ភាគរយបាននិយាយស្រដៀងគ្នាដែលពាក់ព័ន្ធបញ្ហាអតិផរណា។ ទន្ទឹមនេះ ៤៦ភាគរយនៃប្រជាជនអាម៉េរិកដែលចូលរួមស្ទង់មតិបានបង្ហាញនូវការជឿជាក់លើលោក ត្រាំ ក្នុងកិច្ចការដឹកនាំវិស័យសេដ្ឋកិច្ចឲ្យរីកចម្រើនក្នុងនោះ ៣២ភាគរយបានជ្រើសលោក បៃឌិន ខណៈ ២១ភាគរយទៀតមិនទុកចិត្តលើបេក្ខជនទាំងពីរ។ លើសពីនេះ ៤៤ភាគរយនៃការចូលរួមស្ទង់មតិទុកចិត្តលើលោក ត្រាំ ក្នុងការដោះស្រាយបានល្អលើបញ្ហាអតិផរណា ហើយមានតែ ៣០ភាគរយប៉ុណ្ណោះជឿថាលោក បៃឌិន ធ្វើកិច្ចការនេះបានល្អ ស្របពេល២៥ភាគរយមិនជឿជាក់លើបេក្ខជនទាំងពីរនេះ។ ៤៣ភាគរយនៃអ្នកឆ្លើយសំណួរបាននិយាយថា ស្ថានភាពហិរញ្ញវត្ថុរបស់ពួកគេមិនមានភាពប្រសើរឡើងចាប់តាំងពីលោក បៃឌិន ក្លាយជាប្រធានាធិបតី ហើយ ៤០ភាគរយបាននិយាយថាស្ថានភាពនៅតែដដែល ខណៈ ១៦ភាគរយមានភាពល្អប្រសើរ។ ទាក់ទងនឹងប្រៀបធៀបសំឡេងឆ្នោតរវាងលោក បៃឌិន និងលោក ត្រាំ នៅថ្ងៃទី៥ ខែវិច្ឆិកាខាងមុខ អ្នកចូលរួមស្ទង់មតិ ៤៦ភាគរយគាំទ្រលោក ត្រាំ និង ៤៤ភាគរយគាំទ្រលោក បៃឌិន។ យ៉ាងណាមិញ ក្នុងចំណោមអ្នកដែលចុះឈ្មោះបោះឆ្នោត ៤៦ភាគរយ គាំទ្រលោក បៃឌិន ខណៈ ៤៥ភាគរយគាំទ្រលោក ត្រាំ ។ បើយោងតាមលទ្ធផលស្ទង់មតិ លោក Biden ត្រូវបានចាត់ទុកថាជាបេក្ខជនដែលស្មោះត្រង់ និងគួរឱ្យទុកចិត្ត ជាជាងលោក ត្រាំ។ ចំណែក ទាក់ទងនឹងការការពារលទ្ធិប្រជាធិបតេយ្យ បេក្ខជនទាំងពីរទទួលបានអត្រាគាំទ្រស្មើគ្នា។ ការស្ទង់មតិរបស់ ABC News/Ipsos ត្រូវបានធ្វើឡើងតាមរយៈអនឡាញជាមួយនឹងមនុស្សពេញវ័យចំនួន ២២៦០នាក់នៅក្នុងចំណោមក្រុមអ្នកគ្រាំទ្របក្សសាធារណៈរដ្ឋ ប្រជាធិបតេយ្យ និងអ្នកឯករាជ្យ ចាប់ពីថ្ងៃទី២៥ ដល់ថ្ងៃទី៣០ ខែមេសា។ មូលនិធិរូបិយវត្ថុអន្តរជាតិ (IMF) កាលពីពាក់ណ្តាលខែមេសាបានព្យាករថា កំណើនសេដ្ឋកិច្ចអាម៉េរិកនឹងកើនឡើងក្នុងរង្វង់ ២,៧ភាគរយនៅក្នុងឆ្នាំ២០២៤។ ចំណែក អតិផរណាមិនទាន់ធ្លាក់ចុះដល់គោលដៅ ២ភាគរយរបស់ធនាគារកណ្តាលអាម៉េរិកចង់បាននៅឡើយទេ។ នៅថ្ងៃទី២៥ ខែមេសា ក្រសួងពាណិជ្ជកម្មអាមេរិកបានបង្ហាញតួលេខអតិផរណាកើនឡើង ៣,៤ភាគរយក្នុងរយៈពេល ៣ខែនៃឆ្នាំ២០២៤ បើធៀបគ្រាដូចគ្នានៅឆ្នាំ២០២៣ មានការកើនឡើងតែ ១,៨ភាគរយប៉ុណ្ណោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3715.txt	នាយកប្រតិបត្តិក្រុមហ៊ុន Tesla លោក Elon Musk នៅថ្ងៃទី២៣ ខែឧសភា បានបង្ហាញការមិនគាំទ្រអាម៉េរិក ដែលបានដំឡើងពន្ធនាំចូលលើរថយន្តអគ្គិសនីរបស់ចិន។ បើតាមមេក្រុមហ៊ុន Teslaរូបនេះ ការដំឡើងពន្ធ គឺមិនល្អឡើយ។	អាម៉េរិក កាលពីថ្ងៃទី១៤ ខែឧសភា បានប្រកាសដំឡើងពន្ធយ៉ាងខ្លាំងលើយានយន្តអគ្គិសនី បន្ទះឈីបកុំព្យូទ័រ ឧបករណ៍វេជ្ជសាស្ត្រ និងទំនិញផ្សេងទៀតពីសេដ្ឋកិច្ចទីពីររបស់ពិភពលោក។ ដោយឡែកពន្ធលើយានយន្តអគ្គិសនីបានកើនឡើង៤ដង គឺដល់ជាង១០០ភាគរយ។ នៅឯវេទិកាបច្ចេកវិទ្យា Viva នៅទីក្រុងប៉ារីសនៅថ្ងៃទី២៣ ខែឧសភា លោក Elon Musk បានបញ្ជាក់ថា ទាំងរូបលោក និងក្រុមហ៊ុនមិនបានស្នើឱ្យដាក់ពន្ធនាំចូលនេះទេ។ លោកសង្កត់ធ្ងន់ថា ៖« ខ្ញុំក៏ភ្ញាក់ផ្អើលដែរ ពេលបានឮព័ត៌មាននោះ។ បទប្បញ្ញត្តិដែលកំណត់ពាណិជ្ជកម្មសេរី ឬបង្ខូចថ្លៃទីផ្សារគឺមិនល្អទេ»។ នេះបើតាមសារព័ត៌មាន Reuters ។ នាយកប្រតិបត្តិក្រុមហ៊ុន Tesla រូបនេះបន្តថា ក្រុមហ៊ុននៅតែប្រជែងគ្នាបានយ៉ាងល្អក្នុងប្រទេសចិនដោយគ្មានការគាំទ្រណាមួយឡើយ។ លោកបញ្ជាក់ថា៖ «ខ្ញុំមិនគាំទ្រការយកពន្ធនាំចូលទេ»។ ការប៉ាន់ស្មានតម្លៃសរុបនៃការនាំចូលទំនិញចិន ដែលរងផលប៉ះពាល់ពីការសម្រេចចិត្តរបស់រដ្ឋបាល ចូ បៃឌិន ក្នុងការបង្កើនពន្ធលើផលិតផលមួយចំនួនមានតម្លៃ ១៨ពាន់លានដុល្លារ។ គោលនយោបាយនៃការដំឡើងពន្ធនាំចូលត្រូវបានរក្សាដោយរដ្ឋបាលរបស់ប្រធានាធិបតី ចូ បៃឌិន ចាប់តាំងពីអតីតប្រធានាធិបតី ដូណាល់ ត្រាំ។ គោលបំណងនៃគោលនយោបាយទាំងនេះគឺដើម្បីគាំទ្រដល់ការផលិតរបស់ក្រុមហ៊ុនក្នុងស្រុករបស់អាម៉េរិក។ រថយន្តអគ្គិសនីរបស់ចិន បានបង្កើនវត្តមានយ៉ាងសកម្មនៅទូទាំងពិភពលោកក្នុងរយៈពេលប៉ុន្មានឆ្នាំចុងក្រោយនេះ។ នៅក្នុងខែមករា បន្ទាប់ពីបានចេញផ្សាយរបាយការណ៍ហិរញ្ញវត្ថុត្រីមាសទី៤ឆ្នាំ២០២៣ លោក Musk បានសរសើរក្រុមហ៊ុនផលិតរថយន្តរបស់ប្រទេសនេះ។ លោកថា ក្រុមហ៊ុនចិនប្រកួតប្រជែងខ្ពស់ នឹងទទួលបានជោគជ័យយ៉ាងខ្លាំងនៅខាងក្រៅប្រទេសចិន បើទោះបីជាមានការកម្រិតពន្ធនាំចូល និងរបាំងពាណិជ្ជកម្ម។ «ប្រសិនបើមិនមានរបាំងពាណិជ្ជកម្មទេ ពួកគេនឹងកំទេចក្រុមហ៊ុនរថយន្តផ្សេងទៀតនៅក្នុងពិភពលោក។ ពួកគេពិតជាល្អណាស់»។ លោក Musk ធ្លាប់បាននិយាយបែបនេះ។ ការលើកឡើងទាំងនេះបង្ហាញថា ក្រុមហ៊ុនរថយន្តអគ្គិសនីរបស់អាម៉េរិកកំពុងប្រឈមមុខនឹងសម្ពាធយ៉ាងខ្លាំងពីដៃគូប្រកួតប្រជែងរបស់ចិនដូចជា BYD ដែលជាក្រុមហ៊ុនកំពុងបង្កើនវត្តមានរបស់ខ្លួនយ៉ាងខ្លាំងនៅទូទាំងពិភពលោក៕ Relate 136535 អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3716.txt	ថៃកំពុងព្យាយាមទាក់ទាញភ្ញៀវទេសចរ ដោយបន្តលើកលែងទិដ្ឋាការដល់ភ្ញៀវតៃវ៉ាន់ និងឥណ្ឌារយៈពេល ៦ខែបន្ថែមទៀត ដើម្បីកែលម្អសេដ្ឋកិច្ចប្រទេសដែលនៅទ្រឹង។	គណៈរដ្ឋមន្រ្តីថៃបានអនុម័តផែនការពង្រីកការលើកលែងទិដ្ឋាការសម្រាប់ភ្ញៀវទេសចរទៅពីឥណ្ឌា និងតៃវ៉ាន់សម្រាប់រយៈពេល ៦ខែ ខណៈប្រទេសអាស៊ីអាគ្នេយ៍មួយនេះកំពុងស្វែងរកជំរុញការមកដល់របស់ភ្ញៀវទេសចរបរទេសដើម្បីស្តារសេដ្ឋកិច្ចដែលនៅទ្រឹង។ នាយករដ្ឋមន្ត្រីថៃលោក សេដ្ឋា ថាវីស៊ីន នៅថ្ងៃទី៧ ខែឧសភា បានបញ្ជាក់ថា ភ្ញៀវទេសចរមកពីឥណ្ឌា និងតៃវ៉ាន់ នឹងអាចចូលកម្សាន្តនៅថៃដោយគ្មានទិដ្ឋាការរហូតដល់ថ្ងៃទី១១ ខែវិច្ឆិកា ឆ្នាំ២០២៤ បន្ទាប់ពីសេចក្តីសម្រេចលើកលែងទិដ្ឋាការបច្ចុប្បន្នផុតកំណត់នៅថ្ងៃទី១០ ខែឧសភា។ តាមបទបញ្ញតិ្ត ភ្ញៀវទេសចរអាចស្នាក់នៅថៃបានរយៈពេលអតិបរមា ៣០ថ្ងៃ សម្រាប់ការចូល១លើក។ ការពន្យារពេលបណ្តោះអាសន្ននេះ នឹងបន្តភាពជោគជ័យនៃការលើកលែងទិដ្ឋាការតាំងពីដំបូងកាលពីខែវិច្ឆិកា ឆ្នាំ២០២៣។ ថៃជាប្រទេសពឹងផ្អែកខ្លាំងលើវិស័យទេសចរណ៍ ដោយបានបន្ធូរបន្ថយបទប្បញ្ញត្តិលើកលែងទិដ្ឋាការសម្រាប់ភ្ញៀវមកពីទីផ្សារសំខាន់ៗមួយចំនួន រួមទាំងចិន និងរុស្ស៊ីផង។ បើតាមក្រសួងទេសចរណ៍ និងកីឡាថៃ ក្នុងរយៈពេល៤ខែឆ្នាំ២០២៤ ប្រទេសនេះបានស្វាគមន៍ភ្ញៀវទេសចរបរទេសជាង ១២លាននាក់ កើនឡើង៣៩ភាគរយធៀបនឹងរយៈពេលដូចគ្នាកាលពីឆ្នាំមុន។ ក្រុមទេសចរណ៍ធំបំផុតរបស់ថៃមកពីចិន ម៉ាឡេស៊ី រុស្ស៊ី កូរ៉េខាងត្បូង និងឥណ្ឌា។ ក្រុមទាំងនេះមានចំនួនពាក់កណ្តាលនៃការមកដល់ភ្ញៀវសរុបនៅឆ្នាំនេះ។ វិស័យទេសចរណ៍ ជាឧស្សាហកម្មដ៏សំខាន់មួយរបស់ថៃដែលមានចំនួនប្រហែល ២០ភាគរយនៃការងារសរុប និងប្រហែល ១២ភាគរយនៃសេដ្ឋកិច្ចជាតិ ៥០០ពាន់លានដុល្លារ។ រដ្ឋាភិបាលរបស់នាយករដ្ឋមន្ត្រី សេដ្ឋា បានកំណត់ទិសដៅទាក់ទាញភ្ញៀវទេសចរចំនួន ៨០ លាននាក់នៅឆ្នាំ២០២៧៕ អត្ថបទទាក់ទង ថៃ ជំរុញការប្រើប្រាស់ទិដ្ឋាការរួមជាមួយកម្ពុជា និងប្រទេស៤ទៀត ទេសចរចិនសម្រុកមកអាស៊ីអាគ្នេយ៍ ជាពិសេសសិង្ហបុរី ថៃ ម៉ាឡេស៊ី ក្រោយការលើកលែងទិដ្ឋាការ ចិន និងថៃ ចុះហត្ថលេខាលើកលែងទិដ្ឋាការគ្នា ដែលនឹងចូលជាធរមានចាប់ពីខែមីនា អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3717.txt	ចិនមានចំណែកជាង ៨០ភាគរយនៃសមត្ថភាពផលិតបន្ទះថាមពលពន្លឺព្រះអាទិត្យ និងនាំចេញថ្មសាករថយន្តអគ្គិសនី ៧០ភាគរយនៅទូទាំងពិភពលោកនៅឆ្នាំ២០២៣។ នេះបើតាមសារព័ត៌មាន Euronews ។	នៅឆ្នាំ២០២៣ ការប្រើប្រាស់បន្ទះថាមពលស្រូបពន្លឺព្រះអាទិត្យមានចំនួន៣ ភាគ៤នៃថាមពលកកើតឡើងវិញសរុបទូទាំងពិភពលោក ដោយកំណើនភាគច្រើនមកពីអាស៊ី សហភាពអឺរ៉ុប (EU) និងអាម៉េរិក។ គិតត្រឹមឆ្នាំ២០២២ សមត្ថភាពដំឡើងបន្ទះស្រូបពន្លឺព្រះអាទិត្យសរុបរបស់ចិនមានដល់ ៣៩៣ជីហ្កាវ៉ាត់ដែលជិត ២ដងនៃសហភាពអឺរ៉ុបចំនួន ២០៥ជីហ្កាវ៉ាត់ និង៣ដងនៃសមត្ថភាពដំឡើងសរុបរបស់អាមេរិកប្រមាណ ១១៣ជីហ្កាវ៉ាត់។ ចាប់តាំងពីឆ្នាំ២០១៧ ចិនមានអត្រាកំណើនប្រចាំឆ្នាំ (CAGR) ប្រហែល ២៥ភាគរយ នៅក្នុងសមត្ថភាពដំឡើងបន្ទះសូឡា ខណៈអាម៉េរិកមាន CAGR ត្រឹម ២១ភាគរយ និង EU មានប្រមាណ ១៦ភាគរយ។ ទន្ទឹមនេះ ចិនកាន់កាប់ចំណែក ៨០ភាគរយនៅក្នុងវិស័យផលិតគ្រឿងបន្លាស់ថាមពលពន្លឺព្រះអាទិត្យរបស់ពិភពលោក ហើយក៏ជាអ្នកនាំចេញថ្មសាករថយន្តអគ្គិសនីដ៏ធំបំផុតរបស់ពិភពលោកដែលស្មើនឹងប្រហែល ៧០ភាគរយនៃការនាំចេញសរុបក្នុងឆ្នាំ២០២៣។ យោងតាមទីភ្នាក់ងារថាមពលអន្តរជាតិ (IEA) ចិននឹងមានចំណែកជិត ៦០ភាគរយនៃសមត្ថភាពផលិតថាមពលកកើតឡើងវិញថ្មី ដែលរំពឹងថានឹងដាក់លក់តាមអ៊ីនធឺណិតទូទាំងពិភពលោកនៅឆ្នាំ ២០២៨។ ទោះបីជាមានការផ្អាកពីការឧបត្ថម្ភធនពីរដ្ឋាភិបាលនៅឆ្នាំ២០២០ និងឆ្នាំ២០២១ ក៏ការដាក់ពង្រាយថាមពលពន្លឺព្រះអាទិត្យនៅចិននៅតែបន្តការបង្កើនល្បឿន។ ប្រទេសនេះរំពឹងថា នឹងសម្រេចបាននូវគោលដៅជាតិឆ្នាំ២០៣០ សម្រាប់ការដំឡើងថាមពលខ្យល់ និងថាមពលពន្លឺព្រះអាទិត្យនៅឆ្នាំ ២០២៤ ពោលគឺលឿនជាងការគ្រោងទុកចំនួន ៦ឆ្នាំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3718.txt	ទីក្រុង Shenzhen មានស្ថានីយសាកថ្មរថយន្តអគ្គិសនីសរុបចំនួន ៣៦២កន្លែង គិតត្រឹមថ្ងៃទី៣០ ខែមេសា ដែលចំនួននេះច្រើនជាងចំនួនស្ថានីយប្រេងឥន្ធនៈនៅក្នុងទីក្រុង។ នេះបើតាមសារព័ត៌មានចិន China Daily។	ចំនួនស្ថានីយសាកថ្ម និងប្រអប់បញ្ចូលភ្លើងរថយន្តអគ្គិសនី មានចំនួនលើសពីស្ថានីយប្រេងឥន្ធនៈនៅទីក្រុង Shenzhen។ ចំនួននេះបានឆ្លុះបញ្ចាំងពីនិន្នាការវិជ្ជមានក្នុងការអភិវឌ្ឍទីផ្សាររថយន្តថាមពលថ្មី (New Energy Vehicles - NEV) ក៏ដូចជា ប្រតិបត្តិការប្រកបដោយប្រសិទ្ធភាពដែលដំណើរការប្រព័ន្ធសាកថ្មនៅទីក្រុងមួយក្នុងខេត្តក្វាងទុង។ នៅចិន រថយន្តថាមពលថ្មី (NEV) សំដៅលើរថយន្តដែលប្រើប្រាស់អគ្គិសនីទាំងស្រុង ឬភាគច្រើនសំដៅលើរថយន្តអគ្គិសនីកូនកាត់ ឬរថយន្តប្រើថ្មសាកអគ្គិសនី។ រដ្ឋាភិបាលចិនបានចាប់ផ្តើមអនុវត្តកម្មវិធី NEV ក្នុងឆ្នាំ ២០០៩ ដើម្បីជំរុញការអភិវឌ្ឍ និងប្រើប្រាស់រថយន្តថាមពលថ្មី ហើយអ្នកទិញរថយន្តអគ្គិសនីមានសិទ្ធិទទួលបានការឧបត្ថម្ភធនសាធារណៈ។ ស្ថិតិពីការិយាល័យផ្គត់ផ្គង់អគ្គិសនី Shenzhen នៃប្រតិបត្តិករបណ្តាញអគ្គិសនី China Southern Power Grid បង្ហាញថា ក្នុងត្រីមាសទី១ បរិមាណអគ្គិសនីសម្រាប់រថយន្តអគ្គិសនីបានកើនឡើងដល់ ៦៧០លានគីឡូវ៉ាត់ម៉ោង ដែលកើន ១០,៩ភាគរយក្នុងរយៈពេលដូចគ្នាឆ្នាំ ២០២៣។ សម្រាប់រថយន្តអគ្គិសនីធម្មតា វានឹងចំណាយពេលប្រហែល ៧-៨ម៉ោង ដើម្បីសាកពេញជាមួយកម្រិតស្តង់ដារ ឬត្រឹមតែ ១-២ម៉ោង សម្រាប់មុខងារបញ្ចូលថ្មលឿន។ ជាមួយនឹងឆ្នាំងសាកលឿន ថ្មអាចឡើងដល់ ៨០ភាគរយ ឬច្រើនជាងនេះ ក្នុងរយៈពេលត្រឹមតែ១០ នាទី ឬតិចជាងនេះ។ នៅថ្ងៃទី២៩ ខែមិថុនា ឆ្នាំ២០២៣ ទីក្រុង Shenzhen បានបើកដំណើរការស្ថានីយសាកថ្មលឿនដំបូងបំផុតដែលត្រូវបានគេដាក់ឈ្មោះថា ទីក្រុងនៃស្ថានីយសាកថ្មលឿន។ នាពេលនេះ ប្រព័ន្ធសេវាសាកថ្មលឿនត្រូវបានដំឡើងនៅទូទាំងទីក្រុង Shenzhen ដោយភាគច្រើននៅស្ថានីយសាកថ្មដែលមានស្រាប់ និងនៅក្នុងមជ្ឈមណ្ឌលពាណិជ្ជកម្មធំៗ ស្ថានីយរថយន្តក្រុង សួនឧស្សាហកម្ម និងទីតាំងសំខាន់ៗផ្សេងទៀត។ នៅចុងឆ្នាំ ២០២៣ ចំនួនរថយន្ត NEV នៅទីក្រុង Shenzhen មានលើសពី ៩៧០ពាន់គ្រឿង ហើយមានចំនួនច្រើនជាង ៦០ភាគរយនៃការលក់រថយន្តថ្មី។ នៅចុងឆ្នាំ ២០២៥ ចំនួនរថយន្ត NEV នៅក្នុងទីក្រុងនេះ ត្រូវបានប៉ាន់ប្រមាណថានឹងកើនឡើងដល់ ១,៣លានគ្រឿង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3719.txt	នៅថ្ងៃទី១៤ ខែឧសភា ប្រធានាធិបតីអាមេរិក ចូ បៃឌិន បានប្រកាសពីការដាក់ទណ្ឌកម្មថ្មី និងការដំឡើងពន្ធលើផលិតផលជាបន្តបន្ទាប់ពីចិន ជាពិសេសពន្ធលើយានយន្តអគ្គិសនីនឹងកើនឡើងដល់ ១០២,៥ភាគរយនៅឆ្នាំនេះពីអត្រា២៧,៥ភាគរយពីមុន។ ពន្ធលើអាគុយលីចូមសម្រាប់រថយន្តអគ្គិសនីក៏បានកើនឡើងលើសពី៣ដងដល់ ២៥ភាគរយ។	ទន្ទឹមនេះ បន្ទះស្រូបពន្លឺព្រះអាទិត្យ ដែក អាលុយមីញ៉ូម និងឧបករណ៍វេជ្ជសាស្ត្រក៏ត្រូវបានដំឡើងពន្ធនាំចូលដែរ។ តម្លៃសរុបនៃទំនិញដែលរងផលប៉ះពាល់ពីការដាក់ពន្ធរបស់រដ្ឋបាលលោក បៃឌិន ទៅលើទំនិញចិននាពេលនេះប្រហែល ១៨ពាន់លានដុល្លារ។ អ្នកសេដ្ឋកិច្ចយល់ថា ក្នុងរយៈពេលខ្លីពន្ធនេះនឹងមិនមានផលប៉ះពាល់ខ្លាំងដល់ផលិតក្នុងស្រុកសរុបរបស់អាម៉េរិក អតិផរណា និងគោលនយោបាយរូបិយវត្ថុនោះទេ។ ចំណែកចិនវិញ ការដាក់ពន្ធបន្ថែមប្រហែលជាក៏មិនរងផលប៉ះពាល់ភ្លាមៗដែរ។ ដោយសារតែក្រុមហ៊ុនផលិតរថយន្តអគ្គិសនីឈានមុខគេរបស់ប្រទេសនេះមិនមានវត្តមានច្រើននៅអាម៉េរិកទេ ហើយបន្ទះសូឡាភាគច្រើននាំចេញទៅកាន់ប្រទេសទីបី។ ទោះជាយ៉ាងណាក៏ដោយ ប្រសិនបើមើលឱ្យស៊ីជម្រៅនោះ ការដាក់ពន្ធនេះមានភាពស្មុគស្មាញច្រើន។ លោក Joe Brusuelas សេដ្ឋវិទូនៅក្រុមហ៊ុនប្រឹក្សា RSM US បានប្រាប់សារព័ត៌មាន CNN ថា ពន្ធនេះជាសញ្ញាមួយបង្ហាញថា ទំនាក់ទំនងសេដ្ឋកិច្ចអាម៉េរិក-ចិននឹងត្រូវជួបបញ្ហាក្នុងរយៈពេលយូរ។ ការដំឡើងពន្ធចុងក្រោយបង្អស់របស់ទីក្រុងវ៉ាស៊ីនតោនលើទីក្រុងប៉េកាំង គឺស្ថិតនៅក្រោមរដ្ឋបាលអតីតប្រធានាធិបតី ដូណាល់ ត្រាំ ក្នុងឆ្នាំ២០១៨ និង២០១៩ លើទំនិញដែលមានតម្លៃប្រហែល ៣០០ពាន់លានដុល្លារ ដោយច្បាប់នេះនៅតែបន្តអនុវត្ត។ ក្នុងអំឡុងយុទ្ធនាការឃោសនាបោះឆ្នោតប្រធានាធិបតីអាម៉េរិក លោក ត្រាំ បាននិយាយថា ប្រសិនបើជាប់ឆ្នោតឡើងវិញ លោកនឹងដំឡើងពន្ធនាំចូលពីគ្រប់កន្លែង មិនមែនសម្រាប់តែចិននោះទេ។ អ្នកសេដ្ឋកិច្ចព្រមានថា រឿងនេះនឹងបង្កឱ្យមានអត្រាអ្នកអត់ការងារធ្វើច្រើន និងអតិផរណាខ្ពស់។ ឥទ្ធិពលការដាក់ពន្ធនាំចូលលើកំណើនសេដ្ឋកិច្ច អតិផរណា និងធនាគារកណ្តាលអាម៉េរិក ពន្ធថ្មីនឹងត្រូវបានអនុវត្តដោយរដ្ឋបាល បៃឌិន នៅឆ្នាំនេះ និងលើមុខទំនិញភាគតិចចាប់ឆ្នាំ ២០២៦។ គោលនយោបាយនេះត្រូវបានប្រកាសនៅក្នុងបរិបទនៃទីផ្សារការងាររឹងមាំ កំណើនសេដ្ឋកិច្ចល្អ និងការប្រើប្រាស់សកម្មនៅអាម៉េរិក។ យ៉ាងណាមិញ សង្រ្គាមអតិផរណានៅតែបន្តដោយបង្ខំឱ្យធនាគារកណ្តាលអាម៉េរិក (Fed) រក្សាអត្រាការប្រាក់ក្នុងកម្រិតខ្ពស់។ ផែនការរបស់លោក បៃឌិន ក្នុងការដំឡើងពន្ធត្រូវបានប៉ាន់ប្រមាណថា នឹងមិនផ្លាស់ប្តូរគោលនយោបាយរូបិយវត្ថុប្រទេសនេះទេ។ លោក Ryan Sweet ដែលជាប្រធានសេដ្ឋវិទូនៅ Oxford Economics បាននិយាយថា ពន្ធថ្មីនឹងស្ទើរតែគ្មានឥទ្ធិពលលើអតិផរណា និងផលិតផលក្នុងស្រុកសរុប ក៏ដូចជាគោលនយោបាយរូបិយវត្ថុ។ Fed នឹងមិនខ្វល់អំពីរឿងនេះទេ នៅពេលពិចារណាលើអត្រាការប្រាក់។ ឥទ្ធិពលពីការដាក់ពន្ធនាំចូល លើផលិតកម្មក្នុងស្រុកអាម៉េរិក ក្នុងឆ្នាំ ២០០២ អតីតប្រធានាធិបតីអាម៉េរិក George W. Bush បានដាក់ពន្ធលើអាលុយមីញ៉ូម និងដែក។ ការសិក្សាជាបន្តបន្ទាប់បានបង្ហាញថា គោលនយោបាយនេះបណ្តាលឱ្យខាតបង់ ៣០លានដុល្លារដល់សេដ្ឋកិច្ចអាម៉េរិក។ វាក៏ជំរុញឱ្យមានការចំណាយលើវិស័យដែលប្រើប្រាស់ដែក និងបង្កឱ្យមានភាពអត់ការងារធ្វើយ៉ាងច្រើននៅក្នុងឧស្សាហកម្មនេះ ជាពិសេសចំពោះក្រុមហ៊ុនតូចៗ។ ៧ឆ្នាំក្រោយមក អតីតប្រធានាធិបតី បារ៉ាក់ អូបាម៉ា បានដំឡើងពន្ធលើសំបកកង់នាំចូលពីចិន បណ្តាលឲ្យកម្មករ ១២០០នាក់បាត់បង់ការងារធ្វើនៅក្នុងឧស្សាហកម្មផលិតកម្មនេះ ។ ប្រជាជាជនអាម៉េរិកបានខាតបង់ ១,១ពាន់លានដុល្លារដោយសារតែការកើនឡើងថ្លៃ។ នេះបើយោងតាមការស្រាវជ្រាវដោយវិទ្យាស្ថាន Peterson សម្រាប់សេដ្ឋកិច្ចអន្តរជាតិ។ នៅឆ្នាំ ២០១៩ ការស្រាវជ្រាវរបស់ Fed បានបង្ហាញថា ការដាក់ពន្ធនាំចូលរបស់លោក ត្រាំ មិនបង្កើនការងារផលិតកម្មក្នុងរយៈពេលខ្លីនោះទេ។ វាថែមទាំងបង្កឱ្យមានភាពអត់ការងារធ្វើ បង្កើនតម្លៃដោយសារថ្លៃដើមខ្ពស់ និងនាំឱ្យមានការសងសឹកដោយប្រទេសផ្សេងទៀត។ ឥទ្ធិពលការដាក់ពន្ធនាំចូល លើការប្រើប្រាស់របស់ប្រជាជនអាម៉េរិក បើតាមអ្នកជំនាញសេដ្ឋកិច្ចលោក Ryan Sweet ការដាក់ពន្ធនាំចូលច្រើនតែមានលក្ខណៈនយោបាយជាងសេដ្ឋកិច្ច។ អ្នកសេដ្ឋកិច្ចភាគច្រើនចាត់ទុកពន្ធនេះថាជាគំនិតមិនល្អ ព្រោះវារារាំងប្រទេសពីការទទួលបានអត្ថប្រយោជន៍ពីជំនាញការងារ រំខានដល់លំហូរនៃផលិតផល និងសេវាកម្ម និងធ្វើឱ្យធនធានមិនត្រូវបានសម្របសម្រួល។ ពន្ធនេះនឹងធ្វើឱ្យក្រុមហ៊ុនចែកចាយ អ្នកលក់រាយ និងអ្នកប្រើប្រាស់ចាយលុយថែមទៀត។ ការសិក្សាឆ្នាំ២០២៣ ដោយគណៈកម្មការពាណិជ្ជកម្មអន្តរជាតិរបស់អាម៉េរិកបានរកឃើញថាក្រុមហ៊ុនគួរតែទទួលបន្ទុកស្ទើរតែទាំងស្រុងនៃការដាក់ពន្ធនាំចូលរបស់ ត្រាំ ។ អាក្រក់ជាងនេះទៅទៀត អាជីវកម្មមួយចំនួនបានទាញយកផលប្រយោជន៍ពីសង្គ្រាមពាណិជ្ជកម្មដើម្បីជំរុញថ្លៃទំនិញ។ ក្រុមហ៊ុនហិរញ្ញវត្ថុ Goldman Sachs បានរកឃើញថា ក្រុមហ៊ុនផលិត និងអ្នកនាំចេញអាម៉េរិកមួយចំនួននៅក្រៅប្រទេសចិន បានដំឡើងថ្លៃផលិតផលដោយលើកហេតុផលនៃការបង្កើនពន្ធនាំចូល។ របាយការណ៍របស់ធនាគារកណ្តាលនៅ New York បង្ហាញថា ពន្ធដែលលោក ត្រាំ បានដាក់ក្នុងឆ្នាំ២០១៨ ធ្វើឱ្យគ្រួសារអាម៉េរិកត្រូវចំណាយបន្ថែម ៤១៩ដុល្លារក្នុងមួយឆ្នាំ។ លំហូរទំនិញនាំចូល ក្រោយពីការដាក់ពន្ធ ជំងឺរាលដាលកូវីដ-១៩ បានផ្លាស់ប្តូរឥទ្ធិពលនៃការដាក់ពន្ធនាំចូលពីជំនាន់លោក ត្រាំ លើផលិតកម្ម និងពាណិជ្ជកម្មរបស់អាម៉េរិក។ មុនពេលផ្ទុះកូវីដ-១៩ អ្នកនាំចូលអាម៉េរិកបានចាប់ផ្តើមស្វែងរកផលិតផលជំនួសសម្រាប់ផលិតផលចិន។ ប៉ុន្តែនៅពេលដែលជំងឺផ្ទុះឡើង ហើយតម្រូវការកើនទៀតនោះ ទំនិញក្នុងស្តុកនៅអាម៉េរិកបានថយចុះយ៉ាងឆាប់រហ័ស។ ពេលនោះ សន្ទុះនៃការនាំចូលទំនិញពីចិនចាប់ផ្តើមកើនឡើងជាថ្មី។ ទោះជាយ៉ាងណាក៏ដោយ នៅចុងឆ្នាំ ២០២៣ ការនាំចូលពីប្រទេសដែលមានសេដ្ឋកិច្ចធំទីពីររបស់ពិភពលោកនឹងថយចុះ ៣ភាគរយបើធៀបនឹងឆ្នាំ ២០១៩។ ផ្ទុយទៅវិញ ការនាំចូលពីប្រទេសអាស៊ីមួយចំនួនទៅកាន់អាម៉េរិកកើនឡើង៥០ភាគរយ។ អ្នកស្រី Nicole Cervi សេដ្ឋវិទូនៅក្រុមហ៊ុនហិរញ្ញវត្ថុ Wells Fargo បាននិយាយថា ហេតុផលមួយផ្នែកអាចមកពីអាជីវកម្មចិនផ្លាស់ទីរោងចក្រទៅប្រទេសទាំងនេះ ដើម្បីគេចពីពន្ធនៅពេលចូលអាម៉េរិក។ ចំណែកលោក Peter Sand អ្នកវិភាគនៅក្រុមហ៊ុនទិន្នន័យភ័ស្តុភារ Xeneta បាននិយាយថា ទិន្នន័យដែនសមុទ្រនាពេលថ្មីៗនេះបង្ហាញបំណងរបស់ចិនជៀសវាងការយកពន្ធចូលអាម៉េរិកតាមរយៈម៉ិកស៊ិកវិញ។ រដ្ឋបាលលោក បៃឌិន កំពុងសម្លឹងមើលការរឹតបន្តឹងសកម្មភាពនេះ និងដាក់សម្ពាធលើប្រទេសជិតខាង ដើម្បីរារាំងប្រទេសចិនពីការលក់លោហធាតុទៅអាម៉េរិកតាមរយៈប្រទេសនេះ។ ជារួម ពន្ធថ្មីប្រហែលជាមិនមានឥទ្ធិពលខ្លាំងលើផលិតផលក្នុងស្រុកសរុបរបស់អាម៉េរិក អតិផរណា និងអត្រាការប្រាក់ទេ ប៉ុន្តែវានឹងបង្អាក់ទំនាក់ទំនងសេដ្ឋកិច្ចអាម៉េរិក និងចិនក្នុងរយៈពេលយូរ៕ អត្ថបទទាក់ទង អាម៉េរិកដំឡើងពន្ធ ១៨ពាន់លានដុល្លារលើទំនិញចិន ជាពិសេសលើរថយន្តអគ្គិសនី និងបន្ទះឈីប អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_372.txt	«ឧទានសព្ទ» គឺជាពាក្យ ឬក្រុមពាក្យ ដែលគេនិយាយបន្លឺសូររបស់វាឡើងឮខ្លាំង ខុសប្លែកពីពាក្យធម្មតា ដើម្បីបង្ហាញអារម្មណ៍ ភ្ញាក់ផ្អើល, បង្ហាញពីភាពសប្បាយ, ភ័យ, រំជួលចិត្តរបស់មនុស្ស។ របៀបបញ្ចេញសំលេងឧទានសព្ទគឺមានបីបែប ហើយបែបនីមួយៗ គឺមានសំឡេងខុសៗគ្នាផងដែរ។	ឧទានសព្ទបែបត្រាប់សូរ បាតុភូតធម្មជាតិ រួមមាន ផ្គរលាន់ គ្រឹម! គ្រឹម!, ខ្យល់បក់ វ៉ូៗ, រន្ទះបាញ់ ផាំង!, សមុទ្ទរលក គ្រាំៗ! ចំពោះឧទានសព្ទត្រាប់សូរ សំរែកសត្វ ឆ្កែព្រុស វ៉ូសៗ, សត្វត្លុម តុំ! តុំ,ចង្រិតយំ ច្រេតៗ! ចំណែកឧទានសព្ទត្រាប់សូរវត្ថុ ខ្យល់វាយបង្អួច ឮផាំង, សូរស៊ីរ៉ែនឡានពេទ្យ វ៉ូវ៉ៅៗ!។ នៅមានឧទានសព្ទដទៃទៀត ដូចជា អូ, អ្ហេ, អ្ហា៎, អីយ៉ា, នែ, យី, យីអើ, អូយ, ណែណេះ, នុ៎ះ, នោះន៎, ម៉ាច់ហើយ, អស្ចារ្យ, ចម្លែក, អីយ៉ាស់, អូយយ៉ា, អូយយ៉ះ, ចុំ, ហ៊ីស, យើស, ណ្ហើយ, អើ, យើ។ល។ អីយ៉ាស់! កាបូបរបស់ឯងពិតជាមានតម្លៃថ្លៃណាស់ណ៎! អើ! វាពិតជាថ្លៃមែន ហើយគុណភាពរបស់វាក៏ល្អផងដែរ។ ពាក្យទាំងអស់នេះ ជាការបង្ហាញអារម្មណ៍លាយឡំគ្នា មានទាំងសរសើរ, រីករាយ, ត្រេកអរ ភ័យខ្លាច, ជាដើម។ នេះបើយោងតាមវេយ្យាករណ៍ខ្មែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3720.txt	នាយកដ្ឋានវិទ្យាសាស្ត្រនៃក្រសួងសុខាភិបាលថៃ ទើបតែបានប្រកាសលទ្ធផលនៃការធ្វើតេស្តសំណាកអង្ករពីក្រសួងពាណិជ្ជកម្មដោយបញ្ជាក់ថា អង្ករដែលនៅក្នុងស្តុក ១០ឆ្នាំក្រោមកម្មវិធីឧបត្ថម្ភធនស្រូវរបស់អតីតនាយកមន្រ្តីលោកស្រី យីងឡាក់ ស៊ីណាវ៉ាត់ មិនមានផ្ទុកសារធាតុពុល និងមានសុវត្ថិភាពសម្រាប់ការប្រើប្រាស់។	លោកបណ្ឌិត Yongyos Thammawut ប្រធាននាយកដ្ឋានវិទ្យាសាស្ត្រវេជ្ជសាស្ត្រ បង្ហាញលទ្ធផលតេស្តលើសំណាកអង្ករដែលទទួលបានពីក្រសួងពាណិជ្ជកម្ម នៅថ្ងៃទី១០ ខែឧសភា។ ការធ្វើតេស្តមានគោលបំណងកំណត់អត្តសញ្ញាណសំណល់គីមី ការចម្លងរោគផ្សិត និងវាយតម្លៃគុណភាពអាហារូបត្ថម្ភរបស់អង្ករដោយប្រើស្តង់ដារគុណភាពដែលបានបញ្ជាក់ ISO/IEC 17025 ត្រូវបានអនុវត្តនៅក្នុងមន្ទីរពិសោធន៍លំដាប់ពិភពលោក ដែលជាប់ចំណាត់ថ្នាក់ក្នុងចំណោមមន្ទីរពិសោធន៍កំពូលទាំង៥នៅលើពិភពលោក និងទី៣នៅអាស៊ី។ បើតាមលោក Yongyos ការធ្វើតេស្តសុវត្ថិភាពបានរកឃើញថា មិនមានដាននៃសារធាតុ Mycotoxins បន្ទាប់ពីការធ្វើតេស្តជាច្រើនដង។ សារធាតុ Mycotoxins អាចបង្កឱ្យប៉ះពាល់សុខភាព ហើយអាចឈានដល់ជំងឺមហារីកថែមទៀត។ ចំណែកការវិភាគលើដែនកំណត់សុវត្ថិភាព និងអាហារូបត្ថម្ភបានបានបង្ហាញនូវឲ្យឃើញថា មានបរិមាណកាបូអ៊ីដ្រាត ឬសារធាតុចិញ្ចឹមផ្សេងទៀត ដូចទៅនឹងអង្ករដែលដាក់លក់លើទីផ្សារធម្មតា។ អង្ករនៅតែរក្សាបាននូវតម្លៃអាហារូបត្ថម្ភរបស់វា និងមានសុវត្ថិភាពក្នុងការប្រើប្រាស់។ គួរបញ្ជាក់ថា ការធ្វើតេស្តសំណាកអង្ករខាងលើធ្វើឡើងនៅពេលរដ្ឋាភិបាលថៃ ចង់លក់អង្ករទាំងអស់ដែលមានក្នុងស្តុកសល់រយៈពេល ១០ឆ្នាំ ក្រោមកម្មវិធីឧបត្ថម្ភធនស្រូវរបស់អតីតនាយករដ្ឋមន្រ្តី យីងឡាក់ ស៊ីណាវ៉ាត់ ដើម្បីប្រមូលលុយចូលរតនាគារវិញ។ កម្មវិធីឧបត្ថម្ភធនតម្លៃស្រូវរបស់រដ្ឋបាលរបស់អតីតនាយករដ្ឋមន្ត្រី យីងឡាក់ បានទិញស្រូវពីកសិករក្នុងតម្លៃខ្ពស់ជាងតម្លៃទីផ្សារ ៥០ភាគរយ។ គោលនយោបាយនេះត្រូវបានគាំទ្រដោយកសិករ ប៉ុន្តែមានការរិះគន់ថាគោលនយោបាយនេះធ្វើឱ្យរដ្ឋខាតបង់ប្រហែល ៧-៨ពាន់លានដុល្លារ៕ អត្ថបទទាក់ទង ថៃចង់លក់អង្ករសល់ពីអាណត្តិលោកស្រីយីងឡាក់ ដើម្បីប្រមូលលុយជូនជាតិ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3721.txt	ហ្វីលីពីនបានប្រកាសទិញកប៉ាល់ល្បាតចម្រុះជប៉ុនចំនួន ៥ គ្រឿងសម្រាប់ឆ្មាំឆ្នេរ ក្រោមកម្ចីជាង ៤០០ លានដុល្លារពីប្រទេសជប៉ុន។ ការទិញនាវាចំនួន ៥គ្រឿងនេះ ធ្វើឡើងស្របពេលហ្វីលីពីន កំពុងមានបញ្ហាចម្រូងចម្រាសជាមួយចិន នៅក្នុងសមុទ្រចិនខាងត្បូង។	ក្រសួងការបរទេសហ្វីលីពីន នៅថ្ងៃទី១៧ ខែឧសភា បានប្រកាសថា ជប៉ុននឹងផ្តល់ប្រាក់កម្ចីដល់ប្រទេសនេះចំនួន ៤១៣លានដុល្លារ ដើម្បីទិញនាវាឆ្លើយតបពហុមុខងារ (MRRV) ប្រវែង ៩៧ម៉ែត្រ ព្រមទាំងសាងសង់ហេដ្ឋារចនាសម្ព័ន្ធគាំទ្រអមមកជាមួយ។ ក្រសួងការបរទេសហ្វីលីពីនបាននិយាយនៅក្នុងសេចក្តីថ្លែងការណ៍ថា ៖« ប្រតិបត្តិការនេះនឹងជួយឱ្យឆ្មាំឆ្នេរសមុទ្រហ្វីលីពីនធ្វើឱ្យប្រសើរឡើងនូវសមត្ថភាពរបស់ខ្លួនក្នុងការអនុវត្តការងារនៅសមុទ្រ ជាពិសេសឧក្រិដ្ឋកម្មឆ្លងដែន»។ នេះបើតាមសារព័ត៌មាន AFP។ បច្ចុប្បន្ន ឆ្មាំឆ្នេរសមុទ្រហ្វីលីពីន (PCG) កំពុងប្រតិបត្តិការកប៉ាល់ MRRV ប្រវែង ៩៧ម៉ែត្រ រួមទាំងប្រភេទ BRP Teresa Magbanua និង BRP Melchora Aquino ។ កប៉ាល់នីមួយៗអាចផ្ទុកទម្ងន់ជាង ១ពាន់តោន និងអាចបើកចម្ងាយ ៧៤០០គីឡូម៉ែត្រ ជាមួយល្បឿនអតិបរមា ៤៤គីឡូម៉ែត្រក្នុងមួយម៉ោង និងត្រូវបានបំពាក់ដោយកាណុងស្វ័យប្រវត្តិ ៣០មីលីម៉ែត្រ។ កាប៉ាល់ទាំងពីរបានដាក់ឱ្យដំណើរការនៅឆ្នាំ ២០២២ ដោយផ្អែកលើការរចនាតាមកប៉ាល់ Kunigami របស់ឆ្មាំឆ្នេរសមុទ្រជប៉ុន។ ជប៉ុន ជាប្រទេសនាំមុខគេក្នុងការផ្តល់ជំនួយអភិវឌ្ឍន៍បរទេសដល់ហ្វីលីពីន ហើយក៏ជាប្រទេសជួយជុសជុលកប៉ាល់ចំនួន ១៧ដែលត្រូវបានប្រើប្រាស់ដោយឆ្មាំសមុទ្រ PCG។ ទោះបីជាយ៉ាងណាក៏ដោយ ទាំងនេះត្រូវបានចាត់ទុកថាមានចំនួនតិចក្នុងការល្បាតដែនទឹកដ៏ធំនៅជុំវិញហ្វីលីពីន។ ក្នុងរយៈពេលប៉ុន្មានខែថ្មីៗនេះ ឆ្មាំឆ្នេរសមុទ្រហ្វីលីពីនក៏បានជួបប្រទះម្តងហើយម្តងទៀតនូវនាវាឆ្មាំឆ្នេរសមុទ្រចិននៅ តំបន់ Scarborough Shoal និងតំបន់ Second Thomas Shoal ដែលក្នុងនោះកប៉ាល់ល្បាត BRP Teresa Magbanua ត្រូវបានបុកដោយកប៉ាល់ទីក្រុងប៉េកាំងកាលពីខែកុម្ភៈ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3722.txt	ប្រជាជនប្រមាណ ១៥០០នាក់ ដែលទិញផ្ទះនៅក្នុងគម្រោងមួយនាទីក្រុង Tianjin របស់ចិន មកទាល់ពេលនេះនៅមិនទាន់ឃើញផ្ទះ ដែលពួកគេបានបង់ប្រាក់ចាប់ពីឆ្នាំ២០១៦ មកឡើយ។ នេះបើតាមសារព័ត៌មាន CNBC ចុះផ្សាយនៅថ្ងៃទី១២ ខែឧសភា។	ដូចគម្រោងដទៃទៀតនៅចិន គម្រោងខុនដូនៅទីក្រុង Tianjin បានបើកលក់មុនពេលបញ្ចប់អគារ។ ក្រុមហ៊ុនអចលនទ្រព្យ Zhuoda Yidu បានប្តេជ្ញាប្រគល់ផ្ទះឱ្យមិនលើសពីឆ្នាំ ២០១៩ ។ ប៉ុន្តែរហូតមកដល់ពេលនេះ គម្រោងភាគច្រើនមិនទាន់ត្រូវបានបញ្ចប់នៅឡើយទេ។ ក្នុងចំណោមអ្នកទិញខ្លះបានបង់ប្រាក់ផ្តាច់ ខណៈអ្នកផ្សេងទៀតបានបង់ជាដំណាក់កាល។ នេះជាឧទាហរណ៍ចុងក្រោយដែលបង្ហាញថា បញ្ហាប្រឈមទីផ្សារអចលនទ្រព្យចិននៅតែមានទំហំធំ។ តាមការចុះផ្សាយរបស់សារព័ត៌មាន CNBC អ្នកទិញផ្ទះជាច្រើនបានកំពុងព្យាយាមទារប្រាក់មកវិញ ឬប្រមូលព័ត៌មានពាក់ព័ន្ធគម្រោងនេះ។ អតិថិជនមួយរូបបានប្រាប់សារព័ត៌មាន CNBC ថា ៖« ខ្ញុំមានអារម្មណ៍ថាខ្ញុំត្រូវបានគេបោក។ ឥឡូវនេះខ្ញុំគ្រាន់តែសង្ឃឹមថានឹងទទួលបានប្រាក់មកវិញ។ ទោះបីជាបានផ្ទះក៏ដោយ ក៏ខ្ញុំមិនសប្បាយចិត្តដែរ»។ អ្នកទិញមួយចំនួនទៀតនិយាយថា ពួកគេបានទិញទុកជាផ្ទះចូលនិវត្តន៍សម្រាប់ឪពុកម្ដាយ ឬសម្រាប់កូនៗដើម្បីចូលរៀននៅសាលាក្បែរនោះ។ ប៉ុន្តែក្នុងពេលនោះ ឪពុកម្តាយអ្នកទិញម្នាក់បានស្លាប់បាត់ទៅហើយ ។ អ្នកខ្លះទៀតត្រូវរកសាលាផ្សេងឲ្យកូនរៀន។ «ខ្ញុំគិតថានេះឆ្លុះបញ្ចាំងពីបញ្ហារបស់ក្រុមហ៊ុនអចលនទ្រព្យដែលបច្ចុប្បន្នកំពុងផ្ទុះខ្លាំងនៅចិន។ អ្វីដែលបានកើតឡើងជាមួយគម្រោងនៅទីក្រុង Tianjin គឺមិនមានលក្ខណៈប្លែកនោះទេ»។ លោក Dan Wang សេដ្ឋវិទូនៅធនាគារ Hang Seng ប្រាប់ CNBC បែបនេះ។ ក្រុមហ៊ុនអចលនទ្រព្យចិនបានជាប់បំណុលច្រើន ខណៈគម្រោងនានាបានរីកចម្រើនយ៉ាងឆាប់រហ័សក្នុងរយៈពេលប៉ុន្មានទសវត្សរ៍កន្លងមកនេះ។ ពេលនោះ ល្បឿននៃការសាងសង់ក៏បានកើនលើសពីតម្រូវការ។ នេះបានជំរុញឱ្យវិស័យអចលនទ្រព្យរបស់ចិនធ្លាក់ក្នុងវិបត្តិចាប់ពីពាក់កណ្តាលឆ្នាំ២០២១ នៅពេលរដ្ឋាភិបាលបានរឹតបន្តឹងក្រុមហ៊ុនអចលនទ្រព្យក្នុងការខ្ចីប្រាក់ថ្មីដើម្បីកាត់បន្ថយហានិភ័យជាប្រព័ន្ធ។ ក្រុមហ៊ុនដែលរងគ្រោះដ៏ធំបំផុតគឺ Evergrande ដែលជំពាក់បំណុលច្រើនជាងគេបំផុតក្នុងពិភពលោក ដោយខកខានសងបំណុលនៅចុងឆ្នាំ២០២១។ គ្រានោះ Evergrande មានគម្រោងដែលមិនទាន់បញ្ចប់មានតម្លៃ ១៧៤ពាន់លានដុល្លារ។ កាលពីខែមុន ក្រុមហ៊ុន Zhuoda Yidu បានធ្វើសំណើរដើម្បីដោះស្រាយជម្លោះជាមួយអ្នកទិញផ្ទះ។ អាស្រ័យហេតុនេះ គម្រោងខុនដូអាចត្រូវបានបញ្ចប់នៅឆ្នាំ ២០២៥ ឬ ២០២៦ប្រសិនបើអ្នកទិញយល់ព្រមបង់ថ្លៃជួលដែលនៅសល់ក្នុងប៉ុន្មានសប្តាហ៍ខាងមុខ បូករួមទាំងថ្លៃដើមមួយចំនួនទៀត។ ទន្ទឹមនេះ ក្រុមហ៊ុនក៏មិនបានផ្តល់ជម្រើសផ្សេងទៀតដែរ ដោយលើកឡើងថា តម្លៃផ្ទះត្រូវតែគិតតាមថ្លៃកំណត់មុនទីផ្សារ។ នេះមានន័យថាតម្លៃស្មើរនឹង២ទៅ៣ដងនៃតម្លៃបច្ចុប្បន្ន។ ក្រុមហ៊ុនក៏មិនបាននិយាយអំពីផលវិបាកដែលអ្នកទិញត្រូវតែស៊ូទ្រាំក្នុងអំឡុងពេល៨ឆ្នាំដើម្បីរង់ចាំទទួលបានផ្ទះមួយនោះដែរ។ «ខ្ញុំបានខ្ចីលុយពីឪពុកខ្ញុំដើម្បីបង់រំលោះដើម្បីទិញផ្ទះ។ ខ្ញុំមិនអាចប្រាប់គាត់ថាវាមិនទាន់រួចរាល់ទេ។ ក្នុងអំឡុងពេលកូវីដ-១៩ ខ្ញុំបានពន្យល់ប្រាប់ឪពុកថា ការសាងសង់ត្រូវបានពន្យារពេល។ ប៉ុន្តែឥឡូវនេះមិនមានហេតុផលអ្វីទៀតទេ»។ អ្នកទិញម្នាក់បាននិយាយប្រាប់ CNBC បែបនេះ ។ តម្រូវការផ្ទះនៅទីក្រុង Tianjin និងតំបន់ជុំវិញទីក្រុងប៉េកាំងបានកើនឡើងយ៉ាងខ្លាំងចាប់តាំងពីមុនពេលជំងឺកូវីដ-១៩ ផ្ទុះឡើង។ មូលហេតុគឺមកពីអ្នកធ្វើការនៅទីក្រុងប៉េកាំងចង់បានកន្លែងរស់នៅដែលមានតម្លៃសមរម្យ ជាជាងបរិបទដែលតម្លៃផ្ទះថ្លៃនៅជិតកន្លែងធ្វើការ។ ក្នុងរយៈពេល ៣ឆ្នាំកន្លងមកនេះ ទីក្រុងប៉េកាំងបានព្យាយាមទប់ស្កាត់វិបត្តិអចលនទ្រព្យតាមរយៈវិធានការជំរុញដូចជា ការកាត់បន្ថយអត្រាការប្រាក់កម្ចី និងការបន្ធូរបន្ថយការរឹតបន្តឹងការទិញផ្ទះ។ កាលពីសប្តាហ៍មុន ទីក្រុង Hangzhou និង Xi'an បានលុបចោលការរឹតបន្តឹងទាំងស្រុង ។ កន្លងមក ទីក្រុងផ្សេងទៀតក៏បានបោះជំហានសំខាន់ដើម្បីធ្វើឱ្យដំណើរការទិញអចលនទ្រព្យកាន់តែងាយស្រួល។ នៅក្នុងកិច្ចប្រជុំមួយកាលពីចុងខែមុន បណ្តាមេដឹកនាំកំពូលរបស់ចិនបានសន្យាថានឹងបន្តធានាការប្រគល់ផ្ទះ និងការពារសិទ្ធិរបស់អ្នកទិញផ្ទះ។ សម្រាប់គ្រួសារជនជាតិចិនជាច្រើន ទ្រព្យសម្បត្តិរបស់ពួកគេភាគច្រើនស្ថិតនៅក្នុងអចលនទ្រព្យ។ អ្នកទិញម្នាក់បានចំណាយប្រាក់ ២៦២០០ដុល្លារ ដើម្បីទិញខុនដូ ២បន្ទប់គេង ៩០ម៉ែត្រការ៉េ នៅគម្រោង Zhuoda Yidu ក្នុងទីក្រុង Tianjin ។ នេះជារបៀបសន្សំរបស់ប្រជាជនចិនភាគច្រើនក្នុងរយៈពេលជាច្រើនឆ្នាំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3723.txt	ភាពតានតឹងពាណិជ្ជកម្មរវាងចិនជាមួយអាម៉េរិក និងអឺរ៉ុប កំពុងកើនឡើងកម្តៅសារជាថ្មី ខណៈទីក្រុងប៉េកាំងបើកការស៊ើបអង្កេតប្រឆាំងការនាំចូលប្លាស្ទិកពីតំបន់សេដ្ឋកិច្ចធំទាំងពីរនេះ។	ក្រសួងពាណិជ្ជកម្មចិន នៅថ្ងៃទី១៩ ខែឧសភា បានបើកការស៊ើបអង្កេតប្រឆាំងការលក់បង្ខូចថ្លៃលើប្លាស្ទិកប្រភេទ POM ដែលនាំចូលពីសហភាពអឺរ៉ុប (EU) អាម៉េរិក ជប៉ុន និងតៃវ៉ាន់។ បើតាមក្រសួងពាណិជ្ជកម្មចិនប្លាស្ទិកប្រភេទនេះអាចជំនួសលោហៈមួយផ្នែកដូចជាទង់ដែង និងស័ង្កសី និងផ្នែកជាច្រើនក្នុងការផលិតរថយន្ត គ្រឿងអេឡិចត្រូនិច និងឧបករណ៍វេជ្ជសាស្ត្រ។ ការស៊ើបអង្កេតនេះ រំពឹងថានឹងបញ្ចប់ក្នុងរយៈពេលមួយឆ្នាំ។ ទោះជាយ៉ាងណាក៏ដោយ ពេលវេលាអាចត្រូវបន្ថែមរយៈពេល ៦ខែទៀត។ គណៈកម្មការអឺរ៉ុប (EC) ដែលជាទីភ្នាក់ងារគ្រប់គ្រងគោលនយោបាយពាណិជ្ជកម្មរបស់សហភាពអឺរ៉ុបបាននិយាយថា ខ្លួននឹងសិក្សាដោយប្រុងប្រយ័ត្ននូវខ្លឹមសារនៃការស៊ើបអង្កេតមុននឹងសម្រេចចិត្តលើជំហានបន្ទាប់។ អ្នកនាំពាក្យ EC បាននិយាយថា ៖« យើងរំពឹងថាចិននឹងគោរពតាមបទប្បញ្ញត្តិ និងកាតព្វកិច្ចរបស់អង្គការពាណិជ្ជកម្មពិភពលោក (WTO)»។ នេះបើតាមការចុះផ្សាយរបស់ទីភ្នាក់ងារព័ត៌មាន Reuters។ ចំណាត់ការរបស់ចិនកើតឡើងក្នុងបរិបទនៃភាពតានតឹងពាណិជ្ជកម្មជាថ្មីជាមួយអាម៉េរិក និងអឺរ៉ុប។ កាលពីថ្ងៃទី១៤ ខែឧសភា អាម៉េរិកបានប្រកាសដំឡើងពន្ធយ៉ាងខ្លាំងលើយានយន្តអគ្គិសនី បន្ទះឈីបកុំព្យូទ័រ ឧបករណ៍វេជ្ជសាស្ត្រ និងទំនិញផ្សេងទៀតមកពីចិន។ ក្នុងនោះ ពន្ធលើយានយន្តអគ្គិសនីបានកើនឡើង៤ដង គឺដល់ជាង១០០ភាគរយ ។ ៣ថ្ងៃក្រោយមក សហភាពអឺរ៉ុបបានប្រកាសពីការស៊ើបអង្កេតលើបន្ទះដែកសំណប៉ាហាំងរបស់ចិន ដែលជាផលិតផលទីពីរត្រូវបានស៊ើបអង្កេតសម្រាប់ការលក់បង្ខូចថ្លៃ បន្ទាប់ពីរថយន្តអគ្គិសនីនៅក្នុងខែកញ្ញា ឆ្នាំ២០២៣។ ថ្មីៗនេះ អាម៉េរិក និងអឺរ៉ុបមានការព្រួយបារម្ភអំពីទំនិញចិនច្រើនដ៏ច្រើនលើសលប់កំពុងចរាចរពាសពេញពិភពលោក ។ ពួកគេយល់ថា ទីក្រុងប៉េកាំងអាចនាំចេញទំនិញទៅកាន់ពិភពលោកក្នុងតម្លៃថោក ដោយហេតុនេះនឹងគំរាមកំហែងដល់អាជីវកម្មនៅក្នុងសេដ្ឋកិច្ចផ្សេងទៀត។ ទីក្រុងប៉េកាំងបដិសេធរឿងនេះ។ មន្ត្រីនៅក្នុងប្រទេសនេះអះអាងថា ការរិះគន់ទាំងនេះមើលស្រាលការច្នៃប្រឌិតរបស់សហគ្រាសចិននៅក្នុងឧស្សាហកម្មសំខាន់ៗ ក៏ដូចជាការបំផ្លើសជុំវិញសារៈសំខាន់នៃការគាំទ្រពីរដ្ឋាភិបាល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3724.txt	ការធ្លាក់ថ្លៃនៃរូបិយប័ណ្ណក្នុងស្រុក ធៀបនឹងប្រាក់ដុល្លារកំពុងបង្កក្តីបារម្ភចំពោះប្រទេសដែលជំពាក់បំណុលច្រើននៅតំបន់អាស៊ីប៉ាស៊ីហ្វិក។ តួយ៉ាង ឡាវជាប្រទេសមួយក្នុងចំណោមប្រទេសមានស្ថានភាពជំពាក់បំណុលតានតឹង ខណៈកោះម៉ាល់ឌីវ ប៉ាពួអាស៊ីនូវែលហ្គីណេ គិរីបាទី និងកោះម៉ាហ្សាល់ ត្រូវបានចាត់ថ្នាក់ជាប្រទេសដែលមានហានិភ័យខ្ពស់នៃបំណុល។	«ភាពងាយរងគ្រោះនៃបំណុល នៅតែធ្ងន់ធ្ងរក្នុងប្រទេសដែលមានប្រាក់ចំណូលកម្រិតមធ្យម និងទាប»។ កាសែតជប៉ុន Nikkei Asia បានដកស្រង់សម្តីរដ្ឋមន្ត្រីហិរញ្ញវត្ថុជប៉ុន Sunichi Suzuliនិយាយនៅក្នុងសន្និសីទប្រចាំឆ្នាំរបស់ធនាគារអភិវឌ្ឍន៍អាស៊ី (ADB) ធ្វើឡើងកាលពីចុងសប្តាហ៍មុននៅរដ្ឋធានីប៊ីលីស៊ីរបស់ហ្សកហ្ស៊ី។ នៅថ្ងៃទី៣ ខែឧសភា លោក Suzuki មានកិច្ចពិភាក្សាស្តីពីនិរន្តរភាពបំណុលជាមួយរដ្ឋមន្ត្រីហិរញ្ញវត្ថុមកពីបណ្តាប្រទេសកោះប៉ាស៊ីហ្វិក។ នៅថ្ងៃដដែលនោះ ADB បានយល់ព្រមជាមួយម្ចាស់ជំនួយក្នុងការផ្តល់ដើមទុនសម្រាប់គាំទ្រគម្រោងនានាដល់ប្រទេសសមាជិក ដូចជាការកសាងហេដ្ឋារចនាសម្ព័ន្ធដើម្បីប្រយុទ្ធប្រឆាំងនឹងការប្រែប្រួលអាកាសធាតុ។ ជប៉ុនជាម្ចាស់ជំនួយដ៏ធំបំផុតនៃប្រភពទុនទាំងនេះ។ បំណុលសាធារណៈក្នុងប្រទេសកំពុងរីកចម្រើន និងចំណូលមធ្យមនៅអាស៊ីនឹងកើនឡើងដល់ ៨២,៤ភាគរយនៃផលិតផលក្នុងស្រុកសរុប (GDP) នៅឆ្នាំនេះដែលខ្ពស់ជាង ៣ភាគរយកាលពីឆ្នាំមុន។ នេះបើតាមការព្យាកររបស់មូលនិធិរូបិយវត្ថុអន្តរជាតិ (IMF) ។ កម្រិតបំណុលនេះគឺខ្ពស់ជាងផលធៀប ៣៦,២ភាគរយនៅក្នុងប្រទេសស្រដៀងគ្នាតំបន់អឺរ៉ុប និងខ្ពស់ជាងផលធៀប ៦៨,៥ភាគរយនៅក្នុងបណ្តាប្រទេសនៅអាម៉េរិកឡាទីន។ ផលធៀបបំណុលសាធារណៈនឹង GDP នៃប្រទេសមួយចំនួននៅអាស៊ីប៉ាស៊ីហ្វិក។ ក្រាហ្វិក ៖ IMF/Nikkei សម្រាប់ប្រទេសដែលមានចំណូលទាបនៅអាស៊ី ផលធៀបបំណុលសាធារណៈទៅនឹង ផលិតផលក្នុងស្រុកសរុប (GDP) ត្រូវបានព្យាករថានឹងកើនឡើង១ភាគរយនៅឆ្នាំនេះដល់អត្រា ៤៤,៦ភាគរយ។ កាលពីឆ្នាំមុន ៧០ភាគរយនៃបណ្តាប្រទេសនៅអាស៊ីប៉ាស៊ីហ្វិកមានឱនភាពថវិកា។ នេះបើយោងតាមទិន្នន័យរបស់ ADB ។ កាលពីខែកុម្ភៈ IMF បានវាយតម្លៃថា ក្នុងចំណោមប្រទេសដែលមានចំណូលទាបចំនួន ៦៩ នៅអាស៊ី មានប្រទេសចំនួន៩ បានធ្លាក់ចូលទៅក្នុងស្ថានភាពតានតឹងនៃបំណុលពីខាងក្រៅ ហើយប្រទេសចំនួន២៥ ផ្សេងទៀតប្រឈមមុខនឹងហានិភ័យខ្ពស់ក្នុងការធ្លាក់ចូលទៅក្នុងស្ថានភាពដូចគ្នា។ ឡាវជាប្រទេសមួយក្នុងចំណោមប្រទេសដែលស្ថិតក្នុងស្ថានភាពបំណុលតានតឹង ខណៈកោះម៉ាល់ឌីវ ប៉ាពួអាស៊ីនូវែលហ្គីណេ គិរីបាទី និងកោះម៉ាហ្សាល់ ត្រូវបានចាត់ថ្នាក់ជាប្រទេសដែលមានហានិភ័យខ្ពស់នៃបំណុល។ បំណុលសាធារណៈរបស់ឡាវបានកើនលើសពី ១២០ភាគរយនៃផលិតផលក្នុងស្រុកសរុបនៅឆ្នាំ២០២៣។ ពាក់កណ្តាលនៃបំណុលបរទេសរបស់ឡាវ ជាប្រាក់កម្ចីរបស់ចិន។ នេះបើតាមទិន្នន័យរបស់ធនាគារពិភពលោក (WB) ។ អ្នកសង្កេតការណ៍ខ្លះនិយាយថា តួលេខជាក់ស្តែងអាចខ្ពស់ជាងនេះ ប្រសិនបើបំណុលលាក់កំបាំងត្រូវបានដាក់បញ្ចូល។ ថ្មីៗនេះ ប្រាក់គីបឡាវបានធ្លាក់ចុះយ៉ាងខ្លាំងធៀបនឹងប្រាក់ដុល្លារ និងប្រាក់បាតថៃ ដោយសារការព្រួយបារម្ភអំពីស្ថានភាពសារពើពន្ធរបស់ប្រទេស។ ការធ្លាក់ថ្លៃរូបិយប័ណ្ណក្នុងស្រុកធ្វើឱ្យឡាវកាន់តែលំបាកក្នុងការសងបំណុលជាប្រាក់ដុល្លារ។ លើសពីនេះ ការផ្គត់ផ្គង់ប្រេង និងអាហារភាគច្រើនរបស់ឡាវត្រូវតែនាំចូល ដូច្នេះការធ្លាក់ថ្លៃប្រាក់គីបក៏នាំឲ្យមានការព្រួយបារម្ភនៃការកើនឡើងអតិផរណាខ្ពស់ដែរ។ សម្រាប់ប៉ាឡាវ និងហ្វ៊ីជី បំណុលសាធារណៈមានលើសពី ៨០ភាគរយនៃ GDP ។ បណ្តាប្រទេសកោះ គឺងាយរងគ្រោះដោយការកើនឡើងនូវកម្រិតទឹកសមុទ្រ និងលក្ខខណ្ឌអាកាសធាតុធ្ងន់ធ្ងរផ្សេងទៀត ដែលនាំឱ្យតម្រូវការកើនឡើងនៃការចំណាយថវិកាលើការអភិវឌ្ឍន៍ហេដ្ឋារចនាសម្ព័ន្ធ។ ទន្ទឹមនេះ ជំហររបស់ចិនចំពោះបណ្តាប្រទេសកោះនៅប៉ាស៊ីហ្វិកកំពុងកើនឡើង ខណៈដែលទីក្រុងប៉េកាំងផ្តល់ប្រាក់កម្ចីយ៉ាងច្រើនទៅកាន់ប្រទេសទាំងនេះ។ អាម៉េរិក និងសម្ព័ន្ធមិត្តកំពុងស្វែងរកការផ្តល់ជូនប្រទេសកោះប៉ាស៊ីហ្វិកនូវភាពជាដៃគូជំនួសចិន តាមរយៈគំនិតផ្តួចផ្តើមដែលសង្កត់ធ្ងន់លើការអភិវឌ្ឍន៍ហេដ្ឋារចនាសម្ព័ន្ធប្រកបដោយគុណភាព និងប្តេជ្ញាធានានូវតម្លាភាពបំណុល។ ចំណែកស្រីលង្កា ជាឧទាហរណ៍បង្ហាញពីរបៀបប្រទេសនេះជាប់វិបត្តិបំណុល។ ក្នុងឆ្នាំ ២០១៧ ស្រីលង្កាបានផ្ទេរការគ្រប់គ្រងកំពង់ផែសមុទ្រ Hambantota ទៅកាន់ចិន។ អ្នកសង្កេតការណ៍មួយចំនួនបានមើលឃើញថាជាសញ្ញាមួយដែលប្រទេសនេះត្រូវបានជាប់គាំងជាមួយនឹងប្រាក់កម្ចីពីចិន។ កំពង់ផែនេះនៅមហាសមុទ្រឥណ្ឌាមានទីតាំងភូមិសាស្ត្រយុទ្ធសាស្ត្រសម្រាប់សន្តិសុខក្នុងតំបន់ឥណ្ឌូប៉ាស៊ីហ្វិក។ សេដ្ឋកិច្ចរបស់ស្រីលង្កាបន្តធ្លាក់ចុះក្នុងអំឡុងពេលជំងឺរាលដាលកូវីដ-១៩។ នៅខែមេសា ឆ្នាំ ២០២២ រដ្ឋាភិបាលនៃប្រទេសនេះបានប្រកាសផ្អាកការសងបំណុលបរទេសជាបណ្តោះអាសន្ន៕ ផលធៀបបំណុលសាធារណៈនឹង GDP នៃប្រទេសមួយចំនួននៅអាស៊ីប៉ាស៊ីហ្វិក។ ក្រាហ្វិក ៖ IMF/Nikkei អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3725.txt	ឥណ្ឌូណេស៊ីនឹងដាក់ពាក្យចូលរួមកិច្ចព្រមព្រៀងគ្រប់ជ្រុងជ្រោយ និងជឿនលឿនសម្រាប់ភាពជាដៃគូអន្តរប៉ាស៊ីហ្វិក (CPTPP) នៅឆ្នាំនេះ។ ការចូលរួមក្នុងប្លុកនេះ នឹងពង្រឹងអាជីវកម្មឥណ្ឌូណេស៊ីដែលមាន ៦០ភាគរយនៃផលិតផលសរុបក្នុងស្រុកកាន់តែរឹងមាំ និងជំរុញការនាំចេញកាន់តែច្រើន។	រដ្ឋមន្ត្រីសម្របសម្រួលសេដ្ឋកិច្ចឥណ្ឌូណេស៊ី លោក Airlangga Hartarto បានថ្លែងនៅខាងក្រៅសន្និសីទអាស៊ីអនាគតលើកទី២៩ នៅជប៉ុនថ្មីៗនេះថា ការក្លាយជាសមាជិកនៃកិច្ចព្រមព្រៀងពាណិជ្ជកម្មដ៏ធំនេះ នឹងជួយជំរុញសកម្មភាពនាំចេញរបស់ឥណ្ឌូណេស៊ី។ ទន្ទឹមនេះ ការចូលរួមជាមួយ CPTPP នឹងធ្វើឲ្យសហគ្រាសធុនតូច និងមធ្យមប្រទេសនេះត្រូវបានការពារកាន់តែប្រសើរឡើងដោយផ្អែកលើបទប្បញ្ញត្តិនៃការប្រកួតប្រជែងដែលបានកំណត់ដោយកិច្ចព្រមព្រៀង។ នេះជាអ្វីដែលរដ្ឋាភិបាលឥណ្ឌូណេស៊ីរំពឹង ក្នុងបរិបទដែលសហគ្រាសធុនតូច និងមធ្យមចូលរួមចំណែករហូតដល់ ៦០ភាគរយនៃផលិតផលក្នុងស្រុកសរុប (GDP) នៃប្រទេសអាស៊ីអាគ្នេយ៍មួយនេះ។ លោក Hartarto បានសង្កត់ធ្ងន់ថា រដ្ឋាភិបាលឥណ្ឌូណេស៊ីនឹងបន្តអនុវត្តកំណែទម្រង់ និងផ្តល់អាទិភាពដល់ការផ្លាស់ប្តូរសេដ្ឋកិច្ចដោយផ្អែកលើបច្ចេកវិទ្យា និងវិស្វកម្ម ដែលជំរុញសេដ្ឋកិច្ចឌីជីថល និងសេដ្ឋកិច្ចបៃតង បង្កើតលក្ខខណ្ឌអំណោយផលសម្រាប់អ្នកវិនិយោគបរទេសដែលធ្វើអាជីវកម្មនៅឥណ្ឌូណេស៊ី។ ឥណ្ឌូណេស៊ីមានដំណើរការចរចាកិច្ចព្រមព្រៀងនេះអស់រយៈពេល៧ឆ្នាំជាមួយសហភាពអឺរ៉ុប (EU) ហើយដំណើរការនេះនៅតែបន្ត។ បើតាមលោករដ្ឋមន្ត្រី Hartarto បច្ចុប្បន្នឥណ្ឌូណេស៊ីបានបញ្ចប់ដំណើរការផ្ទៃក្នុងដើម្បីដាក់ពាក្យសុំចូលរួម CPTPP ហើយ។ កាលពីខែកក្កដាឆ្នាំ ២០២៣ ក្នុងកិច្ចប្រជុំថ្នាក់រដ្ឋមន្ត្រីនៅទីក្រុង Auckland នូវែលសេឡង់ ប្រទេសសមាជិក CPTPP បានអនុម័តជាផ្លូវការនូវការចូលរួមរបស់អង់គ្លេសនៅក្នុងកិច្ចព្រមព្រៀងនេះ។ ពេលនោះ អង់គ្លេសបានក្លាយជាសមាជិកថ្មី និងជាប្រទេសអឺរ៉ុបដំបូងគេដែលចូលរួម CPTPP ចាប់តាំងពីកិច្ចព្រមព្រៀងនេះត្រូវបានចុះហត្ថលេខាក្នុងឆ្នាំ ២០១៨។ មុនពេលអង់គ្លេសចូលរួម CPTPP មានប្រទេសជាសមាជិកចំនួន១១ នៅក្នុងកិច្ចព្រមព្រៀងនេះរួមមាន សិង្ហបុរី អូស្ត្រាលី ប្រ៊ុយណេ កាណាដា ស៊ីលី ជប៉ុន វៀតណាម ម៉ាឡេស៊ី ម៉ិកស៊ិក ប៉េរូ និងនូវែលសេឡង់។ កន្លងមក មូលនិធិរូបិយវត្ថុអន្តរជាតិប៉ាន់ប្រមាណថា ដោយមានការចូលរួមពីអង់គ្លេស ប្លុកនេះនឹងរួមចំណែក ១៥ភាគរយនៃផលិតផលក្នុងស្រុកសរុបរបស់ពិភពលោក។ CPTPP ជាកិច្ចព្រមព្រៀងពាណិជ្ជកម្មសេរីជាមួយនឹងបទប្បញ្ញត្តិដែលលុបបំបាត់ពន្ធគយក្នុងចំណោមប្រទេសជាសមាជិក ហើយកំណត់ច្បាប់លើបញ្ហាដូចជា ការវិនិយោគឆ្លងព្រំដែន ពាណិជ្ជកម្មតាមប្រព័ន្ធអេឡិចត្រូនិក កម្មសិទ្ធិបញ្ញា សហគ្រាសរដ្ឋ និងកម្លាំងពលកម្មជាដើម៕ អត្ថបទទាក់ទង អង់គ្លេស ក្លាយជាសមាជិកទី១២ នៃកិច្ចព្រមព្រៀងពាណិជ្ជកម្មអន្តរប៉ាស៊ីហ្វិក CPTPP អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3726.txt	ថៃបានស្វាគមន៍ភ្ញៀវទេសចរអន្តរជាតិជាង ៩លាននាក់នៅក្នុងត្រីមាសទី១ ជាចំនួនខ្ពស់បំផុតនៅក្នុងតំបន់អាស៊ីអាគ្នេយ៍ ដោយច្រើនជាង១,៦ដងនៃចំនួនភ្ញៀវទេសចរទៅកាន់ម៉ាឡេស៊ី ដែលឈរលំដាប់ទីពីរប្រចាំតំបន់។	ដោយសារគោលនយោបាយបន្ធូរបន្ថយទិដ្ឋាការ ការលើកលែងទិដ្ឋាការទ្វេភាគីជាមួយចិន និងសកម្មភាពផ្សព្វផ្សាយទេសចរណ៍ជាច្រើនទៀត ថៃបានទទួលចំណាត់ថ្នាក់កំពូលក្នុងការប្រជែងចាប់យកភ្ញៀវទេសចរអន្តរជាតិនៅអាស៊ីអាគ្នេយ៍ ជាមួយចំនួនសរុប ៩,៣៧លាននាក់ក្នុងរយៈពេល ៣ខែឆ្នាំនេះ។ ពីមុន ប្រទេសទាក់ទាញភ្ញៀវអន្តរជាតិចច្រើនជាងគេក្នុងតំបន់ គឺម៉ាឡេស៊ី។ បើតាមទិន្នន័យពីក្រសួងទេសចរណ៍ និងកីឡាថៃ ភ្ញៀវទេសចរចិនចំនួន ១,៧៥ លាននាក់ ដែលជាប្រភពទេសចរណ៍ធំបំផុតនៅអាស៊ីអាគ្នេយ៍ទៅកម្សាន្តនៅថៃក្នុងត្រីមាសទី១ បន្ទាប់មកគឺភ្ញៀវម៉ាឡេស៊ី (១,១៦លាននាក់) និងរុស្ស៊ី (ច្រើនជាង៦២២ពាន់នាក់)។ ជាមួយការទាក់ទាញភ្ញៀវទេសចរបរទេសចំនួន ៥,៨លាននាក់នៅត្រីមាសទី១ឆ្នាំនេះ ម៉ាឡេស៊ីបានជាប់ចំណាត់ថ្នាក់លេខ២ នៅក្នុងតំបន់។ ចំនួនភ្ញៀវទេសចរនេះបានកើនឡើង ៣២ភាគរយ បើធៀបនឹងរយៈពេលដូចគ្នាកាលពីឆ្នាំមុន។ យោងតាមទិន្នន័យពីរដ្ឋបាលទេសចរណ៍ជាតិវៀតណាម ភ្ញៀវទេសចរអន្តរជាតិទៅកាន់ប្រទេសនេះបានកើនឡើងដល់ ៤,៦លាននាក់ក្នុងរយៈពេល៣ខែដើមឆ្នាំនេះ កើនឡើង ៧២ភាគរយក្នុងរយៈពេលដូចគ្នា និង ៣,២ភាគរយបើធៀបនឹងឆ្នាំ ២០១៩។ វៀតណាមជាប្រទេសទទួលភ្ញៀវអន្តរជាតិច្រើនជាងគេទី៣ ក្នុងតំបន់នៅដើមឆ្នាំនេះ។ ឈរលេខរៀងបន្ទាប់គឺសិង្ហបុរី មានភ្ញៀវ៤,៣៥លាននាក់ ឥណ្ឌូណេស៊ីមាន៣លាននាក់ ហ្វីលីពីន១,៦លាននាក់ កម្ពុជា១,៥លាននាក់ និងឡាវ១លាននាក់។ ចំនួនភ្ញៀវទៅកាន់បណ្តាប្រទេសអាស៊ីអាគ្នេយ៍ក្នុងរយៈពេលបីខែដំបូងនៃឆ្នាំនេះភាគច្រើនកើនឡើងបើធៀបនឹងរយៈពេលដូចគ្នាកាលពីឆ្នាំមុនចគឺចន្លោះ ២១ភាគរយទៅ ៥០ភាគរយ។ ប្រទេសដែលនៅសេសសល់រួមមាន មីយ៉ាន់ម៉ា ប្រ៊ុយណេ និងទីម័រខាងកើត មិនមានទិន្នន័យច្បាស់លាស់ទេ។ គួរបញ្ជាក់ថា នៅឆ្នាំ ២០២៣ ម៉ាឡេស៊ីបានក្លាយជាប្រទេសដែលទទួលភ្ញៀវអន្តរជាតិច្រើនជាងគេក្នុងតំបន់ដែលមានចំនួន ២៩លាននាក់ ខណៈថៃឈរនៅលំដាប់លេខ២ ។ សិង្ហបុរីជាប់ចំណាត់ថ្នាក់លេខ៣ មានអ្នកទស្សនា ១៣,៦លាននាក់ ស្របពេលវៀតណាមជាប់ចំណាត់ថ្នាក់ទី៤ ដែលមានអ្នកទស្សនាច្រើនជាង ១២លាននាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3727.txt	ទុរេនវៀតណាមកំពុងមានចំណែកទីផ្សារច្រើននៅចិនបើធៀបនឹងទុរេនថៃ។ កំណើនបែបនេះ គឺដោយសារតែតម្លៃផលិត ការដឹកជញ្ជូនទុរេនវៀតណាមទៅចិនទាបជាងថៃ ស្របពេលរលកកំដៅដ៏ខ្លាំងក្លានាពេលថ្មីៗនេះបានបណ្តាលឱ្យដំណាំទុរេនថៃមួយចំនួនបោះបង់ចម្ការ។	លោក Sam Sin នាយកផ្នែកអភិវឌ្ឍន៍នៃក្រុមហ៊ុន S&F Produce Group ដែលនាំចូលទុរេនពីថៃទៅចិនបានបញ្ជាក់ថា រលកកំដៅដ៏ខ្លាំងក្នុងខែមេសា និងឧសភានៅថៃបានបណ្តាលឱ្យសំបកទុរេនប្រេះ ហើយធ្វើឲ្យសាច់ទុរេនស្ងួត។ ផ្លែទុរេនដែលខូចដោយកំដៅថ្ងៃ ត្រូវលក់ក្នុងតម្លៃទាប។ នេះបើតាមសារព័ត៌មាន South China Morning Post (SCMP)។ តាមការចុះផ្សាយរបស់ SCMP ដកស្រង់ទិន្នន័យពីគយចិន ការនាំចេញទុរេនថៃទៅចិនក្នុងរយៈពេល៤ ខែឆ្នាំនេះ បានបាត់បង់តម្លៃ ៤៩ភាគរយ បើធៀបនឹងរយៈពេលដូចគ្នាកាលពីឆ្នាំមុន។ យ៉ាងណាមិញ ថៃនៅតែកាន់កាប់ចំណែកទីផ្សារចិនចំនួន ៦៦ភាគរយក្នុងអំឡុងពេលនេះ ហើយការនាំចេញទុរេនថៃទៅកាន់ចិនក្នុងឆ្នាំ២០២៣ បានកើនឡើង។ សម្រាប់ចំណែកទីផ្សារទុរេនវៀតណាមវិញ បើផ្អែកតាមតម្លៃការនាំចេញបានកើនឡើង ៨២ភាគរយនៅ៤ខែឆ្នាំនេះ។ កាសែតថៃ The Nation បានដកស្រង់សម្តី លោក Aat Pisanwanich ទីប្រឹក្សានៃក្រុមហ៊ុនប្រឹក្សាស្រាវជ្រាវ Intelligent Research Consultant ថា ទោះបីជាមានកំដៅខ្លាំងក៏ដោយ ប៉ុន្តែទុរេនវៀតណាមកំពុងទទួលបានចំណែកទីផ្សារធំជាងនៅចិន ដោយសារតម្លៃផលិតកម្មទាប។ «វៀតណាមកំពុងលោតចូលដើម្បីគ្រប់គ្រងទីផ្សារចិន»។ លោក Pisanwanich បញ្ជាក់បែបនេះដោយព្យាករថា ប្រសិនបើរដ្ឋាភិបាលមិនធ្វើអន្តរាគមន៍ទេ ទិន្នផលទុរេនថៃនឹងធ្លាក់ចុះ ៥៣ភាគរយក្នុងរយៈពេល៥ ឆ្នាំខាងមុខ។ ការប្រជែងទីផ្សាររបស់ទុរេនវៀតណាម បានធ្វើឱ្យថ្លៃលក់នៅចិនខ្ពស់ជាយូរមកហើយនោះធ្លាក់ចុះក្នុងខែនេះ។ យ៉ាងណាមិញ ទុរេនថៃជាធម្មតាមានតម្លៃខ្ពស់ជាងទុរេនវៀតណាម។តាមវេបសាយទិញទំនិញអនឡាញ Pupu រាយបញ្ជីតម្លៃសម្រាប់ទុរេន ៦គីឡូក្រាម ចន្លោះពី២៥ដុល្លារទៅ ២៩ដុល្លារ។ ទុរេនវៀតណាមមានថ្លៃដឹកជញ្ជូនទាបជាងថៃ ដោយសារភាពងាយស្រួលក្នុងការដឹកជញ្ជូនតាមផ្លូវទៅព្រំដែន។ ក្នុងខែមេសា តម្លៃនាំចូលទុរេនពីថៃគឺ ៥,៨ដុល្លារក្នុងមួយគីឡូក្រាម បើយោងតាមរដ្ឋបាលគយចិន។ ផ្ទុយទៅវិញ ទុរេនវៀតណាមបាននាំចូលក្នុងតម្លៃត្រឹមតែ ៤,២២ ដុល្លារក្នុងមួយគីឡូក្រាម។ លើសពីនេះ ប្រជាជនចិននៅឆ្នាំនេះ មានការស្ទាក់ស្ទើរក្នុងការចំណាយប្រាក់ ដោយសារតែការថយចុះទំនុកចិត្តរបស់អ្នកប្រើប្រាស់ផងដែរ។ នេះបើយោងតាម SCMP ។ បើទោះបីជាថៃនៅតែនាំមុខគេក្នុងការនាំចេញទុរេនទៅកាន់ចិនក៏ដោយ ក្នុងរយៈពេល២ខែឆ្នាំនេះ ជាលើកដំបូងដែលវៀតណាមបានវ៉ាដាច់ថៃក្លាយជាប្រទេសដែលនាំចេញទុរេនច្រើនជាងគេទៅកាន់ចិន។ នេះបើសារព័ត៌មាន VnExpress។ វៀតណាមបាននាំចេញទុរេនទៅចិនចំនួន ៣២,៧៥០ តោន កើនឡើង ២,៤ដងធៀបនឹងរយៈពេលដូចគ្នាក្នុងឆ្នាំ ២០២៣ ដែលនាំចំណែកទីផ្សារទុរេនវៀតណាមទៅកាន់ចិនពី ៣២ភាគរយ កាលពីឆ្នាំមុនដល់ ៥៧ភាគរយ។ ទុរេនជាធម្មតាទុំនៅអំឡុងខែមិថុនា និងកក្កដាជារៀងរាល់ឆ្នាំ ខណៈរយៈពេលពីរខែដំបូងនៃឆ្នាំគឺជាពេលដែលវៀតណាមប្រមូលផលទុរេនក្រៅរដូវ។ បន្ទាប់ពីចិនបានបើកទ្វារឱ្យទុរេនស្រស់វៀតណាមនាំចូលជាផ្លូវការចាប់ពីចុងឆ្នាំ២០២២ មក ចំណូលនៃការនាំចេញផ្លែឈើនេះរបស់វៀតណាមបានហក់ឡើងយ៉ាងគំហុក ហើយក្លាយជាផ្លែឈើនាំចេញដ៏មានតម្លៃបំផុតរបស់វៀតណាម។ កាសែតវៀតណាម Investment បានដកស្រង់ទិន្នន័យផ្លូវការថា ការនាំចេញទុរេនរបស់វៀតណាមក្នុងឆ្នាំ២០២៣ បានកើនឡើងដល់២,១ពាន់លានដុល្លារ បើធៀបនឹង២៨៨លានដុល្លារក្នុងឆ្នាំ២០២២ ដែលក្នុងនោះទីផ្សារចិនមានចំនួន ២,០៣ពាន់លានដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3728.txt	សិង្ហបុរី មានការអភិវឌ្ឍសង្គម និងសេដ្ឋកិច្ចពិសេស ដោយសារតែប្រព័ន្ធដឹកនាំរបស់សិង្ហបុរីខុសប្លែកពីគេ។ នាយករដ្ឋមន្រ្តីសិង្ហបុរីជិតចុះចេញពីតំណែង លោក លី សៀនឡុង បានបញ្ជាក់បែបនេះនៅថ្ងៃទី១ ខែឧសភា ដោយបន្តថា អតីតមេដឹកនាំសិង្ហបុរី បានរៀបចំប្រព័ន្ធមួយ ដែលអាចរស់បានលើសពីអាណត្តិរបស់ពួកគេ ហើយមេដឹកនាំជំនាន់ក្រោយត្រូវធ្វើបែបនេះដូចគ្នា។	អត្ថបទទាក់ទង មិនមែនជាជម្រើសទីមួយ លោក ឡរ៉ែន វង់ បង្ហាញសមត្ថភាពរហូតអាចក្លាយជានាយករដ្ឋមន្រ្តីសិង្ហបុរីទី៤ សិង្ហបុរី ដែលទទួលបានឯករាជ្យពីម៉ាឡេស៊ី នៅក្នុងឆ្នាំ១៩៦៥ បានរស់យ៉ាងលំបាកទាំងផ្នែកសេដ្ឋកិច្ច សង្គម និងទឹកស្អាតជាដើម។ ក្រោមការដឹកនាំរបស់មេដឹកនាំ ៣ជំនាន់ ដែលមានដូចជា លោកលី ក្វានយូ, លោក Goh Chok Tong និងលោក លី សៀនឡុង សេដ្ឋកិច្ច និងសង្គមរបស់បុរីរដ្ឋមួយនេះ មានការអភិវឌ្ឍយ៉ាងរហ័ស ហើយជាមជ្ឈមណ្ឌលពាណិជ្ជកម្ម និងមានផែអន្តរជាតិដ៏សំខាន់ថែមទៀត។ ក្នុងទិវាពលកម្មអន្តរជាតិ នៅថ្ងៃទី១ ខែឧសភា លោកនាយករដ្ឋមន្រ្តី លី សៀនឡុង បានលើកឡើងថា ភាពរីកចម្រើនរបស់សិង្ហបុរីដ៏ពិសេសបែបនេះ គឺដោយសារប្រព័ន្ធដឹកនាំរបស់ខ្លួន គឺខុសពីប្រទេសដទៃ។ «សូមយល់ថា យើងបានសម្រេចគោលដៅរបស់យើង ហើយសិង្ហបុរីបានសម្រេចការអភិវឌ្ឍដ៏ពិសេស ព្រោះប្រព័ន្ធសិង្ហបុរីមានភាពខុសប្លែក»។ មេដឹកនាំសិង្ហបុរីត្រៀមចុះចេញពីតំណែង បានថ្លែងបែបនេះ នៅក្នុងសុន្ទរកថាសំខាន់ចុងក្រោយ មុនពេលផ្ទេរតំណែងទៅមេដឹកនាំជំនាន់ក្រោយ។ បើតាមលោកលី ដែលជាមេដឹកនាំសិង្ហបុរីជំនាន់ទីបី អតីតនាយករដ្ឋមន្រ្តីសិង្ហបុរី លោកលី ក្វាន់យូ និងលោក Goh Chok Tong បានរៀបចំប្រព័ន្ធដឹកនាំសិង្ហបុរីដ៏ខ្លាំងមួយ ដែលអាចទ្រាំទ្របានពីអាណត្តិដឹកនាំរបស់ខ្លួន។ ត្រង់ចំណុចនេះ កូនប្រុសស្ថាបនិកបុរីរដ្ឋ បានទទូចឱ្យមេដឹកនាំសិង្ហបុរីបន្ទាប់មានសមត្ថភាពខ្លាំង និងអាចបន្តរៀបចំប្រព័ន្ធដឹកនាំដូចមេដឹកនាំមុនៗបាន។ មេដឹកនាំកាន់តំណែងបាន២ទសវត្សរ៍រូបនេះ បានចាត់ទុកភាពអសកម្មដែលបង្កដោយប្រជានិយម ការបែកបាក់ និងការទទួលបានប្រយោជន៍រយៈពេលខ្លី នឹងធ្វើឱ្យប្រព័ន្ធដឹកនាំសិង្ហបុរី ប្រឈមការលំបាក ហើយទុនបម្រុងរបស់សិង្ហបុរី មិនអាចទ្រាំទ្របានយូរឡើយ។ តាមទិន្នន័យរបស់ធនាគារពិភពលោក (WB) ផលិតផលក្នុងស្រុកសម្រាប់មនុស្សម្នាក់ៗរបស់សិង្ហបុរីមានចំនួនជាង ៨២០០០ដុល្លារ នៅក្នុងឆ្នាំ២០២២។ មិនតែប៉ុណ្ណោះ លោកលី បានជំរុញឱរក្សាស្ថិរភាពនយោបាយ និងទំនុកចិត្តនៅក្នុងរដ្ឋាភិបាល ដើម្បីឱ្យសិង្ហបុរីដំណើរការបានល្អសម្រាប់រយៈពេលជាច្រើនឆ្នាំខាងមុខ។ លោក លី បានប្រកាសចុះចេញពីតំណែងនៅថ្ងៃទី១៤ ខែឧសភា ដោយផ្ទេរតំណែងឱ្យលោក ឡរ៉ែន វង់ មេដឹកនាំជំនាន់ទីបួនរបស់បក្សសកម្មភាពប្រជាជន (PAP) កាន់តំណែងជំនួសវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3729.txt	ចាប់ពីត្រីមាសទី៣ ឆ្នាំមុន រហូតដល់ត្រីមាសទី១ ឆ្នាំ២០២៤ ម៉ាឡេស៊ីបាននាំមុខថៃ ដោយជាប់ចំណាត់ថ្នាក់ទី២ នៅក្នុងទីផ្សាររថយន្តអាស៊ាន ខណៈឥណ្ឌូណេស៊ីនៅឈរកំពូលតារាង។	ទិន្នន័យបញ្ចេញដោយសារព័ត៌មាន Nikkei Asia ស្តីពីការប្រកាសរបស់សាជីវកម្មរថយន្តក្នុងបណ្តាប្រទេសនានារួមមាន ថៃ ឥណ្ឌូណេស៊ី ម៉ាឡេស៊ី ហ្វីលីពីន និងវៀតណាម បានបង្ហាញថា ការលក់រថយន្តនៅម៉ាឡេស៊ី ដែលជាប់ចំណាត់ថ្នាក់លេខ៣ ក្នុងតំបន់អស់រយៈពេលជាយូរមកហើយនោះ បានវ៉ាថៃចាប់តាំងពីត្រីមាសទី៣ ឆ្នាំមុន ដោយក្លាយជាទីផ្សាររថយន្តធំទីពីរនៅអាស៊ីអាគ្នេយ៍។ តាមសមាគមយានយន្តម៉ាឡេស៊ី (MAA) ការលក់បានកើនឡើង ៥ភាគរយនៅក្នុងត្រីមាសទី១ ធៀបនឹងគ្រាដូចគ្នាក្នុងឆ្នាំ២០២៣ ដែលមានរថយន្តចំនួន ២០២២៤៥គ្រឿង។ នៅឆ្នាំ ២០២៣ ការលក់នៅក្នុងទីផ្សារនេះ បានឈានដល់កម្រិតខ្ពស់ជាមួយចំនួនលក់រថយន្តចំនួន ៧៩៩ ៧៣១គ្រឿង។ ការលើកលែងពន្ធសម្រាប់រថយន្តដែលផលិតក្នុងស្រុក បានក្លាយជាឱកាសសម្រាប់ម៉ាកក្នុងស្រុកដូចជា Perodua និង Proton ដែលបច្ចុប្បន្នកាន់កាប់ប្រហែល ៦០ភាគរយនៃចំណែកទីផ្សារ។ គោលនយោបាយលើកលែងពន្ធបានចាប់ផ្តើមពីឆ្នាំ២០២២ ក្នុងអំឡុងពេលជំងឺរាលដាលកូវីដ-១៩ ទោះបីជាវាបានបញ្ចប់នៅពាក់កណ្តាលឆ្នាំ ២០២២ ក៏ដោយ ដំណើរការនៃការបំពេញការបញ្ជាទិញដែលបានកក់ពីមុននៅតែជួយបង្កើនការលក់នៅឆ្នាំ ២០២៣ ។ «រថយន្តជាច្រើនម៉ូដែលទើបចេញថ្មីៗ រួមទាំងរថយន្តអគ្គិសនីក្នុងតម្លៃប្រកួតប្រជែង ក៏មានការកើនឡើងនៃការសល់»។ សមាគមយានយន្តម៉ាឡេស៊ី បានបញ្ជាក់នៅក្នុងសេចក្តីថ្លែងការណ៍មួយបែបនេះ។ លោក Ivan Khoo អ្នកលក់រថយន្ត Toyota នៅទីក្រុង Kuala Lumpur បានអះអាងថា ការលក់ក្នុងរយៈពេល២ខែឆ្នាំនេះ គឺល្អជាងការរំពឹងទុក ហើយប្រភេទ Vios គឺជារថយន្តដែលលក់ដាច់ជាងគេ ដោយសារតម្លៃរបស់ប្របហាក់ប្រហែល ២១០០០ដុល្លារ ។ «ខ្ញុំឃើញផ្នែកទាំងពីរ ទាំងម៉ាស៊ីនចំហេះខាងក្នុង និងរថយន្ត Toyota Hybrid បន្តរីកចម្រើន»។ លោក Ivan Khoo បានមើលឃើញបែបនេះ។ ផ្ទុយទៅវិញ ការលក់រថយន្តនៅថៃមានការថយចុះ។ ត្រូវបានគេស្គាល់ថាជាទីក្រុង Detroit of Asia ដោយសារតែការប្រមូលផ្តុំនៃឧស្សាហកម្មរថយន្ត ថៃបានកាន់កាប់តំណែងទី២ អស់រយៈពេលជាយូរមកហើយ រហូតដល់ការលក់បានធ្លាក់ចុះ ២៥ភាគរយនៅក្នុងត្រីមាសទីមួយ បើធៀបនឹងរយៈពេលដូចគ្នាក្នុងឆ្នាំ២០២៣។ ការលក់រថយន្តប្រចាំខែនៅថៃបានធ្លាក់ចុះចាប់តាំងពីខែមិថុនា ឆ្នាំ២០២៣ ដោយសារតែការកើនឡើងកម្រិតបំណុល និងការប្រើប្រាស់ធ្លាក់ចុះ។ ចំណែកទីផ្សាររថយន្តអគ្គិសនីបានកើនឡើង ដោយសារការហូរចូលរបស់ក្រុមហ៊ុនផលិតរថយន្តចិន។ ចំណែក ឥណ្ឌូណេស៊ីមានសន្ទុះធ្លាក់ចុះដែរ។ ការលក់រថយន្តនៅក្នុងត្រីមាស១ បានថយចុះ ២៤ភាគរយ ដោយសារតែការកើនឡើងអត្រាការប្រាក់ធ្វើឱ្យអ្នកប្រើប្រាស់ពន្យារពេលការទិញ។ នៅឆ្នាំ២០២៣ ការលក់រថយន្តនឹងមានត្រឹមតែជាង១លានគ្រឿងប៉ុណ្ណោះ ធ្លាក់ចុះ ៤ភាគរយ បើប្រៀបធៀបទៅនឹងឆ្នាំ២០២២ និងរថយន្តតិចជាងឆ្នាំ២០១៩ ចំនួន ៣០០០០គ្រឿង ដែលទាបជាងគោលដៅចំនួន ១,០៥លានគ្រឿងរបស់សមាគមឧស្សាហកម្មរថយន្តឥណ្ឌូណេស៊ី (Gaikindo)។ សម្រាប់នៅវៀតណាម នៅចុងត្រីមាសី១ ទិន្នន័យពីសមាគម VAMA មានការលក់រថយន្តត្រឹម ៥៨១៦៥គ្រឿងប៉ុណ្ណោះ ធ្លាក់ចុះ ១៨ភាគរយ។ ទន្ទឹមនេះ ទីផ្សារហ្វីលីពីនបានកើនឡើង ១៣ភាគរយដែលជាកម្រិតខ្ពស់បំផុតក្នុងចំណោមប្រទេសទាំង៥។ នៅឆ្នាំ ២០២៤ សមាគមរថយន្តម៉ាឡេស៊ីប៉ាន់ប្រមាណថាមានការថយចុះ ៧,៥ភាគរយនៃការលក់រថយន្តសរុប ទោះបីជាស្ថានភាពអាជីវកម្មនៃរថយន្តកូនកាត់ និងរថយន្តអគ្គិសនីសុទ្ធត្រូវបានរំពឹងថានឹងកើនឡើងក៏ដោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_373.txt	បន្ទាប់ពីប្រធានាធិបតីហ្វីលីពីន លោក Ferdinand Marcos Jr ថ្លែងអបអរសាទរប្រធានា ធិបតីតៃវ៉ាន់ជាប់ឆ្នោតលោក Lai Ching-te ទីក្រុងប៉េកាំង បានកោះហៅអគ្គរដ្ឋទូតហ្វីលីពីនដោយព្រមានប្រទេសមួយនេះកុំឱ្យលេងជាមួយភ្លើង និងស្នើឱ្យមេដឹកនាំហ្វីលីពីនអានសៀវភៅឲ្យបានច្រើនពីបញ្ហាចិន។	អ្នកនាំពាក្យក្រសួងការបរទេសចិន លោកស្រី Mao Ning ថ្លែងក្នុងសន្និសីទសារព័ត៌មានប្រចាំថ្ងៃថា ចិនមិនពេញចិត្តជាខ្លាំង និងប្រឆាំងដាច់ខាតចំពោះការលើកឡើងរបស់ប្រធានាធិបតីហ្វីលីពីនលោក Marcos កាលពីថ្ងៃទី១៥ ខែមករាសម្រាប់ជ័យជម្នះលោក Lai ក្នុងការបោះឆ្នោតប្រធានាធិបតីតៃវ៉ាន់។ «សុន្ទរកថាពាក់ព័ន្ធរបស់ប្រធានាធិបតី Marcos ជាការបំពានយ៉ាងធ្ងន់ធ្ងរលើគោលការណ៍ចិនតែមួយ និង...ជាការរំលោភបំពានយ៉ាងធ្ងន់ធ្ងរលើការប្តេជ្ញាចិត្តនយោបាយដែលធ្វើឡើង ដោយហ្វីលីពីនចំពោះភាគីចិន និងការជ្រៀតជ្រែកយ៉ាងធ្ងន់ធ្ងរនៅក្នុងកិច្ចការផ្ទៃក្នុងរបស់ចិន» ។ លោកស្រី Mao មានប្រសាសន៍បែបនេះរួចបន្តថា ចិនចាត់ការតវ៉ាយ៉ាងខ្លាំងជាមួយហ្វីលីពីន ហើយបានកោះហៅអគ្គរដ្ឋទូតដើម្បីផ្តល់ការពន្យល់ប្រកបដោយការទទួលខុសត្រូវ។ បន្ថែមពីនេះ លោកស្រី Mao សង្កត់ធ្ងន់ថា ចិនស្នើឱ្យលោកប្រធានាធិបតី Marcos អានសៀវភៅបន្ថែមទៀតដើម្បីយល់ឱ្យបានច្បាស់ពីបញ្ហាខាងក្នុង និងខាងក្រៅនៃបញ្ហាតៃវ៉ាន់ ដើម្បីសន្និដ្ឋានឱ្យត្រឹមត្រូវ។ ទាក់ទងនឹងរឿងនេះ ក្រសួងការបរទេសហ្វីលីពីននៅក្នុងសេចក្តីថ្លែងការណ៍មួយនៅថ្ងៃដដែល បានអះអាងសារជាថ្មីអំពីការគាំទ្រគោលនយោបាយចិនតែមួយ ហើយបាននិយាយថា សាររបស់លោក Marcos មានបំណងទទួលស្គាល់ផលប្រយោជន៍រួមរបស់ ហ្វីលីពីន និងតៃវ៉ាន់ រួមទាំងពលរដ្ឋហ្វីលីពីនដែលធ្វើការនៅបរទេស ជាពិសេសនៅកោះតៃវ៉ាន់ចំនួន២០ម៉ឺននាក់។ ក្រុងម៉ានីលសម្គាល់ផងដែរថា សារប្រធានាធិបតីខាងលើគឺជាវិធីរបស់លោកក្នុងការអរគុណ តៃវ៉ាន់សម្រាប់ការធ្វើជាម្ចាស់ផ្ទះ OFWs និងរក្សាដំណើរការប្រជាធិបតេយ្យប្រកបដោយជោគជ័យ។ ការខឹងសម្បាររបស់ទីក្រុងប៉េកាំងចំពោះការលើកឡើងនេះ គឺជាភាពតានតឹងចុងក្រោយបង្អស់នៃការប៉ះទង្គិចគ្នារវាងហ្វីលីពីន និងចិន ដែលកើតឡើង ខណៈដែលទីក្រុងម៉ានីលពង្រឹងទំនាក់ ទំនងជាមួយអតីតមេដឹកនាំអាណានិគមអាម៉េរិករួមទាំងការពង្រីកកិច្ចព្រមព្រៀងស្តីពីការប្រើ ប្រាស់មូលដ្ឋានយោធារបស់ទីក្រុងវ៉ាស៊ីនតោន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3730.txt	បន្ទាប់ពីការពន្យារពេលជាច្រើនឆ្នាំ ការសាងសង់អគារ Jeddah Tower ដែលនឹងមានកម្ពស់ខ្ពស់ជាងគេលើពិភពលោ កនឹងដំណើរការឡើងវិញនាចុងខែឧសភា នៅអារ៉ាប៊ីសាអូឌីត។	ពីមុនត្រូវបានគេស្គាល់ថាជា Kingdom Tower នៅពេលសាងសង់រួចរាល់ អគារខ្ពស់នេះនឹងមានកម្ពស់ ១០០០ម៉ែត្រ ដែលក្លាយជាសំណង់ដំបូងគេក្នុងប្រវត្តិសាស្ត្រមានកម្ពស់ខ្ពស់បំផុត។ គម្រោងនេះ ជាផ្នែកមួយនៃកម្មវិធីអភិវឌ្ឍន៍សេដ្ឋកិច្ចដ៏មានមហិច្ឆតាដែលមានតម្លៃជិត ២០ពាន់លានដុល្លារ នៅកៀកជិតសមុទ្រក្រហម ហើយស្ថិតក្នុងចំណោមគម្រោងធំជាច្រើនដែលធ្វើឡើងនៅអារ៉ាប៊ីសាអូឌីត។ នេះបើតាមសារព័ត៌មាន Newsweek ចុះផ្សាយនៅថ្ងៃទី១០ ខែឧសភា។ អគារ Jeddah Tower នឹងចំណាយការសាងសង់ប្រមាណ ១,២ពាន់លានដុល្លារ ដែលរចនាដោយក្រុមហ៊ុនស្ថាបត្យកម្ម Adrian Smith + Gordon Gill Architecture មានមូលដ្ឋាននៅទីក្រុងឈីកាហ្កោ ដែលរួមទាំងសណ្ឋាគារប្រណីត ការិយាល័យ ការជួលរយៈពេលខ្លី និងអាផាតមិន។ នៅថ្ងៃទី៩ ខែឧសភា ក្រុមហ៊ុនស្ថាបត្យកម្មបានបញ្ជាក់ប្រាប់សារព័ត៌មាន Newsweek ថា ដំណើរការសាងសង់បានចាប់ផ្តើមបន្ត។ ឈ្មោះបច្ចុប្បន្នរបស់អគារនេះ បានមកពីទីតាំងរបស់វានៅ Jeddah ដែលជាទីក្រុងកំពង់ផែដ៏សំខាន់មួយនៅតាមបណ្តោយសមុទ្រក្រហម ហើយក៏ជាទីក្រុងដែលមានប្រជាជនច្រើនជាងគេទី២នៅអារ៉ាប៊ីសាអូឌីត។ ចាប់ផ្តើមសាងសង់នៅឆ្នាំ២០១៣ ដំណើរការសាងសង់ត្រូវបានបញ្ឈប់នៅឆ្នាំ២០១៨ នៅពេលដែលក្រុមហ៊ុនម៉ៅការសំខាន់ Binladin Group ត្រូវបានដកហូតសិទ្ធិបន្ទាប់ពីការចាប់ខ្លួនប្រធានក្រុមហ៊ុន Bakr bin Laden ដែលជាបងប្អូនឪពុកម្តាយទីទៃរបស់ Osama bin Laden ក្នុងយុទ្ធនាការប្រឆាំងអំពើពុករលួយរបស់រ៉ាប៊ីសាអូឌីតក្រោមស្នាព្រះហស្ថរបស់ព្រះអង្គម្ចាស់ Mohammed bin Salman ។ ក្រោយមក គម្រោងបន្តត្រូវបានពន្យារពេលទៀតដោយសារជំងឺកូវីដ-១៩។ នៅពេលការសាងសង់បានផ្អាកកាលពី ៦ឆ្នាំមុន ប្រហែល១ភាគ៣នៃគម្រោងត្រូវបានបញ្ចប់។ នេះបើយោងតាម architectural Digest ។ គ្រោងឆ្អឹងដែលមិនទាន់រួចរាល់នៃអគារនេះបានសំកាំងលើអាកាសនៅក្នុងទីក្រុង Jeddah ចាប់តាំងពីពេលនោះមក។ នៅពេលសាងសង់រួចរាល់ អគារ Jeddah Tower នឹងមានកម្ពស់ខ្ពស់ជាង១៥២ម៉ែត្រ អគារ Burj Khalifa នៅក្នុងទីក្រុងឌូបៃដែលជាអ្នកកាន់កំណត់ត្រាបច្ចុប្បន្នសម្រាប់អគារខ្ពស់បំផុតនៅលើពិភពលោក។ វាក៏មានកម្ពស់ខ្ពស់ជាងអគារ Empire State ដល់ទៅ២ដងក្នុងទីក្រុង New York អាម៉េរិក និងខ្ពស់ជាងរូប Statue of Liberty ដល់ទៅ៧ដង។ អគារនេះនឹងមានកន្លែងសង្កេតការណ៍ដ៏ធំបំផុតរបស់ពិភពលោក និងប្រព័ន្ធជណ្តើរយន្តលំដាប់ខ្ពស់ រួមទាំងជណ្តើរយន្តចំនួន ៥៩ ដែលដឹកជញ្ជូនភ្ញៀវនៅល្បឿន ១០ម៉ែត្រក្នុង១វិនាទី ។ ក្រុមហ៊ុនស្ថាបត្យកម្មរំពឹងថា គម្រោងនេះនឹងបញ្ចប់ក្នុងរយៈពេល ៤-៥ឆ្នាំខាងមុខ ហើយអ្នកម៉ៅការថ្មីនឹងត្រូវប្រកាសក្នុងរយៈពេលពីរបីសប្តាហ៍ទៀត។ គម្រោងនេះជាផ្នែកមួយនៃគំនិតផ្តួចផ្តើម Vision 2030 របស់អារ៉ាប៊ីសាអូឌីត ដែលមានគោលបំណងធ្វើពិពិធកម្មសេដ្ឋកិច្ចក្នុងស្រុកឱ្យឆ្ងាយពីការពឹងផ្អែកលើវិស័យប្រេង ព្រមទាំងដើម្បីពង្រឹងវិស័យនានាដូចជា ការថែទាំសុខភាព ការអប់រំ និងទេសចរណ៍ជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3731.txt	កំណើនតម្រូវការសាំងសកលរំពឹងថាថយចុះពាក់កណ្តាលនៅឆ្នាំនេះ ដោយសារតែបរិបទនៃការផ្លាស់ប្តូរទៅប្រើប្រាស់រថយន្តអគ្គិសនីនៅចិន និងអាម៉េរិក។ នេះបើតាមក្រុមហ៊ុនថាមពល Wood Mackenzie។	ក្រុមហ៊ុន Wood Mackenzie បានព្យាករថាតម្រូវការសាំងសកលនៅឆ្នាំនេះនឹងកើនឡើងត្រឹម ២៦,៥លានបារ៉ែលក្នុងមួយថ្ងៃ។ ចំនួននេះកើនឡើងប្រមាណតែ៣០០ពាន់ប៉ារ៉ែលក្នុងមួយថ្ងៃ ដែលប្រហាក់ប្រហែលពាក់កណ្តាលនៃកម្រិតកើនឡើង ៧០០ពាន់បារ៉ែលក្នុងមួយថ្ងៃកាលពីឆ្នាំ២០២៣។ កំណើនតម្រូវការសាំងទាប ដោយសារចិន និងអាម៉េរិកមាននិន្នាការប្រើប្រាស់រថយន្តអគ្គិសនៅកាន់តែច្រើនឡើង។ អ្នកវិភាគនៅក្រុមហ៊ុន Woodmac លោក Sushant Gupta បានបង្ហាញពីហេតុផលគឺការកើនឡើងនៃការជ្រៀតចូលនៃរថយន្តអគ្គិសនីនៅក្នុងទីផ្សារធំទាំងពីរនេះ។ លោកថា ៖ «នៅឆ្នាំនេះ តម្រូវការប្រេងសាំងរបស់ចិននឹងកើនឡើងត្រឹមតែ ១០ពាន់បារ៉ែលក្នុងមួយថ្ងៃប៉ុណ្ណោះ ដោយសារកំណើនខ្ពស់នៃការប្រើប្រាស់រថយន្តអគ្គិសនី»។ នេះបើតាមសារព័ត៌មាន Reuters។ បើតាមការព្យាកររបស់សាជីវកម្មប្រេងជាតិចិន (CNPC) ការប្រើប្រាស់សាំងរបស់ចិននឹងកើនឡើងត្រឹមតែ ១,៣ភាគរយឬប្រហែល ២លានតោននៃចំនួនការប្រើប្រាស់សរុប ១៦៥,១លានតោន ដែលស្មើនឹង ៣,៨លានបារ៉ែលក្នុងមួយថ្ងៃ។ ទីភ្នាក់ងារថាមពលអន្តរជាតិ (IEA) បាននិយាយថា ចិនធ្លាប់ជាប្រទេសនាំមុខគេប្រើប្រាស់សាំងនៅលើពិភពលោក។ នៅឆ្នាំ២០២៤ ប្រទេសនេះនឹងមានចំនួនច្រើនជាងពាក់កណ្តាលនៃការលក់រថយន្តអគ្គិសនីសរុបទូទាំងសកលលោក។ ដោយសារតម្លៃកាន់តែថោក IEA ប៉ាន់ប្រមាណថា ចំណែកទីផ្សាររថយន្តអគ្គិសនីនៅឆ្នាំនេះអាចឈានដល់ ៤៥ភាគរយនៅចិន ប្រហែល ២៥ភាគរយនៅអឺរ៉ុប និងច្រើនជាង ១១ភាគរយនៅអាម៉េរិក។ យោងតាមរដ្ឋបាលព័ត៌មានថាមពលអាម៉េរិក ការប្រើប្រាស់សាំងរបស់ប្រទេសនេះបានធ្លាក់ចុះដល់ ៨,៩៤លានបារ៉ែលក្នុងមួយថ្ងៃនៅឆ្នាំ២០២៣ ក្រោយពីកើនឡើងខ្ពស់ដល់ ៩,៣៣លានប៉ារ៉ែលក្នុងមួយថ្ងៃនៅឆ្នាំ២០១៨។ ការព្យាករតម្រូវការនៅឆ្នាំនេះរំពឹងថានឹងនៅតែមិនផ្លាស់ប្តូរ។ ដូច្នេះ ប្រាក់ចំណេញរបស់រោងចក្រចម្រាញ់ប្រេងរបស់អាម៉េរិកនឹងរងសម្ពាធធ្លាក់ចុះ នៅពេលដែលរដូវកាលបើកបរនារដូវក្តៅបានកន្លងផុតទៅ។ នៅអឺរ៉ុប តម្រូវការសាំងនឹងកើនឡើង ២,៣ភាគរយប្រមាណ ៥០ពាន់បារ៉ែល ដែលកើនដល់ ២,១៩លានបារ៉ែលក្នុងមួយថ្ងៃក្នុងឆ្នាំនេះ។នេះបើយោងតាមក្រុមហ៊ុនប្រឹក្សាថាមពលសិង្ហបុរី FGE។ យោងតាមក្រុមហ៊ុន Woodmac ប្រាក់ចំណេញរបស់រោងចក្រចម្រាញ់ប្រេងអឺរ៉ុបនឹងរងសម្ពាធ ដោយសារតែតម្រូវការតំបន់នេះបន្តមានស្ថិរភាព គួបផ្សំនឹងការកើនឡើងនៃការប្រជែងពីរោងចក្រចម្រាញ់ប្រេង Dangote ថ្មីរបស់នីហ្សេរីយ៉ា។ នេះជារោងចក្រចម្រាញ់ប្រេងដ៏ធំបំផុតទាំងនៅទ្វីបអាហ្រ្វិក និងអឺរ៉ុប ដោយបូមប្រេងសាំងពី ២៨០-៣០០ពាន់បារ៉ែលក្នុងមួយថ្ងៃទៅកាន់ទីផ្សារពិភពលោក។ ស្របពេលតម្រូវការប្រេងនៅចិន អាម៉េរិក និងអឺរ៉ុបលែងមានការកើនឡើង តម្រូវការសាំងអាចត្រូវបានទាក់ទាញនៅក្នុងប្រទេសដែលមានកំណើនសេដ្ឋកិច្ចខ្ពស់ និងអត្រាប្រើប្រាស់រថយន្តអគ្គិសនីទាបដូចជាឥណ្ឌា និងឥណ្ឌូណេស៊ី។ តម្រូវការសាំងនៅឥណ្ឌានឹងឈានដល់កំណត់ត្រាថ្មីមួយគឺ ៣៩,២លានតោន (៩០៨ពាន់បារ៉ែលក្នុងមួយថ្ងៃ) នៅឆ្នាំ ២០២៥ ដែលកើនឡើងប្រហែល ៥ភាគរយធៀបគ្រាដូចគ្នានឹង ៣៧,២លានតោនខែមីនា ក្នុងឆ្នាំ ២០២៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3732.txt	ធនាគារកណ្តាលរបស់ចិន (PBOC) បានទិញមាសជាង ៥តោនកាលពីខែមីនា។ នេះបើយោងតាមក្រុមប្រឹក្សាមាសពិភពលោក (WGC) ។	ទិន្នន័យដែលបានចេញផ្សាយដោយរដ្ឋាភិបាលចិនបង្ហាញថា ការកាន់កាប់មាសរបស់ PBOC នៅចុងខែមីនាបានកើនឡើងដល់ ៧២,៧៤លានអោនស៍ (២២៦៣តោន) បើធៀបនៅក្នុងខែកុម្ភៈ ដែលមានចំនួន ៧២,៥៨លានអោនស៍ (២២៥៧តោន) ។ តម្លៃនៃទុនបម្រុងមាសបានកើនឡើងពី ៤៨,៦៤ពាន់លានដុល្លារដល់ ៦១,០៧ពាន់លានដុល្លារ។ លោក Krishan Gopaul អ្នកវិភាគជាន់ខ្ពស់នៅក្រុមប្រឹក្សាមាសពិភពលោក (WGC) បាននិយាយថា ៖« ចិនបានបន្ថែមមាសទៅក្នុងទុនបម្រុងរបស់ខ្លួនសម្រាប់រយៈពេល ១៧ខែជាប់ៗគ្នា។ នេះជាការពង្រឹងទស្សនៈរបស់យើងដែលថាធនាគារកណ្តាលនៅតែមានទំនុកចិត្តលើមាស ហើយបន្តមើលឃើញតម្លៃរបស់វា»។ នៅឆ្នាំ ២០២៣ ធនាគារ PBOC ក៏ជាអ្នកទិញមាសផ្លូវការធំជាងគេក្នុងតំបន់ដែរ ចំនួន ៧,២៣លានអោនស៍ (២២៤,៩តោន) ដែលជាទំហំធំបំផុតប្រចាំឆ្នាំ បើគិតចាប់តាំងពីឆ្នាំ ១៩៧៧មក។ នៅលើពិភពលោក តម្រូវការរបស់ធនាគារកណ្តាលបានទិញមាសចំនួន ១០៣៧,៤តោន កាលពីឆ្នាំមុន។ ចាប់ពីដើមឆ្នាំមក ក្រៅពីចិន មានធនាគារកណ្តាលតួកគី ឥណ្ឌា កាហ្សាក់ស្ថាន និងបណ្តាប្រទេសនៅអឺរ៉ុបខាងកើតមួយចំនួន ក៏បានទិញមាសទុកបម្រុងដែរ។ តម្លៃមាស Spot បានកើនឡើង ៩,៣ភាគរយក្នុងខែមីនា ដែលជាការកើនឡើងប្រចាំខែខ្លាំងបំផុត ចាប់តាំងពីខែកក្កដា ឆ្នាំ២០២០ បើទោះបីជាប្រាក់ដុល្លាររឹងមាំ និងការកើនឡើងអត្រាការប្រាក់នៅអាម៉េរិកក៏ដោយ។ តម្លៃនៃលោហៈ នៅតែបន្តកើនឡើងដល់ ២៣៥៣,៧៩ ដុល្លារក្នុងមួយអោនស៍ នៅក្នុងការជួញដូរ ៧វគ្គចុងក្រោយ នៅថ្ងៃទី ៨ ខែមេសា។ ១អោនស៍ មានចំនួនប្រមាណ ២៨,៣៤ក្រាម។ លោក Bart Melek ប្រធានយុទ្ធសាស្រ្តទំនិញនៅក្រុមហ៊ុនហិរញ្ញវត្ថុ TD Securitie បាននិយាយថា តម្លៃមាសបានកើនឡើង ដោយសារការរំពឹងទុករបស់ទីផ្សារ ដែលធនាគារកណ្តាលអាម៉េរិក (Fed) នឹងកាត់បន្ថយអត្រាការប្រាក់នៅក្នុងខែមិថុនា ទោះបីជាទិន្នន័យសេដ្ឋកិច្ចរបស់ប្រទេសនេះ នៅតែរឹងមាំក៏ដោយ។ លោក Melek បានបន្ថែមថា ៖« ការទិញមាសរបស់ធនាគារកណ្តាល និងភាពតានតឹងភូមិសាស្ត្រនយោបាយក៏ជាកត្តាគាំទ្រតម្លៃមាសកើនឡើងដែរ»។ នេះបើតាមសារព័ត៌មាន Reuters៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3733.txt	ថៃរំពឹងនាំចេញទុរេនចំនួន ១លានតោន គិតជាតម្លៃជាង ៣,៥ពាន់លានដុល្លារនៅឆ្នាំ២០២៤ ។ បើតាមរដ្ឋមន្រ្តីក្រសួងកសិកម្មលោក Thammanat Prompao ភាគច្រើនទុរេនថៃត្រូវបាននាំចេញទៅចិន។	ថៃជាប្រទេសនាំចេញទុរេនដ៏ធំមួយទៅបរទេស ជាពិសេសទីផ្សារចិន។ ក្នុងថ្ងៃទី២០ ខែមេសា រដ្ឋមន្រ្តីកសិកម្មថៃលោក Thammanat Prompao បានណែនាំក្រុមប្រឹក្សាផ្លែឈើឱ្យជួបជាមួយកសិករទុរេន ឈ្មួយកណ្តាល និងអ្នកកាត់ផ្លែធុរេន អាជីវករ និងប្រតិបត្តិកររោងចក្រវេចខ្ចប់ អ្នកនាំចេញ ដើម្បីនាំចេញទុរេនបំពេញតាមស្តង់ដារគុណភាព និងតម្រូវការ GAP របស់ចិន។ លោក Thammanat បានបញ្ជាក់ថា លោកបានណែនាំឲ្យក្រសួងកសិកម្មពង្រឹងការគ្រប់គ្រងគុណភាព និងចេញវិញ្ញាបនបត្រដាច់ដោយឡែកដល់អ្នកពាក់ព័ន្ធក្នុងការនាំចេញទុរេនទៅកាន់ចិន រួមទាំងកសិករ រោងចក្រវេចខ្ចប់ និងអ្នកនាំចេញតាមតម្រូវការ។ លើសពីនេះ រដ្ឋមន្រ្តីកសិកម្មរូបនេះស្នើឱ្យរកវិធីកាត់បន្ថយថ្លៃជី និងថ្នាំសម្លាប់សត្វល្អិតដល់កសិករទុរេនដែរ។ នេះបើតាមសារព័ត៌មានថៃ Thai PBS World ។ នាយកដ្ឋានធារាសាស្ត្រត្រូវដឹកនាំគ្រប់គ្រងប្រព័ន្ធធារាសាស្ត្រ ដោយធានាឱ្យមានទឹកគ្រប់គ្រាន់សម្រាប់ដីចម្ការធុរេនក្នុងខេត្ត ច័ន្ទបុរី , រយ៉ង និងខេត្តត្រាត ដែលជាតំបន់ផលិតទុរេនដ៏សំខាន់នៅភាគខាងកើតថៃ។ ទាក់ទិននឹងការរត់ពន្ធទុរេនថោកពីប្រទេសជិតខាង ដើម្បីនាំចេញដោយក្លែងបន្លំជាទុរេនថៃនោះ លោក Thammanat បានបញ្ជាឱ្យក្រុមការងារដោះស្រាយបញ្ហាដោយផ្ទាល់ ដើម្បីការពារកេរ្តិ៍ឈ្មោះរបស់ទុរេនថៃ។ មហិច្ឆតាថៃក្នុងការនាំចេញទុនរេនឲ្យបាន ១លានតោននេះ គឺស្របតាមការសេចក្តីណែនាំរបស់នាយករដ្ឋមន្រ្តីថៃលោក សេដ្ឋា ថាវីស៊ីន ដែលប្រាប់ទៅក្រសួងកសិកម្ម និងសហករណ៍រៀបចំសេចក្តីព្រាងច្បាប់ ដើម្បីទប់ស្កាត់ទុរេនដែលអន់ និងមិនទាន់ទុំ។ គំនិតផ្តួចផ្តើមនេះ មានគោលបំណងរារាំងការប្រមូលផល និងលក់ផ្លែធុរេនមិនគ្រប់ខែ ដើម្បីធ្វើឲ្យប្រសើរឡើងនូវគុណភាពផ្លែឈើ និងការប្រកួតប្រជែងនាំចេញ។ នេះបើតាមសារព័ត៌មាន The Nation ស្រង់សម្តីលោក Chai Wacharonke អ្នកនាំពាក្យរដ្ឋាភិបាលថៃ។ តាមប្រធាននាយកដ្ឋានកសិកម្ម លោក Rapeephat Chantarasriwong បានឱ្យដឹងថា ដំណាំទុរេនជាង ៦៤ពាន់ហិកតានៅខេត្តភាគខាងកើតថៃត្រូវបានចុះបញ្ជីជាមួយអាជ្ញាធរគយចិន និងទទួលបានវិញ្ញាបនបត្រ GAP ដែលនឹងជួយសម្រួលដល់ការនាំចេញទុរេនទៅកាន់ចិន។ គួរបញ្ជាក់ថា ការនាំចញទុរេនរបស់ថៃបានបង្កើតប្រាក់ចំណូល ៣,២៤ពាន់លានដុល្លារកាលពីឆ្នាំ២០២៣។ ថៃផលិតទុរេនបានប្រមាណ ៩០ម៉ឺនតោនជារៀងរាល់ឆ្នាំ ដែលភាគច្រើននាំចេញទៅចិន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3734.txt	វៀតណាមគ្រោងចាប់ផ្តើមសាងសង់ផ្លូវរថភ្លើងល្បឿនលឿនចំនួន២ខ្សែ តភ្ជាប់ពីរដ្ឋធានីហាណូយជាមួយចិនមុនឆ្នាំ ២០៣០។ នេះបើយោងតាមសេចក្តីប្រកាសរបស់ការិយាល័យរដ្ឋាភិបាលវៀតណាមនៅថ្ងៃទី៨ ខែមេសា។	គណៈកម្មាធិការអចិន្ត្រៃយ៍រដ្ឋាភិបាលវៀតណាមបានយល់ព្រមផ្តល់អាទិភាពដល់ការសាងសង់ផ្លូវរថភ្លើងល្បឿនលឿនចំនួន ២ខ្សែមុនឆ្នាំ២០៣០ ដែលតភ្ជាប់ពីទីក្រុងហាណូយជាមួយចិន។ ចិនជាដៃគូពាណិជ្ជកម្មដ៏ធំបំផុតរបស់វៀតណាម និងជាប្រភពសំខាន់នៃការនាំចូលវត្ថុធាតុដើមសម្រាប់វិស័យផលិតកម្មរបស់វៀតណាម។ បច្ចុប្បន្នប្រទេសទាំងពីរត្រូវបានតភ្ជាប់តាមរយៈប្រព័ន្ធផ្លូវល្បឿនលឿន និងផ្លូវរថភ្លើងចាស់ៗចំនួន២ខ្សែ។ ក្រសួងផែនការ និងវិនិយោគវៀតណាមបានបញ្ជាក់នៅក្នុងសេចក្តីប្រកាសមួយនៅថ្ងៃទី៩ ខែមេសា ដែលដកស្រង់ដោយទីភ្នាក់ងារសារព័ត៌មាន Reuters ថា ផ្លូវល្បឿនលឿនមួយនឹងដំណើរការពីទីក្រុងកំពង់ផែ ហាយហ្វុង និង ក្វាងនិញ របស់វៀតណាមឆ្លងកាត់ទីក្រុងហាណូយទៅកាន់ខេត្តឡាវកាវជាប់ព្រំដែនខេត្តយូនណានរបស់ចិន។ តាមផែនការរបស់ក្រសួង ផ្លូវដែលនៅសេសសល់មួយខ្សែទៀត គឺរត់ពីទីក្រុងហាណូយទៅកាន់ខេត្តឡាំងសឺនជាប់ព្រំប្រទល់តំបន់ក្វាងស៊ីរបស់ចិនដោយឆ្លងកាត់តំបន់ដែលមានប្រជាជនរស់នៅច្រើនរួមទាំងតំបន់ឧស្សាហកម្មសំខាន់ៗ ដែលផ្នែកខ្លះជាក្រុមហ៊ុនអ្នកវិនិយោគចិន។ «អាទិភាពការរៀបចំ និងចាប់ផ្តើមការសាងសង់មុនឆ្នាំ២០៣០ លើផ្លូវរថភ្លើងល្បឿនលឿន ឡាវកាយ- ហាណូយ-ហាយហ្វុង-ក្វាងនិញ និងផ្លូវរថភ្លើងល្បឿនលឿនមួយខ្សែទៀតគឺពីឡាំងសឺន-ហាណូយតភ្ជាប់ជាមួយចិន»។ សារព័ត៌មាន VnExpress បានដកស្រង់សេចក្តីប្រកាសពីគណៈកម្មាធិការអចិន្ត្រៃយ៍រដ្ឋាភិបាលវៀតណាមលើការរៀបចំផែនការតំបន់ដីសណ្តទន្លេក្រហមសម្រាប់រយៈពេល២០២១-២០៣០ ជាមួយនឹងចក្ខុវិស័យដល់ឆ្នាំ ២០៥០។ សេចក្តីប្រកាសមិនបានផ្តល់ព័ត៌មានលម្អិតបន្ថែមអំពីគម្រោងទាំងនោះទេ។ តាមការចុះផ្សាយរបស់សារព័ត៌មាន VnExpress គណៈកម្មាធិការអចិន្ត្រៃយ៍របស់រដ្ឋាភិបាលបានលើកឡើងថា គោលដៅនៃការស្រាវជ្រាវពង្រីកការអភិវឌ្ឍន៍និងការរៀបចំចរាចរណ៍ គឺដើម្បីដោះស្រាយការកកស្ទះនៅក្នុងតំបន់ ហើយស្ថាប័នពាក់ព័ន្ធនានាត្រូវបានទាមទារដើម្បីពិនិត្យឡើងវិញនូវផ្លូវច្រករបៀងសាធារណៈឧស្សាហកម្ម ដើម្បីធានាការតភ្ជាប់ចរាចរណ៍និងកាត់បន្ថយការចំណាយលើការដឹកជញ្ជូនសម្រាប់ការអភិវឌ្ឍឧស្សាហកម្ម។ ផ្លូវរថភ្លើងល្បឿនលឿនដ៏ធំដែលតភ្ជាប់រដ្ឋធានីហាណូយជាមួយមជ្ឈមណ្ឌលពាណិជ្ជកម្មនៃទីក្រុងហូជីមិញក៏គ្រោងដាក់ផែនការឆាប់ៗនេះដែរ។ កាលពីដើមខែនេះ រដ្ឋាភិបាលវៀតណាមថាខ្លួនកំពុងស្វែងរកការរៀនសូត្រពីចិនដើម្បីអភិវឌ្ឍបណ្តាញផ្លូវដែកល្បឿនលឿនដំបូងរបស់ខ្លួន ហើយបានបញ្ជូនមន្ត្រីទៅធ្វើការជាមួយក្រុមហ៊ុនផ្លូវដែកចិន។ នៅថ្ងៃទី៨ ខែមេសា ប្រធានរដ្ឋសភាវៀតណាម លោក វឿង ឌិញ វ៉េ បានជួបជាមួយថ្នាក់ដឹកនាំក្រុមហ៊ុនផ្លូវដែកចិនក្នុងដំណើរបំពេញទស្សនកិច្ចនៅទីក្រុងប៉េកាំងអំឡុងពេលជួបជាមួយប្រធានាធិបតីចិនលោក ស៊ី ជិនភីង។ តាមទិន្នន័យរបស់រដ្ឋាភិបាលវៀតណាមដែលដកស្រង់ដោយ Reuters ទំហំពាណិជ្ជកម្មរវាងវៀតណាម និងចិនក្នុងត្រីមាសទី១ឆ្នាំនេះបានកើនឡើង ២២ភាគរយធៀបនឹងឆ្នាំមុនមានតម្លៃ ៤៣,៦ពាន់លានដុល្លារ។ ដ្បិតចិនជាដៃគូពាណិជ្ជកម្មធំបំផុតរបស់វៀតណាម ប៉ុន្តែប្រទេសនេះកំពុងមានជម្លោះដែនសមុទ្រជាមួយទីក្រុងហាណូយ។ យ៉ាងណាមិញការវិវឌ្ឍន៍ថ្មីៗបង្ហាញថា ភាពតានតឹងបានធូរស្រាល ខណៈដែលទីក្រុងប៉េកាំងបានស្វាគមន៍យ៉ាងកក់ក្តៅចំពោះមេដឹកនាំមួយចំនួនពីវៀតណាមនាពេលថ្មីៗ ស្របពេលប្រទេសនេះមានការផ្លាស់ប្តូរក្នុងការពង្រឹងកិច្ចសហប្រតិបត្តិការជាមួយបណ្តាប្រទេសក្នុងតំបន់ដើម្បីរក្សាគម្លាតពីអាម៉េរិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3735.txt	ឡាវចង់ឱ្យវៀតណាមឆាប់បញ្ចប់ការអនុម័តតម្លៃសម្រាប់ការទិញអគ្គិសនីពីប្រទេសខ្លួន ក្រោយឆ្នាំ២០២៥ ជាមួយនឹងតម្លៃមិនទាបជាង ៦,៩៥សេនក្នុងមួយគីឡូវ៉ាត់ម៉ោង។ នេះបើតាមសារព័ត៌មាន VnExpress។	សំណើជំរុញឱ្យបញ្ចប់ការអនុម័តតម្លៃអគ្គិសនី ត្រូវបានលើកឡើងដោយនាយករដ្ឋមន្ត្រីឡាវលោក សុនសៃ ស៊ីផានដន ក្នុងជំនួបជាមួយរដ្ឋមន្ត្រីក្រសួងឧស្សាហកម្ម និងពាណិជ្ជកម្មវៀតណាមលោក ង្វៀន ហុង សៀន នៅថ្ងៃទី៨ ខែមេសា។ តាមផែនការអនុវត្ត Power Plan VIII វៀតណាមគ្រោងទិញថាមពលអគ្គិសនីប្រហែល ៥០០០មេហ្កាវ៉ាត់ពីឡាវនៅឆ្នាំ២០២៥ និងបង្កើនដល់ ៨០០០មេហ្កាវ៉ាត់នៅឆ្នាំ ២០៣០។ បច្ចុប្បន្នតម្លៃអគ្គិសនីដែលទិញពីឡាវរហូតដល់ឆ្នាំ២០២៥ មានតម្លៃ ៦,៩៥សេនក្នុងមួយគីឡូវ៉ាត់ម៉ោង ប៉ុន្តែតម្លៃក្រោយឆ្នាំ ២០២៥ មិនទាន់បានសម្រេចនៅឡើយ។ ដូច្នេះហើយ នាយករដ្ឋមន្ត្រីឡាវបានស្នើឱ្យវៀតណាមឆាប់ដាក់ចេញនូវតារាងតម្លៃសម្រាប់ការទិញអគ្គិសនីពីប្រទេសនេះក្រោយឆ្នាំ២០២៥ ជាមួយនឹងកម្រិតថ្លៃមិនទាបជាង៦,៩៥សេនក្នុងមួយគីឡូវ៉ាត់ម៉ោង។ នេះជាតម្លៃទាបបំផុតដែលត្រូវបានអនុវត្តដោយរោងចក្រវារីអគ្គិសនីឡាវនៅពេលលក់អគ្គិសនីទៅវៀតណាម ដោយផ្អែកតាមក្របខ័ណ្ឌតម្លៃសម្រាប់រោងចក្រដែលដំណើរការមុនថ្ងៃទី៣១ ខែធ្នូ ឆ្នាំ២០២៥ ដែលអនុម័តដោយរដ្ឋាភិបាលទាំងពីរចាប់ពីឆ្នាំ ២០២០។ បច្ចុប្បន្ន ក្រុមហ៊ុនអគ្គិសនីវៀតណាម (EVN) បានចុះហត្ថលេខាលើកិច្ចព្រមព្រៀងទិញថាមពល (PPA) ចំនួន១៩ ជាមួយអ្នកវិនិយោគ ដើម្បីទិញអគ្គិសនីពីរោងចក្រវារីអគ្គិសនីចំនួន២៦ នៅឡាវដែលមានថាមពលសរុប ២៦៨៩មេហ្កាវ៉ាត់។ ដោយសារតម្រូវការអគ្គិសនីនឹងកើនឡើងទ្វេដងនៅឆ្នាំ២០៣០ លោក ង្វៀន ហុង សៀន បានបញ្ជាក់ថា ក្រសួងឧស្សាហកម្មវៀតណាម និងក្រសួងថាមពលឡាវនឹងស្នើទៅរដ្ឋាភិបាលប្រទេសទាំងពីរ ដើម្បីអនុញ្ញាតឱ្យបង្កើនសមត្ថភាពនាំចូលអគ្គិសនីទៅកាន់វៀតណាមបន្ថែមទៀតដល់ ៥០០០មេហ្កាវ៉ាត់នៅឆ្នាំ ២០២៥។ កម្រិតនេះខ្ពស់ជាងកិច្ចព្រមព្រៀងបច្ចុប្បន្ន ២០០០មេហ្កាវ៉ាត់ដែលបានចុះហត្ថលេខារវាងប្រទេសទាំងពីរ។ ក្រៅពីឡាវ វៀតណាមក៏ទិញអគ្គិសនីពីចិនតាមខ្សែ ១១០គីឡូវ៉ុល។ ក្នុងរយៈពេលបីខែដំបូងនៃឆ្នាំនេះ បរិមាណអគ្គិសនីដែលនាំចូលពីឡាវ និងចិនមានប្រហែល ១,១៥ពាន់លានគីឡូវ៉ាត់ម៉ោងដែលស្មើនឹង ១,៧ភាគរយនៃផលិតកម្ម និងនាំចូលអគ្គិសនីសរុប៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3736.txt	ហ្វីលីពីន ជាអតិថិជនទិញអង្ករដ៏ធំបំផុតរបស់វៀតណាម។ យ៉ាងណាមិញ មួយរយៈក្រោយនេះ ថៃកំពុងបង្កើនចំណែកក្នុងទីផ្សារហ្វីលីពីន ដែលជាសញ្ញាព្រមានសម្រាប់អង្ករវៀតណាម។	តាមរបាយការណ៍របស់ក្រសួងកសិកម្មអាម៉េរិក ហ្វីលីពីន ត្រូវការនាំចូលអង្ករនៅឆ្នាំ២០២៤មានចំនួន ៤លានតោន ដែលទាបជាងការព្យាករ ៤,១តោនកាលពីមុន។ ការបន្ថយការនាំចូលបន្តិចនេះ ដោយសារការរំពឹងទុកកំណើនប្រើប្រាស់តិចជាងមុន។ ការិយាល័យពាណិជ្ជកម្មវៀតណាមប្រចាំហ្វីលីពីនបានដកស្រង់ទិន្នន័យពីក្រសួងកសិកម្មហ្វីលីពីនបង្ហាញថា គិតត្រឹមថ្ងៃទី៧ ខែមីនា ហ្វីលីពីនបាននាំចូលអង្ករជាង ៧៩៣ ៧៥៣តោន។ ដូចរាល់ដង អង្ករវៀតណាមតែងមានបរិមាណច្រើនជាងគេដែលមានប្រមាណ ៥៤,៤ភាគរយនៃការនាំចូលអង្ករហ្វីលីពីនសរុប។ បន្ទាប់មក គឺថៃមានប្រមាណ ២៦,៥ភាគរយ។ នេះបើតាមសារព័ត៌មានវៀតណាម VOV។ យ៉ាងណាមិញ នៅត្រីមាសទី១នេះ បរិមាណអង្ករថៃនាំចេញទៅកាន់ទីផ្សារហ្វីលីពីនបានកើនឡើងបើធៀបនឹងកាលពីមុន។ ការណ៍នេះ ជាសញ្ញាព្រមានសម្រាប់អង្ករវៀតណាម នៅពេលថៃចាប់ផ្តើមបង្កើនចំណែកក្នុងទីផ្សារនេះ។ លោក ហ្វ៊ុង វាន់ ថាញ់ ទីប្រឹក្សាពាណិជ្ជកម្មវៀតណាមប្រចាំហ្វីលីពីនបាននិយាយថា ឱកាសនៅតែមានសម្រាប់សហគ្រាសនាំចេញអង្កររបស់វៀតណាម ដើម្បីបន្តធ្វើអាជីវកម្ម និងពង្រីកទីផ្សារ និងបង្កើនការនាំចេញទៅកាន់ហ្វីលីពីន។ ប៉ុន្តែលោក ថាញ់ ក៏បានព្រមានថា ថៃកំពុងស្វែងរកមធ្យោបាយដើម្បីបង្កើនផលិតកម្ម និងចំណែកទីផ្សារនៃការនាំចេញអង្ករទៅកាន់ហ្វីលីពីន និងប្រកួតប្រជែងជាមួយអង្ករវៀតណាម។ ក្នុងឆ្នាំ២០២៣ វៀតណាមបាននាំចេញអង្ករចំនួន ៣,១លានតោនទៅកាន់ហ្វីលីពីន ជាមួយនឹងទំហំទឹកប្រាក់ចំនួន ១,៧៥ពាន់លានដុល្លារ បើទោះបីជាបរិមាណធ្លាក់ចុះ២ភាគរយ ប៉ុន្តែតម្លៃបានកើនឡើង ១៧,៦ភាគរយធៀបនឹងឆ្នាំ២០២២។ អង្ករវៀតណាមកាន់កាប់ចំណែកទីផ្សារជាង ៨០ភាគរយនៅក្នុងទីផ្សារហ្វីលីពីន។ បើតាមការព្យាកររបស់ក្រសួងកសិកម្មអាម៉េរិក ផលិតកម្មអង្ករក្នុងស្រុកហ្វីលីពីនមានប្រមាណ ១២,១៣លានតោនប៉ុណ្ណោះ ដោយសារតែលទ្ធភាពនៃបាតុភូតគ្រោះរាំងស្ងួត El Nino នឹងថយចុះនៅក្នុងខែមេសា និងឧសភា ឆ្នាំ២០២៤។ ទន្ទឹមនេះ រដ្ឋាភិបាលប្រទេសនេះ បានបង្កើតកម្មវិធីគាំទ្រផលិតកម្មស្រូវមួយចំនួនតាមរយៈការបង្កើនការប្រើប្រាស់ជី និងល្អ គ្រាប់ពូជ។ លើសពីនេះ រដ្ឋាភិបាលហ្វីលីពីន តាមរយៈក្រសួងកសិកម្មបានផ្តល់ជំនួយចំនួន ៣០,៨ ពាន់លានប៉េសូ ដល់កសិករដាំស្រូវនៅទូទាំងប្រទេស។ ចំនួនទឹកប្រាក់នេះគឺខ្ពស់ជាង ១៥,៨ពាន់លានប៉េសូ ដើម្បីគាំទ្រដល់កសិករដាំស្រូវកាលពីឆ្នាំ២០២២។ ក្រោយមានការគាំទ្រពីរដ្ឋាភិបាល ផលិតភាព និងទិន្នផលស្រូវរបស់ហ្វីលីពីនបានកើនឡើងគួរឲ្យកត់សម្គាល់។ នៅឆ្នាំ ២០២៣ ការផលិតស្រូវរបស់ហ្វីលីពីនមានជាង ២០លានតោនជាលើកដំបូងដែលកើនឡើង ១,៥ភាគរយបើធៀបនឹងឆ្នាំ ២០២២៕ អត្ថបទទាក់ទង USDA៖ ហ្វីលីពីន នឹងបន្តជាប្រទេសនាំចូលអង្ករច្រើនជាងគេបំផុត ក្នុងឆ្នាំ២០២៤ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3737.txt	រុស្ស៊ីបានដាក់គោលដៅក្លាយជាប្រទេសមហាសេដ្ឋកិច្ចទាំង៤ នៅលើពិភពលោក ក្នុងពេលប្រើប្រាស់ន័យភាពស្មើគ្នានៃអំណាចទិញ(PPP)នៅឆ្នាំ២០៣០ ។	ផលិតផលក្នុងស្រុកសរុប (GDP) របស់រុស្ស៊ីបានកើនឡើងជិត ៥ភាគរយនៅក្នុងខែមករា និង ៧,៧ភាគរយនៅក្នុងខែកុម្ភៈ។ វិធានការរបស់រដ្ឋាភិបាលរុស្ស៊ីធ្វើកាលពីឆ្នាំមុន បានផ្តល់លទ្ធផលដែលបង្ហាញដោយកំណើនសេដ្ឋកិច្ច (GDP) និងការផ្លាស់ប្តូរជាវិជ្ជមានក្នុងវិស័យជាច្រើន។ នេះបើតាមលោកនាយករដ្ឋមន្រ្តីរុស្ស៊ីលោក Mikhail Mishustin ថ្លែងនៅក្នុងសន្និសីទយុទ្ធសាស្រ្ត និងសេដ្ឋកិច្ច នៅថ្ងៃទី៩ ខែមេសា។ លោកសង្កត់ធ្ងន់ថា ៖« រុស្ស៊ីត្រូវតែស្ថិតក្នុងចំណោមប្រទេសសេដ្ឋកិច្ចកំពូលទាំង៤ របស់ពិភពលោកទាក់ទងនឹងភាពស្មើគ្នានៃអំណាចទិញនៅឆ្នាំ ២០៣០»។ នេះបើតាមទីភ្នាក់ងារព័ត៌មានរុស្ស៊ី TASS។ ដើម្បីសម្រេចបាននូវគោលដៅនេះ រុស្ស៊ីត្រូវតែធ្វើសកម្មភាពយ៉ាងឆាប់រហ័ស និងក្នុងទិសដៅជាច្រើនដោយលោក Mikhail Mishustin បានស្នើឱ្យមានការផ្តោតការនាំចេញ បង្កើនល្បឿនលំហូរទុនវិនិយោគ ផ្លាស់ប្តូរទីផ្សារការងារ និងអភិវឌ្ឍហេដ្ឋារចនាសម្ព័ន្ធយ៉ាងឆាប់រហ័ស។ បើតាមប្រមុខរដ្ឋាភិបាលរូបនេះ ជំហានដំបូងគឺធានាបាននូវការពន្លឿនការវិនិយោគនៅក្នុងសហគ្រាសដែលពឹងផ្អែកលើដើមទុន គម្រោងបច្ចេកវិទ្យា និងឧស្សាហកម្ម។ លោកក៏បានលើកឡើងពីភារកិច្ចលើកកម្ពស់ការនាំចេញផលិតផលមិនប្រើធនធានធម្មជាតិទៅកាន់ទីផ្សារថ្មីៗ។ នៅខែតុលា ឆ្នាំ២០២៣ សេដ្ឋកិច្ចរបស់រុស្ស៊ីបានជាប់ចំណាត់ថ្នាក់ទី៦ នៅលើពិភពលោក ដោយផ្អែកលើភាពស្មើគ្នានៃអំណាចទិញ នៅពីក្រោយចិន អាម៉េរិក ឥណ្ឌា ជប៉ុន និងអាល្លឺម៉ង់។ នេះបើយោងតាមការប៉ាន់ប្រមាណរបស់មូលនិធិរូបិយវត្ថុអន្តរជាតិ (IMF) ។ លោក Mishustin បន្ថែមថា វាមានសារៈសំខាន់ណាស់ក្នុងការផ្លាស់ប្តូរទីផ្សារការងារ និងបង្កើតលក្ខខណ្ឌសម្រាប់ការបណ្តុះបណ្តាលបុគ្គលិកឡើងវិញ ដើម្បីឱ្យកាន់តែមានភាពបត់បែន និងសមស្របទៅនឹងតម្រូវការនៃសេដ្ឋកិច្ច។ លោកកត់សម្គាល់ថា អត្រាគ្មានការងារធ្វើរបស់រុស្ស៊ីបានធ្លាក់ចុះមកត្រឹម ២,៨ភាគរយដែលជាកម្រិតទាបបំផុតក្នុងប្រវត្តិសាស្ត្រ ប៉ុន្តែភារកិច្ចត្រូវតែកែលម្អផលិតភាព និងប្រសិទ្ធភាពការងារ។ រុស្ស៊ីបានក្លាយជាប្រទេសដែលរងទណ្ឌកម្មខ្លាំងបំផុតក្នុងពិភពលោក បន្ទាប់ពីបានបើកប្រតិបត្តិការយោធានៅអ៊ុយក្រែនក្នុងខែកុម្ភៈ ឆ្នាំ២០២២។ ប៉ុន្តែរហូតមកដល់ពេលនេះ សេដ្ឋកិច្ចដែលផ្តោតលើការនាំចេញ និងថាមពលរបស់រុស្ស៊ី មានភាពធន់ជាងការព្យាកររបស់លោកខាងលិច៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3738.txt	សហព័ន្ធស្ត្រីចិនបានជំរុញឱ្យគូស្វាមីភរិយាវ័យក្មេងធ្វើឱ្យពិធីមង្គលការឲ្យមានភាពសាមញ្ញ ជំនួសឱ្យកម្មវិធីប្រពៃណីដែលមានការអញ្ជើញភ្ញៀវរាប់រយនាក់ និងជួលការរៀបចំពិធីថ្លៃៗ។	នៅថ្ងៃទី២៦ ខែមីនា សហព័ន្ធនារីចិន (ACWF) បានចុះផ្សាយអត្ថបទមួយសំដៅដល់យុវជនសន្សំប្រាក់បានច្រើនពីការរៀបចំពិធីមង្គលការ ក្នុងបរិបទដែលយុវជនជាច្រើនធុញទ្រាន់នឹងការចំណាយខ្ពស់ និងចំណាយពេលយូរក្នុងការរៀបចំពិធីមង្គលការទ្រង់ទ្រាយធំ។ ACWF អំពាវនាវឱ្យមើលរំលងទម្រង់ពិធីការថ្លៃៗមួយចំនួនដូចជា ការជួលរថយន្តទំនើប អ្នកថតរូប និងរៀបចំវត្ថុអនុស្សាវរីយ៍សម្រាប់ភ្ញៀវ ហើយជំនួសឱ្យការលើកទឹកចិត្តដល់ពិធីជប់លៀងខ្នាតតូចសម្រាប់គ្រួសារ និងមិត្តភក្តិជិតស្និទ្ធវិញ។ គូស្នេហ៍មួយគូបានប្រាប់ ACWF ថាពួកគេបានចំណាយប្រហែល ៨៣១ដុល្លារសម្រាប់ពិធីមង្គលការដែលមានលក្ខណៈគ្រួសារ ដែលតិចជាងពិធីមង្គលការប្រពៃណីដែលជាធម្មតាមានតម្លៃជាង២៧៧០០ដុល្លារ។ «តាមទស្សនៈសង្គម ការរៀបចំព្រឹត្តិការណ៍សប្បាយៗហួយហេតុដ៏ខ្ជះខ្ជាយគឺជាទម្លាប់អាក្រក់។ ការផ្លាស់ប្តូរទៅពិធីមង្គលការបែបសាមញ្ញ នឹងធ្វើឲ្យប្រសើរឡើងទំនៀមទម្លាប់ល្អនាពេលអនាគត»។ នេះបើតាមសារព័ត៌មាន Reuters ដកស្រង់ពី ACWF ។ ACWF បានបោះពុម្ពអត្ថបទនេះឡើង នៅក្នុងបរិបទដែលចិនបានកត់ត្រាកំណើន ១២,៤ភាគរយនៃចំនួនអាពាហ៍ពិពាហ៍ថ្មីក្នុងឆ្នាំ២០២៣ បើប្រៀបធៀបទៅនឹងឆ្នាំមុន បន្ទាប់ពីការធ្លាក់ចុះជិតមួយទសវត្សរ៍។ អ្នកបង្កើតគោលនយោបាយចាត់ទុកថាកំណើននៃការរៀបការថ្មីនេះ ជាសញ្ញាល្អដែលអាចកាត់បន្ថយការធ្លាក់ចុះនៃអត្រាកំណើត និងការថយចុះចំនួនប្រជាជន។ នាយករដ្ឋមន្ត្រីចិនលោក លី ឈាំង ថ្មីៗនេះបានសន្យាថា ចិននឹងចាត់វិធានការដើម្បីជួយកាត់បន្ថយការចំណាយលើការសម្រាលកូន និងការអប់រំកុមារ ដើម្បីលើកកម្ពស់ការអភិវឌ្ឍប្រកបដោយតុល្យភាព រយៈពេលវែង និងមិត្តភាពនៅក្នុងសង្គម។ គូស្វាមីភរិយាវ័យក្មេងជាច្រើននៅចិន បានពន្យារពេលរៀបការ និងមានកូនដោយសារតែការចំណាយខ្ពស់។ ចិន ជាប្រទេសមួយក្នុងចំនោមប្រទេសដែលការចិញ្ចឹមកូនថ្លៃបំផុត បើធៀបនឹងផលិតផលក្នុងស្រុកសរុបសម្រាប់មនុស្សម្នាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3739.txt	ដំណើរការនៃសេដ្ឋកិច្ចអាស៊ីមិនដូចការរំពឹងទុកទេ ដោយកំណើនក្នុងតំបន់ត្រូវបានព្យាករថានឹងយឺតជាងឆ្នាំមុន ជាមួយកំណើនត្រឹមតែ ៤,៥ភាគរយប៉ុណ្ណោះ។ នេះបើតាមធនាគារពិភពលោក។	បំណុល របាំងពាណិជ្ជកម្ម និងភាពមិនច្បាស់លាស់នៃគោលនយោបាយកំពុងធ្វើឱ្យចុះខ្សោយភាពរឹងមាំសេដ្ឋកិច្ចអាស៊ី។ ពីកំណើន ៥,១ភាគរយក្នុងឆ្នាំ២០២៣ អាស៊ីនៅឆ្នាំនេះ ត្រូវបានព្យាករថានឹងថយចុះមកត្រឹម ៤,៥ភាគរយវិញ។ កំណើននេះ យឺតជាងមុនការរាលដាលជំងឺកូវីដ-១៩ ប៉ុន្តែនៅតែលឿនជាងតំបន់ផ្សេងទៀតនៅក្នុងពិភពលោក។ នេះតាមរបាយការណ៍របស់ធនាគារពិភពលោកដែលចេញផ្សាយនៅថ្ងៃទី៣១ ខែមីនា។ លោក Aaditya Mattoo ប្រធានសេដ្ឋវិទូរបស់ធនាគារពិភពលោកប្រចាំតំបន់អាស៊ីបូព៌ា និងប៉ាស៊ីហ្វិកបាននិយាយថា៖« តំបន់នេះដំណើរការបានល្អជាងប្រទេសជាច្រើនផ្សេងទៀតនៃពិភពលោក ប៉ុន្តែមិនទាន់ឈានដល់សក្តានុពលពេញលេញរបស់ខ្លួននៅឡើយទេ»។ នេះបើតាមសារព័ត៌មាន Nikkei ។ ការស្ទុះងើបឡើងវិញនៃពាណិជ្ជកម្មពិភពលោក និងការរំពឹងទុករបស់ធនាគារកណ្តាលធំៗក្នុងការកាត់បន្ថយអត្រាការប្រាក់នឹងជួយទូទាត់កំណើនទាបនៅចិន។ នៅឆ្នាំនេះ ទីក្រុងប៉េកាំងកំណត់គោលដៅកំណើនប្រហែល ៥ភាគរយដែលទាបជាងឆ្នាំមុន ៥,២ភាគរយ។ ទោះជាយ៉ាងណាក៏ដោយ ធនាគារពិភពលោកបានព្យាករថា ផលិតផលក្នុងស្រុក (GDP) របស់ចិននឹងកើនឡើងត្រឹម៤,៥ភាគរយ។ នៅទូទាំងតំបន់ ធនាគារពិភពលោកព្រមានថា ការនាំចេញពីប្រទេសកំពុងអភិវឌ្ឍនៅអាស៊ីអាចប្រឈមមុខនឹងរបាំងពាណិជ្ជកម្មនៅក្នុងទីផ្សារអ្នកប្រើប្រាស់សំខាន់ៗដូចជាអាម៉េរិក ចិន ជប៉ុន និងកូរ៉េខាងត្បូង។ គោលនយោបាយបង្ខូចទីផ្សារពាណិជ្ជកម្មជិត ៣០០០ បានចូលជាធរមានចាប់ពីឆ្នាំ២០២៣ ច្រើនជាង៣ដងបើធៀបក្នុងឆ្នាំ ២០១៩។ ទន្ទឹមនេះ កំណើនទិន្នផលឧស្សាហកម្មនៅប្រទេសកំពុងអភិវឌ្ឍនឹងធ្លាក់ចុះពាក់កណ្តាល ប្រសិនបើអតិផរណារបស់អាម៉េរិកកើនឡើងដោយមិនបានរំពឹងទុក ហើយអត្រាការប្រាក់នៅតែខ្ពស់ក្នុងរយៈពេលយូរ។ លើសពីនេះ ភ្ញៀវទេសចរចិនទៅកាន់បណ្តាប្រទេសដែលពឹងផ្អែកខ្លាំងលើវិស័យទេសចរណ៍នៅអាស៊ី នៅតែទាបជាងកម្រិតមុនការរាលដាលជំងឺកូវីដ-១៩។ បន្ថែមពីនេះ ផលធៀបនៃការវិនិយោគឯកជននៅក្នុង GDP នៃប្រទេសក្នុងតំបន់ក៏ទាបជាងកម្រិតមុនការរាលដាលជំងឺកូវីដ-១៩។ យ៉ាងណាមិញ ស្ថានភាពនេះត្រូវបានជំនួសនាពេលថ្មីៗនេះ ដោយសារការវិនិយោគសាធារណៈកើនឡើងក្នុងរយៈពេល២ឆ្នាំចុងក្រោយនេះនៅក្នុងប្រទេសវៀតណាម និងហ្វីលីពីន ប៉ុន្តែមានការថយចុះនៅក្នុងប្រទេសចិន ម៉ាឡេស៊ី និងថៃ។ ជាមួយនឹងការធ្លាក់ចុះនៃការវិនិយោគឯកជន កំណើននឹងត្រូវជំរុញដោយផលិតភាពវិញ។ ប៉ុន្តែធនាគារពិភពលោករកឃើញថា ការប្រកួតប្រជែង និងការច្នៃប្រឌិតរបស់ក្រុមហ៊ុនឯកជនត្រូវបានរារាំងដោយច្បាប់ការការពារផលិតផល និងជំនាញមិនគ្រប់គ្រាន់។ ធនាគារនេះបានផ្តល់អនុសាសន៍ឱ្យប្រទេសនានាដកចេញនូវឧបសគ្គចំពោះការប្រកួតប្រជែង កែលម្អហេដ្ឋារចនាសម្ព័ន្ធ និងកំណែទម្រង់ការអប់រំ ដើម្បីបង្រួមគម្លាតផលិតភាពកាន់តែធំរវាងក្រុមហ៊ុនឯកជនរបស់អាស៊ី និងដៃគូប្រកួតប្រជែងបរទេសក្នុងតំបន់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_374.txt	ប្រធានគណៈកម្មការអឺរ៉ុប (EC) លោកស្រី Ursula von der Leyen ត្រូវបានទស្សនាវដ្ដី Forbes ផ្តល់កិត្តិយសជាស្ត្រីដែលមានឥទ្ធិពលបំផុតក្នុងពិភពលោក ២ឆ្នាំជាប់ៗគ្នា។	លោកស្រី Ursula von der Leyen បានប្រជែងនាយកធនាគារកណ្តាលអឺរ៉ុប Christine Lagarde និងអនុប្រធានាធិបតីអាម៉េរិក Kamala Harris ដើម្បីរក្សាតំណែងកំពូលក្នុងបញ្ជីស្ត្រីដែលមានឥទ្ធិពលបំផុតទាំង ១០០ សម្រាប់ឆ្នាំ២០២៣ ដែលបោះពុម្ពដោយទស្សនាវដ្តី Forbes។ នេះជាឆ្នាំទី២ហើយដែលលោកស្រី von der Leye ត្រូវបានបោះឆ្នោតជ្រើសរើសជាស្ត្រីដែលមានឥទ្ធិពលបំផុតក្នុងពិភពលោក។ បើតាមទស្សនាវដ្តី Forbes បញ្ជីនេះត្រូវបានកំណត់ដោយផ្អែកលើលក្ខណៈវិនិច្ឆ័យសំខាន់ៗចំនួន៤ រួមមានទ្រព្យសម្បត្តិ ប្រជាប្រិយភាពនៅក្នុងប្រព័ន្ធផ្សព្វផ្សាយ សមត្ថភាពក្នុងការទាក់ទាញ និងវិសាលភាពនៃការជះឥទ្ធិពល។ ទស្សនាវដ្ដីនេះពណ៌នាលោកស្រី von der Leyen ជាអ្នកគាំទ្រអ៊ុយក្រែនដ៏ក្លៀវក្លារបស់លោកខាងលិច បន្ទាប់ពីជម្លោះបានផ្ទុះឡើងជាមួយរុស្ស៊ីកាលពីខែកុម្ភៈ ឆ្នាំ២០២២។ ជាពិសេសលោកស្រីបានរួមចំណែកក្នុងការដឹកនាំអឺរ៉ុបដើម្បីយកឈ្នះលើជំងឺកូវីដ-១៩។ សម្រាប់ឆ្នាំនេះ ទស្សនាវដ្ដី Forbes មិនមានអត្ថបទស៊ីជម្រៅអំពីលោកស្រីទេ ប៉ុន្តែគ្រាន់តែបញ្ចូលឈ្មោះទៅក្នុងបញ្ជីដែលបានប្រកាសកាលពីថ្ងៃទី៥ ខែធ្នូ និងបានធ្វើបច្ចុប្បន្នភាពជីវប្រវត្តិរបស់ប្រធានគណៈកម្មការអឺរ៉ុបរូបនេះ។ លោកស្រី von der Leyen អាយុ ៦៥ឆ្នាំបានបម្រើការជារដ្ឋមន្ត្រីការពារជាតិអាល្លឺម៉ង់ក្រោមការដឹកនាំរបស់អតីតអធិការបតី Angela Merkel ក្នុងឆ្នាំ ២០១៣ ដល់ ២០១៩។ នៅខែធ្នូ ឆ្នាំ២០១៩ លោកស្រីបានក្លាយជាមេដឹកនាំស្ត្រីដំបូងគេរបស់គណៈកម្មការអឺរ៉ុប។ នៅពេលដែលរុស្ស៊ីចាប់ផ្តើមប្រតិបត្តិការយោធានៅអ៊ុយក្រែនក្នុងខែកុម្ភៈឆ្នាំ ២០២២ លោកស្រី von der Leyen ជាមន្ត្រីម្នាក់ក្នុងចំណោមមន្ត្រីដែលគាំទ្រទីក្រុងគៀវដ៏ខ្លាំងបំផុត។ ក្រោមការដឹកនាំរបស់លោកស្រី គណៈកម្មការអឺរ៉ុបបានដាក់ទណ្ឌកម្មជាច្រើនលើក និងហាមឃាត់ការនាំចូលថាមពលពីរុស្ស៊ី។ លោកស្រី von der Leyen ក៏បានសន្យាជួយអ៊ុយក្រែនឱ្យចូលរួមក្នុងសហភាពអឺរ៉ុបផងដែរ។ គួរបញ្ជាក់ថា ទស្សនាវដ្តី Forbes របស់អាម៉េរិកត្រូវបានបង្កើតឡើងក្នុងឆ្នាំ ១៩១៧។ ចាប់តាំងពីឆ្នាំ ២០០៤ ទស្សនាវដ្ដីនេះបានចាប់ផ្តើមបោះពុម្ពផ្សាយចំណាត់ថ្នាក់ប្រចាំឆ្នាំនៃស្ត្រីដែលមានឥទ្ធិពលបំផុតទាំង ១០០នៅលើពិភពលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3740.txt	តម្លៃផ្ទះនៅចិននៅតែធ្លាក់ចុះ ៨ខែជាប់គ្នារហូតដល់ខែកុម្ភៈ ឆ្នាំ២០២៤ ទោះបីជាមានការខិតខំប្រឹងប្រែងរបស់រដ្ឋាភិបាលក្នុងការគាំទ្រអត្រាការប្រាក់ និងបង្កើនប្រាក់កម្ចីដល់ក្រុមហ៊ុនអចលនទ្រព្យ។	តម្លៃផ្ទះថ្មីនៅចិនបានធ្លាក់ចុះ ០,៣ភាគរយនៅខែកុម្ភៈ បើធៀបនឹងខែមករាឆ្នាំ២០២៤ និងធ្លាក់ចុះ១,៤ភាគរយបើប្រៀបធៀបទៅនឹងឆ្នាំ២០២៣។ នេះបើតាមសារព័ត៌មាន Reuters ស្រង់ទិន្នន័យពីការិយាល័យស្ថិតិចិន (NBS)។ តួលេខនេះបង្ហាញថា វិបត្តិអចលនទ្រព្យនៅចិនកំពុងដាក់សម្ពាធដល់សេដ្ឋកិច្ច បើទោះបីជារដ្ឋាភិបាលបានចេញវិធានការគាំទ្រមួយចំនួន។ អ្នកវិភាគនិយាយថា តម្លៃអចលនទ្រព្យនៅចិនធ្លាក់ចុះនាពេលនេះ ដោយសារអតិថិជនបានចំណាយប្រាក់ក្នុងអំឡុងពេលបុណ្យចូលឆ្នាំ។ លោក Zhang Dawei អ្នកវិភាគនៅក្រុមហ៊ុនអចលនទ្រព្យ Centaline បាននិយាយថា ៖« វានឹងត្រូវការពេលវេលាខ្លះទើបមានតម្រូវការ ជាពិសេសប្រាក់ចំណូល និងទំនុកចិត្តរបស់អតិថិជនលើអចលនទ្រព្យដើម្បីស្តារឡើងវិញ»។ លោក Zhang ជឿជាក់ថា តម្លៃផ្ទះក្នុងទីក្រុងធំៗនឹងកើនឡើងបន្តិចក្នុងខែមីនា។ វិស័យអចលនទ្រព្យចិនបានធ្លាក់ចូលវិបត្តិចាប់តាំងពីឆ្នាំ២០២១។ ការរឹតបន្តឹងការផ្តល់ប្រាក់កម្ចីរបស់រដ្ឋាភិបាលនាពេលនោះ បានជំរុញឲ្យវិស័យអចលនទ្រព្យធ្លាក់ចូលក្នុងវិបត្តិដោយសារការរាំងស្ទះលំហូរសាច់ប្រាក់ងាយស្រួល។ មកទល់ពេលនេះ ក្រុមហ៊ុនអចលនទ្រព្យជាច្រើនបានជាប់បំណុលវ័ណ្ណក រួមទាំងក្រុមហ៊ុនខ្នាតយក្សដូចជា China Evergrande Group និង Country Garden ជាដើម។ អាជ្ញាធរក្នុងប្រទេសនេះមិនបានដាក់ចេញនូវគោលនយោបាយសេដ្ឋកិច្ចជាក់លាក់ណាមួយដើម្បីគាំទ្រដល់អាជីវកម្មអចលនទ្រព្យទេ។ ផ្ទុយទៅវិញ ពួកគេបានត្រឹមចាត់វិធានការប្រុងប្រយ័ត្នដើម្បីធ្វើឲ្យវិស័យនេះរស់ឡើងវិញ ប៉ុន្តែកិច្ចខិតខំប្រឹងប្រែងមិនសូវមានប្រសិទ្ធភាពនោះទេ។ កាលពីខែមករា ចិនបានស្នើឱ្យធនាគារដែលគ្រប់គ្រងដោយរដ្ឋបង្កើនការផ្តល់ប្រាក់កម្ចីដល់គម្រោងអចលនទ្រព្យលំនៅដ្ឋាន។ ទីក្រុងធំៗដូចជា Shanghai និង Shenzhen ក៏បានបន្ធូរបន្ថយការរឹតបន្តឹងចំពោះអ្នកទិញផងដែរ។ «តម្លៃផ្ទះដែលថោក នឹងបង្កើតផលអវិជ្ជមានលើទ្រព្យសកម្ម ធ្វើឱ្យប្រជាជនមានអារម្មណ៍ថាក្រីក្រ និងកាត់បន្ថយការចំណាយ។ គោលនយោបាយកាត់បន្ថយអត្រាការប្រាក់ និងការផ្តល់ប្រាក់កម្ចីគឺស្ថិតនៅក្នុងទិសដៅត្រឹមត្រូវ ប៉ុន្តែចិននៅតែត្រូវការគោលនយោបាយគាំទ្របន្ថែមទៀតដើម្បីស្តារទីផ្សារនេះឡើងវិញ» ។ លោក Lynn Son អ្នកសេដ្ឋកិច្ចនៅក្រុមហ៊ុនប្រឹក្សាហិរញ្ញវត្ថុ ING ប្រាប់ Reuters នៅថ្ងៃទី១៥ ខែមីនា បែបនេះ។ នៅក្នុងរបាយការណ៍មួយដាក់ទៅកាន់សភាជាតិកាលពីដើមខែនេះ នាយករដ្ឋមន្ត្រីចិនលោក លី ឈាំង បានសន្យាថា នឹងធ្វើឱ្យមានស្ថិរភាពអចលនទ្រព្យជាមួយនឹងគោលនយោបាយផ្តោតលើការគាំទ្រដើមទុនដល់វិស័យនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3741.txt	បន្ទាប់ពីមានភ្លៀងធ្លាក់ខ្លាំងបានបង្កជាទឹកជំនន់ អ្នកស្រុកដែលរងផលប៉ះពាល់នៃទីក្រុងឌូបៃ អេមីរ៉ាតអារ៉ាប់រួម (UAE) នឹងទទួលបានការពន្យារពេលសងបំណុលរយៈពេល៦ខែ និងការជួសជុលផ្ទះដោយឥតគិតថ្លៃ។	ធនាគារកណ្តាលអេមីរ៉ាតអារ៉ាប់រួម (CBUAE) ទើបតែបានចេញសេចក្តីជូនដំណឹងមួយដោយស្នើសុំឱ្យធនាគារ និងក្រុមហ៊ុនធានារ៉ាប់រងទាំងអស់អនុញ្ញាតឱ្យពន្យារពេលការសងប្រាក់កម្ចីផ្ទាល់ខ្លួន និងរថយន្តសម្រាប់អតិថិជនដែលរងផលប៉ះពាល់ដោយភ្លៀងធ្លាក់ខ្លាំងនាពេលថ្មីៗនេះក្នុងរយៈពេល ៦ខែ។ ការពន្យារពេលបំណុលនឹងមិនគិតថ្លៃបន្ថែម ឬការប្រាក់នោះទេ។ ទន្ទឹមនេះ CBUAE បានកំណត់ថា ការខូចខាតយានយន្ត និងផ្ទះដែលបង្កឡើងដោយភ្លៀងធ្លាក់ខ្លាំងកាលពីសប្តាហ៍មុន នឹងត្រូវបានធានារ៉ាប់រងប្រសិនបើមានកិច្ចសន្យាធានារ៉ាប់រងពាក់ព័ន្ធការបាត់បង់ និងការខូចខាតដែលហៅថា ការធានារ៉ាប់រងទាំងមូល។ ត្រង់ចំណុចនេះ ក្រុមហ៊ុនធានារ៉ាប់រងត្រូវតែទទួលខុសត្រូវលើសំណង។ ម្ចាស់អចលនទ្រព្យមិនថាផ្ទះ ឬអគារដែលមានការធានារ៉ាប់រង មានសិទ្ធិស្នើសុំជួសជុលទ្រព្យសម្បត្តិដែលខូចខាត។ យោងតាមការប៉ាន់ប្រមាណបឋមរបស់ក្រុមហ៊ុនមួយចំនួន ក្រុមហ៊ុនធានារ៉ាប់រងអាចនឹងត្រូវបង់ប្រាក់រហូតដល់រាប់ពាន់លានដុល្លារបន្ទាប់ពីទឹកជំនន់ដ៏ធំនេះ។ លើសពីនេះ CBUAE ជំរុញឱ្យសាធារណជនអាន និងយល់អំពីកិច្ចសន្យាធានារ៉ាប់រងដោយប្រុងប្រយ័ត្ន ដើម្បីការពារសិទ្ធិរបស់ខ្លួន ហើយទាក់ទងទៅក្រុមហ៊ុនធានារ៉ាប់រង Sanadak និងអធិការកិច្ចហិរញ្ញវត្ថុ ប្រសិនបើពួកគេមានពាក្យបណ្តឹង ឬជម្លោះជាមួយក្រុមហ៊ុនធានារ៉ាប់រង។ កាលពីចុងសប្តាហ៍មុន ព្រះអង្គម្ចាស់ Hamdan bin Mohammed Al Maktoum ដែលជាប្រធានក្រុមប្រឹក្សាប្រតិបត្តិទីក្រុងឌូបៃបានអនុម័តគំនិតផ្តួចផ្តើម និងវិធានការជាបន្តបន្ទាប់ ដើម្បីកាត់បន្ថយផលប៉ះពាល់ពីគ្រោះអាកាសធាតុធ្ងន់ធ្ងរក្រោយមានភ្លៀងធ្លាក់ខ្លាំង។ លោកបានដឹកនាំនាយកដ្ឋានដីធ្លីទីក្រុងឌូបៃ និងអាជ្ញាធរគ្រប់គ្រងអចលនវត្ថុដើម្បីសម្របសម្រួលជាមួយអ្នកអភិវឌ្ឍន៍អចលនទ្រព្យ ដើម្បីពន្លឿនការស្ដារឡើងវិញ។ ក្រុមហ៊ុនគ្រប់គ្រងទីក្រុង និងអ្នកអភិវឌ្ឍប្រទេសនេះនឹងផ្តល់ជូនដោយឥតគិតថ្លៃនូវសេវាកម្មដូចខាងក្រោម ៖ ផ្តល់លំនៅដ្ឋានជំនួសសម្រាប់អ្នករងផលប៉ះពាល់ អាហារ សេវាកំចាត់សត្វល្អិត បង្កើនសន្តិសុខ និងជួយអ្នកស្រុកឱ្យត្រឡប់ទៅផ្ទះរបស់ពួកគេវិញបន្ទាប់ពីទឹកជំនន់។ ភ្លាមៗនោះ អ្នកអភិវឌ្ឍន៍អចលនទ្រព្យល្បីៗនៅក្នុងទីក្រុងឌូបៃ រួមមាន Emaar, Nakheel, Dubai Holding, Union Properties, Dubai Investments Park និង MAG Lifestyle Development បានសម្តែងការប្តេជ្ញាចិត្តក្នុងការអនុវត្តគំនិតផ្តួចផ្តើមនេះ។ ក្រុមហ៊ុនអចលនទ្រព្យមួយចំនួនដូចជា Emaar និង MAG បានសន្យានឹងផ្តល់សេវាកម្មជួសជុលផ្ទះដោយឥតគិតថ្លៃ។ Emaar ជាអ្នកអភិវឌ្ឍលំនៅឋានដ៏ធំមួយដែលបានផ្គត់ផ្គង់ផ្ទះល្វែងប្រហែល ១០៨ពាន់ខ្នងនៅក្នុងទីក្រុងឌូបៃ និងទីផ្សារពិភពលោកផ្សេងទៀតចាប់តាំងពីឆ្នាំ ២០០២។ «ដើម្បីឆ្លើយតបទៅនឹងបញ្ហាប្រឈមដែលបង្កឡើងដោយអាកាសធាតុមិនល្អ និងភ្លៀងធ្លាក់ខ្លាំងដែលទីក្រុងឌូបៃបានជួបប្រទះក្នុងរយៈពេលប៉ុន្មានថ្ងៃកន្លងមកនេះ ខ្ញុំកំពុងប្រកាសថា Emaar នឹងធ្វើការជួសជុលរាល់ទ្រព្យសម្បត្តិដែលខូចខាតដោយមិនគិតថ្លៃបន្ថែម»។ នេះបើតាមសារព័ត៌មាន Gulf Business បានដកស្រង់សម្តីលោក Mohamed Alabbar ប្រធានក្រុមហ៊ុន Emaar Group។ ចាប់ពីយប់ថ្ងៃទី១៥ ខែមេសា ទីក្រុងឌូបៃត្រូវបានជន់ដោយទឹកភ្លៀងកម្ពស់ ២៥៤ មីលីម៉ែត្រ។ នេះកម្រិតភ្លៀងធ្លាក់ខ្លាំងបំផុតក្នុងរយៈពេល ៧៥ឆ្នាំនៅអេមីរ៉ាតអារ៉ាប់រួម។ ភ្លៀងធ្លាក់ខ្លាំងបានបង្កជាទឹកជំនន់នៅតំបន់ជាច្រើន បណ្តាលឲ្យស្ទះចរាចរណ៍ អាកាសយានដ្ឋានអន្តរជាតិឌូបៃបានផ្អាកប្រតិបត្តិការជាបណ្តោះអាសន្ន សាលារៀនបានបិទ និងមនុស្សជាច្រើនធ្វើការពីផ្ទះ។ មជ្ឈមណ្ឌលឧតុនិយមជាតិ UAE ព្យាករថានឹងមានភ្លៀងធ្លាក់នៅទូទាំងប្រទេសក្នុងសប្តាហ៍នេះ ប៉ុន្តែទឹកភ្លៀងនឹងមានកម្រិតតិចជាងកំណត់ត្រាកាលពីសប្តាហ៍មុន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3742.txt	តាមប្រភពចំនួនបី និងសាររបស់ក្រុមហ៊ុន Tesla ក្រុមហ៊ុនរថយន្តអគ្គិសនីរបស់អាម៉េរិកមួយនេះ នឹងបន្តអភិវឌ្ឍរថយន្តប្រភេទតាក់ស៊ីរ៉ូបូតដែលអាចបើកបរដោយខ្លួនឯង។	ការសម្រេចចិត្តនេះ តំណាងឱ្យការបោះបង់ចោលនូវគោលដៅដែលបានរក្សាជាយូរមកហើយដែលលោក Elon Musk បាននិយាយជាញឹកញាប់ថាជាបេសកកម្មកំពូលរបស់លោកនឹងផលិតរថយន្តអគ្គិសនីដែលមានតម្លៃសមរម្យសម្រាប់មហាជន។ ផែនការមេដំបូងរបស់លោក Musk សម្រាប់ក្រុមហ៊ុន Tesla ក្នុងឆ្នាំ ២០០៦ បានអំពាវនាវឱ្យផលិតម៉ូដែលប្រណីតជាមុនសិន បន្ទាប់មកប្រើប្រាស់ប្រាក់ចំណេញដើម្បីផ្តល់មូលនិធិដល់រថយន្តគ្រួសារដែលមានតម្លៃទាប។ ចាប់តាំងពីពេលនោះមក Musk បានបញ្ជាក់ម្តងហើយម្តងទៀតនូវការសន្យានៃការផលិតរថយន្តបែបនេះទៅកាន់អ្នកវិនិយោគ និងអតិថិជន។ កាលពីខែមករាកន្លងទៅ នាយកប្រតិបត្តិបានប្រាប់វិនិយោគិនថា Tesla គ្រោងនឹងចាប់ផ្តើមផលិតម៉ូដែលរថយន្តដែលមានតម្លៃសមរម្យនៅរោងចក្ររបស់ខ្លួនក្នុងរដ្ឋ Texas នៅឆមាសទី២នៃឆ្នាំ ២០២៥។ ម៉ូដែលរថយន្តថោកបំផុតរបស់ Tesla នាពេលបច្ចុប្បន្ននេះមាន Model 3 តម្លៃលក់រាយប្រហែល ៣៩ ៩០០ដុល្លារនៅទីផ្សារអាម៉េរិក។ ចំណែកម៉ូដែលតម្លៃទាបជាងនេះបន្តិចមានឈឈ្មោះថា Model 2 រំពឹងថានឹងចាប់ផ្តើមក្នុងតម្លៃប្រហែល ២៥ ០០០ដុល្លារ។ Tesla មិនបានឆ្លើយតបទេនៅពេលដែលសារព័ត៌មាន Reuters សួរសំណួរ។ បន្ទាប់ពីអត្ថបទនេះត្រូវបានចុះផ្សាយ លោក Musk បានបង្ហោះនៅលើគណនី X ថា ៖« Reuters កំពុងកុហក (ម្តងទៀត)»។ ប៉ុន្តែលោកមិនបានបញ្ជាក់ពីថាតើវាត្រូវឬខុសទេ។ តម្លៃភាគហ៊ុន Tesla បានធ្លាក់ចុះជាង៦ភាគរយ បន្ទាប់ពីការចេញព័ត៌មានរបស់ Reuters ប៉ុន្តែបានងើបឡើងវិញបន្តិចបន្ទាប់ពីការប្រកាសរបស់ Musk ។ បន្ទាប់មក Musk បានបន្តបង្ហោះថា ៖« មនុស្សយន្តរបស់ក្រុមហ៊ុន Tesla នឹងត្រូវបានបង្ហាញនៅថ្ងៃទី ៨ ខែសីហា។ ពេលនោះ តម្លៃភាគហ៊ុនកើនឡើងបន្ទាប់ពីការជួញដូរពីរបីម៉ោងក្រោយ។ ការសម្រេចចិត្តខាងលើធ្វើឡើងនៅពេលដែលក្រុមហ៊ុន Tesla ប្រឈមមុខនឹងការប្រកួតប្រជែងជាសាកលពីក្រុមហ៊ុនរថយន្តអគ្គិសនីរបស់ចិន ជាមួយនឹងម៉ូដែលរថយន្តជាច្រើនប្រភេទដែលមានតម្លៃចាប់ពីប្រហែល ១០ ០០០ដុល្លារប៉ុណ្ណោះ។ ប្រភពទី១ របស់ Reuters បាននិយាយថា Tesla បានប្រកាសលុបចោលគម្រោងផលិត Model 2 ក្នុងអំឡុងពេលកិច្ចប្រជុំមួយដែលមានការចូលរួមដោយបុគ្គលិកសំខាន់ៗ។ ទន្ទឹមនេះ ប្រភពទី២ អះអាងថា ព្រឹត្តិការណ៍មួយបានកើតឡើងនៅចុងខែកុម្ភៈដោយលោក Elon Musk ប្តេជ្ញាធ្វើអ្វីៗដើម្បីរថយន្តគ្មានមនុស្សបើកបរ ឬបើកបរដោយរ៉ូបូត។ ចំណែកប្រភពទី៣ បានបញ្ជាក់ពីផែនការថ្មីគឺផលិត Model robotaxi ប៉ុន្តែក្នុងបរិមាណតិចជាងចំនួនដែលរំពឹងទុកនៃប្រភេទរថយន្ត Model 2។ សម្ពាធក្នុងការរកប្រាក់ចំណេញពីម៉ូដែលរថយន្តតម្លៃទាប ជាបញ្ហាប្រឈមសម្រាប់ក្រុមហ៊ុនរថយន្តទូទៅ។ ប៉ុន្តែការពន្យារពេលរបស់ក្រុមហ៊ុន Tesla ក្នុងការដេញតាមរថយន្តដែល Musk ធ្លាប់ហៅថាសុបិនាបានក្លាយជាការលំបាកជាងមុន ដោយសារបច្ចុប្បន្ន Tesla ប្រឈមមុខនឹងការប្រកួតប្រជែងកាន់តែខ្លាំងនៅក្នុងវិស័យនេះ។ ខណៈក្រុមហ៊ុន Tesla បានចំណាយពេលជាច្រើនឆ្នាំក្នុងការអភិវឌ្ឍរថយន្តប្រភេទ Cybertruck ដែលជារថយន្តភីកអាប់អគ្គិសនីមានតម្លៃថ្លៃ ក្រុមហ៊ុនផលិតរថយន្តរបស់ចិនបាននឹងកំពុងប្រជែងជាមួយរថយន្តរថយន្តអគ្គិសនីតម្លៃទាបដោយចាប់យកចំណែកទីផ្សារ។ ក្នុងឆ្នាំ២០២០ លោក Musk ធ្លាប់បាននិយាយថា Tesla នឹងលក់រថយន្តឲ្យបាន ២០លានគ្រឿងនៅចុងឆ្នាំ២០៣០ ស្មើរនឹងចំនួន២ដងដែលក្រុមហ៊ុនរថយន្តធំបំផុតមួយរបស់ពិភពលោកគឺ Toyota កំពុងធ្វើនាពេលបច្ចុប្បន្ន។ ប្រសិនបើ Model 2 បានបញ្ចប់គម្រោងមែននោះ វាមិនច្បាស់ទេថាលោក Musk សម្រេចបានគោលដៅបានឬយ៉ាងណា? បច្ចុប្បន្ន រថយន្តបើកបរដោយខ្លួនឯងត្រូវបានចេញអាជ្ញាប័ណ្ណនៅអាម៉េរិក និងចិន ប៉ុន្តែស្ថិតនៅក្នុងកម្រិតបទប្បញ្ញត្តិតឹងរ៉ឹងនោះឡើយ។ Tesla មិនទាន់បញ្ជាក់ថាខ្លួនអាចផលិតរថយន្តដែលបើកបរដោយខ្លួនឯងបានទេ បើទោះជា Musk បាននិយាយអំពីវាជាច្រើនឆ្នាំមកហើយ។ ជាមួយនឹងបច្ចេកវិទ្យាបើកបរដោយខ្លួនឯងដែលបំពាក់លើម៉ូដែលរថយន្តដែលបានលក់នាពេលបច្ចុប្បន្ន Tesla នៅតែមានបញ្ហាដោយសារការប្តឹងផ្តល់ និងការស៊ើបអង្កេតនៅពេលដែលរថយន្តជាច្រើនបានចូលរួមចំណែកក្នុងគ្រោះថ្នាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3743.txt	រូបិយប័ណ្ណជប៉ុន បានធ្លាក់ថ្លៃដល់កម្រិតទាបបំផុតក្នុងរយៈពេល ៣៤ឆ្នាំ នៅពេលអត្រាប្តូរប្រាក់១ដុល្លារស្មើនឹង ១៦០យ៉េន។ នេះបើគិតត្រឹមព្រឹកថ្ងៃទី២៩ ខែមេសា។ យ៉ាងណាមិញ នៅរសៀលថ្ងៃទី២៩ ខែមេសា តម្លៃលុយយ៉េន បើធៀបនឹងលុយដុល្លារ បានកើនឡើងបន្តិចវិញ។	អត្រាប្តូរប្រាក់យ៉េនធៀបនឹងប្រាក់ដុល្លារអាម៉េរិកបានធ្លាក់ចុះដល់កម្រិតទាបបំផុតចាប់តាំងពីខែមេសា ឆ្នាំ១៩៩០ ពោលគឺ ១ដុល្លារស្មើនឹង ១៦០យ៉េន។ នេះបើតាមការចុះផ្សាយរបស់ទីភ្នាក់ងារព័ត៌មាន Reuters។ បើធៀបជាមួយរូបិយប័ណ្ណរបស់សហភាពអឺរ៉ុបវិញ ១អឺរ៉ូ អាចប្តូរបាន១៧១យ៉េន។ នេះក៏ជាកម្រិតទាបបំផុតចាប់តាំងពីរូបិយប័ណ្ណរួមអឺរ៉ុបបានកកើតនៅឆ្នាំ១៩៩៩។ យ៉ាងណាមិញ នៅរសៀលថ្ងៃទី២៩ ខែមេសា តម្លៃលុយយ៉េនធៀបជាមួយលុយដុល្លារ បានកើនឡើងបន្តិច ដោយ១ដុល្លារ អាចប្តូរបានប្រមាណ ១៥៥យ៉េន។ ការធ្លាក់ចុះនៃប្រាក់យ៉េន បន្ទាប់ពីទេសាភិបាលធនាគារកណ្តាលជប៉ុន លោក Kazuo Ueda បាននិយាយនៅថ្ងៃទី១៨ ខែមេសា ថា ប្រាក់យ៉េនទន់ខ្សោយមិនមានផលប៉ះពាល់ខ្លាំងដល់អតិផរណាស្នូលទេ។ សារនេះធ្វើឱ្យអ្នកវិនិយោគព្យាករថា នឹងមិនមានការកើនឡើងអត្រាការប្រាក់ណាមួយក្នុងពេលឆាប់ៗនោះឡើយ។ មុនពេលលោក Kazuo Ueda លើកឡើងបែបនេះ អត្រាប្តូរប្រាក់បានប្រែប្រួលក្នុងរង្វង់ ១១៥យ៉េនស្មើនឹង ១ដុល្លារ។ ការធ្លាក់ថ្លៃប្រាក់យ៉េននាពេលនេះ បានបង្កើនការរំពឹងទុកថារដ្ឋាភិបាលជប៉ុន និងធនាគារកណ្តាលអាចនឹងធ្វើអន្តរាគមន៍ក្នុងទីផ្សារប្តូរប្រាក់ដើម្បីទិញរូបិយប័ណ្ណនេះ។ កន្លងមក ទោះបីជារូបិយបណ្ណជាតិធ្លាក់ចុះ ក៏រដ្ឋាភិបាលជប៉ុនបានព្យាយាមរារាំងការអន្តរាគមន៍អស់ជាច្រើនខែ។ នៅពាក់កណ្តាលខែមីនា ធនាគារកណ្តាលជប៉ុន បានបោះបង់ចោលគោលនយោបាយអត្រាការប្រាក់អវិជ្ជមានរបស់ខ្លួន ដែលជាមូលហេតុចម្បងដែលធ្វើឲ្យប្រាក់យ៉េនធ្លាក់ចុះក្នុងរយៈពេលប៉ុន្មានឆ្នាំថ្មីៗនេះ។ ទោះជាយ៉ាងណា វាមានរយៈពេលជាងមួយខែហើយដែលរូបិយប័ណ្ណជប៉ុននៅតែមិនអាចឡើងថ្លៃបានទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3744.txt	ថៃចង់ចូលរួមជាមួយកម្ពុជា ឡាវ វៀតណាម ម៉ាឡេស៊ី និងមីយ៉ាន់ម៉ាបង្កើតតំបន់ទិដ្ឋាការរួមមួយ ដើម្បីឱ្យភ្ញៀវទេសចរអន្តរជាតិអាចស្នើសុំទិដ្ឋាការម្តង ប៉ុន្តែអាចទៅទស្សនាបាន ៦ប្រទេស។	គោលនយោបាយទិដ្ឋាការរួមរវាងប្រទេសចំនួន៦ ត្រូវបានប្រដូចទៅនឹងទិដ្ឋាការ Schengen បែបអាស៊ី។ ទិដ្ឋាការ Schengen អនុញ្ញាតឱ្យអ្នកធ្វើដំណើរផ្លាស់ទីដោយសេរីក្នុងចំណោមប្រទេសដូចជា អូទ្រីស ព័រទុយហ្គាល់ អាល្លឺម៉ង់ អ៊ីតាលី ស្វីស ក្រិច និងប្រទេសអឺរ៉ុបផ្សេងទៀត ដោយមិនចាំបាច់ស្នើសុំទិដ្ឋាការច្រើនដងក្នុងមួយឆ្នាំ។ នៅអឺរ៉ុប ទិដ្ឋាការ Schengen ជួយភ្ញៀវទេសចរផ្លាស់ទីដោយសេរីរវាងប្រទេសចំនួន២៧។ ថៃចង់ទាញយកអត្ថប្រយោជន៍ពីគោលនយោបាយទិដ្ឋាការរួមនេះ ដើម្បីចរចាជាមួយបណ្តាប្រទេសក្នុងសហភាពអឺរ៉ុបឆ្ពោះទៅរកកិច្ចព្រមព្រៀងលើកលែងទិដ្ឋាការរវាង Schengen និងក្រុមអាស៊ាន។ ប្រសិនបើគំនិតផ្តួចផ្តើមនេះទទួលបានជោគជ័យ ភ្ញៀវទេសចរគ្រាន់តែស្នើសុំទិដ្ឋាការនៅក្នុងប្រទេសមួយក្នុងចំណោមប្រទេសទាំង ៦រួមមាន ថៃ កម្ពុជា វៀតណា មីយ៉ាន់ម៉ា ឡាវ និងម៉ាឡេស៊ី ដើម្បីអាចធ្វើដំណើរ និងទស្សនាប្រទេសដែលនៅសល់ដោយសេរី។ ទិដ្ឋាការចូលមួយដង ជាមហិច្ឆិតាដ៏បំផុតនៃគំនិតផ្តួចផ្តើមផ្សព្វផ្សាយទេសចរណ៍របស់នាយករដ្ឋមន្ត្រីថៃ សេដ្ឋា ថាវីស៊ីន ក្នុងគោលដៅរយៈពេលវែង។ មេដឹកនាំភាគច្រើននៃប្រទេសចំនួន៥ ទៀតបានឆ្លើយតបជាវិជ្ជមានចំពោះគំនិតផ្តួចផ្តើមទិដ្ឋាការរួមរបស់ថៃ។ ប្រទេសអាស៊ីអាគ្នេយ៍ចំនួន៦ បានស្វាគមន៍ភ្ញៀវអន្តរជាតិចំនួន ៧០លាននាក់នៅឆ្នាំ២០២៣ ដែលក្នុងនោះថៃ និងម៉ាឡេស៊ីមានចំនួនជាង ៥០ភាគរយនៃភ្ញៀវទេសចរណ៍ និងរកប្រាក់ចំណូលបានប្រម៉ាណ ៤៨ពាន់លានដុល្លារ។ រដ្ឋបាលរបស់លោកនាយករដ្ឋមន្ត្រី សេដ្ឋា មានបំណងស្វាគមន៍ភ្ញៀវទេសចរអន្តរជាតិចំនួន ៨០លាននាក់នៅឆ្នាំ ២០២៧ កើនឡើងទ្វេដងពីការសម្រេចបាននៅឆ្នាំ២០១៩ ។ ចាប់តាំងពីឡើងកាន់អំណាចក្នុងខែកក្កដា ឆ្នាំ២០២៣ នាយករដ្ឋមន្ត្រីថៃបានផ្សព្វផ្សាយគោលនយោបាយបន្ធូរបន្ថយទិដ្ឋាការជាច្រើន ដើម្បីទាក់ទាញភ្ញៀវទេសចរដូចជាការលើកលែងទិដ្ឋាការទ្វេភាគីជាមួយចិន។ ការលើកលែងទិដ្ឋាការបណ្តោះអាសន្នសម្រាប់ភ្ញៀវទេសចរមកពីឥណ្ឌា តៃវ៉ាន់ និងកាហ្សាក់ស្ថាន។ ទន្ទឹមនេះ ថៃក៏កំពុងពិចារណាបើកកាស៊ីណូនៅក្នុងតំបន់ទេសចរណ៍ និងតំបន់កម្សាន្តធំៗដើម្បីបង្កើនប្រាក់ចំណូល។ វិស័យទេសចរណ៍ ជាឧស្សាហកម្មដែលនាំមកនូវផលប្រយោជន៍សេដ្ឋកិច្ចជាច្រើនដល់ថៃដែលបង្កើតការងារចំនួន២០ភាគរយនៃការងារសរុប។ ប្រាក់ចំណូលពីទេសចរណ៍មានចំនួន ១២ភាគរយនៃផលិតផលក្នុងស្រុកសរុប ៥០០ពាន់លានដុល្លាររបស់ប្រទេស។ នេះបើតាមកាសែត Bangkok Post ។ យ៉ាងណាមិញ ក្តីរំពឹងនៃការប្រើប្រាស់ទិដ្ឋាការរួមនេះនៅតែមានផលពិបាកមួយចំនួន។ បើតាមសាស្ត្រាចារ្យ Thitinan Pongsudhirak នៅសាកលវិទ្យាល័យ Chulalongkorn បានបញ្ជាក់ថា កិច្ចព្រមព្រៀងទិដ្ឋាការរួមអាចនឹងពិបាក ហើយមានបញ្ហាប្រឈមច្រើន ពីព្រោះប្រទេសនានាត្រូវតែសម្រេចបាននូវស្តង់ដាររួមនៅក្នុងគោលនយោបាយអន្តោប្រវេសន៍ ហើយប្រទេសក្នុងក្រុមប្រទេសទាំង៦ នៅតែទទួលបានកំណត់ត្រាភ្ញៀវទេសចរមិនស្មើគ្នា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3745.txt	នៅថ្ងៃទី២១ ខែមីនា សភាវៀតណាមបានអនុម័តលើការលាលែងតំណែងប្រធានាធិបតី លោក វ៉ វាន់ ធឿង ដែលកាន់តំណែងបានប្រមាណ ១ឆ្នាំ។ ការផ្លាស់ប្តូរក្បាលម៉ាស៊ីនដ៏ញឹកញាប់ក្នុងចំណោមមេដឹកនាំជាន់ខ្ពស់នៅវៀតណាម កំពុងចោទជាសំណួរអំពីផលប៉ះពាល់លើសេដ្ឋកិច្ចប្រទេសដែលកំពុងរីកចម្រើនយ៉ាងឆាប់រហ័សមួយនេះ។	តើនយោបាយវៀតណាមមានការផ្លាស់ប្តូរយ៉ាងដូចម្តេច? លោក វ៉ វ៉ាន់ ធឿង ជាប្រធានាធិបតីទី២ ក្នុងរយៈពេល២ឆ្នាំចុងក្រោយនេះ បានចុះចេញពីតំណែងប្រធានាធិបតី។ តំណែងនេះ មិនសូវមានអំណាចប៉ុន្មានទេក្នុងចំណោមតំណែងកំពូលទាំង៤នៅវៀតណាម ។ តំណែងដ៏មានឥទ្ធិពលបំផុតគឺកាន់កាប់ដោយអគ្គលេខាបក្សកុម្មុយនិស្តវៀតណាមលោក ង្វៀន ហ្វ៊ូ ជុង។ ការតែងតាំងលោកស្រី វ៉ ធិ អាញ់ ស៊ួន ឡើងជាប្រធានាធិបតីស្តីទីជាលើកទី២ រហូតដល់រដ្ឋសភាកោះប្រជុំដើម្បីជ្រើសរើសប្រធានាធិបតីថ្មី ជាករណីដ៏កម្រមួយដែលស្ត្រីកាន់តំណែងនយោបាយកំពូលនៅក្នុងប្រទេសអាស៊ីអាគ្នេយ៍មួយនេះ។ នៅពេលលោក វ៉ វាន់ ធឿង ប្រកាសលាលែងពីតំណែង ប្រព័ន្ធផ្សព្វផ្សាយរដ្ឋវៀតណាមបាននិយាយថា ការបំពានរបស់លោកបានបន្សល់ទុកនូវសញ្ញាអាក្រក់ដល់កេរ្តិ៍ឈ្មោះចំពោះបក្សកុម្មុយនិស្តប្រទេសនេះ។ ការលាលែងពីតំណែងរបស់លោក ធឿង បានកើតឡើងប៉ុន្មានថ្ងៃបន្ទាប់ពីអតីតអភិបាលខេត្ត គ័ង ង៉ាយ ត្រូវបានចាប់ខ្លួនពីបទសង្ស័យថាមានអំពើពុករលួយ។ លោក ធឿង ធ្លាប់ជាអតីតលេខាគណៈកម្មាធិការបក្សនៅខេត្តនេះ។ តើសេដ្ឋកិច្ចវៀតណាមរងផលប៉ះពាល់ទេ ជុំវិញការផ្លាស់ប្តូរក្បាលម៉ាស៊ីននយោបាយ ? សេដ្ឋកិច្ចរបស់ប្រទេសវៀតណាមបានរីកដុះដាលក្នុងរយៈពេលមួយទស្សវត្សកន្លងមកនេះ ដោយសារការវិនិយោគពីបរទេសបានហូរចូលខ្លាំង ហើយប្រទេសនេះទទួលបានអត្ថប្រយោជន៍ច្រើន និងក្លាយជាជម្រើសបន្ទាប់ពីចិន ក្រោយទំនាក់ទំនងទីក្រុងប៉េកាំង និងទីក្រុងវ៉ាស៊ីនតោនកាន់តែតានតឹង។ រលកនៃការវិនិយោគពីបរទេស ជាពិសេសក្នុងវិស័យផលិតកម្មបច្ចេកវិទ្យាខ្ពស់ ដូចជាស្មាតហ្វូន និងកុំព្យូទ័រ បានធ្វើឱ្យមានការរំពឹងទុកថា ប្រទេសនេះនឹងក្លាយទៅជា ខ្លាសេដ្ឋកិច្ចអាស៊ីមួយផ្សេងទៀត។ ដោយសារតែស្ទើរតែពាក់កណ្តាលនៃសកម្មភាពផលិតកម្មរបស់វៀតណាម មានពាក់ព័ន្ធនឹងក្រុមហ៊ុនពហុជាតិជាច្រើននៅលើពិភពលោក។ អ្នកវិភាគមួយចំនួនបាននិយាយថា យុទ្ធនាការប្រឆាំងអំពើពុករលួយបាននាំមកនូវអត្ថប្រយោជន៍មួយចំនួនក្នុងការកាត់បន្ថយថ្លៃសេវាខុសច្បាប់ និងការចំណាយផ្សេងទៀតសម្រាប់អាជីវកម្មក្នុងស្រុក។ ប៉ុន្តែវាក៏បានបង្ករឿងអាស្រូវជាបន្តបន្ទាប់ និងអស្ថិរភាពនយោបាយដែរ។ កំណើនសេដ្ឋកិច្ចបានធ្លាក់ចុះមកនៅត្រឹម ៥,១ភាគរយកាលពីឆ្នាំមុនដោយសារការនាំចេញធ្លាក់ចុះ ក្រោយឡើងដល់ ៨ភាគរយក្នុងឆ្នាំ ២០២២។ ការពិតទៅ រហូតមកដល់ពេលនេះ វៀតណាមនៅតែត្រូវបានចាត់ទុកថាជាគោលដៅសុវត្ថិភាពក្នុងក្រសែភ្នែកវិនិយោគិន ដោយសារស្ថិរភាពនយោបាយនៅក្នុងប្រទេសអាស៊ីអាគ្នេយ៍មួយនេះ ជាពេលដែលអឺរ៉ុប និងអាម៉េរិកស្វែងរកវិធីកាត់បន្ថយការពឹងផ្អែកលើប្រទេសចិន ក្នុងការផ្លាស់ប្តូរខ្សែច្រវាក់ផ្គត់ផ្គង់។ ដូច្នេះ អស្ថិរភាពនយោបាយទំនងជាបង្កផលប៉ះពាល់ដល់វៀតណាម។ ធុរកិច្ចបរទេសបារម្ភថា គោលនយោបាយសេដ្ឋកិច្ចរបស់វៀតណាមក៏នឹងមានការផ្លាស់ប្តូរដែលមិនអាចទាយទុកជាមុនបានផងដែរ។ ទន្ទឹមនេះ នៅគ្រាដែលវៀតណាមកំពុងស្វែងរកតុល្យភាពក្នុងការប្រកួតប្រជែងរវាងអាម៉េរិក និងចិន ឥស្សរជនដ៏មានឥទ្ធិពលបំផុតរបស់ទីក្រុងក្រុងហាណូយគឺ អគ្គលេខាធិកា ង្វៀន ហ្វ៊ូ ជុង ដែលមានវ័យចំណាស់ និងទន់ខ្សោយ គឺជាប្រផ្នូលមិនសូវល្អនៅក្នុងក្រសែភ្នែកអ្នកវិនិយោគដែលចង់ជ្រើសរើសទៅវៀតណាមនោះទេ។ បន្ថែមពីនេះ ការដឹកនាំរបស់វៀតណាមទំនងជាឆ្លុះបញ្ចាំងពីគោលនយោបាយការបរទេសរបស់រដ្ឋាភិបាលក្រុងហាណូយ។ នៅពេលដែលការប្រជែងគ្នារវាងមហាអំណាចពិភពលោកទាំងពីរ អាមេរិក និងចិន ត្រូវបានព្យាករណ៍ថានឹងបន្តកើនឡើងក្នុងកម្រិតខ្លាំង វាកាន់តែលំបាកសម្រាប់វៀតណាមក្នុងការរក្សាតុល្យភាព។ ដូច្នេះហើយ អ្នកសង្កេតការណ៍ជាច្រើនបារម្ភថា បើទោះជាវៀតណាមតែងតាំងប្រធានាធិបតីថ្មីជំនួសលោក ធឿង យ៉ាងរហ័សក៏ដោយ ក៏សហគមន៍អន្តរជាតិមិនដឹងថាអ្នកណានឹងស្នងតំណែងលោក ង្វៀន ហ៊្វូ ជុង នោះ វានឹងនៅជាបញ្ហាសម្រាប់វៀតណាមដដែល។ តើវៀតណាមនឹងធ្វើអ្វីបន្ទាប់? ក្រោយពីការលាលែងរបស់លោក ធឿង វៀតណាមកំពុងតែស្វែងរកបេក្ខជនថ្មីក្នុងតំណែងមួយនេះ។ បុគ្គលសំខាន់ៗ ដែលត្រូវបានគេមើលឃើញថាអាចស្នងតំណែងនេះបានរួមមាន លោក តូ ឡឹម រដ្ឋមន្រ្តីសន្តិសុខសាធារណៈដ៏មានអំណាច, អ្នកស្រី ជឿង ធី ម៉ៃ សមាជិកអចិន្រ្តៃយ៍នៃលេខាធិការដ្ឋាន និងជាប្រមុខគណៈចាត់តាំងរបស់បក្សកុម្មុយនីស្តវៀតណាម, លោក ផាន វ៉ាន់ យ៉ាង រដ្ឋមន្រ្តីក្រសួងការពារជាតិ និងលោកស្រី វ៉ ធិ អាញ់ ស៊ួន ដែលកាន់តំណែងជាអនុប្រធានាធិបតី។ ជាងនេះទៅទៀត មេដឹកនាំវៀតណាម នឹងរៀបចំសមាជបក្សកុម្មុយនិស្តនៅដើមឆ្នាំ២០២៦។ រហូតមកដល់ពេលនោះ អ្នកជំនាញបាននិយាយថា អាចមានអស្ថិរភាពបន្ថែមទៀត ខណៈដែលគូប្រជែងការគ្រងតំណែង លោក ង្វៀន ហ៊្វូ ជុង ដែលមានអាយុកាន់តែច្រើន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3746.txt	ក្នុងរយៈពេលតែប៉ុន្មានថ្ងៃប៉ុណ្ណោះ មន្រ្តីហិរញ្ញវត្ថុ និងពាណិជ្ជកម្មអាម៉េរិក និងចិនបានជួបប្រជុំគ្នាជាបន្តបន្ទាប់ ដើម្បីពិភាក្សាដោយផ្តោតលើបញ្ហាផលិតផលដ៏ច្រើនសន្ធឹករបស់ចិន។ ក្នុងកិច្ចពិភាក្សាទាំងនោះ ភាគីអាម៉េរិកបានលើកឡើងពីផលប៉ះពាល់របស់ផលិតផលចិនមួយចំនួន ដូចជា ផលិតរថយន្តអគ្គិសនី បន្ទះថាមពលពន្លឺព្រះអាទិត្យ ផលិតផលសឺមីកុងឌុចទ័រ ដែលកំពុងលក់ថោកៗទៅកាន់ពិភពលោក។	រដ្ឋមន្ត្រីក្រសួងរតនាគារអាម៉េរិក លោកស្រី Janet Yellen បានទៅចិននៅថ្ងៃទី៤ ខែមេសា ដោយបានចាប់ផ្តើមកិច្ចប្រជុំរយៈពេល៤ថ្ងៃ ជាមួយមេដឹកនាំជាន់ខ្ពស់ប្រទេសនេះ។ ការផ្តោតសំខាន់នៃការធ្វើដំណើររបស់ស្រី Yellen គឺពិភាក្សាអំពីផលវិបាក នៃការផលិតហួសប្រមាណរបស់ចិន និងបរិយាកាសធុរកិច្ចដែលកាន់តែមានការប្រកួតប្រជែងសម្រាប់អាជីវកម្មអាម៉េរិក។ លោកស្រីបានជួបជាមួយមេដឹកនាំខេត្ត Guangdong លោក Wang Weizhong និងឧបនាយករដ្ឋមន្ត្រីចិន He Lifeng ដើម្បីពិភាក្សាអំពីទំនាក់ទំនងសេដ្ឋកិច្ចអាម៉េរិក-ចិន។ យ៉ាងណាមិញ ការចរចាលើកនេះ ត្រូវរំពឹងថានឹងមានភាពចម្រូងចម្រាសជាងលើកមុន។ លោកស្រី Yellen និងមន្ត្រីក្នុងរដ្ឋបាលប្រធានាធិបតីអាម៉េរិក ចូ បៃឌិន មានការព្រួយបារម្ភកាន់តែខ្លាំងឡើ ងអំពីការផលិតរថយន្តអគ្គិសនី បន្ទះថាមពលពន្លឺព្រះអាទិត្យ ផលិតផលសឺមីកុងឌុចទ័រ និងទំនិញជាច្រើនទៀតរបស់ចិន។ ផលិតផលទាំងនេះកំពុងត្រូវបាននាំចេញយ៉ាងច្រើន ក្នុងបរិបទនៃតម្រូវការក្នុងស្រុកធ្លាក់ចុះ។ លោកស្រី បានចង្អុលបង្ហាញទៅភាគីចិនថា នេះមិនមាននិរន្តរភាពសម្រាប់ចិន ហើយក៏មិនមានប្រយោជន៍សម្រាប់ក្រុមហ៊ុនផលិត នៅក្នុងប្រទេសផ្សេងទៀតដែរ។ ដំណើរទស្សនកិច្ចរបស់លោកស្រី Yellen ទៅកាន់ចិនធ្វើឡើងមួយថ្ងៃ បន្ទាប់ពីមន្ត្រីក្រសួងពាណិជ្ជកម្មអាម៉េរិក និងចិនបានជួបគ្នាក្នុងទីក្រុងវ៉ាស៊ីនតោន នៅថ្ងៃទី៤ ខែមេសា ដើម្បីពិភាក្សាអំពីបញ្ហាពាណិជ្ជកម្ម និងការវិនិយោគ។ នៅទីនេះ មន្ត្រីអាម៉េរិកបានលើកឡើងពីការព្រួយបារម្ភអំពីការផលិតលើសចំណុះ នៅក្នុងឧស្សាហកម្មចិនជាបន្តបន្ទាប់។ អនុរដ្ឋមន្ត្រីក្រសួងពាណិជ្ជកម្មអាមេរិក Marisa Lago បានបញ្ជាក់សាជាថ្មីថា គោលដៅរបស់ពួកគេគឺរក្សាទំនាក់ទំនងពាណិជ្ជកម្ម និងការវិនិយោគឱ្យមានសុខភាពល្អ ពីព្រោះនេះផ្តល់អត្ថប្រយោជន៍ដល់កម្លាំងពលកម្ម និងអាជីវកម្មអាម៉េរិក។ អ្នកជំនាញពាណិជ្ជកម្មមួយចំនួនជឿថា នេះជាជំហានដំបូងរបស់អាម៉េរិកក្នុងការផ្លាស់ប្តូរឆ្ពោះទៅរកការដំឡើងពន្ធនាំចូលលើរថយន្តអគ្គិសនីរបស់ចិន និងផលិតផលថាមពលស្អាត។ ការណ៍នេះ គឺដើម្បីការពារផលប្រយោជន៍ឧស្សាហកម្មអាម៉េរិក។ ដំណើរទស្សនកិច្ចនៅចិនសារជាថ្មីរបស់លោកស្រី Yellen នាពេលនេះ ដើម្បីបញ្ចៀសការគំរាមកំហែងអំពីរបាំងពាណិជ្ជកម្មថ្មី។ យ៉ាងណាមិញ នៅថ្ងៃទី៤ ខែមេសា លោកស្រីប្រកាសថា នឹងមិនបដិសេធវិធានការបន្ថែមទៀត ដើម្បីការពារខ្សែច្រវាក់ផ្គត់ផ្គង់របស់អាម៉េរិក សម្រាប់រថយន្តអគ្គិសនី អាគុយអគ្គិសនី បន្ទះស្រូបពន្លឺព្រះអាទិត្យ និងផលិតផលជាច្រើនទៀតដែលជាទំនិញនាំចូលថោកៗពីចិន។ នៅក្នុងការលើកឡើងនៅឯក្រុមហ៊ុនបន្ទះស្រូបពន្លឺព្រះអាទិត្យ Suniva នៅរដ្ឋ Georgia កាលពីថ្ងៃទី២៧ ខែមីនា លោកស្រីនិយាយថា ចិនកំពុងពិចារណាសេដ្ឋកិច្ចពិភពលោក ជាកន្លែងសម្រាប់ចោលផលិតផលថាមពលស្អាត ដែលមានតំលៃថោក។ លោកស្រីថា ៖« ខ្ញុំមានការព្រួយបារម្ភពិភពលោកនឹងដូចទៅជាចិន ដែលពោរពេញដោយផលិតផលលើសចំណុះ។ ការណ៍នេះ បានកំពុងបង្ខូចតម្លៃផលិតផល និងប៉ះពាល់ដល់អាជីវកម្ម ជាពិសេសកម្មករនៅអាម៉េរិក»។ នេះបើតាមសារព័ត៌មាន Reuters។ ក្រសួងរតនាគារអាម៉េរិកមិនរំពឹងថា ចិននឹងមានការផ្លាស់ប្តូរគោលនយោបាយធំមួយ បន្ទាប់ពីការធ្វើដំណើររបស់លោកស្រី Yellen ទេ។ យ៉ាងណាមិញ ភាគីទាំងពីរចាំបាច់ត្រូវពិភាក្សាអំពីបញ្ហាដែលការវិនិយោគច្រើនពេកនៅក្នុងវិស័យទាំងនេះ បណ្តាលឱ្យប៉ះពាល់នៅទូទាំងពិភពលោក។ ប៉ុន្មានឆ្នាំមកនេះ ចិនបានចំណាយប្រាក់រាប់ពាន់លានដុល្លារទៅក្នុងថាមពលស្អាត លើសប្រទេសភាគច្រើនក្នុងពិភពលោក ក្នុងការផ្លាស់ប្តូរថាមពល។ ទោះជាយ៉ាងណាក៏ដោយ តម្រូវការក្នុងស្រុកនាពេលថ្មីៗនេះបានចុះខ្សោយ ដែលបង្ខំឱ្យប្រទេសនេះលក់ផលិតផលជាបន្តបន្ទាប់នៅទូទាំងពិភពលោក។ ដូច្នេះតម្លៃទំនិញជាច្រើនបានធ្លាក់ចុះ ដោយដាក់សម្ពាធលើក្រុមហ៊ុនផលិតនៅក្នុងប្រទេសជាច្រើនទៀត។ អ្នកសង្កេតការណ៍និយាយថា ទីក្រុងប៉េកាំងនៅតែហាក់ចង់បង្កើនការវិនិយោគក្នុងផលិតកម្មក្នុងវិស័យបច្ចេកវិទ្យាខ្ពស់។ ជំហរនេះកាន់តែមានចម្រូងចម្រាសជាមួយសហភាពអឺរ៉ុប (EU) ជប៉ុន ម៉ិកស៊ិក និងប្រទេសសេដ្ឋកិច្ចធំៗផ្សេងទៀត។ កាលពីខែមីនា មេដឹកនាំចិនបានសន្យាថានឹងប្រកាន់ខ្ជាប់នូវយុទ្ធសាស្ត្រថ្មីរបស់ប្រធានាធិបតីចិន ស៊ី ជិនភីង ក្នុងការវិនិយោគយ៉ាងច្រើនក្នុងការអភិវឌ្ឍបច្ចេកវិទ្យារថយន្តអគ្គិសនី ការហោះហើរក្នុងលំហអាកាសពាណិជ្ជកម្ម និងវិទ្យាសាស្ត្រ។ ទាំងនេះជាវិស័យដែលក្រុមហ៊ុនអាម៉េរិកជាច្រើន កំពុងទទួលបានអត្ថប្រយោជន៍៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3747.txt	ហុងកុងបានសាងសង់អគារស្នាក់នៅរួម និងផ្ទះបណ្ដោះអាសន្នបន្ថែមទៀត ដើម្បីផ្តល់កន្លែងស្នាក់នៅសម្រាប់យុវជនដែលត្រូវការពេលវេលាសន្សំប្រាក់ ឬគ្រួសាររង់ចាំទិញលំនៅដ្ឋានសង្គម។	ចាប់តាំងពីខែកុម្ភៈ ឆ្នាំ២០២៤ ហុងកុងបានសង់អាផាតមិនបណ្តោះអាសន្នចំនួន ១៧ ០០០យូនីត ដោយរំពឹងនឹងបញ្ចប់នៅក្នុងខែមីនា ឆ្នាំ២០២៥។ នេះជាបណ្តុំអគារលំនៅដ្ឋានបណ្តោះអាសន្នដំបូងក្រោមកម្មវិធី Light Public Housing (LPH) ដែលប្រកាសដោយរដ្ឋាភិបាលហុងកុងតាំងពីឆ្នាំ២០២២។ គម្រោង Light Public Housing ជាគម្រោងផ្ទះល្វែងសង្គមខ្នាតធំមួយ សម្រាប់បម្រើដល់អតិថិជនដែលមានឈ្មោះក្នុងបញ្ជីរង់ចាំទិញលំនៅដ្ឋានសង្គម សម្រាប់រយៈពេល៣ឆ្នាំ ឬលើស ពីនេះ ដោយផ្តល់អាទិភាពដល់អ្នកដែលមានគ្រួសារ។ បច្ចុប្បន្ននេះ ការផ្គត់ផ្គង់ផ្ទះមិនគ្រប់គ្រាន់ទេ ដោយជាមធ្យមអ្នកចុះឈ្មោះទិញលំនៅដ្ឋានសង្គម ត្រូវរង់ចាំជិត៦ឆ្នាំ។ គោលដៅរបស់ហុងកុង គឺសាងសង់ផ្ទះ LPH ប្រហែល ៣០ ០០០យូនីត នៅឆ្នាំ២០២៨។ ចំណែកលំនៅដ្ឋានបណ្តោះអាសន្ននេះ ត្រូវបានសាងសង់ឡើង ក្នុងទម្រង់ជាអាផាតមិនដែលមានកម្ពស់ទាបៗ។ អ្នកដែលរង់ចាំទិញផ្ទះប្រភេទ LPH អាចរស់នៅក្នុងអាផាតមិនបណ្តោះអាសន្នទាំងនេះ បានរយៈពេល២ឆ្នាំ ដោយជួលក្រោមតម្លៃទីផ្សារ។ រដ្ឋាភិបាលហុងកុង ប៉ាន់ប្រមាណថា តម្លៃនៃការថែទាំ ការសម្អាត និងគ្រឿងបរិក្ខារផ្សេងទៀតសម្រាប់អាផាតមិនបណ្តោះអាសន្ននីមួយៗ មានតម្លៃរួមប្រហែល ១២៨ដុល្លារក្នុងមួយខែ។ ការចំណាយប៉ាន់ស្មានសរុប នៃការគ្រប់គ្រងអាផាតមិន ៣០ ០០០យូនីត គឺមានតម្លៃជិត ៥៦២លានដុល្លារ។ ក្រៅពីផ្ទះសង្គម LPH កាលពីឆ្នាំមុន តំបន់រដ្ឋបាលពិសេសហុងកុង ក៏បានអនុវត្តកម្មវិធីសង់ផ្ទះគុណភាពល្អ និងតម្លៃសមរម្យសម្រាប់យុវជន ក្នុងទម្រង់ជាអគារស្នាក់នៅរួម។ លោក Morgan Chan អាយុ ២៦ឆ្នាំ សុបិនចង់មានផ្ទះផ្ទាល់ខ្លួន ប៉ុន្តែតម្លៃអចលនទ្រព្យខ្ពស់កប់ពពក បង្ខំឱ្យលោកជ្រើសរើសរស់នៅក្នុងផ្ទះប្រភេទអគារស្នាក់នៅរួមនេះ។ លោកចំណាយប្រហែល ៤៤៧ដុល្លារក្នុងមួយខែ សម្រាប់បន្ទប់អគារស្នាក់នៅរួម ដែលប្រើប្រាស់សម្ភាររួមជាមួយអ្នករស់ជាប់បន្ទប់ ។ លោក Chan អាចរស់នៅក្នុងអគារស្នាក់នៅរួមនេះរហូតដល់ ៥ឆ្នាំ ដើម្បីសន្សំលុយទិញផ្ទះ។ យ៉ាងណាមិញ លោក Chan នៅតែបារម្ភពីលទ្ធភាពនៃការទិញផ្ទះ។ លោកបាននិយាយថា ៖« តើការសន្សំរយៈពេល ៥ឆ្នាំ គ្រប់គ្រាន់ដើម្បីទិញផ្ទះដែលមានស្ថិរភាពនៅក្នុងទីក្រុងហុងកុងដែរឬទេ?»។ នេះបើតាមការចុះផ្សាយរបស់សារព័ត៌មាន CNA។ ក្នុងពេលបច្ចុប្បន្ន ការដែលចង់មានផ្ទះនៅហុងកុង គឺជារឿងពិបាកណាស់សម្រាប់យុវវ័យ។ អ្នកស្រី Zerlina Zeng ទទួលបន្ទុកទីផ្សារអាស៊ីបូព៌ា នៅក្រុមហ៊ុនស្រាវជ្រាវហិរញ្ញវត្ថុ CreditSights បានបញ្ជាក់ថា ទោះបីជាមានការអន្តរាគមន៍ពីរដ្ឋាភិបាលក៏ដោយ តម្លៃលំនៅដ្ឋាន នៅតែមិនអាចទទួលយកបានសម្រាប់ប្រជាជនហុងកុងវ័យក្មេង។ តម្លៃអចលនទ្រព្យខ្ពស់ ជាឧបសគ្គធំសម្រាប់មនុស្សជាច្រើន។ បើតាមផលធៀបតម្លៃផ្ទះទៅនឹងប្រាក់ចំណូល (HPR)ប្រចាំឆ្នាំ ២០២៤ របស់វេបសាយទិន្នន័យ Numbeo តម្លៃផ្ទះជាមធ្យមនៅហុងកុងគឺ ៣២,១ដង នៃប្រាក់ចំណូលប្រចាំឆ្នាំ។ កាលពីខែកុម្ភៈ រដ្ឋាភិបាលតំបន់រដ្ឋបាលពិសេសហុងកុង បានលុបចោលពន្ធលើប្រតិបត្តិការអចលនទ្រព្យទាំងអស់ ដើម្បីជំរុញទីផ្សារលំនៅដ្ឋាន។ ការផ្លាស់ប្តូរនេះ បានធ្វើឱ្យតម្លៃផ្ទះធ្លាក់ចុះ ប៉ុន្តែអ្នកទិញមានការស្ទាក់ស្ទើរ ដោយសារតែអត្រាការប្រាក់ខ្ពស់។ ដូច្នេះ ប្រជាជនហុងកុងជាង ២១៤ ០០០នាក់ នៅតែរស់នៅក្នុងផ្ទះចង្អៀត ដែលមានទំហំ ២ម៉ែត្រការ៉េ។ អ្នកស្រី Sophie Li អាយុ ៣២ឆ្នាំ រកចំណូលបាន ២ ៥៥៥ដុល្លារ ហើយរស់នៅក្នុងអាផាតមិនតូចចង្អៀតមួយកន្លែង ដោយជួល ៦៧៧ដុល្លារក្នុងមួយខែ។ លោកស្រី Li បាននិយាយថា ៖«ខ្ញុំប្រហែលជាមិនអាចទិញអាផាតមិននៅហុងកុងបានទេ ក្នុងជីវិតនេះ»។ លោកស្រីបន្តថា នឹងត្រូវចំណាយអស់ ៥១ម៉ឺនដុល្លារ សម្រាប់អាផាតមិនទំហំ ២៨ម៉ែត្រការ៉េ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3748.txt	បន្ទាប់ពីមានការផ្លាស់ប្តូរប្រាក់ឈ្នួល និងអត្រាប្តូរប្រាក់ កម្លាំងពលកម្មបរទេសនៅជប៉ុនមានការប្រែប្រួល។ វៀតណាមបានវ៉ាដាច់ចិនដោយមានចំនួនពលករច្រើនជាងគេនៅជប៉ុនកាលពីឆ្នាំមុន ខណៈពលករពីឥណ្ឌូណេស៊ីបានកើនឡើងជិត៣ដងធៀបនឹងឆ្នាំ ២០១៨។	ចំនួនពលករបរទេសសរុបនៅជប៉ុនបានកើនឡើង ៤០,៣ភាគរយក្នុងរយៈពេល ៥ឆ្នាំ ដល់ចំនួន ២,០៥លាននាក់គិតត្រឹមខែតុលា ឆ្នាំ២០២៣។ នេះបើសារព័ត៌មានជប៉ុន Nikkei ស្រង់ទិន្នន័យពីក្រសួងសុខាភិបាល ការងារ និងសុខុមាលភាពជប៉ុន។ ចំនួនពលករបរទេស បានធ្លាក់បន្តិចក្នុងអំឡុងពេលរីករាលដាលជំងឺកូវីដ-១៩ ក្នុងឆ្នាំ២០២០។ ប៉ុន្តែតួលេខនេះបានកើនឡើងវិញចំនួន១២,៤ភាគរយ ពីឆ្នាំ២០២២ ដល់ឆ្នាំ២០២៣ ក្រោយការឆ្លងរាលដាលបានថយចុះ។ ក្នុងនោះ ពលករវៀតណាមមានចំណែកធំបំផុតកំពុងធ្វើការនៅជប៉ុន ដោយតួលេខកើនឡើង ៦៣,៦ភាគរយក្នុងរយៈពេល៥ឆ្នាំ មានចំនួនដល់ ៥១៨ ៣៦៤នាក់។ ពលករទាំងនេះភាគច្រើនចូលរួមក្នុងកម្មវិធីបណ្តុះបណ្តាលបច្ចេកទេសរបស់ជប៉ុន ដែលជាកម្មវិធីដែលបង្កើតឡើងដើម្បីជ្រើសរើសពលករមកពីប្រទេសកំពុងអភិវឌ្ឍន៍។ ទន្ទឹមនេះ ចំនួនពលករចិនបានកើនឡើងត្រឹមតែ ២,៣ភាគរយប៉ុណ្ណោះក្នុងរយៈពេល៥ឆ្នាំ ។ កំណើនទាប ដោយសារប្រាក់ឈ្នួលនៅចិនកំពុងកើនឡើង ខណៈដែលប្រាក់យ៉េនទន់ខ្សោយ ធ្វើឱ្យការនាំចេញកម្លាំងពលកម្មទៅកាន់ជប៉ុនជាជម្រើសបន្ទាប់សម្រាប់ពួកគេ។ តាមពិតទៅ កំណើននៃការនាំចេញកម្លាំងពលកម្មពីវៀតណាមទៅជប៉ុនក៏ធ្លាក់ចុះដែរ ដោយសារប្រាក់ឈ្នួលនៅវៀតណាមកើនឡើង។ ចំនួនពលករវៀតណាមទៅជប៉ុនកើនឡើងត្រឹមតែ ១២,១ភាគរយប៉ុណ្ណោះក្នុងឆ្នាំ ២០២២-២០២៣។ យោងតាមកាសែត Nikkei Asia អាជីវកម្មជប៉ុនកំពុងដំឡើងប្រាក់ឈ្នួលក្នុងពេលដំណាលគ្នាដើម្បីទាក់ទាញពលករពីក្រៅប្រទេសបន្ថែមទៀត ។ ប្រាក់មូលដ្ឋានប្រចាំខែសម្រាប់អ្នកហាត់ការបច្ចេកទេស ក្នុងនោះ៥០ភាគរយជាពលករវៀតណាមបានកើនឡើង៨ភាគរយក្នុងឆ្នាំ២០២២ ដោយទទួលប្រាក់ ១១៧៨០០យ៉េន (១២០០ដុល្លារ)។ លើសពីនេះ ក្នុងរយៈពេល៥ឆ្នាំចុងក្រោយ ជប៉ុនបានមើលឃើញអត្រាពលករមកពីឥណ្ឌូណេស៊ីកើនឡើង ១៩២.២ភាគរយដែលមានចំនួន ១២១៥០៧ នាក់។ ក្នុងឆ្នាំ ២០២២-២០២៣ ចំនួនពលករបានកើនឡើង ៥៦ភាគរយ។ ប្រាក់ឈ្នួលទាបនៅឥណ្ឌូណេស៊ីបានជំរុញឲ្យពលករទៅធ្វើការនៅឥណ្ឌូណេស៊ី។ ពលករឥណ្ឌូណេស៊ីបច្ចុប្បន្នមានប្រហែល ៥៦ភាគរយនៃកម្លាំងការងារជំនាញវិជ្ជាជីវៈសរុបនៅជប៉ុន។ ឥណ្ឌូណេស៊ីមានគោលដៅចង់ក្លាយជាប្រទេសឈានមុខគេមួយក្នុងតំបន់ផ្នែកផលិតកម្ម ដែលនេះជាផ្នែកមួយនៃកំណើនបញ្ចូនពលករទៅជប៉ុន។ លើសពីនេះ ក្រុមកម្មករបរទេសធំទីបីនៅជប៉ុនបានទៅនេប៉ាល់មានកំណើន ៧៨,៥ភាគរយក្នុងរយៈពេល៥ឆ្នាំ ដែលមានចំនួន១៤៥ ៥៨៧នាក់។ ជាង៤១ភាគរយនៃក្រុមកម្មករទាំងនេះកំពុងសិក្សា និងធ្វើការនៅជប៉ុនដែលជាអត្រាខ្ពស់ជាងក្រុមកម្មករផ្សេងទៀត។ បន្ថែមពីនេះ កម្មករមីយ៉ាន់ម៉ាក៏បានកើនឡើងគួរឱ្យកត់សម្គាល់ជាមួយកំណើន ៤៩,៩ភាគរយក្នុងឆ្នាំ ២០២២-២០២៣ ដល់ចំនួន ៧១១៨៨នាក់។ ប្រជាជនមីយ៉ាន់ម៉ាជាច្រើននាក់បានស្វែងរកការងារធ្វើនៅក្រៅប្រទេស ស្របពេលមានអស្ថិរភាពនយោបាយនៅក្នុងស្រុក។ ជប៉ុន ជាគោលដៅដ៏គួរឱ្យទាក់ទាញសម្រាប់កម្មករនិយោជិតដែលបានទទួលការអប់រំពីសាកលវិទ្យាល័យមកពីប្រទេសអាស៊ីអាគ្នេយ៍នេះ។ ជារួម ជប៉ុនបានជួបឧបសគ្គក្នុងការទាក់ទាញកម្លាំងពលកម្មពីប្រទេសដែលមានសេដ្ឋកិច្ចអភិវឌ្ឍន៍ ដោយសារសេដ្ឋកិច្ចនៅទ្រឹង និងប្រាក់យ៉េនទន់ខ្សោយ។ ចំនួនពលករអាម៉េរិកនៅជប៉ុនបានកើនឡើង ៥,៧ភាគរយ ខណៈអង់គ្លេស ៥,៨ភាគរយក្នុងរយៈពេល៥ឆ្នាំចុងក្រោយ។ ទោះជាយ៉ាងណាក៏ដោយ យោងតាមការស្ទង់មតិរបស់ក្រុមហ៊ុនជ្រើសរើសបុគ្គលិក Robert Walters Japan មនុស្សជាច្រើននៅតែជ្រើសរើសជប៉ុន ពីព្រោះតម្លៃនៃការរស់នៅនៅទីនេះមានតម្លៃថោកជាងទីក្រុងធំៗនៅអាម៉េរិក និងអឺរ៉ុប៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3749.txt	ការងើបឡើងវិញនៃតម្លៃបន្ទះឈីបបានជួយឲ្យក្រុមហ៊ុន Samsung Electronics រំពឹងថានឹងទទួលបានប្រាក់ចំណេញជិត ៤,៩ពាន់លានដុល្លារក្នុងរយៈពេល ៣ខែ ក្នុងឆ្នាំ២០២៤។ នេះបើតាមសារព័ត៌មាន Reuters ។	នៅថ្ងៃទី៥ ខែមេសា ក្រុមហ៊ុនអេឡិចត្រូនិកខ្នាតយក្សកូរ៉េខាងត្បូង Samsung Electronics បានព្យាករប្រាក់ចំណេញនៅត្រីមាសទី១នឹងកើនដល់ ៦,៦ទ្រីលានវ៉ុន (៤,៨៩ពាន់លានដុល្លារ)។ ចំនួននេះបានកើនឡើងច្រើនជាង១០ដងធៀបនឹង ៦៤០ពាន់លានវ៉ុនក្នុងរយៈពេលដូចគ្នាកាលពីឆ្នាំមុន។ ហេតុផលដោយសារតែការងើបឡើងវិញនៃតម្លៃបន្ទះឈីបកើនចន្លោះ១៥-២០ភាគរយ ដែលធ្វើឲ្យប្រាក់ចំណេញក្រុមហ៊ុននេះឡើងខ្ពស់។ កាលឆ្នាំមុន តម្រូវការបន្ទះឈីបបានធ្លាក់ចុះនៅទូទាំងពិភពលោក ដែលបណ្តាលផលិតផលក្នុងស្តុកកើនឡើង។ នៅក្នុងត្រីមាសទី១នៃឆ្នាំ២០២៣ បន្ទះឈីបរបស់ក្រុមហ៊ុន Samsung Electronics បានបាត់ចំណូលដល់ ៤,៥៨ពាន់លានវ៉ុន (៣,៤ ពាន់លានដុល្លារ)។ នៅឆ្នាំ២០២១ Samsung បានវ៉ាដាច់ Intel ដើម្បីក្លាយជាក្រុមហ៊ុនផលិតបន្ទះឈីបសឺមីកុងឌុចទ័រដែលមានប្រាក់ចំណូលខ្ពស់បំផុតនៅទូទាំងពិភពលោក។ បច្ចុប្បន្ន Samsung ជាក្រុមហ៊ុនផលិតបន្ទះឈីប គ្រឿងអេឡិចត្រូនិច និងទូរទស្សន៍ដ៏ធំបំផុតរបស់ពិភពលោក។ Samsung Electronics ជាធម្មតាមិនបញ្ចេញព័ត៌មានច្រើននៅក្នុងការប៉ាន់ស្មានបឋមនោះទេ។ បច្ចុប្បន្នវិនិយោគិនកំពុងរង់ចាំរបាយការណ៍លទ្ធផលអាជីវកម្មផ្លូវការដែលនឹងប្រកាសក្នុងខែនេះ។ ក្រុមអ្នកវិនិយោគចាំមើលថាតើអាជីវកម្មសឺមីកុងឌុចទ័រនេះ នឹងត្រឡប់ទៅរកប្រាក់ចំណេញបានដែរឬយ៉ាងណា។ ឧបករណ៍របស់ Samsung មួយចំនួនរួមទាំងបន្ទះឈីបបានបាត់បង់ប្រាក់ចំនួន៤ត្រីមាសជាប់ៗគ្នាកាលពីចុងឆ្នាំ ២០២៣។ ក្រុមអ្នកវិភាគបាននិយាយថា Samsung Electronics នៅពីក្រោយគូប្រជែងដូចជា SK Hynis និង Micron Technology ក្នុងការប្រណាំងសម្រាប់ការធ្វើបន្ទះឈីបអង្គចងចាំកម្រិតបញ្ជូនខ្ពស់ (HBM) ដែលជាសមាសធាតុស្នូលនៅក្នុងបញ្ញាសិប្បនិម្មិត (AI)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_375.txt	ប្រព័ន្ធផ្សព្វផ្សាយអាម៉េរិក The Wall Street Journal រាយការណ៍ថា អ៊ីស្រាអែលបានពន្យារពេលការវាយប្រហារលើតំបន់ហ្កាហ្សាតាមផ្លូវគោក ដើម្បីផ្តល់ពេលវេលាដល់ទីក្រុងវ៉ាស៊ីនតោនពង្រាយប្រព័ន្ធការពារកាំជ្រួចទៅកាន់តំបន់នោះសិន។ នាយករដ្ឋមន្រ្តីអ៊ីស្រាអែល បេនចាមីន ណេតាន់យ៉ាហ៊ូ អះអាងហើយថា យោធាអ៊ីស្រាអែលត្រៀមរួចហើយសម្រាប់ប្រតិបតិ្តការផ្លូវគោក។	កាសែត Wall Street Journal នៅថ្ងៃទី២៥ ខែតុលាបានដកស្រង់សម្តីមន្ត្រីអាម៉េរិកដែលនិយាយថា អាម៉េរិកបានបញ្ចុះបញ្ចូលអ៊ីស្រាអែលឱ្យពន្យារពេលចាប់ផ្តើមយុទ្ធនាការផ្លូវគោកប្រឆាំងនឹងតំបន់ហ្កាហ្សា រហូតដល់ប្រព័ន្ធការពារដែនអាកាសរបស់វ៉ាស៊ីនតោនអាចត្រូវបានដាក់ពង្រាយនៅក្នុងតំបន់នេះនៅចុងសប្តាហ៍នេះ។ ទន្ទឹមនេះ អ៊ីស្រាអែលកំពុងរៀបចំផែនការកិច្ចខិតខំប្រឹងប្រែងក្នុងការផ្តល់ជំនួយមនុស្សធម៌ដល់តំបន់ហ្កាហ្សា និងប្រតិបត្តិការការទូតដើម្បីជួយសង្គ្រោះចំណាប់ខ្មាំងនៅក្នុងដៃរបស់ក្រុមហាម៉ាស។ នាពេលថ្មីៗនេះ អាម៉េរិកកំពុងដាក់ពង្រាយប្រព័ន្ធការពារដែនអាកាសជាច្រើនទៅកាន់មជ្ឈិមបូព៌ា ដោយសារការព្រួយបារម្ភថាអង្គភាពដែលឈរជើងនៅអ៊ីរ៉ាក់ ហ្ស៊កដានី កូវ៉ែត អារ៉ាប៊ីសាអូឌីត ស៊ីរី និងអេមីរ៉ាតអារ៉ាប់រួម នឹងក្លាយជាគោលដៅវាយប្រហារដោយក្រុមប្រដាប់អាវុធនានានៅពេលដែលអ៊ីស្រាអែលវាយប្រហារតំបន់កាហ្សា។ កាលពីចុងសប្តាហ៍មុន មន្ទីរបញ្ចកោណបានប្រកាសពីការបញ្ជូនប្រព័ន្ធការពារតំបន់រយៈកម្ពស់ខ្ពស់ (THAAD) និងកងវរសេនាតូចការពារដែនអាកាស Patriot ជាច្រើនទៅកាន់មជ្ឈិមបូព៌ា។ រដ្ឋមន្ត្រីការពារជាតិអាម៉េរិកលោក ឡយ អូស្ទីន បាននិយាយថា វិធានការទាំងនេះនឹងពង្រឹងកិច្ចខិតខំប្រឹងប្រែងទប់ស្កាត់នៅក្នុងតំបន់ ពង្រីកសមត្ថភាពការពារកងកម្លាំងអាម៉េរិក និងគាំទ្រសកម្មភាពការពារជាតិរបស់អ៊ីស្រាអែល។ អាម៉េរិកកំពុងបង្កើនការប្រុងប្រយ័ត្នរបស់ខ្លួនស្របពេលមានភាពតានតឹងក្នុងតំបន់កើនឡើងដោយសារជម្លោះអ៊ីស្រាអែលនិងក្រុមហាម៉ាស។ មូលដ្ឋានទ័ពអាម៉េរិកនៅអ៊ីរ៉ាក់នាពេលថ្មីៗនេះ បានរងការវាយប្រហារជាច្រើនដោយគ្រាប់រ៉ុក្កែត និងយន្តហោះគ្មានមនុស្សបើកបណ្តាលឱ្យខូចខាតសម្ភារៈបរិក្ខារ និងរបួសទាហានអាម៉េរិកមួយចំនួនដែលសង្ស័យថាមានការប៉ះទង្គិច។ ទាក់ទងរឿងនេះ អ៊ីស្រាអែលបន្តការវាយប្រហារតាមដែនអាកាសរបស់ខ្លួនប្រឆាំងគោលដៅក្រុមហាម៉ាសនៅតំបន់ហ្កាហ្សា។ នាយករដ្ឋមន្រ្តីអ៊ីស្រាអែល បេនចាមីន ណេតាន់យ៉ាហ៊ូ និយាយថា អ៊ីស្រាអែលកំពុងរៀបចំការវាយប្រហារផ្លូវគោក តែពេលវេលាជាក់ស្ដែងនឹងកំណត់ដោយគណៈរដ្ឋមន្រ្តីសង្រ្គាម។ យោធា និងរថក្រោះអ៊ីស្រាអែល ឈរប្រុងជើងការអស់ហើយនៅព្រំដែនជាមួយហ្កាហ្សា ដោយរង់ចាំតែបញ្ជាប៉ុណ្ណោះ។ អ៊ីស្រាអែល ក៏បានកោះហៅទាហានបម្រុង៣០ម៉ឺននាក់ថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3750.txt	សហភាពអឺរ៉ុប (EU) បានអនុម័តជំនួយបន្ថែមជាង ៥ពាន់លានដុល្លារដល់កងកម្លាំងប្រដាប់អាវុធអ៊ុយក្រែនបន្ថែមទៀត ខណៈសភាអាមេរិកមិនទាន់អនុម័តកញ្ចប់ជំនួយ ៦០ ពាន់លានដុល្លារសម្រាប់ជួយអ៊ុយក្រែន។	ក្រុមប្រឹក្សាសហភាពអឺរ៉ុបបានអនុម័តជំនួយបន្ថែម ៥ពាន់លានអឺរ៉ូ (៥,៤៤ ពាន់លានដុល្លារ)នៅថ្ងៃទី ១៨ ខែមីនា ដើម្បីគាំទ្រដល់កងកម្លាំងប្រដាប់អាវុធអ៊ុយក្រែន តាមរយៈមូលនិធិសន្តិភាពអឺរ៉ុប (EPF)។ ចំណាត់ការនេះ ធ្វើឡើងក្នុងបរិបទដែលទីក្រុងកៀវត្រូវការធនធានគាំទ្របន្ថែមទៀត ខណៈជម្លោះកំពុងបន្តអូសបន្លាយ ស្របពេលសភាអាម៉េរិកមិនទាន់បានអនុម័តកញ្ចប់ជំនួយ ៦០ពាន់លានដុល្លារសម្រាប់ជួយអ៊ុយក្រែន។ តាមសេចក្តីថ្លែងការណ៍របស់ក្រុមប្រឹក្សាសហភាពអឺរ៉ុប ជំនួយបន្ថែមរបស់សហភាពអឺរ៉ុបនឹងត្រូវប្រើប្រាស់ក្នុងការបណ្តុះបណ្តាល និងផ្តល់អាវុធដល់អ៊ុយក្រែន ព្រមទាំងផ្តល់សំណងដល់រដ្ឋសមាជិកដែលបានផ្តល់ជំនួយយោធាដល់ប្រទេសនេះ។ សេចក្តីថ្លែងការណ៍បាននិយាយថា ជាមួយនឹងទឹកប្រាក់បន្ថែមចំនួន៥ ពាន់លានអឺរ៉ូនេះ ធ្វើឲ្យមូលនិធិ EPF របស់សហភាពអឺរ៉ុបកើនដល់ ១៧ពាន់លានអឺរ៉ូសម្រាប់រយៈពេល ២០២១-២០២៧។ ថ្លែងនៅក្នុងកិច្ចប្រជុំក្រុមប្រឹក្សាកិច្ចការបរទេស EU នាថ្ងៃទី ១៨ ខែមីនា រដ្ឋមន្ត្រីការបរទេសអ៊ុយក្រែន លោក Dmytro Kuleba បានស្វាគមន៍ចំពោះការសម្រេចចិត្តរបស់ EU ក្នុងការបន្ថែមប្រាក់ចំនួន ៥ពាន់លានអឺរ៉ូសម្រាប់គាំទ្រប្រទេសនេះ ដោយចាត់ទុកថា នេះជាជំហានសំខាន់សម្រាប់អ៊ុយក្រែន។ នៅថ្ងៃដដែល ប្រធានក្រុមប្រឹក្សាអឺរ៉ុប លោក Charles Michel បាននិយាយថា អឺរ៉ុបត្រូវតែពង្រឹងសមត្ថភាពការពារជាតិ និងស្វ័យភាពរបស់ខ្លួន នៅពេលនិយាយអំពីការធានាសន្តិសុខទូទាំងប្លុក។ បើតាមលោក Michel អឺរ៉ុបចាំបាច់ត្រូវទទួលខុសត្រូវចំពោះសន្តិសុខផ្ទាល់ខ្លួន ហើយមិនគួរពឹងផ្អែកលើការគាំទ្រពីខាងក្រៅច្រើននោះទេ។ លោកបានអំពាវនាវឱ្យ EU បន្តរក្សាការគាំទ្រសម្រាប់អ៊ុយក្រែន ហើយបានអំពាវនាវឱ្យបណ្តាប្រទេសនៅក្នុងប្លុកដើម្បីបង្កើតលក្ខខណ្ឌអំណោយផលសម្រាប់ការវិនិយោគលើវិស័យការពារជាតិ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3751.txt	ជម្លោះរុស្ស៊ី និងអ៊ុយក្រែនមកទល់ពេលនេះមានរយៈពេលជាង ២ឆ្នាំមកហើយ។ ដោយសារបញ្ហានេះ រុស្ស៊ីត្រូវរងទណ្ឌកម្មជាបន្តបន្ទាប់ពីលោកខាងលិច។ យ៉ាងណាមិញ ថ្មីៗនេះ មូលនិធិរូបិយវត្ថុអន្តរជាតិ (IMF) បានព្យាករកំណើនសេដ្ឋកិច្ចរុស្ស៊ីមានភាពប្រសើរជាងអាម៉េរិក និងអឺរ៉ុបមួយចំនួន។	កាលពីខែតុលាឆ្នាំមុន កំណើនសេដ្ឋកិច្ចរុស្សីត្រូវបានប៉ាន់ប្រមាណថាមានកំណើនត្រឹម ១,២ភាគរយសម្រាប់ឆ្នាំ២០២៤ ក្រោយមករហូតដល់ខែមករាឆ្នាំនេះ តួលេខខាងលើត្រូវបានកែប្រែមកជា ២,៦ភាគរយ។ នៅខែមេសា មូលនិធិរូបិយវត្ថុអន្តជាតិ (IMF) បានកែប្រែការព្យាករកំណើនសេដ្ឋកិច្ចរុស្ស៊ីម្តងទៀត ដោយកំណើនផលិតផលក្នុងស្រុកសរុបរបស់ ប្រទេស (GDP) មានដល់ ៣,២ភាគរយនៅឆ្នាំ២០២៤។ ទស្សនវិស័យសម្រាប់ដំណើរការសេដ្ឋកិច្ចរបស់រុស្ស៊ីមានសុទិដ្ឋិនិយមជាងប្រទេសមហាអំណាចមួយចំនួនទៀតដូចជាអាម៉េរិក (២,៨ភាគរយ) ជប៉ុន (០,៩ភាគរយ) ឬបារាំង (០,៧ភាគរយ) សម្រាប់ឆ្នាំ២០២៤ ។ បន្ទាប់ពីជាប់ក្នុងវិបត្តិសេដ្ឋកិច្ចឆ្នាំ ២០២២ កំណើនសេដ្ឋកិច្ចរុស្ស៊ីបានកើនឡើងដល់អត្រា៣,៦ភាគរយនៅឆ្នាំ២០២៣។ សេដ្ឋកិច្ចរុស្ស៊ីកំពុងទប់ទល់បានយ៉ាងល្អ ទោះបីជាមានទណ្ឌកម្មលោកខាងលិចជាបន្តបន្ទាប់ក៏ដោយ។ បង្អែកជាចម្បងរបស់សេដ្ឋកិច្ចរុស្ស៊ី ដោយសារការរីកចម្រើននៃការបញ្ជាទិញសព្វាវុធ។ តាមទីភ្នាក់ងារសារព័ត៌មានរុស្ស៊ី Tass កាលពីឆ្នាំ២០២៣ វិស័យឧស្សាហកម្មការពារជាតិបានកើនឡើងពី ៣០ភាគរយទៅ ៤០ភាគរយខ្ពស់ជាងបើធៀបឆ្នាំ ២០២១។ ចំណែក ការវាយតម្លៃរបស់់វិទ្យាស្ថានសន្តិភាព Stockholm នៅឆ្នាំ២០២៣ ការចំណាយលើផ្នែកយោធារបស់រុស្ស៊ីបានកើនឡើង ២៤ភាគរយមានតម្លៃ ១០៩ពាន់លានដុល្លារ (ឬប្រមាណ ១១៥ពាន់លានដុល្លារតាមការប៉ាន់ប្រមាណរបស់ IMF)។ ក្នុងរយៈពេល១០ឆ្នាំចុងក្រោយនេះ ការចំណាយលើវិស័យការពារជាតិរបស់រុស្ស៊ីបានកើនឡើង ៥៧ភាគរយ។ បើតាម IMF មូលហេតុដែលរុស្ស៊ីរឹងមាំកំណើនសេដ្ឋកិច្ចដោយសារការនាំចេញប្រេងឆៅក្នុងតម្លៃខ្ពស់។ នៅឆ្នាំ ២០២២ ទោះបីជាការដាក់ទណ្ឌកម្មប្រេងក្នុងគោលបំណងកាត់បន្ថយប្រាក់ចំណូលនាំចេញរបស់ទីក្រុងម៉ូស្គូ ក៏ការនាំចេញប្រេងប្រទេសនេះទទួលបានកំណត់ត្រាខ្ពស់។ ពេលនោះ លោកខាងលិចបានកំណត់តម្លៃប្រេងរុស្ស៊ីនាំចេញរបស់រុស្ស៊ីអតិបរមាត្រឹម ៦០ដុល្លារក្នុងមួយធុងប៉ារែល។ យ៉ាងណាមិញ ឥណ្ឌា និងចិនបានជំនួសអ្នកទិញនៅអឺរ៉ុបភាគច្រើនដោយទិញ ៨០ភាគរយទៅ ៩០ភាគរយនៃការនាំចេញប្រេងឆៅរបស់រុស្ស៊ី។ លើសពីនេះ សកម្មភាពអ្នកប្រើប្រាស់របស់រុស្ស៊ីក៏កំពុងងើបឡើងវិញ ទីផ្សារការងារមានភាពរឹងមាំ ហើយប្រាក់ឈ្នួលក៏កើនឡើង។ IMF បានឲ្យដឹងថា កំណើនសេដ្ឋកិច្ចភាគច្រើនរបស់រុស្ស៊ីបានមកពីការរីកចម្រើនផ្នែកវិនិយោគនៅក្នុងសហគ្រាសរដ្ឋ ជាពិសេសអាជីវកម្មនៅក្នុងវិស័យសន្តិសុខ និងការពារជាតិ។ ជារួម សមត្ថភាពរបស់សេដ្ឋកិច្ចរុស្ស៊ីក្នុងការទប់ទល់នឹងទណ្ឌកម្មរបស់លោកខាងលិច ដោយសារតែការបង្វែរទិសដៅយ៉ាងលឿននៃលំហូរថាមពលទៅកាន់បូព៌ា ការអភិវឌ្ឍសហគ្រាសរដ្ឋក្នុងវិស័យយោធា និងការងើបឡើងវិញទីផ្សារប្រើប្រាស់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3752.txt	រដ្ឋាភិបាលប្រទេសឆាដ ប្រកាសថា ប្រជាជននឹងមានភ្លើង និងទឹកដោយឥតគិតថ្លៃរហូតដល់ដំណាច់ឆ្នាំនេះ។ ការផ្តល់ជូននេះ សម្រាប់ប្រជាជនដែលប្រើប្រាស់អគ្គិសនីមិនលើស ៣០០គីឡូវ៉ាត់ម៉ោង និងទឹក ១៥ម៉ែត្រគូបក្នុងមួយខែ។	បើតាមសារព័ត៌មាន RT នៅថ្ងៃទី១២ ខែមីនាបានដកស្រង់សម្តីរដ្ឋមន្ត្រីហិរញ្ញវត្ថុប្រទេសឆាដលោក Tahir Hamid Ngulin ថា ដោយផ្អែកលើកិច្ចព្រមព្រៀងរវាងក្រសួងថាមពលនិងក្រុមហ៊ុនអគ្គិសនីជាតិ ប្រជាជនឆាដនឹងទទួលបានអគ្គិសនីដោយឥតគិតថ្លៃចាប់ពីថ្ងៃទី១ ខែមីនា ដែលប្រើប្រាស់មិនលើសពី ៣០០គីឡូវ៉ាត់ម៉ោងក្នុងមួយខែ។ ទន្ទឹមនេះ ប្រទេសឆាដ ក៏បានប្រកាសកាត់បន្ថយពន្ធចំនួន ៥០ភាគរយលើរថយន្តដឹកអ្នកដំណើរ ផងដែរ។ បើតាមសារព័ត៌មាន RT ការបន្ថយពន្ធនេះ នឹងជួយកាត់បន្ថយថ្លៃដឹកជញ្ជូន ដែលបានកើនឡើងចាប់តាំងពីខែកុម្ភៈ ព្រោះតែការកើនឡើងនៃតម្លៃប្រេងឥន្ធនៈ។ រដ្ឋាភិបាលឆាដប្រកាសបែបនេះ ធ្វើឡើងបន្ទាប់ពីមានវិបត្តិថាមពលរយៈពេល១ខែ ដែលការផ្គត់ផ្គង់អគ្គិសនីត្រូវបានរំខាន និងកាត់ផ្តាច់ទឹក។ កាណ៍នេះ បានធ្វើឱ្យតំបន់ជាច្រើននៅក្នុងរដ្ឋធានីយ៉ាមេណាស្ថិតក្នុងភាពងងឹតអស់ ជាច្រើនសប្តាហ៍។ គួរបញ្ជាក់ថា ការប្រកាសអំពីការប្រើប្រាស់ទឹក និងភ្លើងដោយឥតគិតថ្លៃនេះ ត្រូវបានធ្វើឡើងពីរខែមុនការបោះឆ្នោតប្រធានាធិបតីប្រទេសឆាដ ដែលគ្រោងនឹងធ្វើឡើងនៅថ្ងៃទី៦ ខែឧសភា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3753.txt	តាមទិន្នន័យពីក្រុមហ៊ុនហិរញ្ញវត្ថុ S&P Global ក្នុងចំណោមធនាគារធំៗទាំង ៥ នៅលើពិភពលោកមានធនាគារចិនចំនួន៤ និងធនាគារអាម៉េរិកចំនួន១ ដែលមានទ្រព្យសកម្មច្រើនជាងគេ។	នៅក្នុងបញ្ជីធនាគារចំនួន១០០ ដែលមានទ្រព្យសកម្មច្រើនជាងគេលើពិភពលោកប្រចាំឆ្នាំ ២០២៣ ដែលប្រកាសដោយ S&P Global ធនាគារចិនបានកាន់កាប់តំណែងកំពូល៤ ដំបូងគេ។ ក្នុងនោះ ធនាគារឧស្សាហកម្ម និងពាណិជ្ជកម្មចិន (ICBC) បាននាំមុខក្នុងបញ្ជីនេះ ជាមួយនឹងទ្រព្យសម្បត្តិសរុបនៅចុងឆ្នាំ២០២២ ចំនួន ៥,៧៤៣ពាន់លានដុល្លារ។ នៅចុងត្រីមាសទី៣ នៃឆ្នាំ២០២៣ ទ្រព្យសកម្មសរុបរបស់ ICBC បានកើនឡើង ១២,៣ភាគរយ បើធៀបនឹងឆ្នាំ២០២២ ដែលមានដល់ជិត ៦,១ពាន់លានដុល្លារ (យោងតាមអត្រាប្តូរប្រាក់នៅថ្ងៃទី ២៩ ខែកញ្ញា ឆ្នាំ២០២៣)។ ឈរនៅលំដាប់បន្ទាប់គឺធនាគារសំណង់ចិន (CCB) ជាមួយទ្រព្យសកម្ម ៥ពាន់លានដុល្លារ, ធនាគារកសិកម្មចិន (ABC) មានទ្រព្យសកម្ម ៤,៩ពាន់លានដុល្លារ និងធនាគារនៃប្រទេសចិន (BoC) ដែលមានទ្រព្យសកម្ម ៤,២ពាន់លានដុល្លារ។ ទន្ទឹមនេះ JPMorgan Chase ដែលជាធនាគារធំជាងគេរបស់អាម៉េរិក បានកត់ត្រាទ្រព្យសម្បត្តិសរុបចំនួន ៣,៧ពាន់លានដុល្លារ គឺជាប់ចំណាត់ថ្នាក់ទី៥ ក្នុងបញ្ជី។ នៅចុងត្រីមាសទី៣ ឆ្នាំ២០២៣ ទ្រព្យសម្បត្តិសរុបរបស់ក្រុមហ៊ុនយក្សមួយនេះ បានកើនដល់ ៣,៨៩៨ពាន់លានដុល្លារ។ គួរបញ្ជាក់ថា ធនាគារអាម៉េរិក និងជប៉ុនប្រើស្តង់ដារគណនេយ្យ GAAP ខណៈធនាគារភាគច្រើនប្រើស្តង់ដារ IFRS ។ ដូច្នេះទ្រព្យសកម្មសរុបនៅក្នុងរបាយការណ៍ក្រោមស្តង់ដារ GAAP ជាញឹកញាប់ទាបជាង នៅក្រោម IFRS ។ ធនាគារមានទ្រព្យសកម្មច្រើនជាងគេទាំង ១០លើលោក ។ ក្រាហ្វិក ៖ visual capitalist នៅក្នុងបញ្ជីនៃធនាគារធំជាងគេទាំង១០០ របស់ S&P 500 មានធនាគារចំនួន២០ មកពីចិន។ ប្រទេសដែលមានធនាគារធំជាងគេទី២ គឺអាម៉េរិក ដែលមានចំនួន១១ ស្ថិតនៅក្នុងបញ្ជី។ ធនាគារជប៉ុនចំនួន៨ ក៏លេចឡើងក្នុងបញ្ជីដែរ។ ដើម្បីស្ថិតក្នុងលំដាប់ធនាគារកំពូលទាំង១០០ ត្រូវមានទ្រព្យសកម្មសរុបអប្បបរមា ៣០២ពាន់លានដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3754.txt	ម៉ាឡេស៊ីបានប្រើវិធីសាស្រ្តមួយចំនួនដើម្បីទាក់ទាញភ្ញៀវទេសចរចិនដូចជា ការដាក់ពង្រាយបុគ្គលិកដែលចេះភាសាចិននៅតាមច្រកចេញ-ចូលសំខាន់ៗ ដោយសហការជាមួយក្រុមហ៊ុនអាកាសចរណ៍ដើម្បីផ្តល់ការហោះហើរត្រង់ពីទីក្រុងនានារបស់ចិន ជាពិសេសសហការជាមួយស្ថាប័នអប់រំ និងប្រើប្រាស់ឥទ្ធិពលប្រព័ន្ធផ្សព្វផ្សាយសង្គមចិន។	ម៉ាឡេស៊ីកំពុងអនុវត្តវិធីសាស្រ្តមួយចំនួន ដើម្បីជំរុញភ្ញៀវទេសចរចិនមកកម្សាន្តម៉ាឡេស៊ីកាន់តែច្រើន ដោយផ្លាស់ប្តូរលើសពីវិធីសាស្ត្រផ្សព្វផ្សាយបែបប្រពៃណី។ នេះបើតាមអគ្គនាយកទេសចរណ៍ម៉ាឡេស៊ីលោក Manoharan Periasamy បានសារព័ត៌មានចិន Xinhua នៅថ្ងៃទី១១ ខែមេសា។ «យើងមានក្រុមហ៊ុនអាកាសចរណ៍ក្នុងស្រុកដែលប្រតិបត្តិការជាមួយចិន ហើយកំពុងធ្វើការជាមួយក្រុមហ៊ុនអាកាសចរណ៍ដែលមានមូលដ្ឋាននៅចិនដូចជា Loong Air, China Eastern និង China Southern»។ លោក Manoharan បានប្រាប់ Xinhua បែបនេះ ដោយបន្ថែមថា ទីភ្នាក់ងាររបស់លោកស្ថិតនៅក្រោមក្រសួងទេសចរណ៍ សិល្បៈ និងវប្បធម៌ កំពុងសម្របសម្រួលជាមួយក្រុមហ៊ុនអាកាសចរណ៍ទាំងនេះ ដើម្បីធានាការមកដល់ប្រកបដោយរលូនសម្រាប់ភ្ញៀវទេសចរ។ លោកបន្តថា ម៉ាឡេស៊ីបានដាក់មន្ត្រីដែលចេះនិយាយភាសាចិន ដើម្បីជួយសម្រួលភ្ញៀវទេសចរទាក់ទងឯកសារឌីជីថល និងនីតិវិធីនៃការចូល ព្រមទាំងផ្តល់នូវបទពិសោធន៍ការចូលមកប្រកបដោយសុវត្ថិភាព។ ចំណុចទាក់ទាញពិសេសដែលម៉ាឡេស៊ីមានសក្តានុពលរួមទាំង ឆ្នេរសមុទ្រស្អាត ទេសចរណ៍ធម្មជាតិចម្រុះ កន្លែងធ្វើម្ហូបពិសេស និងហាងទិញទំនិញដ៏សម្បូរបែប ដែលប្រជាជនចិនបានស្គាល់រួចហើយ។ ក្រៅពីនេះ ម៉ាឡេស៊ីជាប្រទេសមួយដែលមានប្រជាជនចិនរស់នៅច្រើនស្រាប់។ បើតាមលោក Manoharan ជនជាតិចិនអាចសម្របខ្លួនបានយ៉ាងងាយស្រួលដូចជាផ្ទះរបស់ពួកគេដែលទៅកម្សាន្ត។ វានឹងជួយបង្កើនការទាក់ទាញភ្ញៀវទេសចរចិនរបស់ម៉ាឡេស៊ី។ កម្មវិធី Homestay កំពុងត្រូវបានផ្សព្វផ្សាយអំពីវប្បធម៌ដ៏អស្ចារ្យនៅម៉ាឡេស៊ី។ លោក Manoharan ពន្យល់ថា វាជាបទពិសោធន៍ខុសគ្នាទាំងស្រុងក្នុងការស្នាក់នៅជាមួយគ្រួសារក្នុងតំបន់ ដើម្បីស្វែងយល់ពីរបៀបរស់នៅ និងចែករំលែកការទទួលទានអាហារជាមួយគ្នា។ កម្មវិធីទាំងនេះ ត្រូវបានផ្សារភ្ជាប់ទៅនឹងគំនិតផ្តួចផ្តើមក្រុមនិស្សិតចិនដែលទទួលការអប់រំ នៅម៉ាឡេស៊ី ដើម្បីឲ្យគ្រួសាររបស់ពួកគេបានទៅកម្សាន្ត និងទទួលយកបទពិសោធន៍នៃប្រទេសអាស៊ីអាគ្នេយ៍មួយនេះដោយផ្ទាល់។ ជាចុងក្រោយ លោក Manoharan បានបញ្ជាក់ថា ទីភ្នាក់ងាររបស់លោកបានចាប់ដៃគូជាមួយបុគ្គលល្បីៗ (Influencer) លើប្រព័ន្ធផ្សព្វផ្សាយសង្គមនៅចិន ដើម្បីបង្ហាញពីទីកន្លែងទាក់ទាញមួយចំនួនរបស់ម៉ាឡេស៊ីដែរ។ ក្រៅពីយុទ្ធសាស្រ្តខាងលើ ម៉ាឡេស៊ីក៏មានគោលនយោបាយលើកលែងទិដ្ឋាការរយៈពេល ៣០ថ្ងៃដល់ជនជាតិចិនរហូតដល់ថ្ងៃដំណាច់ឆ្នាំ២០២៤។ នៅឆ្នាំ ២០២៣ ម៉ាឡេស៊ីបានស្វាគមន៍ភ្ញៀវអន្តរជាតិប្រមាណ ២៩លាននាក់។ ភ្ញៀវដែលមកលេងម៉ាឡេស៊ីច្រើនជាងគេមាន សិង្ហបុរី ជាង៨,៣លាននាក់, ឥណ្ឌូណេស៊ី ជាង៣,១លាននាក់, ថៃជាង១,៥លាននាក់, ចិនជាង១,៤លាននាក់, ប្រ៊ុយណេជាង ៨សែននាក់, ឥណ្ឌាជាង ៦សែននាក់, កូរ៉េខាងត្បូងជាង ៤សែននាក់, វៀតណាមជាង ៣សែននាក់, អូស្ត្រាលីជាង ៤សែននាក់ និងហ្វីលីពីនជាង ៣សែននាក់។ ការចំណាយរបស់ភ្ញៀវចិននៅម៉ាឡេស៊ីជាមធ្យមចន្លោះ ១៤០-១៦២ដុល្លារក្នុងមួយថ្ងៃនៅចន្លោះឆ្នាំ២០១៧ និង២០១៩។ នេះបើយោងតាមការស្រាវជ្រាវដោយធនាគារ Hong Leong Investment៕ អត្ថបទទាក់ទង ទេសចរចិនសម្រុកមកអាស៊ីអាគ្នេយ៍ ជាពិសេសសិង្ហបុរី ថៃ ម៉ាឡេស៊ី ក្រោយការលើកលែងទិដ្ឋាការ ម៉ាឡេស៊ី ទទួលបានភ្ញៀវទេសចរច្រើនជាងគេនៅអាស៊ីអាគ្នេយ៍ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3755.txt	ថៃគ្រោងនឹងជំរុញសេដ្ឋកិច្ចតាមរយៈមូលនិធិចំនួន ១៣,៧៥ពាន់លានដុល្លារ ដើម្បីចែកជូនដល់ប្រជាពលរដ្ឋនៅទូទាំងប្រទេសប្រមាណ ៥០លាននាក់នៅត្រីមាសទី៤ ឆ្នាំ២០២៤។	នៅថ្ងៃទី១០ ខែមេសា នាយករដ្ឋមន្ត្រីថៃ សេដ្ឋា ថាវីស៊ីន បានប្រកាសពីគម្រោងផ្តល់ប្រាក់ចំនួន ២៧៥ដុល្លារសម្រាប់ប្រជាជនម្នាក់ដែលគ្រប់លក្ខខណ្ឌ ដើម្បីចំណាយលើកការដោះស្រាយជីវភាពក្នុងតំបន់។ កម្មវិធីនេះមានទឹកប្រាក់រហូតដល់ ៥០០ពាន់លានបាត (១៣,៧៥ពាន់លានដុល្លារ) ភាគច្រើនត្រូវបានផ្តល់ពីមូលនិធិថវិកាជាតិឆ្នាំ២០២៤ និង២០២៥ ដែលនឹងត្រូវបានដាក់ឱ្យប្រើប្រាស់នៅត្រីមាសទី៤ ឆ្នាំនេះ។ នេះបើតាមកាសែត Bangkok Post ។ តាមការរំពឹងទុក ប្រជាជនជាតិថៃដែលមានអាយុចាប់ពី១៦ឆ្នាំឡើងទៅដែលរកចំណូលបានតិចជាង ៧ម៉ឺនបាតក្នុងមួយខែ ហើយមានប្រាក់តិចជាង៥០ម៉ឺនបាតក្នុងគណនីធនាគារ នឹងទទួលបានការគាំទ្រពីរដ្ឋាភិបាលចំនួន១ម៉ឺនបាតតាមរយៈកញ្ចប់មូលនិធិ e-wallet ។ ដោយផ្អែកលើលក្ខណៈវិនិច្ឆ័យទាំងនេះ មនុស្សប្រមាណ ៥០លាននាក់នឹងទទួលកញ្ចប់ថវិកាទាំងនេះ។ បើតាមលោក សេដ្ឋា គោលនយោបាយនេះនឹងជំរុញកំណើនសេដ្ឋកិច្ច (GDP)បន្ថែមពី ១,២ភាគរយទៅ ១,៦ភាគរយ។ លោកអះអាងម្តងហើយម្តងទៀតថា សេដ្ឋកិច្ចត្រូវការវិធានការជំរុញសំខាន់ៗដោយព្យាករថា អត្រាកំណើនអាចទាបជាង ១ភាគរយនៅក្នុងត្រីមាសទី១នៃឆ្នាំ២០២៤ បន្ទាប់ពីកំណើន ១,៧ភាគរយក្នុងត្រីមាសទី៤ ឆ្នាំ២០២៣។ ផែនការនេះ ក៏មានគោលបំណងដើម្បីសម្រេចបាននូវការសន្យាដែលបានធ្វើឡើងនៅក្នុងយុទ្ធនាការបោះឆ្នោតគណបក្សភឿថៃរបស់លោក សេដ្ឋា កាលពីឆ្នាំមុនដែរ។ យ៉ាងណាមិញអ្នកជំនាញបារម្ភថា ការផ្តល់ប្រាក់មិនមែនជាមធ្យោបាយដ៏មានប្រសិទ្ធភាពក្នុងការសម្រេចបាននូវកំណើនប្រកបដោយនិរន្តរភាពនោះទេ។ កាលពីសប្តាហ៍មុន គណៈរដ្ឋមន្ត្រីថៃបានអនុម័តផែនការបង្កើនឱនភាពថវិកានៅឆ្នាំក្រោយចំនួន ១៥២,៧ពាន់លានបាត (៤,១៧ពាន់លានដុល្លារ) ដោយលើកឡើងពីតម្រូវការថវិកាបន្ថែមទៀតដើម្បីជំរុញសេដ្ឋកិច្ច។ អ្នកសេដ្ឋកិច្ចមានការព្រួយបារម្ភថា ផែនការផ្តល់ប្រាក់អាចប៉ះពាល់ដល់តម្លៃប្រាក់បាត និងធ្វើឱ្យប៉ះពាល់ដល់វិន័យរូបិយវត្ថុ និងសារពើពន្ធ ក៏ដូចជាបន្ទុកបំណុលសាធារណៈ។ ទាក់ទិនរឿងនេះដែរ ទេសាភិបាលធនាគារថៃ Sethaput Suthiwartnaruput បានអះអាងថា សេដ្ឋកិច្ចរបស់ប្រទេសនេះកំពុងស្ថិតនៅលើផ្លូវនៃភាពប្រសើរឡើងវិញបន្ទាប់ការរាលដាលជំងឺកូវីដ-១៩ ហើយមិនស្ថិតក្នុងភាពអាសន្នដែលតម្រូវឱ្យមានកញ្ចប់ថវិកាជំរុញច្រើនលើសលប់នោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3756.txt	តួលេខនៃការលក់រាយ និងផលិតកម្មរបស់ចិនបានកើនឡើងច្រើនជាងការព្យាករក្នុងរយៈពេល ២ខែដំបូងនៃឆ្នាំ២០២៤។ កំណើននេះ បានជំរុញដោយការប្រើប្រាស់របស់ប្រជាជនក្នុងអំឡុងពិធីចូលឆ្នាំប្រពៃណីចិន។	ការិយាល័យស្ថិតិជាតិចិន (NBS) នៅថ្ងៃទី១៨ ខែមីនា បានចេញផ្សាយទិន្នន័យដែលបង្ហាញថា ការលក់រាយក្នុងរយៈពេល២ខែដើមឆ្នាំ២០២៤ បានកើនឡើង ៥,៥ភាគរយ ខណៈទិន្នផលរោងចក្របានកើន ៧ភាគរយធៀបគ្រាដូចគ្នាឆ្នាំ២០២៣។ កន្លងមក ចិនបានកត់ត្រាទិន្នន័យនាំចេញ និងអតិផរណាល្អប្រសើរជាងការរំពឹងទុក។ ពិធីបុណ្យចូលឆ្នាំសកល២០២៤ បានជួយឱ្យចំណូលពីវិស័យទេសចរណ៍ សណ្ឋាគារ និងភោជនីយដ្ឋានមានការរីកចម្រើន។ រយៈពេល ៨ថ្ងៃអំឡុងចូលឆ្នាំចិន នៅខែកុម្ភៈ តម្រូវការធ្វើដំណើរនៅចិន បានជួយឱ្យការប្រើប្រាស់ប្រេងឥន្ធនៈកើនឡើង ៣ភាគរយ។ តាមរបាយការណ៍របស់ ការិយាល័យស្ថិតិជាតិចិន ការវិនិយោគលើទ្រព្យសកម្មនៅចិនបានកើនឡើង ៤,២ភាគរយនៅ២ខែដំបូងនៃឆ្នាំនេះ បើធៀបឆ្នាំមុន ។ កម្រិតនេះ គឺខ្ពស់ជាងការព្យាករ ៣,២ភាគរយ។ ទន្ទឹមនេះ ការវិនិយោគឯកជនបានកើនឡើង ០,៤ភាគរយក្នុងរយៈពេលដដែល។ កំណើនខាងលើ មានភាពប្រសើរជាងឆ្នាំ២០២៣ នៅពេលដែលមានការថយចុះ ០,៤ភាគរយ។ កំណើនការលក់រាយ និងផលិតកម្មនៅចិនអឡុងខែមករា និងកុម្ភៈ ឆ្នាំ២០២៤ ។ ក្រាហ្វិក ៖ Reuters សញ្ញាវិជ្ជមាននៅដើមឆ្នាំ បានបន្ធូរបន្ថយសម្ពាធមួយចំនួនចំពោះមន្ត្រីចិនក្នុងការបង្កើនលទ្ធភាពសម្រេចបាននូវគោលដៅកំណើន ៥ភាគរយនៅឆ្នាំ២០២៤។ យ៉ាងណាមិញ វិស័យអចលនទ្រព្យដែលជាសសរស្តម្ភមួយនៃសេដ្ឋកិច្ចចិន មិនទាន់រួចផុតពីវិបត្តិនៅឡើយ។ ការលក់អចលនទ្រព្យដែលវាស់តាមទំហំផ្ទៃដីបានធ្លាក់ចុះ២០ភាគរយ ក្នុងរយៈពេល២ខែដើមឆ្នាំនេះបើធៀបនឹងឆ្នាំ២០២៣។ សេដ្ឋវិទូនៅក្រុមហ៊ុន Goldman Sachs បាននិយាយថា អត្រាកំណើនផលិតផលក្នុងស្រុកសរុបរបស់ចិន របស់ចិននៅតែរឹងមាំនៅក្នុងត្រីមាសទីមួយនៃឆ្នាំ២០២៤ បើទោះបីជាមានការអភិវឌ្ឍន៍ផ្ទុយគ្នានៅក្នុងវិស័យផ្សេងទៀតក៏ដោយ។ ប៉ុន្តែដើម្បីសម្រេចបាននូវអត្រាកំណើនសេដ្ឋកិច្ចដែលបានគ្រោងទុក៥ភាគរយសម្រាប់ឆ្នាំដដែល ចិនត្រូវការគោលនយោបាយបន្ធូរបន្ថយជាច្រើន។ កាលពីដើមខែនេះ ទេសាភិបាលធនាគារកណ្តាលចិន លោក Pan Gongsheng បានលើកឡើងថា វានៅតែមានកន្លែងដើម្បីកាត់បន្ថយអត្រាទុនបម្រុងដែលត្រូវការ (RRR) បន្ទាប់ពីបានបន្ថយ ០,៥ភាគរយកាលពីខែមករាឆ្នាំនេះ។ នាយករដ្ឋមន្ត្រីចិន លោក លី ឈាំង បានប្រកាសថា លោកនឹងធ្វើកំណែទម្រង់ ដើម្បីទទួលបានកំណើន និងកាត់បន្ថយហានិភ័យក្នុងវិស័យអចលនទ្រព្យ និងបំណុលរបស់រដ្ឋាភិបាលក្នុងតំបន់៕ កំណើនការលក់រាយ និងផលិតកម្មនៅចិនអឡុងខែមករា និងកុម្ភៈ ឆ្នាំ២០២៤ ។ ក្រាហ្វិក ៖ Reuters អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3757.txt	ទំហំផលិតផលក្នុងស្រុកសរុបតែនាម (Nominal GDP) របស់ឥណ្ឌា ទំនងនឹងនាំមុខជប៉ុននៅឆ្នាំ២០២៥ និងក្លាយជាប្រទេសមានសេដ្ឋកិច្ចធំជាងគេទី៤ របស់ពិភពលោក ពោលគឺលឿនជាងមួយឆ្នាំ បើធៀបការព្យាករណ៍នៅឆ្នាំមុន។	នៅក្នុងរបាយការណ៍របស់មូលនិធិរូបិយវត្ថុអន្តរជាតិ (IMF) ចេញផ្សាយនៅថ្ងៃទី២១ ខែមេសាបានប៉ាន់ប្រមាណថាផលិតផលក្នុងស្រុកសរុបតែនាម (Nominal GDP)របស់ឥណ្ឌាអាចឈានដល់ជិត ៤,៣៤ទ្រីលានដុល្លារនៅឆ្នាំ ២០២៥។ ចំណែក ជប៉ុននឹងមានប្រហែល ៤,៣១ទ្រីលានដុល្លារប៉ុណ្ណោះ។ នេះបើតាមសារព័ត៌មានជប៉ុន Nikkei Asia។ ផលិតផលក្នុងស្រុកសរុបតែនាម (Nominal GDP) ជាផលិតផលក្នុងស្រុកសរុបដោយផ្អែកលើតម្លៃនៃទិន្នផលនៃទំនិញ និងសេវាកម្មចុងក្រោយដែលគណនាតាមតម្លៃបច្ចុប្បន្ន។ កាលពីខែតុលា ឆ្នាំ២០២៣ IMF បានព្យាករថា ឥណ្ឌានឹងនាំមុខជប៉ុននៅឆ្នាំ ២០២៦។ នៅក្នុងការធ្វើបច្ចុប្បន្នភាពនៅខែមេសា អង្គការនេះបានកែសម្រួលការព្យាករកំណើន GDP របស់ប្រទេសទាំងពីរទាក់ទងរូបិយប័ណ្ណក្នុងស្រុក។ យ៉ាងណាមិញ ការទម្លាក់តម្លៃប្រាក់យ៉េនហាក់ដូចជា បានកាត់បន្ថយទំហំសេដ្ឋកិច្ចជប៉ុន ប្រសិនបើវាស់វែងគិតជាប្រាក់ដុល្លារ។ កាលពីឆ្នាំមុន អាល្លឺម៉ង់បានវ៉ាដាច់ជប៉ុនក្នុងនាមជាប្រទេសមានសេដ្ឋកិច្ចធំជាងគេទី៣ របស់ពិភពលោក។ ប្រសិនបើឥណ្ឌាតាមទាន់មែននោះ ប្រទេសអាស៊ីបូព៌ាមួយនេះ នឹងធ្លាក់ទៅចំណាត់ថ្នាក់លេខ៥។ តម្លៃនៃប្រាក់រូពីឥណ្ឌា ធៀបនឹងប្រាក់ដុល្លារមិនមានការផ្លាស់ប្តូរច្រើនទេ ចាប់តាំងពីដើមឆ្នាំ២០២៣ ដោយសារមានការអន្តរាគមន៍ទាន់ពេលពីធនាគារបម្រុងឥណ្ឌា(RBI)។ បច្ចុប្បន្ន ៨៣រូពីអាចប្តូរបាន១ដុល្លារ។ នៅក្នុងរបាយការណ៍ខែធ្នូ ឆ្នាំ២០២៣ IMF បានកត់សម្គាល់ថា អន្តរាគមន៍របស់រដ្ឋាភិបាលឥណ្ឌាក្នុងទីផ្សាររូបិយប័ណ្ណអាចលើសពីភាពចាំបាច់។ ធនាគារកណ្តាលប្រទេសនេះបានប្រតិកម្មថា IMF កំពុងធ្វើការវិភាគខុសដោយផ្អែកទៅលើនិន្នាការអត្រាប្តូរប្រាក់រយៈពេលខ្លី។ GDP តែនាមរបស់ឥណ្ឌាជាប់ចំណាត់ថ្នាក់ទី១០ នៅលើពិភពលោកគិតត្រឹមឆ្នាំ ២០១៤។ យោងតាម IMF ប្រទេសនេះរំពឹងថានឹងវ៉ាដាច់អាល្លឺម៉ង់ដើម្បីក្លាយជាប្រទេសសេដ្ឋកិច្ចធំជាងគេទី៣ របស់ពិភពលោកនៅឆ្នាំ២០២៧ ។ ឥណ្ឌាបានវ៉ាដាច់ជប៉ុនក្នុងទីផ្សារលក់រថយន្តក្នុងស្រុកនៅឆ្នាំ២០២២ ដើម្បីក្លាយជាប្រទេសធំទី៣ តាមពីក្រោយចិន និងអាម៉េរិក។ ទោះបីជាឥណ្ឌាប្រឈមមុខនឹងការលំបាកជាច្រើនក្នុងអំឡុងការរាលដាលជំងឺកូវីដ-១៩ ប៉ុន្តែសេដ្ឋកិច្ចប្រទេសនេះនៅតែមានអត្រាកំណើនខ្ពស់ក្នុងប៉ុន្មានឆ្នាំថ្មីៗនេះ ដោយសារកំណើនប្រជាជន។ ធនាគារបម្រុងឥណ្ឌារំពឹងថា ផលិតផលក្នុងស្រុកសរុបនឹងកើនឡើង ៧ភាគរយនៅឆ្នាំ២០២៤។ កំណើនសេដ្ឋកិច្ចឥណ្ឌាព្យាករថា នឹងកើនឡើងខ្លាំងនៅប៉ុន្មានឆ្នាំខាងមុខនេះ ដោយសារការជំរុញនៃការប្រើប្រាស់ និងការវិនិយោគពីអាជីវកម្មក្នុងស្រុក ក៏ដូចជាបរទេស និងការនាំចេញ។ កម្មវិធី Make in India រួមជាមួយនឹងក្រុមហ៊ុនជាច្រើនដែលចង់ចាកចេញពីចិន នឹងជំរុញវិស័យផលិតកម្មរបស់ឥណ្ឌាបន្ថែមទៀត។ លើសពីនេះ ផ្នែកសេវាកម្មក៏ត្រូវបានជំរុញដោយកំណើនប្រជាជនយ៉ាងឆាប់រហ័សដែរ។ កំណើន GDP របស់ប្រទេសនេះរំពឹងថា នឹងកើនឡើងជាមធ្យមលើសពី ៦ភាគរយក្នុងមួយឆ្នាំរហូតដល់ឆ្នាំ២០២៨ ដែលស្ថិតក្នុងចំណោមប្រទេសមានកំណើនខ្ពស់បំផុតនៅអាស៊ី។ ប៉ុន្តែប្រទេសនេះមានទំនុកចិត្តថា អាចបង្កើនល្បឿនដល់ ៧ភាគរយដោយសារភាពរឹងមាំនៃផ្នែកហិរញ្ញវត្ថុ និងកំណែទម្រង់ថ្មីៗ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3758.txt	នៅថ្ងៃទី១៩ ខែមីនា រដ្ឋាភិបាលឡាវបានប្រកាសពីផែនការដំឡើងអត្រាពន្ធលើតម្លៃបន្ថែម (VAT) ដល់ត្រឹម ១០ភាគរយ ដើម្បីគាំទ្រចំណូលថវិកា រួមចំណែកដល់ការអភិវឌ្ឍន៍សេដ្ឋកិច្ចសង្គមរបស់ប្រទេស ក្រោយ ២ឆ្នាំនៃការអនុវត្តអត្រាពន្ធ៧ភាគរយ។	អត្រាពន្ធលើតម្លៃបន្ថែម ១០ភាគរយត្រូវបានអនុវត្តចំពោះទំនិញនាំចូល, ទំនិញ និងសេវាកម្មដែលផ្គត់ផ្គង់ក្នុងស្រុកដែលត្រូវបង់ពន្ធលើតម្លៃបន្ថែមរួមមាន រ៉ែនាំចូល និងអាជីវកម្មរ៉ែក្នុងស្រុក,ការផលិតអគ្គិសនី និងអ្នកផ្គត់ផ្គង់អគ្គិសនី។ យ៉ាងណាមិញ អត្រាពន្ធ ១០ភាគរយនេះ នឹងត្រូវចូលជាធរមានយ៉ាងយូរ១៥ថ្ងៃ ក្រោយការអនុម័តពីរដ្ឋសភាឡាវ។ នេះបើតាមសារព័ត៌មាន The Laotian Times។ ការស្ដារឡើងវិញនូវអាករលើតម្លៃបន្ថែមពី ៧ភាគរយទៅ១០ភាគរយ ជាវិធានការមួយរបស់រដ្ឋាភិបាលឡាវក្នុងការកែលម្អសមត្ថភាពប្រមូលថវិកា ដើម្បីជួយដោះស្រាយបញ្ហាសេដ្ឋកិច្ច និងហិរញ្ញវត្ថុរបស់ប្រទេសបានជួបប្រទះក្នុងប៉ុន្មានឆ្នាំថ្មីៗនេះ។ កន្លងមក ការអនុគ្រោះដល់ការដំឡើងអត្រាពន្ធលើតម្លៃបន្ថែមនៅឡាវមិនមានប្រសិទ្ធភាពក្នុងការជំរុញសេដ្ឋកិច្ចដូចការព្យាករទេ។ នេះបើតាមសារព័ត៌មានវៀតណាម VNA ដកស្រង់ចេញពីរបាយការណ៍របស់ក្រសួងហិរញ្ញវត្ថុឡាវ។ ជាងនេះទៅទៀត ចំនួនអាជីវកម្មដែលបានចុះបញ្ជីនៅក្រោមច្បាប់អាករលើតម្លៃបន្ថែមបច្ចុប្បន្នមានកម្រិតទាបជាងការរំពឹងទុក រដ្ឋាភិបាលត្រូវបង្កើនប្រាក់ចំណូល ដើម្បីកាត់បន្ថយឱនភាពថវិកា និងរក្សាស្ថិរភាពរូបិយប័ណ្ណក្នុងស្រុក។ បន្ថែមពីលើការដំឡើងអត្រាពន្ធលើតម្លៃបន្ថែម ក្រសួងហិរញ្ញវត្ថុឡាវក៏កំពុងពិចារណាលើវិធានការផ្សេងទៀត ដើម្បីកែលម្អប្រព័ន្ធពន្ធដារដូចជា ការពន្លឿនការបង្កើតយន្តការបង្វិលសងពន្ធ ដើម្បីជួយកាត់បន្ថយការបាត់បង់ផ្នែកហិរញ្ញវត្ថុរបស់រដ្ឋាភិបាលតាមរយៈការលើកលែងពន្ធចំពោះអាជីវកម្មក្នុងស្រុក។ គួររម្លឹកថា នៅក្នុងឆ្នាំ២០២២ ឡាវបានកាត់បន្ថយពន្ធលើតម្លៃបន្ថែមពី ១០ភាគរយ មកត្រឹម៧ភាគរយប៉ុណ្ណោះ ដើម្បីជំរុញសេដ្ឋកិច្ចក្រោយជំងឺឆ្លងកូវីដ-១៩៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3759.txt	ធនាគារកណ្តាលជប៉ុន (BOJ) នៅថ្ងៃទី១៩ ខែមីនា បានប្រកាសថានឹងដំឡើងអត្រាការប្រាក់រយៈពេលខ្លីចន្លោះ ០-០,១ភាគរយ ជំនួសឱ្យ -០,១ភាគរយដូចពីមុន។ នេះជាលើកដំបូងក្នុងរយៈពេល ១៧ឆ្នាំ ដែល BOJ បានដំឡើងអត្រាការប្រាក់ ហើយក៏ជាលើកទី១តាំងពីឆ្នាំ ២០១៦ ដែលបានបញ្ចប់គោលនយោបាយអត្រាការប្រាក់អវិជ្ជមាន។	ជប៉ុនជាប្រទេសចុងក្រោយបង្អស់ក្នុងពិភពលោកដែលបោះបង់អត្រាការប្រាក់អវិជ្ជមាន។ យ៉ាងណាមិញ អត្រាការប្រាក់នៅតែស្ថិតក្នុងរង្វង់សូន្យភាគរយ ដោយសារតែសន្ទុះនៃការងើបឡើងវិញនៃសេដ្ឋកិច្ចផុយស្រួយ។ ក្រោយពីមានសញ្ញាវិជ្ជមាននៃអាជីវកម្មដែលទទួលយកការដំឡើងប្រាក់ឈ្នួលនៅឆ្នាំនេះ ធនាគារកណ្តាលជប៉ុន (BOJ) បានបង្កើនអត្រាការប្រាក់រយៈពេលខ្លីពី -០,១ភាគរយទៅចន្លោះ ០ ដល់០,១ភាគរយ។ អត្រាការប្រាក់អវិជ្ជមានត្រូវបានអនុវត្តនៅជប៉ុនតាំងពីឆ្នាំ២០១៦ ។ ធនាគារកណ្តាលជប៉ុន បានរំពឹងថាសេដ្ឋកិច្ចធំទី២ របស់អាស៊ីមួយនេះនឹងត្រឡប់មកវិញ បន្ទាប់ពីធ្លាក់ចូលបរិត្តផរណាអស់រយៈពេលយូរ។ គោលនយោបាយរបស់ជប៉ុនមានភាពផ្ទុយស្រឡះ ជាមួយនឹងធនាគារកណ្តាលផ្សេងទៀត ដែលបង្កើនអត្រាការប្រាក់យ៉ាងខ្លាំងក្នុងរយៈពេល២ឆ្នាំចុងក្រោយនេះ ដើម្បីប្រយុទ្ធប្រឆាំងនឹងអតិផរណាដោយសារជំងឺរាលដាលកូវីដ-១៩, ជម្លោះ និងបញ្ហាខ្សែច្រវាក់ផ្គត់ផ្គង់។ «ការផ្លាស់ប្តូរនេះមានអត្ថន័យជានិមិត្តរូបដ៏អស្ចារ្យ។ ទោះជាយ៉ាងណាក៏ដោយ ផលប៉ះពាល់ជាក់ស្តែងលើសេដ្ឋកិច្ចគឺមានមិនច្រើនទេ»។ លោកស្រី Izumi Devalier នាយកស្រាវជ្រាវសេដ្ឋកិច្ចជប៉ុននៅធនាគារ Bank of America Securities ប្រាប់ Reuters បែបនេះ។ គោលនយោបាយរូបិយវត្ថុដែលធូររលុងខ្លាំងរបស់ធនាគារកណ្តាលជប៉ុន បានរួមចំណែកដល់ការធ្លាក់ថ្លៃយ៉ាងឆាប់រហ័សនៃប្រាក់យ៉េន ដែលប៉ះពាល់ដល់ប្រជាជន និងបង្កើនសម្ពាធបរិត្តផរណា។ ការសម្រេចចិត្តបញ្ចប់អត្រាការប្រាក់អវិជ្ជមានក៏អាចធ្វើឲ្យអ្នកវិនិយោគជប៉ុនចាកចេញពីទីផ្សារបរទេសនិងត្រឡប់មកស្រុកវិញដែរ។ អត្រាការប្រាក់អវិជ្ជមាន ជាហេតុផលចម្បងដែលធ្វើឲ្យប្រាក់យ៉េនរបស់ជប៉ុនធ្លាក់ចុះក្នុងរយៈពេលប៉ុន្មានឆ្នាំចុងក្រោយនេះ ដែលបណ្តាលឱ្យអ្នកវិនិយោគសម្លឹងមើលទីផ្សារផ្សេងទៀតដែលមានប្រាក់ចំណេញខ្ពស់ជាង។ បន្ថែមពីលើការដំឡើងអត្រាការប្រាក់ ធនាគារកណ្តាលជប៉ុន ក៏ប្រកាសបញ្ចប់គោលនយោបាយគ្រប់គ្រងខ្សែកោងទិន្នផលសម្រាប់សញ្ញាប័ណ្ណរដ្ឋាភិបាលជប៉ុនរយៈពេល ១០ឆ្នាំ។ នេះជាគោលនយោបាយដែលធនាគារកណ្តាលអនុម័តដើម្បីកំណត់អត្រាការប្រាក់រយៈពេលវែង ដោយការទិញ និងលក់មូលបត្របំណុលតាមតម្រូវការ។ ធនាគារ BOJ បាននិយាយថា ខ្លួននឹងឈប់ទិញមូលនិធិជួញដូរប្តូរប្រាក់ (ETFs) និងមូលនិធិវិនិយោគអចលនទ្រព្យជប៉ុន (J-REITS)។ BOJ បានទិញសរុបចំនួន ៣៧ ទ្រីលានយ៉េន (២៤៨ពាន់លានដុល្លារ) នៅក្នុង ETFs និង ៦៥០ពាន់លានយ៉េននៅក្នុង J-REITs ចាប់តាំងពីឆ្នាំ ២០១០។ លើសពីនេះ BOJ នឹងកាត់បន្ថយការទិញមូលបត្របំណុលជាបណ្តើរៗ ហើយមានបំណងបញ្ឈប់វាក្នុងរយៈពេល១ឆ្នាំ។ យ៉ាងណាមិញ BOJ នឹងបន្តទិញមូលបត្របំណុលរបស់រដ្ឋាភិបាលជប៉ុនក្នុងបរិមាណដូចកាលពីមុន។ ការផ្លាស់ប្តូរនេះបង្ហាញថា BOJ នឹងរក្សាលក្ខខណ្ឌរូបិយវត្ថុងាយស្រួល។ កាលពីមុន ធនាគារកណ្តាលបាននិយាយថា ខ្លួននឹងទិញមូលបត្របំណុលរដ្ឋាភិបាលគ្មានដែនកំណត់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_376.txt	ពីរថ្ងៃក្រោយការបោះឆ្នោតជ្រើសរើសប្រធានាធិបតី តៃវ៉ាន់ ក៏បាត់បង់សម្ព័ន្ធមិត្តមួយភា្លមដែរ បន្ទាប់ពីប្រទេសកូនកោះណូរូ បោះដៃរកចិនវិញ។	ភ្លាមក្រោយណូរូកាត់ផ្ដាច់ការទូត តៃវ៉ាន់ក៏ឆ្លើយតបវិញដូចគ្នាដែរ។ ប្រទេសកោះនៅប៉ាស៊ីហ្វិកខាងត្បូងមួយនេះ សម្រេចចិត្តដើរចេញពីតៃវ៉ាន់ ហើយងាកទៅបង្កើតទំនាក់ទំនងជាមួយចិនវិញ។ នៅក្នុងសេចក្តីប្រកាសកាលពីថ្ងៃទី១៥ ខែមករា រដ្ឋាភិបាលណូរូបាននិយាយថា ខ្លួនបានចាត់ទុកកោះតៃវ៉ាន ជាផ្នែកមិនអាចបំបែកបានពីទឹកដីរបស់ចិន ហើយនឹងកាត់ផ្តាច់ទំនាក់ទំនងទាំងអស់ ជាមួយតៃវ៉ាន់នៅចាប់ពីថ្ងៃនេះ។ នេះបើយោងតាមសារព័ត៌មាន Reuters ។ បើតាមសេក្តីប្រកាសខាងលើ ការស្វែងរកការស្តារឡើងវិញនូវទំនាក់ទំនងការទូតពេញលេញជាមួយចិន គឺជាផលប្រយោជន៍ដ៏ល្អបំផុតរបស់រដ្ឋ និងប្រជាជននៃកោះមួយនេះ។ រដ្ឋាភិបាលណូរូ បានសង្កត់ធ្ងន់ថា ៖«ការផ្លាស់ប្តូរនេះ មិនមានចេតនាប៉ះពាល់ដល់ទំនាក់ទំនងដ៏កក់ក្តៅរបស់យើង ជាមួយប្រទេសដទៃទៀតនោះទេ។ ណូរូ នៅតែជាប្រទេសដែលមានអធិបតេយ្យភាព និងឯករាជ្យ ហើយចង់រក្សាទំនាក់ទំនងមិត្តភាព ជាមួយប្រទេសដទៃទៀត»។ ក្រសួងការបរទេសចិន បានចេញសេចក្តីថ្លែងការណ៍ស្វាគមន៍ ចំពោះការសម្រេចចិត្តរបស់រដ្ឋាភិបាលណូរូ ហើយបានបញ្ជាក់ពីការត្រៀមខ្លួនរបស់ខ្លួន ក្នុងការបើកទំព័រថ្មីក្នុងទំនាក់ទំនងទ្វេភាគីជាមួយណូរូ ដោយផ្អែកលើគោលការណ៍ចិនតែមួយ។ ភ្លាមៗក្រោយការប្រកាសរបស់ណូរូ លោក Tien Chung-kwang អនុរដ្ឋមន្រ្តីកិច្ចការបរទេសតៃវ៉ាន់ បាននិយាយថា តៃវ៉ាន់ នឹងកាត់ផ្តាច់ទំនាក់ទំនងជាមួយកោះណូរូជាបន្ទាន់ ដើម្បីការពារកិត្តិយស។ ចំណាត់ការខាងលើ បានធ្វើឡើងបន្ទាប់ពីការបោះឆ្នោតជ្រើសរើសថ្នាក់ដឹកនាំ និងនីតិប្បញ្ញត្តិរបស់តៃវ៉ាន់ កាលពីចុងសប្តាហ៍។ លោក William Lai បានជាប់ឆ្នោតជាមេដឹកនាំតៃវ៉ាន់ ប៉ុន្តែគណបក្សប្រជាធិបតេយ្យជឿនលឿន ដែលកំពុងកាន់អំណាចរបស់លោក បានបាត់បង់សំឡេងភាគច្រើននៅក្នុងសភា។ ណូរូ ជាប្រទេសតូចបំផុតមួយរបស់ពិភពលោក ដែលមានប្រជាជនប្រមាណតែ ១២ ៥០០នាក់ប៉ុណ្ណោះ។ ពីមុន ហុងឌូរ៉ាស ជាប្រទេសចុងក្រោយគេ ដែលកាត់ផ្តាច់ទំនាក់ទំនងជាមួយតៃវ៉ាន់ កាលពីខែមីនា ឆ្នាំ២០២៣។ បច្ចុប្បន្ន តៃវ៉ាន់មានសម្ព័ន្ធមិត្តការទូតផ្លូវការចំនួន១២។ ទាំងនេះ គឺជាប្រទេសដែលទទួលស្គាល់សាធារណរដ្ឋចិនតៃវ៉ាន់ (ROC) ជារដ្ឋាភិបាលស្របច្បាប់ និងរក្សាទំនាក់ទំនងការទូតពេញលេញជាមួយតៃវ៉ាន់ រួមមានទាំងស្ថានទូត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3760.txt	នៅថ្ងៃទី១៧ ខែមេសា មូលនិធិរូបិយវត្ថុអន្តរជាតិ (IMF) បានព្រមានថា ឱនភាពថវិកាអាម៉េរិកទ្រង់ទ្រាយធំនឹងបង្កើនអតិផរណា ហើយអាចបង្កើតហានិភ័យសម្រាប់បណ្តាប្រទេសនានា នៅជុំវិញពិភពលោក។	មូលនិធិរូបិយវត្ថុអន្តរជាតិបានព្យាករថា ឱនភាពថវិការបស់អាម៉េរិកអាចកើនដល់កម្រិត ៧,១ភាគរយនៃផលិតផលក្នុងស្រុកសរុប (GDP) នៅឆ្នាំ២០២៥ ដែលច្រើនជាង៣ដងនៃកម្រិតមធ្យម២ភាគរយ នៃបណ្តាប្រទេសសេដ្ឋកិច្ចរីកចម្រើនផ្សេងទៀត។ ទន្ទឹមនេះ IMF ក៏បារម្ភអំពីបំណុលសាធារណៈរបស់ចិនជាមួយនឹងឱនភាព ៧,៦ភាគរយនៃ GDP ក្នុងឆ្នាំ២០២៥ ដែលច្រើនជាង២ដងនៃកម្រិតមធ្យមនៃបណ្តាប្រទេសសេដ្ឋកិច្ចកំពុងរីកចម្រើន ៣,៧ភាគរយ នៅក្នុងបរិបទដែលទីក្រុងប៉េកាំងកំពុងប្រឈមតម្រូវការទាប និងវិបត្តិទីផ្សារលំនៅដ្ឋាន។ បើតាម IMF ទាំងអាម៉េរិក និងចិនចាំបាច់ត្រូវធ្វើការសម្រេចចិត្តគោលនយោបាយជាបន្ទាន់ ដើម្បីដោះស្រាយបញ្ហាអតុល្យភាពថវិការវាងការចំណាយ និងចំណូល។ ប្រទេសពីរផ្សេងទៀត ដែល IMF ផ្តល់អនុសាសន៍ចាំបាច់ត្រូវផ្លាស់ប្តូរគោលនយោបាយដែរនោះ គឺ អង់គ្លេស និងអ៊ីតាលី។ «ឱនភាពថវិកានៃប្រទេសដែលមានសេដ្ឋកិច្ចធំជាងគេទាំងពីរអាច មានផលប៉ះពាល់យ៉ាងខ្លាំងដល់សេដ្ឋកិច្ចពិភពលោក និងបង្កហានិភ័យដល់ការចំណាយជាមូលដ្ឋាននៃបណ្តាប្រទេសផ្សេងទៀត»។ IMF បានចេញការព្រមានបែបនេះ នៅឯសន្និសីទនិទាឃរដូវឆ្នាំ ២០២៤ របស់ IMF និងធនាគារពិភពលោក (WB) ដែលធ្វើឡើងនៅទីក្រុងវ៉ាស៊ីនតោន។ នៅក្នុងរបាយការណ៍ថ្ងៃទី១៦ ខែមេសា ស្តីពីការរំពឹងទុកនៃកំណើនសេដ្ឋកិច្ចពិភពលោក ប្រមុខសេដ្ឋវិទូ IMF លោក Pierre-Olivier Gourinchas បាននិយាយថា ស្ថានភាពហិរញ្ញវត្ថុរបស់អាម៉េរិក ជាក្តីបារម្ភពិសេសមួយ ដែលអាចធ្វើឱ្យស្មុគស្មាញដល់កិច្ចខិតខំប្រឹងប្រែងរបស់ធនាគារកណ្តាលអាម៉េរិក (Fed) ដើម្បីនាំយកអតិផរណាត្រឡប់មកវិញ ឲ្យកម្រិតគោលដៅ ២ភាគរយនៃ GDP ។ បន្ទុកបំណុលរបស់រដ្ឋាភិបាលអាម៉េរិក បង្កើតហានិភ័យរយៈពេលខ្លី សម្រាប់ការកាត់បន្ថយអតិផរណា ក៏ដូចជាស្ថិរភាពហិរញ្ញវត្ថុរយៈពេលវែង សម្រាប់សេដ្ឋកិច្ចពិភពលោក។ លើសពីនេះ បំណុលអាម៉េរិកបានកើនឡើង ដោយសារតែការចំណាយដ៏ច្រើន នៅក្នុងដំណាក់កាលដំបូងនៃជំងឺរាលដាលកូវីដ-១៩ និងការកើនឡើងនៃថ្លៃដើមកម្ចី ខណៈ Fed ខំប្រឹងទប់ស្កាត់អតិផរណា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3761.txt	មហាសេដ្ឋិនីអចលនទ្រព្យ លោកស្រី Truong My Lan ត្រូវបានតុលាការកាត់ទោសប្រហារជីវិតពីបទឆបោកទ្រព្យសម្បត្តិធនាគារពាណិជ្ជ Saigon (SCB) ហើយត្រូវបានបង្ខំឱ្យបង់ប្រាក់សំណងជាង ២៥ពាន់លានដុល្លារ។	អត្ថបទទាក់ទង ករណីឆបោកប្រាក់រាប់សិបលានដុល្លារធំៗទាំង៣ នៅលើពិភពលោក សាលក្រមកាត់ទោសប្រហារជីវិតលើលោកស្រី Truong My Lan ត្រូវបានប្រកាសដោយតុលាការប្រជាជនទីក្រុងហូជីមិញ នៅរសៀលថ្ងៃទី១១ ខែមេសា បន្ទាប់សវនាការជំនុំជម្រះអស់ជាងមួយខែលើលោកស្រី និងបក្ខពួក ៨៥នាក់ផ្សេងទៀត។ លោកស្រី Truong My Lan ដែលជាប្រធានក្រុមហ៊ុនអចលនទ្រព្យ Van Thinh Phat Group ត្រូវបានកាត់ទោសលើបទចោទប្រកាន់ចំនួនបីរួមមាន បំពានបទប្បញ្ញត្តិស្តីពីការផ្តល់ប្រាក់កម្ចីរបស់ស្ថាប័នឥណទាន, ស៊ីសំណូក និងការកិបកេងទ្រព្យសម្បត្តិ ។ តាមសារព័ត៌មាន Tuoi Tre មហាសេដ្ឋីអចលនទ្រព្យស្ត្រីរូបនេះត្រូវបានកាត់ទោសប្រហារជីវិតពីបទឧក្រិដ្ឋកម្មឆបោក និងផ្តន្ទាទោសដាក់ពន្ធនាគារចំនួន ២០ឆ្នាំសម្រាប់ឧក្រិដ្ឋកម្មពីរដែលនៅសល់។ ទោសសរុបជារួម គឺលោកស្រី Lan មានទោសប្រហារជីវិត។ ក្រៅពីលោកស្រី Lan ដែលទទួលទោសប្រហារជីវិត ជនជាប់ចោទ៤នាក់ផ្សេងទៀតត្រូវបានកាត់ទោសឱ្យជាប់ពន្ធនាគារអស់មួយជីវិត រួមមានលោកស្រី Do Thi Nhan ប្រធាននាយកដ្ឋានអធិការកិច្ចធនាគាររដ្ឋ និងអតីតមេដឹកនាំធនាគារ SCB តាមអណត្តិចំនួនបីនាក់ទៀតមានលោក Dinh Van Thanh អតីតប្រធានធនាគារ លោក Bui Anh Dung អតីតប្រធានធនាគារ និងលោក Vo Tan Hoang Van អតីតអគ្គនាយកធនាគារ។ គួរបញ្ជាក់ថា ដីកាចោទប្រកាន់របស់អយ្យការកំពូលបានចែងថា ចាប់ពីឆ្នាំ២០១២ ដល់ខែតុលា ឆ្នាំ២០២២ លោកស្រី Truong My Lan បានទិញនិងកាន់កាប់ភាគហ៊ុន ធនាគារSCB ចន្លោះពី ៨៥-៩១,៥ភាគរយ។ ពីពេលនោះ ចុងចោទបានក្លាយជាម្ចាស់ភាគហ៊ុនដែលមានអំណាចដើម្បីដឹកនាំប្រតិបត្តិការ និងរៀបចំសកម្មភាពទាំងអស់របស់ធនាគារ SCB ដើម្បីមប្រើផលប្រយោជន៍បក្សពួកខ្លួន។ ក្រោយការការចាប់ខ្លួនលោកស្រី Lan នៅចុងឆ្នាំ ២០២២ វិស័យអចលនទ្រព្យនៅវៀតណាមបានរងនូវផលប៉ះពាល់យ៉ាងធ្ងន់ធ្ងរ ជាពិសេសគម្រោងរបស់ក្រុមហ៊ុន Van Thinh Phat ដែលជាក្រុមហ៊ុនអចលនទ្រព្យធំជាងគេនៅវៀតណាម។ ក្រុមហ៊ុនអចលនទ្រព្យប្រមាណ ១៣០០ក្រុមហ៊ុនបានដកខ្លួនពីទីផ្សារក្នុងឆ្នាំ២០២៣ ចំណែកអ្នកអភិវឌ្ឍលំនៅឋាន បាននឹងកំពុងផ្តល់ការបញ្ចុះតម្លៃដើម្បីទាក់ទាញអ្នកទិញ បើទោះបីជាការជួលផ្ទះជួលបានធ្លាក់ចុះ១ភាគ៣នៅទីក្រុងហូជីមិញក៏ដោយ។ ការចាប់ខ្លួនលោកស្រី Lan នៅខែតុលា ឆ្នាំ២០២២ ជាផ្នែកមួយនៃយុទ្ធនាការប្រឆាំងអំពើពុករលួយពីសំណាក់បក្សកុម្មុយនីស្តវៀតណាម។ ថ្មីៗនេះ អតីតប្រធានាធិបតី វ៉ វាន់ ធឿង បានលាលែងពីតំណែងកាលពីខែមីនា បន្ទាប់ពីជាប់ពាក់ព័ន្ធក្នុងយុទ្ធនាការឃោសនាបោះឆ្នោត។ សូមបញ្ជាក់ថា ជនរងគ្រោះក្នុងករណីនេះមានរហូតដល់៤២០០០នាក់ ហើយរដ្ឋអាជ្ញាវៀតណាមបានរកឃើញថា ផលប៉ះពាល់កើតចេញពីការឆបោកខាងលើមានទំហំ ២៧ពាន់លានដុល្លារ ពោលគឺស្មើនឹង៦ភាគរយនៃផលិតផលក្នុងស្រុកសរុបរបស់វៀតណាមនៅក្នុងឆ្នាំ២០២៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3762.txt	នាយករដ្ឋមន្ត្រីចិន លី ឈាំង បានរំងាប់កង្វល់អ្នកវិនិយោគអំពីហានិភ័យក្នុងវិស័យអចលនទ្រព្យ និងបំណុលរដ្ឋាភិបាលក្នុងតំបន់។ ប្រមុខរដ្ឋាភិបាលចិនរូបនេះថា ខ្លួនកំពុងបង្កើតគោលនយោបាយគាំទ្រ។	នៅតែមានកន្លែងច្រើនសម្រាប់គោលនយោបាយម៉ាក្រូ ពីព្រោះអតិផរណាបច្ចុប្បន្នមានកម្រិតទាប ហើយបំណុលរបស់រដ្ឋាភិបាលមិនខ្ពស់ទេ។ លោក លី ឈាំង នាយករដ្ឋមន្រ្តីចិន ថ្លែងបែបនេះនៅក្នុងវេទិកាអភិវឌ្ឍន៍ចិននាថ្ងៃទី២៤ ខែមីនា ។ លោក លី បានទទួលស្គាល់ថា បច្ចុប្បន្ននេះ អ្នកវិនិយោគជាច្រើនមានការព្រួយបារម្ភអំពីហានិភ័យក្នុងវិស័យអចលនទ្រព្យ និងបំណុលរដ្ឋាភិបាលក្នុងស្រុក។ ទោះជាយ៉ាងណាលោកបានលើកឡើងថា ការលំបាក និងបញ្ហាមួយចំនួនមិនធ្ងន់ធ្ងរពេកនោះទេ។ ចាប់តាំងពីដើមឆ្នាំមក សេដ្ឋកិច្ចធំទីពីររបស់ពិភពលោកបានកត់សម្គាល់សញ្ញាណវិជ្ជមានជាច្រើន។ ការនាំចេញ ផលិតកម្មឧស្សាហកម្ម ការវិនិយោគ... លើសពីការព្យាករ។ នេះកាត់បន្ថយសម្ពាធលើមន្ត្រីដែលខិតខំបន្ថែមគោលនយោបាយជំរុញសេដ្ឋកិច្ចក្នុងរយៈពេលខ្លី។ យ៉ាងណាមិញសេដ្ឋវិទូយល់ថា ចិនត្រូវការការគាំទ្រគោលនយោបាយបន្ថែមទៀត ដើម្បីសម្រេចបាននូវគោលដៅកំណើនរបស់ខ្លួនក្នុងរង្វង់ ៥ភាគរយនៅឆ្នាំនេះ។ ក្នុងរយៈពេលវែង ចិនអាចប្រឈមបញ្ហាជាច្រើន រាប់ចាប់ពីវិបត្តិបរិត្តផរណាដែលអូសបន្លាយតាំងពីទសវត្សរ៍ឆ្នាំ១៩៩០, វិបត្តិអចលនទ្រព្យរហូតដល់ការធ្លាក់ចុះទំនុកចិត្តវិនិយោគិនបរទេស។ កាលពីឆ្នាំមុន ការវិនិយោគផ្ទាល់ពីបរទេស(FDI) ក្នុងប្រទេសចិនបានធ្លាក់ចុះដល់កម្រិតទាបក្នុងរយៈពេល ៣០ឆ្នាំ។ មូលហេតុដោយសារតែភាពតានតឹងភូមិសាស្ត្រនយោបាយ និងអត្រាការប្រាក់ខ្ពស់។ នៅឆ្នាំនេះ មន្ត្រីចិនបានសន្យាថា នឹងផ្តោតលើការទាក់ទាញការវិនិយោគពីខាងក្រៅ។ ទន្ទឹមនេះ នៅក្នុងវេទិកាដដែល នាយកមូលនិធិរូបិយវត្ថុអន្តរជាតិ (IMF) លោកស្រី Kristalina Georgieva បាននិយាយថា ផលិតផលក្នុងស្រុកសរុប (GDP ) របស់ចិនអាចកើនខ្ពស់ក្នុងរយៈពេល ១៥ឆ្នាំខាងមុខ ប្រសិនបើប្រទេសនេះអនុវត្តកំណែទម្រង់ច្រើនរួមទាំងអចលនទ្រព្យ និងការប្រើប្រាស់ក្នុងស្រុក ទីតាំង បរិយាកាសវិនិយោគ ក្របខ័ណ្ឌគោលនយោបាយ និងតម្លៃអគ្គិសនី។ លោកស្រីបានបន្តថា៖ «ជាមួយនឹងកំណែទម្រង់ដ៏ទូលំទូលាយ ចិនអាចរីកចម្រើនលឿនជាងមុន»។ IMF ប៉ាន់ប្រមាណថា GDP របស់ចិនអាចកើនឡើង ៣៥០០ពាន់លានដុល្លារ ប្រសិនបើប្រទេសនេះកំណែទម្រង់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3763.txt	វិបត្តិរយៈពេលជិត ៣ឆ្នាំនៅក្នុងទីផ្សារអចលនទ្រព្យចិនកំពុងធ្វើឱ្យបំណុលអាក្រក់របស់ធនាគារធំៗចិនកើនឡើងយ៉ាងខ្លាំង។	ធនាគាររដ្ឋធំៗនៅចិនចំនួន៤ រួមមានធនាគារឧស្សាហកម្ម និងពាណិជ្ជកម្មចិន(ICBC) ធនាគារសំណង់ចិន (CCB) ធនាគារកសិកម្មចិន (ABC) និងធនាគារនៃប្រទេសចិន (BOC) បានបង្ហាញតួលេខនៃកើនឡើងបំណុលអាក្រក់យ៉ាងខ្លាំង។ បំណុលអាក្រក់ ឬបំណុលពិបាកទារនៅធនាគារទាំងបួននេះបានកើនឡើង ១០,៤ភាគរយកាលពីឆ្នាំមុនដល់ ១២៣០ពាន់លានយ័ន (១៧០ពាន់លានដុល្លារ)។ ធនាគារទាំងនេះបាននិយាយថា បំណុលអាក្រក់មិនប៉ះពាល់ដល់ប្រាក់ចំណេញសុទ្ធទេ ដោយសារមានវិធានការត្រៀមទុកមុន។ បច្ចុប្បន្ន ធនាគារក៏កំពុងរឹតបន្តឹងការគ្រប់គ្រងហានិភ័យ នៅពេលផ្តល់ប្រាក់កម្ចីដល់ក្រុមហ៊ុនអចលនទ្រព្យ។ យ៉ាងណាមិញ ធនាគារព្រមានថាហានិភ័យនៃការរាលដាលកំពុងតែលេចឡើង។ បំណុលអាក្រក់សរុបទាក់ទងអចលនទ្រព្យនៃធនាគារទាំងបួននេះក្នុងឆ្នាំ២០២៣ មានចំនួន ១៨៣,៩ពាន់លានយ័ន ដែលកើនឡើង ៣ពាន់លានយ័នបើធៀបនឹងឆ្នាំមុន។ ធនាគារសំណង់ចិន (CCB) និងធនាគារកសិកម្មចិន បានកត់ត្រាបំណុលកើនឡើង ៤៣,៣ភាគរយនិង ១,២៥ភាគរយរៀងគ្នា ខណៈបំណុលអាក្រក់នៅក្នុងវិស័យអចលនទ្រព្យរបស់ ICBC និង BOC បានថយចុះ។ នៅថ្ងៃទី២៨ ខែមីនា លោក Zhang Xuguang នាយករងធនាគារ ABC បាននិយាយថា ៖« ចាប់ពីដើមឆ្នាំរហូតមកពេលនេះ បំណុលអាក្រក់បានកើនឡើង ១០,៩៦ភាគរយធៀបនឹងគ្រាដូចគ្នាកាលពីឆ្នាំមុន ដល់ ៣០០ពាន់លានយ័ន។ ភាគច្រើនដោយសារតែការផ្តល់ប្រាក់កម្ចីដល់ក្រុមហ៊ុនអចលនទ្រព្យ និងរដ្ឋាភិបាលក្នុងតំបន់» ។ នេះបើតាមការចុះផ្សាយរបស់សារព័ត៌មានជប៉ុន Nikkei។ ធនាគារឈានមុខគេចំនួនពីរផ្សេងទៀតនៅចិនក៏បានព្រមានដែរថា បំណុលអាក្រក់នឹងបន្តកើនឡើង ដោយសារតែការធ្លាក់ចុះនៃសេដ្ឋកិច្ចបានគំរាមកំហែងការងារ និងការធ្លាក់ចុះតម្លៃទ្រព្យសកម្មប៉ះពាល់ដល់អគារដែលដាក់បញ្ចាំទៅធនាគារ។ រដ្ឋាភិបាលក្នុងតំបន់ក៏កំពុងមានការលំបាកខ្លាំងឡើងក្នុងការសងបំណុល ដោយសារមិនអាចពឹងលើប្រាក់ចំណូល់ពីការលក់ដីធ្លីដូចពីមុន។ «យើងមើលឃើញពីហានិភ័យនៃការរាលដាល និងសម្ពាធពីវិស័យអចលនទ្រព្យ»។ នេះបើតាមលោក Zhu Jiangtao នាយកគ្រប់គ្រងហានិភ័យនៅធនាគារ Merchants Bank ដែលជាធនាគារលក់រាយឈានមុខគេនៅចិន។ Merchants Bank បានកត់ត្រាការកើនឡើងជិត ១២ភាគរយនៃបំណុលអាក្រក់ផ្នែកអចលនទ្រព្យកាលពីឆ្នាំមុន ដល់ ១៧,២ពាន់លានយ័ន។ លើសពីនេះ Bank of Communications ក៏បានព្រមានថា សម្ពាធពីវិស័យអចលនទ្រព្យនឹងបន្តកើនឡើង។ បំណុលអាក្រក់ផ្នែកអចលនទ្រព្យរបស់ធនាគារនេះបានកើនឡើង ៦៧ភាគរយកាលពីឆ្នាំមុន ដល់ ២៤,៤ពាន់លានយ័ន។ គួរបញ្ជាក់ថា វិស័យអចលនទ្រព្យនៅចិនបានធ្លាក់ក្នុងវិបត្តិចាប់តាំងពីពាក់កណ្តាលឆ្នាំ ២០២១ ដោយសារគោលនយោបាយកាត់បន្ថយប្រាក់កម្ចីដែលធ្វើឲ្យអ្នកអភិវឌ្ឍជាច្រើនបានក្ស័យធន។ ក្រុមហ៊ុនខ្លះស្ថិតក្នុងដំណើរការរៀបចំរចនាសម្ព័ន្ធឡើងវិញ។ ក្នុងមួយឆ្នាំកន្លងទៅ មន្ត្រីចិនបានដាក់ចេញនូវគោលនយោបាយជាបន្តបន្ទាប់ដើម្បីគាំទ្រទីផ្សារនេះ។ China Evergrande ដែលធ្លាប់ជាក្រុមហ៊ុនអចលនទ្រព្យធំជាងគេទីពីរនៅចិន កំពុងស្ថិតក្នុងដំណើរការរំលាយទ្រព្យសម្បត្តិដើម្បីទូទាត់បំណុលចំនួន ៣០០ពាន់លានដុល្លារ។ Country Garden ដែលជាក្រុមហ៊ុនអចលនទ្រព្យឯកជនដ៏ធំបំផុតរបស់ប្រទេសនេះ ក៏កំពុងប្រឈមមុខនឹងបញ្ហាលំហូរសាច់ប្រាក់ដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3764.txt	ក្រុមហ៊ុន Shimao Group ដែលធ្លាប់ជាអ្នកអភិវឌ្ឍអចលនទ្រព្យដ៏ធំបំផុតមួយក្នុងចំណោមក្រុមហ៊ុនអចលនទ្រព្យទាំង១០ របស់ចិន ប្រឈមនឹងការរំលាយ ក្រោយក្រុមហ៊ុនមួយនេះមិនអាចសងបំណុលជាង ២០០លានដុល្លារ។	នៅថ្ងៃទី៨ ខែមេសា ក្រុមហ៊ុនអចលនទ្រព្យចិន Shimao Group បាននិយាយថា ធនាគារ China Construction Bank (Asia) ដែលជាក្រុមហ៊ុនបុត្រសម្ព័ន្ធហុងកុង China Construction Bank (CCB) បានដាក់ពាក្យសុំរំលាយទ្រព្យសម្បត្តិរបស់ខ្លួនទៅកាន់តុលាការជាន់ខ្ពស់ហុងកុង។ ធនាគារ CCB បាននិយាយថា Shimao មិនអាចសងប្រាក់កម្ចីជិត ១,៦ពាន់លានដុល្លារហុងកុង (ប្រហែល ២០២លានដុល្លារ) បានទេ។ តាមប្រភព Reuters ចំនួនទឹកប្រាក់នេះរួមបញ្ចូលទាំងប្រាក់កម្ចីផ្ទាល់ពី CCB ដែលផ្តល់ឲ្យ Shimao និងប្រាក់កម្ចីក្រុមហ៊ុនអចលនទ្រព្យពីធនាគារតូចៗទាក់ទងនឹង CCB ។ ដំណឹងនេះបានធ្វើឱ្យភាគហ៊ុន Shimao នៅលើផ្សារហ៊ុនហុងកុងថ្ងៃទី៨ ខែមេសា ធ្លាក់ចុះ ១៨,៧ភាគរយដល់កម្រិតទាបបំផុត។ នៅក្នុងសេចក្តីជូនដំណឹងដែលផ្ញើទៅកាន់ផ្សារហ៊ុនហុងកុង ក្រុមហ៊ុនអចលនទ្រព្យនេះបាននិយាយថា ខ្លួនប្រឆាំងនឹងការសំណើរបស់ CCB ហើយកំពុងសម្លឹងមើលការរៀបចំរចនាសម្ព័ន្ធឡើងវិញនូវបំណុលបរទេសរហូតដល់ ១១,៧ពាន់លានដុល្លារ។ «យើងបានដឹងថានេះជាសំណើតែមួយម្ចាស់ ហើយមិនតំណាងឱ្យផលប្រយោជន៍របស់ម្ចាស់បំណុលអន្តរជាតិទាំងអស់ និងអ្នកពាក់ព័ន្ធផ្សេងទៀតរបស់ក្រុមហ៊ុននោះទេ»។ ក្រុមហ៊ុន Shimao បានលើកឡើងបែបនេះដោយបន្តថា សវនាការលើកដំបូងនឹងប្រព្រឹត្តទៅនៅថ្ងៃទី២៦ ខែមិថុនា។ នេះបើតាមសារព័ត៌មាន Reuters ។ ក្រុមហ៊ុន Shimao បង្កើតឡើងក្នុងឆ្នាំ ២០០១ ដោយលោក Hui Wing Mau មានឯកទេសក្នុងការសាងសង់គម្រោងផ្ទះនិងសណ្ឋាគារខ្នាតធំនៅក្នុងប្រទេសចិន។ លោកបានកាន់កាប់ Shanghai Shimao International Plaza ដែលជាអគារខ្ពស់បំផុតមួយនៅកណ្តាលទីក្រុងសៀងហៃ។ ក្នុងឆ្នាំ២០២០ Shimao ជាក្រុមហ៊ុនអចលនទ្រព្យដ៏ធំបំផុតមួយក្នុងចំណោមក្រុមហ៊ុនអចលនទ្រព្យទាំង១០ នៅចិនជុំវិញការលក់គម្រោងចំនួន ៤៦០គម្រោងនៅក្នុងទីក្រុងជាង ១០០ក្នុងប្រទេសនេះ ។ ទោះជាយ៉ាងណាក៏ដោយ ក្រុមហ៊ុននេះបានខកខានសងបំណុលក្នុងខែកក្កដា ឆ្នាំ ២០២២ ជាមួយមូលបត្របំណុលមានតម្លៃ ១ពាន់លានដុល្លារ។ កាលពីចុងខែមីនា ក្រុមហ៊ុន Shimao បានចាប់ផ្តើមផែនការរៀបចំរចនាសម្ព័ន្ធបំណុល។ ទោះយ៉ាងណា ក្រុមម្ចាស់បំណុលធំៗហាក់មិនពេញចិត្ត។ អចលនទ្រព្យរបស់ចិនបានធ្លាក់ក្នុងវិបត្តិចាប់តាំងពីពាក់កណ្តាលឆ្នាំ ២០២១ ដោយសារតែគោលនយោបាយដែលមានបំណងកាត់បន្ថយការផ្តល់ប្រាក់កម្ចីទៅក្រុមអភិវឌ្ឍលំនៅឋាន។ ក្រុមហ៊ុនអចលនទ្រព្យខ្នាតយក្សមួយចំនួនបានខកខានសងបំណុល រួមទាំងក្រុមហ៊ុន China Evergrande និង Coutry Garden ដែលជាក្រុមហ៊ុនអចលនទ្រព្យឯកជនធំបំផុតរបស់ចិន។ Evergrande បានទទួលសេចក្តីសម្រេចមួយកាលពីដើមឆ្នាំនេះ ដើម្បីរំលាយទ្រព្យសកម្មរបស់ខ្លួន ។ បន្ទាប់មក Country Garden ក៏ប្រឈមហានិភ័យនេះដូចគ្នាដែរ។ ក្នុងមួយឆ្នាំកន្លងទៅ មន្ត្រីចិនបានដាក់ចេញនូវគោលនយោបាយជាបន្តបន្ទាប់ដើម្បីគាំទ្រទីផ្សារមួយនេះ។ ទោះយ៉ាងណាក៏ដោយ ការដាក់ចេញវិធានការទាំងនោះមិនមានប្រសិទ្ធភាពដូចការរំពឹងទុកនោះទេ៕ អត្ថបទទាក់ទង តុលាការហុងកុង សម្រេចរំលាយក្រុមហ៊ុនអចលនទ្រព្យយក្ស Evergrande ដែលជាប់បំណុលវ័ណ្ឌក អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3765.txt	មជ្ឈមណ្ឌលហិរញ្ញវត្ថុម៉ុមបៃរបស់ឥណ្ឌា បាននាំមុខទីក្រុងប៉េកាំងជាលើកដំបូង ក្នុងឋានៈជាទីក្រុងមានមហាសេដ្ឋីច្រើនជាងគេនៅអាស៊ី។ នេះបើតាមបញ្ជីអ្នកមានទូទាំងពិភពលោករបស់វិទ្យាស្ថានស្រាវជ្រាវ Hurun ។ បច្ចុប្បន្នទីក្រុងម៉ុមបៃមានមហាសេដ្ឋីចំនួន ៩២នាក់។	វិទ្យាស្ថានស្រាវជ្រាវ Hurun ដែលមានមូលដ្ឋាននៅទីក្រុងសៀងហៃបានប្រកាសនៅថ្ងៃទី ២៥ ខែមីនា ថា ទីក្រុងម៉ុមបៃបានវ៉ាទីក្រុងប៉េកាំងជាលើកដំបូង ដោយក្លាយជារដ្ឋធានីមហាសេដ្ឋីច្រើនជាងគេនៅអាស៊ី។ ក្រុងប៉េកាំងរបស់ចិន មានមហាសេដ្ឋីចំនួន ៩១នាក់។ តាមតារាងបញ្ជីអ្នកមាននៅលើពិភពលោកចេញដោយវិទ្យាស្ថាន Hurun ចំនួនមហាសេដ្ឋីនៅទីក្រុងម៉ុមបៃបានកើនឡើងដល់ ៩២នាក់ ដែលជាចំនួនខ្ពស់បំផុតទីបីនៅលើពិភពលោកបន្ទាប់ពីទីក្រុងញូវយ៉កចំនួន១១៩នាក់ និងទីក្រុងឡុងដ៍ចំនួន៩៧នាក់។ គួរកត់សម្គាល់ថា រដ្ឋធានីញូវដែលីរបស់ឥណ្ឌាក៏បានជាប់ចំណាត់ថ្នាក់កំពូលទាំង ១០ នៅក្នុងបញ្ជីនេះជាលើកដំបូងដែរ។ របាយការណ៍ដដែលបាននិយាយថា បច្ចុប្បន្នឥណ្ឌាមានមហាសេដ្ឋីចំនួន ២៧១នាក់ដែលជាចំនួនខ្ពស់បំផុតទីបីនៅលើពិភពលោកបន្ទាប់ពីចិន ៨១៤នាក់និងអាម៉េរិក ៨០០នាក់។ លោក Mukesh Ambani ដែលជាម្ចាស់ក្រុមហ៊ុន Reliance Industries បានរក្សាតំណែងលេខ១ ក្នុងចំណាត់ថ្នាក់បុគ្គលដែលមានជាងគេបំផុតនៅឥណ្ឌា និងអាស៊ីជាមួយនឹងទ្រព្យសម្បត្តិសុទ្ធ ១១៥ពាន់លានដុល្លារ។ ចំណែកប្រធានក្រុមហ៊ុន Adani Group លោក Gautam Adani ជាមហាសេដ្ឋីទី២ នៅក្នុងប្រទេសដែលមានប្រជាជនរាប់ពាន់លាននាក់នេះ ជាមួយទ្រព្យសម្បត្តិ ៨៦ពាន់លានដុល្លារ។ ចំនួនមហាសេដ្ឋីក្នុងទីក្រុងធំៗនៅអាស៊ី។ ក្រាហ្វិក ៖ Hurun បើតាមប្រធានវិទ្យាស្ថានស្រាវជ្រាវ Hurun លោក Rupert Hoogewerf ទំនុកចិត្តលើសេដ្ឋកិច្ចឥណ្ឌាបានកើនឡើងដល់មួយកម្រិតទៀត។ ចំនួនមហាសេដ្ឋីនៅឥណ្ឌា បានកើនឡើងយ៉ាងឆាប់រហ័សចាប់តាំងពីប្រទេសនេះបានអនុម័តកំណែទម្រង់គោលនយោបាយសេដ្ឋកិច្ចក្នុងឆ្នាំ១៩៩១ ដើម្បីអនុញ្ញាតឱ្យមានការវិនិយោគបរទេសដ៏រឹងមាំបន្ថែមទៀត។ យ៉ាងណាមិញ គម្លាតរវាងអ្នកមាននិងអ្នកក្រនៅក្នុងប្រទេសមួយនេះកំពុងចោទជាបញ្ហា។ យោងតាមឯកសារស្រាវជ្រាវកាលពីពេលថ្មីៗរបស់ក្រុមសេដ្ឋវិទូ Kumar Bharti, Lucas Chancel, Thomas Piketty និង Anmol Somanchi បុគ្គលដែលមានបំផុត ១ភាគរយនៅឥណ្ឌាកំពុងកាន់កាប់ទ្រព្យសម្បត្តិរហូតដល់ ៤០,១ភាគរយក្នុងរយៈពេល ២០២២-២០២៣។ សេដ្ឋកិច្ចឥណ្ឌាបន្តសម្រេចបាននូវសមិទ្ធិផលគួរឱ្យកត់សម្គាល់ជាច្រើនក្នុងនោះ ផលិតផលក្នុងស្រុកសរុបកើនឡើង ៨,៤ភាគរយនៅត្រីមាសទី៤ ឆ្នាំ២០២៣។ យោងតាមអ្នកវិភាគ ប្រទេសអាស៊ីខាងត្បូងមួយនេះបានត្រៀមខ្លួនរួចជាស្រេចដើម្បីក្លាយជាប្រទេសដែលមានសេដ្ឋកិច្ចធំជាងគេទី៣ របស់ពិភពលោកក្នុងរយៈពេល ៣ឆ្នាំខាងមុខ៕ ចំនួនមហាសេដ្ឋីក្នុងទីក្រុងធំៗនៅអាស៊ី។ ក្រាហ្វិក ៖ Hurun អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3766.txt	ហ្វាំងឡង់ ជាប្រទេសដែលមានសុភមង្គលបំផុតនៅលើពិភពលោកសម្រាប់រយៈពេល ៧ឆ្នាំជាប់ៗគ្នា។ នេះបើតាមរបាយការណ៍សុភមង្គលពិភពលោកប្រចាំឆ្នាំរបស់អង្គការសហប្រជាជាតិ។ កម្ពុជាជាប់ចំណាត់ថ្នាក់ទី ១១៩ ក្នុងចំណោម ១៤៣ប្រទេស។	របាយការណ៍សុភមង្គលពិភពលោកលើកទី១០ នៅថ្ងៃទី២០ ខែមីនា ដោយបណ្តាញដំណោះស្រាយអភិវឌ្ឍន៍ប្រកបដោយចីរភាពរបស់អង្គការសហប្រជាជាតិ (UN) បង្ហាញថា ប្រទេសដែលមានសុភមង្គលបំផុតទាំង១០ នៅលើពិភពលោករួមមាន ហ្វាំងឡង់ ដាណឺម៉ាក អ៊ីស្លង់ ស៊ុយអែត អ៊ីស្រាអែល ហូឡង់ ន័រវែស លុចសំបួ ស្វីស និងអូស្ត្រាលី។ នេះជាឆ្នាំទី៧ជាប់គ្នាដែលហ្វាំងឡង់បានឈរនៅកំពូលតារាង។ លោកស្រី Jennifer De Paola អ្នកស្រាវជ្រាវសុភមង្គលនៅសាកលវិទ្យាល័យ Helsinki ប្រទេសហ្វាំងឡង់បាននិយាយថា ភាពស្និទ្ធស្នាលរបស់ប្រជាជននៅហ្វាំងឡង់ចំពោះធម្មជាតិ និងតុល្យភាពជីវិតការងារដែលមានផាសុខភាព ជាកត្តាសំខាន់ដែលជួយពួកគេឱ្យមានអារម្មណ៍ពេញចិត្ត។ សង្គមដែលសុខុមាលភាពល្អរបស់ហ្វាំងឡង់ ការជឿទុកចិត្តលើអាជ្ញាធររដ្ឋ អត្រាអំពើពុករលួយទាប ការថែទាំសុខភាពដោយឥតគិតថ្លៃ និងការអប់រំក៏ជាកត្តាសំខាន់ដែលធ្វើឲ្យប្រទេសនេះជាប់ចំណាត់ថ្នាក់លេខ១។ លោកស្រី De Paola បាននិយាយថា ៖« សង្គមហ្វាំងឡង់ គឺពោរពេញទៅដោយការជឿទុកចិត្ត សេរីភាព និងកម្រិតខ្ពស់នៃស្វ័យភាព»។ នេះបើតាមទីភ្នាក់សារព័ត៌មានបារាំង AFP។ អាហ្វហ្គានីស្ថាន ជាប្រទេសដែលរងផលប៉ះពាល់ដោយគ្រោះមហន្តរាយមនុស្សធម៌ ជាប់ចំណាត់ថ្នាក់ចុងក្រោយក្នុងចំណោមប្រទេសចំនួន ១៤៣ នៅក្នុងរបាយការណ៍របស់ UN។ ចំណែកអាម៉េរិក និងអាល្លឺម៉ង់ បានធ្លាក់ចេញពីកំពូលតារាងនៃប្រទេសទាំង ២០មានសុភមង្គល ដោយឈរនៅលំដាប់ទី២៣ និងទី២៤។ នេះជាការធ្លាក់ចេញជាលើកដំបូង ក្នុងរយៈពេលជាង ១ទសវត្សរ៍ ដែលរបាយការណ៍សុភមង្គលត្រូវបានចាប់ផ្តើមឡើង។ បើតាមរបាយការណ៍ដដែល នៅក្នុងកំពូលទាំង១០ មានតែហូឡង់ និងអូស្ត្រាលីប៉ុណ្ណោះដែលមានប្រជាជនច្រើនជាង ១៥លាននាក់ ខណៈកំពូលទាំង២០ មានតែកាណាដា និងអង់គ្លេសដែលមានប្រជាជនច្រើនជាង ៣០លាននាក់។ អាហ្វហ្គានីស្ថាន លីបង់ និងហ្ស៊កដានី ជាប្រទេសដែលបានកត់ត្រាការធ្លាក់ចុះនៃសុភមង្គលបំផុតចាប់តាំងពីឆ្នាំ២០០៦-២០១០ ខណៈបណ្តាប្រទេសនៅអឺរ៉ុបខាងកើតដូចជាស៊ែប៊ី ប៊ុលហ្ការី និងឡេតូនី បានឃើញនូវកំណើនចំណាត់ថ្នាក់សុភមង្គលពិភពលោក។ កម្ពុជាឈរនៅលេខរៀងទី១១៩ ដែលស្ថិតបាតតារាងក្នុងចំណោមប្រទេសអាស៊ាន ខណៈមីយ៉ាន់ម៉ាដែលកំពុងមានជម្លោះផ្ទៃក្នុងស្ថិតនៅលំដាប់លេខ ១១៨។ ចំណែកសិង្ហបុរី ស្ថិតនៅលំដាប់ទី៣០ និងជាចំណាត់ថ្នាក់ខ្ពស់ជាងគេក្នុងអាស៊ាន។ ចំណាត់ថ្នាក់នេះរបស់បណ្តាញដំណោះស្រាយអភិវឌ្ឍន៍ប្រកបដោយចីរភាពធ្វើឡើងដោយផ្អែកលើការស្ទង់មតិនៃកម្រិតសុភមង្គលរបស់មនុស្សរួមជាមួយនឹងព័ត៌មានមួយចំនួនដូចជា ផលិតផលក្នុងស្រុកសរុបសម្រាប់មនុស្សម្នាក់ អាយុសង្ឃឹមរស់ សេរីភាពផ្ទាល់ខ្លួន ចិត្តសប្បុរស ការគាំទ្រសង្គម និងអំពើពុករលួយ។ របាយការណ៍ឆ្នាំនេះក៏បង្ហាញផងដែរថា ក្មេងៗជំនាន់ក្រោយមានសុភមង្គលជាងមនុស្សចាស់នៅក្នុងតំបន់ភាគច្រើននៃពិភពលោក លើកលែងតែអាម៉េរិកខាងជើង អូស្ត្រាលី និងនូវែលសេឡង់។ នៅក្នុងតំបន់ទាំងនេះ កម្រិតសុភមង្គលរបស់មនុស្សដែលមានអាយុក្រោម ៣០ឆ្នាំបានថយចុះគួរឱ្យកត់សម្គាល់ចាប់តាំងពីឆ្នាំ ២០០៦-២០១០។ ផ្ទុយទៅវិញ នៅអឺរ៉ុបកណ្តាល និងខាងកើត កម្រិតសុភមង្គលបានកើនឡើងយ៉ាងខ្លាំងនៅគ្រប់ក្រុមអាយុទាំងអស់ ក្នុងអំឡុងពេលដូចគ្នានេះ។ នៅអឺរ៉ុបខាងលិច មនុស្សគ្រប់វ័យមានកម្រិតនៃសុភមង្គលដូចគ្នា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3767.txt	រដ្ឋមន្ត្រីការបរទេសអ៊ីតាលីបាននិយាយថា អ៊ីតាលីចង់ធ្វើឱ្យមានតុល្យភាពឡើងវិញនូវទំនាក់ទំនងរបស់ខ្លួនជាមួយចិន បន្ទាប់ពីទីក្រុងរ៉ូមមិនបានបន្តអនុស្សរណៈនៃការយោគយល់គ្នាស្តីពីគំនិតផ្តួចផ្តើមខ្សែក្រវ៉ាត់ និងផ្លូវ (BRI)។	រដ្ឋមន្ត្រីការបរទេសអ៊ីតាលីលោក Antonio Tajani បានប្រកាសនៅថ្ងៃទី៤ ខែមេសា ថា គណៈកម្មាធិការសេដ្ឋកិច្ចចម្រុះ និងវេទិកាសន្ទនាធុរកិច្ចអ៊ីតាលី-ចិននឹងប្រព្រឹត្តទៅនៅថ្ងៃទី ១១-១២ខែមេសានៅទីក្រុង Verona ភាគខាងជើងអ៊ីតាលី។ រដ្ឋមន្ត្រីការបរទេស Tajani ដែលនឹងធ្វើជាសហប្រធានកិច្ចប្រជុំនៅទីក្រុង Verona ជាមួយរដ្ឋមន្ត្រីក្រសួងពាណិជ្ជកម្មចិន លោក Wang Wentao បានវាយតម្លៃថា នេះជាព្រឹត្តិការណ៍ដ៏សំខាន់មួយដើម្បីធ្វើឲ្យមានតុល្យភាពឡើងវិញនូវទំនាក់ទំនងរវាងប្រទេសទាំងពីរ បន្ទាប់ពីទីក្រុងរ៉ូមមិនបានបន្តអនុស្សរណៈនៃការយោគយល់គ្នាស្តីពីគំនិតផ្តួចផ្តើមផ្លូវខ្សែក្រវ៉ាត់ និងផ្លូវរបស់ទីក្រុងប៉េកាំង (BRI) ។ នេះបើតាមទីភ្នាក់ងារព័ត៌មាន Nova ។ លោក Tajani បានពន្យល់ថា គោលដៅនៃកិច្ចប្រជុំជាន់ខ្ពស់ដ៏សំខាន់ជាលើកដំបូងជាមួយចិនក្នុងឆ្នាំ២០២៤ ជាការលើកទឹកចិត្តឱ្យមានកិច្ចសន្ទនា និងកិច្ចសហប្រតិបត្តិការលើវិស័យអាទិភាព ជាពិសេសឧស្សាហកម្មកសិកម្ម ពាណិជ្ជកម្មអេឡិចត្រូនិក ការវិនិយោគ ឱសថ និងជីវវេជ្ជសាស្ត្រ។ បច្ចុប្បន្នទីក្រុងរ៉ូម ចង់លើកកម្ពស់ភាពជាដៃគូយុទ្ធសាស្ត្រជាមួយទីក្រុងប៉េកាំងដែលបានបង្កើតឡើងក្នុងឆ្នាំ២០០៤ ។ លោក Tajani ចាត់ទុកចិនថាជាទីផ្សារមូលដ្ឋានរបស់អ៊ីតាលី។ ទន្ទឹមនេះ គោលដៅរបស់រដ្ឋាភិបាលអ៊ីតាលី គឺព្យាយាមជម្នះឧបសគ្គដែលរារាំងដល់ការចូលទៅកាន់ទីផ្សារចិន ដូចជាបញ្ហាទាក់ទងនឹងការការពារកម្មសិទ្ធិបញ្ញាជាដើម។ អ៊ីតាលីក៏ចង់បង្កើតលក្ខខណ្ឌអំណោយផលសម្រាប់ការទាក់ទាញការវិនិយោគចិនដែលមានលក្ខណៈសម្បត្តិគ្រប់គ្រាន់ទៅកាន់អ៊ីតាលី និងបង្កើនការតភ្ជាប់ផ្លូវអាកាស។ ការណ៍នេះ ទីក្រុងរ៉ូមរំពឹងថា នឹងមានជើងហោះហើរត្រង់ពីចិនទៅកាន់តំបន់ Veneto ដែរ។ គួររម្លឹកថា នៅឆ្នាំ២០១៩ អ៊ីតាលីជាប្រទេសលោកខាងលិចដំបូងគេក្នុងគម្រោង BRI ។ យ៉ាងណាមិញ ក្រោយជាប់ឆ្នោតជានាយករដ្ឋមន្ត្រី លោកស្រី Giorgia Meloni ចង់ដកខ្លួនចេញពីគម្រោង BRI របស់ចិនភ្លាមដោយយល់ថា មិនបាននាំផលចំណេញដល់អ៊ីតាលី។ កិច្ចព្រមព្រៀងនេះបានផុតសុពលភាពនៅខែមីនា ឆ្នាំ២០២៤។ តាមទិន្នន័យពីរដ្ឋាភិបាលអ៊ីតាលី នៅឆ្នាំ២០២២ ការនាំចេញទៅកាន់ចិនមានចំនួនសរុប១៦,៤ពាន់លានអឺរ៉ូ (១៧,៧ពាន់លានដុល្លារ)។ តួលេខនេះកើនឡើងខ្ពស់បើធៀបចំនួន ១៣ពាន់លានអឺរ៉ូក្នុងឆ្នាំ២០១៩ ។ ចំណែកការនាំចេញរបស់ចិនទៅកាន់អ៊ីតាលីបានកើនឡើងដល់ ៥៧,៥ពាន់លានអឺរ៉ូ (៦១,៩៧ពាន់លានដុល្លារ) នៅក្នុងឆ្នាំ២០២២៕ អត្ថបទទាក់ទង ហេតុអ្វីអ៊ីតាលីចាកចេញពីគម្រោងខ្សែក្រវាត់និងផ្លូវរបស់ចិន? អ៊ីតាលី ក្លាយជាប្រទេសទី១ ដែលចាកចេញពីគម្រោងខ្សែក្រវាត់និងផ្លូវរបស់ចិន អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3768.txt	ឥណ្ឌាកំពុងសម្លឹងរកការផ្គត់ផ្គង់ប្រេងឆៅពីទីផ្សារផ្សេងជាពិសេសអាម៉េរិក ខណៈរុស្ស៊ីកំពុងរងទណ្ឌកម្មពីលោកខាងលិចដែលធ្វើឲ្យការដឹកជញ្ជូនមានការជាប់គាំង។	នៅខែមេសា កប៉ាល់ចំនួន៦ ដែលផ្ទុកប្រេងឆៅប្រហែល ៧,៦លានបារ៉ែលនឹងទៅដល់ឥណ្ឌា ដែលជាបរិមាណប្រេងច្រើនបំផុតរបស់អាម៉េរិកដែលឥណ្ឌាបានបញ្ជាទិញក្នុងរយៈពេលជាងមួយឆ្នាំ។ នេះបើយោងតាមទិន្នន័យពីក្រុមហ៊ុនថាមពល Kpler។ កប៉ាល់ទាំងនេះនឹងចូលចតនៅភាគខាងលិចប្រទេសឥណ្ឌា ដែលដឹកប្រេងឲ្យក្រុមហ៊ុនថាមពលយក្ស Reliance Industries, Vitol និង Equinor ។ បច្ចុប្បន្ន ឥណ្ឌាជាប្រទេសនាំចូល និងប្រើប្រាស់ប្រេងនាំមុខគេរបស់ពិភពលោក។ កន្លងមកនេះ រុស្ស៊ីបាននាំចូលប្រេងឆៅយ៉ាងច្រើនពីរុស្ស៊ីដែលមានតម្លៃថោកជាងទីផ្សារ។ យ៉ាងណាមិញ ក្រោយរុស្ស៊ីរងទណ្ឌកម្មពីលោកខាងលិចជាបន្តបន្តាប់ ប្រទេសនេះចាប់ផ្តើុមងាកទៅទិញប្រេងពីអាម៉េរិកតាមតម្លៃទីផ្សារវិញ ដើម្បីផ្គត់ផ្គង់តម្រូវការក្នុងស្រុក។ កាលពីខែកុម្ភៈ ក្រុមហ៊ុនដឹកជញ្ជូនរដ្ឋរុស្ស៊ី Sovcomflot និងនាវាដឹកប្រេងពាក់ព័ន្ធចំនួន ១៤ផ្សេងទៀតត្រូវបានដាក់ក្នុងបញ្ជីទណ្ឌកម្មរបស់អាម៉េរិក។ ក្រុមហ៊ុន Reliance ដែលមានរោងចក្រចម្រាញ់ប្រេងដ៏ធំបំផុតរបស់ពិភពលោកមិនបានទិញប្រេងពីក្រុមហ៊ុន Sovcomflot ទេ ក្រោយការដាក់ទណ្ឌកម្មខាងលើ។ រោងចក្រចម្រាញ់ប្រេងជាច្រើនផ្សេងទៀតនៅឥណ្ឌា ក៏មានគម្រោងបញ្ឈប់កិច្ចសហប្រតិបត្តិការជាមួយក្រុមហ៊ុនដឹកជញ្ជូននេះដែរ។ នេះអាចដាក់សម្ពាធកាន់តែខ្លាំងលើក្រុមហ៊ុនប្រេងរុស្ស៊ី ដែលបណ្តាលឱ្យចំនួនអតិថិជនធ្លាក់ចុះ។ ប៉ុន្មានឆ្នាំចុងក្រោយនេះ ប្រទេសជាច្រើនបានបញ្ឈប់ការទិញប្រេងពីរុស្ស៊ី ដោយសារតែការភ័យខ្លាចទណ្ឌកម្មរបស់លោកខាងលិចមកលើទីក្រុងមូស្គូ បន្ទាប់ពីសង្រ្គាមនៅអ៊ុយក្រែនបានផ្ទុះឡើងនៅដើមឆ្នាំ២០២២។ នៅពេលបាត់បង់អតិថិជនពីលោកខាងលិចទៀត រុស្ស៊ីបានងាកទៅលក់ប្រេងនៅអាស៊ីវិញ។ ឥណ្ឌា និងចិនជាទីផ្សារប្រេងដ៏ធំបំផុតរបស់រុស្ស៊ី។ ឥណ្ឌាបច្ចុប្បន្នជាប្រទេសទិញប្រេងធំបំផុតពីរុស្ស៊ីតាមផ្លូវសមុទ្រ។ ទោះជាយ៉ាងណាក៏ដោយ សកម្មភាពជួញដូរប្រេងរវាងប្រទេសទាំងពីរនាពេលថ្មីៗនេះបានជួបប្រទះបញ្ហាប្រឈមជាច្រើន។ កាលពីខែមករា សារព័ត៌មាន Reuters បានរាយការណ៍ថា កប៉ាល់ចំនួន ១៤គ្រឿងដែលផ្ទុកប្រេងរបស់ក្រុមហ៊ុនរុស្ស៊ី Sokol ចំនួន ១០លានបារ៉ែលបានជាប់គាំងនៅឆ្នេរសមុទ្រកូរ៉េខាងត្បូងអស់រយៈពេលជាច្រើនសប្តាហ៍។ ប្រេងនេះ ត្រូវគ្រោងដឹកឱ្យក្រុមហ៊ុនប្រេងរដ្ឋឥណ្ឌា Indian Oil Corp។ យ៉ាងណាមិញ ប្រតិបត្តិការនេះត្រូវបានពន្យារពេលដោយសារការដាក់ទណ្ឌកម្មអាម៉េរិក និងបញ្ហាការទូទាត់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3769.txt	Fisker ដែលជាក្រុមហ៊ុនរថយន្តអគ្គិសនីរបស់អ្នករចនារថយន្តដ៏ល្បីល្បាញ Henrik Fisker កំពុងប្រឈមមុខនឹងការលំបាកផ្នែកហិរញ្ញវត្ថុជាច្រើន ហើយកំពុងពិចារណាក្នុងការ ដាក់ ពាក្យក្ស័យធន។	ថ្មីៗនេះ ក្រុមហ៊ុនរថយន្តអគ្គិសនី Fisker បានជួលអ្នកប្រឹក្សារៀបចំរចនាសម្ព័ន្ធឡើងវិញ ពី ក្រុមហ៊ុនប្រឹក្សាហិរញ្ញវត្ថុ FTI Consulting និងក្រុមហ៊ុនច្បាប់ Davis Polk ដើម្បីគាំទ្រ ក្រុម ហ៊ុនក្នុងករណីដែលខ្លួនដាក់ឯកសារក្ស័យធន។ នេះបើតាមសារព័ត៌មាន Reuters នៅថ្ងៃ ទី១៤ ខែមីនា។ កាលពីដើមខែមីនា ក្រុមហ៊ុន Fisker ធ្លាប់បានព្រមានថា ខ្លួនមិនមានសាច់ប្រាក់គ្រប់គ្រាន់ សម្រាប់ដំណើរការនៅឆ្នាំក្រោយ។ ការណ៍នេះ បានធ្វើឲ្យក្រុមហ៊ុនកាត់បន្ថយបុគ្គលិក ចំនួន១៥ភាគរយ និងផ្អាកការវិនិយោគលើគម្រោងថ្មីៗ ដោយរង់ចាំដំណើរការចរចា ជា មួយដៃគូមកពីជប៉ុនដែលនឹងត្រូវបានបញ្ចប់ឆាប់ៗ។ ព័ត៌មានអំពីលទ្ធភាពនៃការក្ស័យធននេះ បានបណ្តាលឱ្យភាគហ៊ុនរបស់ Fisker ធ្លាក់ចុះ ជាង៤០ភាគរយនៅក្នុងការជួញដូរក្រោយម៉ោងបិទបញ្ចប់។ នៅចុងបញ្ចប់នៃវគ្គជួញដូរនៅ ថ្ងៃទី១៣ ខែមីនា តម្លៃភាគហ៊ុនរបស់ Fisker មានត្រឹមតែ ០,៣២ដុល្លារប៉ុណ្ណោះ ដែលធ្លាក់ ចុះ៨០ភាគរយ បើធៀបនឹងដើមឆ្នាំនេះ។ នៅក្នុងត្រីមាសចុងក្រោយ នៃឆ្នាំ២០២៣ Fisker បានរាយការណ៍ពីការខាតបង់ចំនួន ៤៦៣,៦លានដុល្លារ ខណៈដែលប្រាក់ចំណូលមានត្រឹមចំនួន ២០០លានដុល្លារ។ រហូត មកដល់ពេលនេះ ក្រុមហ៊ុនរថយន្តនេះមិនទាន់បានបញ្ចេញរបាយការណ៍ហិរញ្ញវត្ថុ ឆ្នាំ ២០២៣ របស់ខ្លួននៅឡើយទេ ព្រោះវាត្រូវការពេលវេលាបន្ថែមទៀតដើម្បីបញ្ចប់។ Fisker ត្រូវបានបង្កើតឡើងក្នុងឆ្នាំ ២០០៧ ដោយអ្នករចនារថយន្តដ៏ល្បីល្បាញ របស់ជន ជាតិដាណឺម៉ាក Henrik Fisker។ នៅឆ្នាំ២០២៣ Fisker គ្រោងផលិតរថយន្តអគ្គិសនីជាង ១០ ១០០គ្រឿង ប៉ុន្តែរហូតមកដល់ពេលនេះ នៅក្នុងស្តុកមានប្រហែលពាក់កណ្តាល នៃតួលេខប៉ុណ្ណោះ។ ការពិត អាជីវកម្មរថយន្តអគ្គិសនីមួយចំនួននៅអាម៉េរិក កំពុងប្រឈមការក្ស័យធន។ នៅឆ្នាំ ២០២៣ ភាគហ៊ុនក្រុមហ៊ុន Tesla បានធ្លាក់ចុះជិត២៣ភាគរយ ចាប់តាំងពីដើមឆ្នាំមក ខណៈអ្នកវិនិយោគព្រួយបារម្ភអំពីសេដ្ឋកិច្ចដ៏ផុយស្រួយរបស់ចិន និងលទ្ធភាពនៃការ លក់រថយន្តអគ្គិសនីសកលនឹងធ្លាក់ចុះ។ នៅចុងខែកុម្ភៈឆ្នាំ ២០២៤ ភាគហ៊ុនបានធ្លាក់ចុះដែលបណ្តាលឱ្យក្រុមហ៊ុនរថយន្តអគ្គិសនីនេះខាតបង់ ១៨៨ពាន់លានដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_377.txt	ក្រោមបទប្បញ្ញត្តិថ្មីរបស់នាយកដ្ឋានកែប្រែថៃ អតីតនាយករដ្ឋមន្ត្រីលោក ថាក់ស៊ីន ស៊ីណាវ៉ាត់ មានសិទ្ធិអនុវត្តទោសនៅក្រៅពន្ធនាគារ។ នេះបើតាមឧបនាយករដ្ឋមន្ត្រីថៃទទួលបន្ទុកកិច្ចការច្បាប់លោក Somsak Thepsutin ។	ឧបនាយករដ្ឋមន្ត្រីថៃលោក Somsak Thepsutin បាននិយាយនៅថ្ងៃទី២០ ខែធ្នូ ថា ទោសជាប់ពន្ធនាគាររបស់លោក ថាក់ស៊ីន ស៊ីណាវ៉ាត្រា មានតិចជាង៤ឆ្នាំ ដូច្នេះអតីតនាយករដ្ឋមន្ត្រីរូបនេះ មិនត្រូវបានចាត់ទុកថាមានគ្រោះថ្នាក់ដល់សង្គមឡើយ។ លោកសង្កត់ធ្ងន់ថា លោក ថាក់ស៊ីន មានសិទ្ធិត្រូវបានឃុំខ្លួននៅខាងក្រៅពន្ធនាគារ ហើយទោសដែលនៅសេសសល់មានរយៈពេលខ្លីណាស់។ នាយកដ្ឋានកែប្រែថៃបានចេញបទប្បញ្ញត្តិថ្មីកាលពីដើមខែធ្នូ ដោយអនុញ្ញាតឲ្យអ្នកទោសទទួលទោសនៅខាងក្រៅពន្ធនាគារ ប្រសិនបើពួកគេបំពេញតាមលក្ខខណ្ឌកំណត់។ កាសែត Bangkok Post បានដកស្រង់សម្តីលោក Somsak ដែលធ្លាប់ធ្វើជារដ្ឋមន្រ្តីក្រសួងយុត្តិធម៌អណត្តិមុនដោយជឿជាក់ថា អតីតនាយករដ្ឋមន្ត្រីលោក ថាក់ស៊ីន បានបំពេញគ្រប់លក្ខខណ្ឌកំណត់ទាំងនេះ។ លោក ថាក់ស៊ីន ដែលមានអាយុ៧៤ឆ្នាំ បានត្រឡប់ចូលស្រុកថៃវិញនៅថ្ងៃទី២២ ខែសីហា បន្ទាប់ពីនិរទេសខ្លួនអស់១៥ឆ្នាំ ហើយត្រូវបានចាប់ខ្លួនភ្លាមៗនៅព្រលានយន្តហោះ។ តុលាការបានកាត់ទោសគាត់ឱ្យជាប់ពន្ធនាគាររយៈពេល ៨ឆ្នាំ ក្រោមការចោទប្រកាន់ពីបទរំលោភអំណាច និងទំនាស់ផលប្រយោជន៍អំឡុងពេលដែលលោកកាន់អំណាច ប៉ុន្តែព្រះមហាក្សត្រថៃបានបន្ថយការកាត់ទោសមកត្រឹម១ឆ្នាំ។ លោកអាចនឹងត្រូវបានលើកលែងទោសបន្ថែមទៀត និងត្រូវបានដោះលែងពីពន្ធនាគារនាចុងខែកុម្ភៈ ឆ្នាំ២០២៤។ ប៉ុន្មានម៉ោងបន្ទាប់ពីត្រូវបានបញ្ជូនទៅពន្ធនាគារនៅទីក្រុងបាងកកកាលពីថ្ងៃទី ២២ ខែសីហា លោក ថាក់ស៊ីន ត្រូវបានផ្ទេរទៅមន្ទីរពេទ្យរបស់ប៉ូលីសដោយសារតែបញ្ហាសុខភាព ហើយនៅតែត្រូវបានព្យាបាលនៅទីនេះអស់រយៈពេល ១២០ថ្ងៃមកទល់ពេលនេះ។ ជុំវិញសំណួរថាតើ លោក ថាក់ស៊ីន នឹងស្នាក់នៅក្នុងមន្ទីរពេទ្យ ឬត្រូវបញ្ជូនទៅផ្ទះដើម្បីទទួលទោសនោះ លោក Somsak បាននិយាយថា នាយកដ្ឋានកែតម្រូវនឹងកំណត់ទីតាំងសមរម្យសម្រាប់អ្នកទោសម្នាក់ៗ និងមានវិធានការត្រួតពិនិត្យ និងគ្រប់គ្រងលើអ្នកទោស ។ គួរបញ្ជាក់ថា លោក ថាក់ស៊ីន បានកាន់តំណែងជានាយករដ្ឋមន្ត្រីថៃតាំងពីឆ្នាំ២០០១ ប៉ុន្តែត្រូវបានទម្លាក់ដោយរដ្ឋប្រហារយោធានៅឆ្នាំ២០០៦ បន្ទាប់មកលោកបានចាកចេញពីប្រទេសដោយរស់នៅនិរទេសខ្លួនតាំងពីឆ្នាំ ២០០៨ ដើម្បីគេចពីពន្ធនាគារទាក់ទងនឹងការចោទប្រកាន់អំពើពុករលួយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3770.txt	ថៃរំពឹងនឹងបញ្ជប់ការចរចាកិច្ចព្រមព្រៀងពាណិជ្ជកម្មសេរី (FTA) ជាមួយសហភាពអឺរ៉ុប (EU) នៅឆ្នាំ២០២៥ ស្របពេលរដ្ឋាភិបាលកំពុងស្វះស្វែងទាក់ទាញពាណិជ្ជកម្ម និងវិនិយោគដើម្បីជំរុញសេដ្ឋកិច្ចប្រទេស។ នាយករដ្ឋមន្រ្តីថៃលោក សេដ្ឋា ថាវីស៊ីន នៅថ្ងៃទី១២ ខែមីនា បានបញ្ជាក់បែបនេះ។	ថៃ និងសហភាពអឺរ៉ុបបានយល់ព្រមចាប់ផ្តើមការចរចាឡើងវិញនៅឆ្នាំ២០២៣ ជុំវិញកិច្ចព្រមព្រៀងពាណិជ្ជកម្មសេរីរវាងភាគីទាំងពីរ បន្ទាប់ពីមានភាពជាប់គាំងជិតមួយទសវត្សរ៍។ សហភាពអឺរ៉ុបបានបញ្ឈប់ការចរចានៅក្នុងឆ្នាំ ២០១៤ បន្ទាប់ពីរដ្ឋប្រហារយោធាបានទម្លាក់រដ្ឋាភិបាលស៊ីវិលនៅក្នុងប្រទេសថៃ។ លោក សេដ្ឋា ថាវីស៊ីវីន បាននិយាយក្នុងសេចក្តីថ្លែងការណ៍មួយថា ថៃរំពឹងនឹងបញ្ជប់ការចរចាកិច្ចព្រមព្រៀងពាណិជ្ជកម្មសេរីជាមួយសហភាពអឺរ៉ុបនៅឆ្នាំ២០២៥ ក្រោយជំនួបជាមួយប្រធានាធិបតីបារាំង លោក អេម៉ានុយអែល ម៉ាក្រុង ក្នុងអំឡុងពេលទស្សនកិច្ចបារាំងនៅថ្ងៃទី១២ ខែមីនា។ ថៃបាននាំចេញទំនិញទៅកាន់សហភាពអឺរ៉ុបមានតម្លៃ ២១,៨ពាន់លានដុល្លារកាលពីឆ្នាំ២០២៣។ ទំនិញដែលនាំចេញភាគច្រើនរួមមាន រថយន្ត គ្រឿងអលង្ការ គ្រៀងអគ្គិសនី ។ សហភាពអឺរ៉ុប ជាដៃគូពាណិជ្ជកម្មធំទី៤ របស់ថៃ។ នេះបើតាមកាសែត Bangkok Post។ បច្ចុប្បន្នថៃមានកិច្ចព្រមព្រមព្រៀងពាណិជ្ជកម្មសេរី (FTA) ចំនួន ១៤ ជាមួយប្រទេសចំនួន ១៨ រួមទាំងភាពជាដៃគូសេដ្ឋកិច្ចគ្រប់ជ្រុងជ្រោយក្នុងតំបន់ (RCEP ) ដែលបានចូលជាធរមានកាលពីដើមឆ្នាំ២០២២។ ទន្ទឹមនេះ នៅក្នុងដំណើរទស្សនកិច្ចនៅបារាំងពីថ្ងៃទី៧-១២ ខែមីនា លោក សេដ្ឋា បានអះអាងថា លោក ម៉ាក្រុង បានគាំទ្រសំណើរបស់ថៃសម្រាប់ការលើកលែងទិដ្ឋាការពីសមាជិកនៃរដ្ឋ Schengen នៅក្នុងតំបន់អឺរ៉ុបដែលអាចនឹងត្រូវបានពិចារណាចាប់ពីខែមិថុនា ដោយរំពឹងនឹងបញ្ចប់នៅចុងឆ្នាំនេះ។ ថ្មីៗនេះ នាយករដ្ឋមន្រ្តីថៃបាននិយាយថា រដ្ឋាភិបាលគ្រោងទាក់ទាញភ្ញៀវទេសចរឲ្យបានជាង ៨,៥លាននាក់នៅឆ្នាំនេះ ដែលរំពឹងបានទឹកប្រាក់ប្រមាណ ៦៦៤ពាន់លានបាត ( ១៨,៦៨ពាន់លានដុល្លារ)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3771.txt	ទីក្រុងមូស្គូហាក់នៅតែអាចទប់ទល់និងទណ្ឌកម្មរបស់លោកខាងលិចបាន ទោះជាមានការខ្វះខាតកម្លាំងពលកម្ម អតិផរណាខ្ពស់ និងផ្លាស់ប្តូរទិសដៅលក់ប្រេងក៏ដោយ។ នេះជាអ្វីដែលកំពុងកើតឡើងនៅរុស្ស៊ីដែលរងទណ្ឌកម្មជុំជិតក្រោយការឈ្លានពានអ៊ុយក្រែននៅឆ្នាំ២០២២។	នៅចុងខែកុម្ភៈឆ្នាំ២០២២ រុស្ស៊ីបានចាប់ផ្តើមប្រតិបត្តិការយោធានៅអ៊ុយក្រែន។ ប្រទេសលោកខាងលិចបានឆ្លើយតបភ្លាមៗ ជាមួយនិងការដាក់ទណ្ឌកម្មជាបន្តបន្ទាប់ដែលមិនធ្លាប់មានពីមុនមកលើប្រព័ន្ធហិរញ្ញវត្ថុរបស់រុស្ស៊ី។ តួយ៉ាងអាម៉េរិក សហភាពអឺរ៉ុប អង់គ្លេស និងកាណាដាបានដកធនាគាររុស្ស៊ីជាបន្តបន្ទាប់ចេញពីប្រព័ន្ធទូទាត់សកល (SWIFT) ។ ពាក់កណ្តាលនៃទុនបម្រុងរូបិយប័ណ្ណបរទេសរបស់ធនាគារកណ្តាលរុស្ស៊ីនៅបរទេសដែលស្មើនឹងប្រហែល ៣០០ពាន់លានដុល្លារត្រូវបានបង្កក។ ប្រេងឆៅ ដែលជាប្រភពចំណូលសំខាន់សម្រាប់ថវិការបស់រុស្ស៊ី ក៏រងផលប៉ះពាល់ដែរ។ នៅខែធ្នូ ឆ្នាំ២០២២ ក្រុមប្រទេសរីកចម្រើនទាំង៧ (G7) បានហាមប្រាមក្រុមហ៊ុនដឹកជញ្ជូន និងក្រុមហ៊ុនធានារ៉ាប់រងក្នុងប្រទេសសមាជិកមិនអោយផ្តល់សេវាកម្មសម្រាប់ការនាំចេញប្រេងរុស្ស៊ី ប្រសិនបើតម្លៃលក់លើសពី ៦០ដុល្លារក្នុងមួយបារ៉ែល។ ការហាមឃាត់ស្រដៀងគ្នានេះ ក៏ត្រូវបានដាក់លើផលិតផលប្រេងរបស់រុស្ស៊ីចាប់ពីខែកុម្ភៈឆ្នាំ ២០២៣ ។ កាលពីថ្ងៃទី ២១ ខែកុម្ភៈ ឆ្នាំ២០២៤ សហភាពអឺរ៉ុបបានបន្តអនុម័តទណ្ឌកម្មលើកទី១៣ លើរុស្ស៊ី។ នៅក្រោមកញ្ចប់ទណ្ឌកម្មថ្មីនេះ ក្រុមហ៊ុន និងបុគ្គលជិត ២០០នាក់ដែលត្រូវបានចោទប្រកាន់ថាបានជួយរុស្ស៊ីក្នុងការទិញសព្វាវុធ ឬជាប់ពាក់ព័ន្ធក្នុងការដឹកជញ្ជូនកុមារអ៊ុយក្រែន នឹងត្រូវហាមឃាត់មិនឱ្យធ្វើអាជីវកម្ម ឬចូលទៅក្នុងប្រទេសសមាជិកសហភាពអឺរ៉ុប។ បុគ្គល និងក្រុមហ៊ុនទាំងនេះក៏ប្រឈមនឹងហានិភ័យនៃការបង្កកទ្រព្យសម្បត្តិផផងដែរ។ លោកខាងលិចរំពឹងថា ទណ្ឌកម្មនឹងបង្កឱ្យមានផលវិបាកចំពោះសេដ្ឋកិច្ចរុស្ស៊ី។ យ៉ាងណាមិញ បន្ទាប់ពីរយៈពេល ២ឆ្នាំចាប់តាំងពីសង្គ្រាមផ្ទុះឡើង រឿងតែមួយគត់ដែលសេដ្ឋវិទូយល់ស្របនោះគឺថា ទីក្រុងម៉ូស្គូមិនបានដួលរលំដូចដែលពួកគេព្យាករនោះទេ។ មូលនិធិរូបិយវត្ថុអន្តរជាតិ (IMF) បានព្យាករថា GDP របស់រុស្ស៊ីនឹងកើនឡើង ២,៦ភាគរយនៅឆ្នាំនេះ។ កំណើននេះ ខ្ពស់ជាងការព្យាករក្នុងខែតុលា កាលពីឆ្នាំមុនថា សេដ្ឋកិច្ចរុស្ស៊ីកើនឡើង ៣,៦ភាគរយ។ នេះបើយោងតាមទីភ្នាក់ងារសារព័ត៌មានរុស្ស៊ី Tass ។ ប្រាក់ចំណូលប្រេង របស់រុស្ស៊ីក៏កើនឡើងខ្ពស់ដែរ។ យោងតាមច្បាប់ថវិកាដែលបានចុះហត្ថលេខាដោយប្រធានាធិបតីរុស្ស៊ីលោក វ្លាឌីមៀ ពូទីន ក្នុងខែវិច្ឆិកាឆ្នាំមុន ប្រាក់ចំណូលរបស់ទីក្រុងម៉ូស្គូនៅឆ្នាំ ២០២៤ ត្រូវបានរំពឹងថានឹងកើនឡើងដល់ជាង ៣៥ទ្រីលានរូប្លិ៍ (ជិត ៣៩៤ពាន់លានដុល្លារ)។ តួលេខព្យាករសម្រាប់ឆ្នាំ២០២៥ មានចំនួនជិត ៣៧៧ពាន់លានដុល្លារ ហើយសម្រាប់ឆ្នាំ២០២៦ មានចំនួនជាង ៣៨២ពាន់លានដុល្លារ។ នេះជាការកើនឡើងគួរឱ្យកត់សម្គាល់ ក្រោយពីប្រទេសនេះបានកត់ត្រាចំណូលថវិកាចំនួនត្រឹម ៣២០ពាន់លានដុល្លារក្នុងឆ្នាំ២០២៣ ទោះបីជាត្រូវចំណាយយ៉ាងច្រើនលើវិស័យការពារជាតិដើម្បីបម្រើសង្រ្គាមនៅអ៊ុយក្រែន និងទប់ទល់នឹងទណ្ឌកម្មជាបន្តបន្ទាប់ដែលមិនធ្លាប់មានពីមុនមកពីប្រទេសលោកខាងលិចក៏ដោយ។ ប្រាក់ចំណូលភាគច្រើនរបស់រុស្ស៊ីកាលពីឆ្នាំមុនបានមកពីការនាំចេញប្រេង។ អត្រាគ្មានការងារធ្វើបច្ចុប្បន្នក៏ស្ថិតក្នុងកម្រិតទាបបំផុតផងដែរ។ រដ្ឋបាលស្ថិតិសហព័ន្ធរុស្ស៊ី (Rosstat) បាននិយាយថាតួលេខនេះមានអត្រាតែ ៣,២ភាគរយក្នុងឆ្នាំ២០២៣។ ហេតុអ្វីបានសេដ្ឋកិច្ចរុស្ស៊ីនៅតែរឹងមាំ ? លោកស្រី Elina Ribakova សេដ្ឋវិទូនៅវិទ្យាស្ថាន Peterson សម្រាប់សេដ្ឋកិច្ចអន្តរជាតិបានពន្យល់តាមទូរទស្សន៍ DW ថាមានហេតុផលសំខាន់ៗចំនួន៣ ដែលសេដ្ឋកិច្ចរុស្ស៊ីនៅតែរឹងមាំ។ ទីមួយ ប្រព័ន្ធហិរញ្ញវត្ថុរបស់ប្រទេសនេះត្រូវបានត្រៀមទុកគ្រប់គ្រាន់ដើម្បីទប់ទល់នឹងទណ្ឌកម្ម។ វិមានក្រឹមឡាំងបានស៊ាំនឹងការដាក់ទណ្ឌកម្មជិតមួយទស្សវត្សមកហើយ បន្ទាប់ពីការបញ្ចូលឧបទ្វីបគ្រីមៀក្នុងឆ្នាំ២០១៤។ ហេតុផលទីពីរ គឺរុស្ស៊ីនៅតែមានប្រាក់ចំណូលយ៉ាងច្រើនពីការនាំចេញប្រេង និងឧស្ម័ន។ តម្លៃប្រេងបានហក់ឡើងថ្លៃបន្ទាប់ពីការប្រយុទ្ធគ្នាបានផ្ទុះឡើង។ ទន្ទឹមនេះ ប្រទេសលោកខាងលិចមានភាពយឺតយ៉ាវក្នុងការដាក់ចេញនូវគោលនយោបាយដាក់ទណ្ឌកម្ម។ នេះមានន័យថា ពាណិជ្ជករដឹកជញ្ជូន និងក្រុមហ៊ុនប្រេងរបស់រុស្ស៊ីមានពេលជាច្រើនខែដើម្បីរៀបចំទប់ទល់ស្ថានភាពនេះ។ ទីបំផុតការរឹតបន្តឹងរបស់លោកខាងលិចលើការនាំចេញទៅកាន់ប្រទេសរុស្ស៊ីមិនមានប្រសិទ្ធភាពគ្រប់គ្រាន់នោះទេ។ រុស្ស៊ីនៅតែអាចទិញផលិតផលចាំបាច់តាមរយៈប្រទេសទី៣។ ទន្ទឹមនេះ សេដ្ឋកិច្ចរបស់រុស្ស៊ីមានភាពរស់រវើក ដោយសារប្រទេសនេះដឹងពីរបៀបដោះស្រាយទណ្ឌកម្ម។ អស់រយៈពេលជិតមួយឆ្នាំហើយ ដែលរុស្ស៊ីនៅតែអាចលក់ប្រេងបានក្នុងតម្លៃធម្មតា ជំនួសឱ្យតម្លៃក្រោម ៦០ដុល្លារក្នុងមួយបារ៉ែល។ ក្រុមពាណិជ្ជកររុស្ស៊ីបានប្រមូលកប៉ាល់ចាស់ៗ និងក្រុមហ៊ុនថ្មីៗជាបន្តបន្ទាប់ចូលទីផ្សារ រុស្ស៊ីអាចបញ្ជូនប្រេងទៅកាន់ប្រទេសមួយចំនួនដូចជា ចិន ឥណ្ឌា និងប៉ាគីស្ថាន ដោយមិនចាំបាច់គោរពតាមតម្លៃកំណត់របស់សហភាពអឺរ៉ុប។ លើសពីនេះ នៅពេលខ្សែច្រវាក់ផលិតកម្មលោកខាងលិចបានបិទ រុស្ស៊ីបានធ្វើឱ្យការនាំចូលស្របច្បាប់ដោយអ្នកលក់រាយក្នុងស្រុក។ គេហទំព័រពាណិជ្ជកម្មអេឡិចត្រូនិកមានទំនិញគ្រប់ប្រភេទដែលពួកគេផ្សាយពាណិជ្ជកម្មថានាំមកពីបរទេស។ Coca Cola, Zara ឬ IKEA បានចាកចេញពីរុស្ស៊ីតាំងពីឆ្នាំ២០២២ ប៉ុន្តែផលិតផលទាំងនេះនៅតែត្រូវនបានលក់នៅក្នុងប្រទេស។ ធនធានធម្មជាតិជាប្រភពជម្រកដ៏រឹងមាំសម្រាប់សេដ្ឋកិច្ចរុស្ស៊ី។ ប្រេង ឧស្ម័ន និងទំនិញដូចជា អ៊ុយរ៉ាញ៉ូម នៅតែមានសារៈសំខាន់ជាសកល។ អាម៉េរិកនៅតែទិញអ៊ុយរ៉ាញ៉ូមក្នុងបរិមាណយ៉ាងច្រើនពីរុស្ស៊ី។ រុស្ស៊ីអាចប្រឈមបញ្ហាសេដ្ឋកិច្ចបែបណា? កន្លងមក សហភាពអឺរ៉ុបនិយាយថា សេដ្ឋកិច្ចរុស្ស៊ីនឹងមិនដួលរលំនៅឆ្នាំ ២០២២ និង២០២៣ទេ ប៉ុន្តែនឹងធ្លាក់ចុះនៅឆ្នាំ ២០២៤ ដោយសារតែការចំណាយខាងយោធាច្រើន។ ប៉ុន្តែនោះគ្រាន់តែជាការពិភាក្សានយោបាយ។ នោះហើយជាអ្វីដែលពួកគេចង់ឱ្យកើតឡើង។ តាមពិត ការចំណាយខាងយោធាកំពុងជំរុញសេដ្ឋកិច្ចរុស្ស៊ី។ ចាប់តាំងពីឆ្នាំ ២០២១ ទំហំនៃការចំណាយនេះបានកើនឡើង៣ដង។ រុស្ស៊ីបានចំណាយប្រាក់យ៉ាងច្រើនលើការផលិតអាវុធ។ យ៉ាងណាមិញ ការចាក់លុយចូលទៅក្នុងទំនិញប្រើប្រាស់ជំនួសឱ្យការវិនិយោគក្នុងឧស្សាហកម្មអាចបណ្តាលឱ្យមានផលវិបាកអវិជ្ជមានជាច្រើនក្នុងរយៈពេលវែង។ ការធ្វើបែបនេះ វាអាចឲ្យបាត់បង់ទុនបំរុងជាបណ្តើរៗ។ នៅពេលដែលជម្លោះបញ្ចប់ សេដ្ឋកិច្ចនឹងរងការខូចខាតកាន់តែច្រើន។ រុស្ស៊ីនឹងឈឺក្បាលក្នុងការគិតអំពីអ្វីដែលគួរត្រូវធ្វើបន្ទាប់ ។ បញ្ហាមួយទៀតគឺថាទីផ្សារការងាររបស់រុស្ស៊ីកំពុងផ្លាស់ប្តូរ។ បច្ចុប្បន្នរុស្ស៊ីខ្វះធនធានមនុស្សក្នុងវិស័យជាច្រើន។ ភាពអត់ការងារធ្វើមានកម្រិតទាប ប៉ុន្តែប្រាក់ឈ្នួលក៏បានកើនឡើងគួរឱ្យកត់សម្គាល់ពេញមួយឆ្នាំ២០២៣។ រុស្ស៊ីក៏កំពុងប្រឈមមុខនឹងអតិផរណាខ្ពស់ផងដែរជាមួយនឹង ៧,៤ភាគរយក្នុងឆ្នាំ ២០២៣។ កាលពីឆ្នាំមុន ធនាគារកណ្តាលនៃប្រទេសរុស្ស៊ីត្រូវដំឡើងអត្រាការប្រាក់យោងយ៉ាងខ្លាំងដល់ ១៦ភាគរយ ដើម្បីដោះស្រាយជាមួយនឹងការកើនឡើងនៃតម្លៃ។ ថ្មីៗនេះបណ្តាប្រទេសលោកខាងលិចក៏បានស្វែងរកមធ្យោបាយថ្មីដើម្បីកាត់បន្ថយអំណាចហិរញ្ញវត្ថុរបស់រុស្ស៊ី។ អាមេរិកបានបង្កើនទណ្ឌកម្មលើកប៉ាល់ និងអង្គភាពដែលបំពានលើទណ្ឌកម្មដើម្បីចូលរួមក្នុងការដឹកជញ្ជូនប្រេងរបស់រុស្ស៊ី។ កាលពីខែធ្នូ ឆ្នាំ២០២៣ ប្រធានាធិបតីអាម៉េរិក ចូ បៃឌិនក៏បានចុះហត្ថលេខាលើបទបញ្ជាប្រតិបត្តិមួយដើម្បីដាក់ទណ្ឌកម្មធនាគារបរទេសដែលអនុញ្ញាតឱ្យធ្វើប្រតិបត្តិការដើម្បីជួយរុស្ស៊ីមានហិរញ្ញវត្ថុបន្ថែមទៀតសម្រាប់ប្រតិបត្តិការយោធារបស់ខ្លួន។ យ៉ាងណាមិញ កម្លាំងហិរញ្ញវត្ថុរបស់រុស្ស៊ី ទំនងជាមិនធ្លាក់ចុះយ៉ាងឆាប់រហ័សនោះទេ ប្រសិនបើតម្លៃប្រេងនៅតែលើសពី ៦០ដុល្លារក្នុងមួយបារ៉ែល។ បច្ចុប្បន្ន ប្រេងរុស្ស៊ីអាចលក់បានក្នុងតម្លៃជុំវិញ ៨០ដុល្លារក្នុងមួួយបារ៉ែល។ ប្រេង ជាប្រភពធនធានយ៉ាងសំខាន់ដែលជួយសេដ្ឋកិច្ចរុស្ស៊ីទប់ទល់វិបត្តិ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3772.txt	យន្តហោះ C919 ដែលផលិតនៅចិន បានហោះហើរដំបូងទៅក្រៅប្រទេស ដើម្បីចូលរួមក្នុងការតាំងពិព័រណ៍ 2024 Singapore Airshow នៅសិង្ហបុរី នាថ្ងៃទី ២០-២៥ ខែកុម្ភៈ។	សិង្ហបុរី ជាគោលដៅបរទេសទីមួយរបស់យន្តហោះចិន C919 ។ ដ្បិតធ្វើដំណើរទៅចូលរួមពិព័រណ៍អាកាសក្ដី វត្តមាន C919 នៅក្រៅប្រទេសលើកដំបូងនេះ បង្ហាញពីសមត្ថភាពរបស់ចិនក្នុងវិស័យអាកាសចរណ៍។ យន្តហោះខ្លួនធំរបស់ចិន បានហោះហើរសាកល្បងនៅថ្ងៃទី១៨ ខែកុម្ភៈ មុនពេលកម្មវិធី Singapore Air Show។ យន្តហោះនេះត្រូវបានផលិតដោយសាជីវកម្មយន្តហោះពាណិជ្ជកម្មចិន (Comac)។ ព្រឹត្តិការណ៍តាំងពិព័រណ៍នៅសិង្ហបុរី ជាឱកាសមួយសម្រាប់ C919 ដើម្បីលើកកម្ពស់មុខមាត់របស់ខ្លួននៅទីផ្សារបរទេសដែលក្ដោបក្ដាប់ដោយក្រុមហ៊ុន Airbus និង Boeing ។ ក្នុងពិធីនេះ ក្រុមហ៊ុន Airbus បង្ហាញតែយន្តហោះប្រភេទ A350-1000 ប៉ុណ្ណោះ ខណៈ Boeing ក៏មិននាំយន្តហោះពាណិជ្ជកម្មទៅសិង្ហបុរីដែរ គឺមានតែយន្តហោះយោធា។ ក្រុមហ៊ុន Comac បានអភិវឌ្ឍយន្តហោះប្រភេទ C919 រយៈពេល ១៤ឆ្នាំ ហើយបានសាកល្បងហោះហើរកាលពីចុងខែកញ្ញា ឆ្នាំ២០២២។ នេះជាគំរូយន្តហោះរាងតូចល្មមដែលអាចផ្ទុកអ្នកដំណើរបានពី ១៥៨ ទៅ ១៦៩ នាក់ និងអាចហោះបានរយៈចម្ងាយជាង ៥៥០០ គីឡូម៉ែត្រ។ C919 ជាដៃគូប្រជែងជាមួយយន្តហោះ Boeing 737 និង Airbus 320។ ចិនបានវិនិយោគយ៉ាងច្រើនក្នុងការផលិតយន្តហោះក្នុងស្រុក ដែលមានគោលបំណងប្រជែងក្រុមហ៊ុនយក្សលោកខាងលិចទាំងពីរ។ យន្តហោះនេះទើបតែមានអាជ្ញាប័ណ្ណធ្វើប្រតិបត្តិការក្នុងប្រទេសចិន ហើយទើបតែត្រូវបានដាក់ឱ្យដំណើរការពាណិជ្ជកម្មដោយក្រុមហ៊ុន China Eastern Airlines។ នៅខែធ្នូ ឆ្នាំ២០២៣ យន្តហោះ C919 បានចាកចេញពីចិនដីគោកជាលើកដំបូងដោយចូលរួមក្នុងការតាំងពិព័រណ៍នៅហុងកុង។ នៅក្នុងព្រឹត្តិការណ៍នោះ យន្តហោះ C919 និង ARJ-21 ដែលផលិតដោយ Comac ដែរនោះត្រូវបានដាក់តាំងបង្ហាញនៅអាកាសយានដ្ឋានអន្តរជាតិហុងកុង។ បើតាមមន្ត្រីក្រុមហ៊ុន Comac ពួកគេនឹងវិនិយោគរាប់សិបពាន់លានយ័នក្នុងរយៈពេល ៣-៥ឆ្នាំខាងមុខ ដើម្បីពង្រីកផលិតកម្ម C919 ។ មន្ត្រីអាកាសចរណ៍ចិនបាននិយាយថា ពួកគេនឹងស្វែងរកវិធីដើម្បីឲ្យយន្តហោះ C919 ទទួលបានការអនុម័តដោយទីភ្នាក់ងារសុវត្ថិភាពអាកាសចរណ៍អឺរ៉ុប (EASA) ដែរ។ បើតាមសារព័ត៌មាន Reuters បច្ចុប្បន្នមានតែយន្តហោះ C919 ចំនួន៤ ប៉ុណ្ណោះដែលកំពុងប្រតិបត្តិការនៅចិន។ យ៉ាងណាមិញ នៅក្នុងបរិបទនៃវិស័យអាកាសចរណ៍ខ្វះយន្តហោះ Comac កំពុងទាក់ទាញការចាប់អារម្មណ៍ពីពិភពលោកកាន់តែខ្លាំងឡើង។ លោក Adam Cowburn នៅក្រុមហ៊ុនប្រឹក្សាអាកាសចរណ៍ Alton Aviation Consultancy បានប្រាប់ Reuters ថា ៖« អតិថិជនរបស់យើងកាន់តែច្រើនឡើងកំពុងដាក់ C919 នៅក្នុងការពិចារណារបស់ពួកគេ»។ មកទល់ពេលនេះ C919 បានទទួលការបញ្ជាទិញច្រើនជាង ១ពាន់គ្រឿងដែលសុទ្ធសឹងតែជាក្រុមហ៊ុនហោះហើរក្នុងស្រុក។ ក្រុមហ៊ុនអាកាសចរណ៍ China Eastern Airlines ជាអតិថិជនដំបូងគេ។ នៅខែកញ្ញាក្រុមហ៊ុននេះបានបញ្ជាទិញ ១០០គ្រឿងទៀតពី Comac ដែលមានតម្លៃប្រហែល ១០ពាន់លានដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3773.txt	ថៃបាននាំចេញមាន់ប្រមាណ ១០ម៉ឺនតោនដែលមានតម្លៃជាង ១០០ពាន់លានបាត (២,៧៩ពាន់លានដុល្លារ) នៅឆ្នាំ ២០២៣ ។ ទំហំដ៏ច្រើននេះបានធ្វើឱ្យថៃជាប់ចំណាត់ថ្នាក់ទី៣ លើពិភពលោកលើការនាំចេញមាន់ បន្ទាប់ប្រេស៊ីល និងអាម៉េរិក។ នេះបើតាមការចុះផ្សាយរបស់សារព័ត៌មានថៃ The Nation នៅថ្ងៃទី៩ ខែកុម្ភៈ។	តាមការបញ្ជាក់របស់លោកស្រី Chaweewan Kampa ប្រធានសមាគមផ្សព្វផ្សាយបសុបក្សីថៃ ចំណាត់ថ្នាក់នៃការនាំចេញមាន់របស់ថៃនៅឆ្នាំ២០២៣ មានភាពប្រសើរជាងឆ្នាំ២០២២ ដែលនៅលំដាប់លេខ៤ លើពិភពលោក។ លោកស្រីបានកោតសរសើរចំពោះវិធានការជំរុញការនាំចេញរបស់រដ្ឋាភិបាលថៃ ក៏ដូចជាការសម្រេចចិត្តដ៏ឆាប់រហ័សរបស់ខ្លួនក្នុងការបន្តការនាំចូលសណ្តែកសៀងក្រោមកិច្ចព្រមព្រៀងរបស់អង្គការពាណិជ្ជកម្មពិភពលោក (WTO) មួយឆ្នាំទៀត ដែលបានជួយដោះស្រាយបញ្ហាតម្លៃកើនឡើង និងកង្វះចំណីសត្វ។ កិច្ចព្រមព្រៀងក្រោមបទប្បញ្ញត្តិរបស់ WTO អនុញ្ញាតឱ្យនាំចូលសណ្តែកសៀងក្នុងអត្រាពន្ធ២ភាគរយ ដែលជំនួសឱ្យអត្រាពន្ធធម្មតា ១១៩ភាគរយ។ ទន្ទឹមនេះ ក៏មានការអនុញ្ញាតឱ្យនាំចូលពោតសម្រាប់ចំណីសត្វក្នុងអត្រាពន្ធ ២០ភាគរយជំនួសឱ្យ ៧០ភាគរយចំនួន ៥៤៧០០តោន។ យ៉ាងណាមិញ លោកស្រី Chaweewan បានមើលឃើញថា ថៃនៅតែមានការធ្លាក់ចុះដោយសារតម្លៃផលិតកម្មខ្ពស់ បើធៀបនឹងគូប្រជែង។ លោកស្រីបញ្ជាក់ថា ប្រេស៊ីល និងអាម៉េរិក ជាកន្លែងផលិតកម្មសណ្តែកសៀង និងពោតដ៏ធំបំផុតរបស់ពិភពលោកសម្រាប់ជាចំណីសត្វ ខណៈថៃកំពុងជួបការលំបាកក្នុងការបំពេញតម្រូវការក្នុងស្រុក។ ប្រធានសមាគមរូបនេះ បានជំរុញឱ្យរដ្ឋាភិបាលថៃពិចារណាលើការពង្រីកការនាំចូលបន្ថែមទៀត ក្រោមកិច្ចព្រមព្រៀង WTO ជាពិសេសការកំណត់កូតានាំចូល ដើម្បីជួយកសិករចិញ្ចឹមមាន់កាត់បន្ថយថ្លៃដើម និងធ្វើឱ្យផលិតផលរបស់ថៃមានការប្រកួតប្រជែងក្នុងទីផ្សារពិភពលោក។ ទន្ទឹមនេះ លោក Sitthiphan Thanakiatpinyo ប្រធានសមាគមអ្នកចិញ្ចឹមជ្រូកថៃបាននិយាយថា ចំណីសត្វជាបន្ទុកសម្រាប់ការចំណាយដ៏ធំបំផុតសម្រាប់កសិករ ហើយបានជំរុញឱ្យរដ្ឋាភិបាលផ្តល់អាទិភាពដល់បញ្ហានេះ។ ប្រធានសមាគមអ្នកចិញ្ចឹមជ្រូកថៃ បានបន្ថែមថា ពន្ធបច្ចុប្បន្ន និងការកំណត់ជាច្រើនលើការនាំចូលចំណីសត្វគួរតែត្រូវបានបន្ទាបបន្ថែមទៀត ដូចជាពន្ធ ២ភាគរយលើអាហារសណ្តែកសៀង និងពន្ធ ៩ភាគរយ លើគ្រាប់ធញ្ញជាតិ និងពន្ធ ១៥ភាគរយលើចំណីត្រី និងការកំណត់នាំចូលស្រូវសាលី១ភាគ៣នៃផលិតកម្មពោតក្នុងស្រុក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3774.txt	តាមក្រុមហ៊ុនស្រាវជ្រាវ EIU ភាពតានតឹងនៅសមុទ្រក្រហមអាចបន្ទាបកំណើនសេដ្ឋកិច្ចរបស់អាស៊ី និងបង្កអតិផរណាកើនឡើង។ ប្រទេសដែលរងគ្រោះច្រើនជាងគេគឺ ឥណ្ឌូណេស៊ី ថៃ និងម៉ាឡេស៊ី។	យោងតាមទិន្នន័យពីមូលនិធិរូបិយវត្ថុអន្តរជាតិ (IMF) ក្នុងរយៈពេលត្រឹមតែ២ខែនៃដើមឆ្នាំនេះ សកម្មភាពពាណិជ្ជកម្មនៅលើព្រែកជីកស៊ុយអេបានថយចុះ ៥០ភាគរយបើធៀបគ្រាដូចគ្នាកាលពីឆ្នាំមុន។ ការវាយប្រហាររបស់កងកម្លាំងហ៊ូធីលើកប៉ាល់ដឹកទំនិញនៅសមុទ្រក្រហម បានកាត់បន្ថយចរាចរណ៍តាមព្រែកជីក។ ព្រែកជីកស៊ុយអេ ជាចម្ងាយផ្លូវសមុទ្រខ្លីបំផុតរវាងអឺរ៉ុប និងអាស៊ីដែលរួមចំណែក១៥ភាគរយនៃពាណិជ្ជកម្មសមុទ្រពិភពលោក។ ដើម្បីចៀសវាងការវាយប្រហារ កប៉ាល់ដឹកទំនិញត្រូវផ្លាស់ប្តូរទិសដៅធ្វើដំណើរតាមផ្លូវវាងជុំវិញទ្វីបអាហ្វ្រិកវិញ។ ការធ្វើដំណើរតាមផ្លូវវាង បង្កើនពេលវេលាដឹកជញ្ជូនជាមធ្យម ១០ថ្ងៃ ដែលប៉ះពាល់ដល់អាជីវកម្មជាច្រើនធ្វើឲ្យខូចគុណភាពទំនិញមានកំណត់ពេល។ របាយការណ៍ក្រុមហ៊ុនស្រាវជ្រាវ EIU របស់កាសែត Economist ថ្មីៗបង្ហាញថា ផលវិបាកនៃការដឹកជញ្ជូនទាំងនេះ អាចបន្ទាបកំណើនសេដ្ឋកិច្ចរបស់អាស៊ី និងបង្កអតិផរណានៅទីនេះ។ «ការនាំចេញរបស់បណ្តាប្រទេសអាស៊ីបានរងផលប៉ះពាល់រួចហើយចាប់តាំងពីឆ្នាំមុន ដោយសារតម្រូវការទន់ខ្សោយពីប្រទេសលោកខាងលិច។ ដូច្នេះហើយ ការវាយប្រហារនាពេលថ្មីៗនេះលើនាវាដឹកទំនិញនឹងដាក់សម្ពាធកាន់តែខ្លាំងលើសេដ្ឋកិច្ចដែលពឹងផ្អែកខ្លាំង លើការនាំចេញ ជាពិសេសបណ្តាប្រទេសអាស៊ីអាគ្នេយ៍»។ របាយការណ៍ដដែលបានបញ្ជាក់បែបនេះ។ បើតាម EIU ប្រទេសដែលរងផលប៉ះពាល់ខ្លាំងជាងគេគឺ ឥណ្ឌូណេស៊ី ថៃ និងម៉ាឡេស៊ី។ យោងតាមការគណនារបស់ EIU ការដឹកជញ្ជូនទំនិញពីអឺរ៉ុបទៅកាន់ម៉ាឡេស៊ី និងសិង្ហបុរីបច្ចុប្បន្នត្រូវចំណាយពេល ៥៦ថ្ងៃ។ មុនពេលក្រុមហ៊ូធីចាប់ផ្តើមវាយប្រហារលើនាវាដឹកទំនិញក្នុងខែវិច្ឆិកា ឆ្នាំ២០២៣ ការដឹកជញ្ជូនប្រើពេលត្រឹមតែ ៣២ថ្ងៃប៉ុណ្ណោះ។ ទន្ទឹមនេះ ពេលវេលាដឹកជញ្ជូនទៅចិនបានកើនឡើងពី ៤២ថ្ងៃទៅ ៥៥ថ្ងៃ។ នៅខែមករា ឆ្នាំ២០២៤ ក្រុមហ៊ុន Oxford Economics បានបង្ហាញថា តម្លៃដឹកជញ្ជូនតាមកុងតឺន័របច្ចុប្បន្នបានកើនឡើងទ្វេដងបើធៀបនឹងដើមខែធ្នូឆ្នាំមុន។ ការកើនឡើងថ្លៃដឹកជញ្ជូននឹងប៉ះពាល់ដល់ប្រទេសជាច្រើននៅក្នុងតំបន់អាស៊ី។ ជាពិសេសប្រទេសដែលពឹងផ្អែកលើការនាំចូលអាហារដូចជាឥណ្ឌា និងប៉ាគីស្ថាន។ យោងតាមក្រុមហ៊ុន EIU ការរំខានដល់ខ្សែច្រវាក់ផ្គត់ផ្គង់ និងការកាត់បន្ថយតម្រូវការ ទំនិញអាចបណ្តាលឱ្យកំណើនសេដ្ឋកិច្ចរបស់អាស៊ីធ្លាក់ចុះចន្លោះពី ០,២-០,៥ភាគរយនៅឆ្នាំនេះ។ ផ្ទុយទៅវិញ អតិផរណានៅក្នុងតំបន់នេះត្រូវបានគេព្យាករថានឹងកើនឡើងប្រមាណ ០,៤ភាគរយ។ ការបង្កើនល្បឿននៃអតិផរណានឹងធ្វើឱ្យវាកាន់តែលំបាកសម្រាប់ធនាគារកណ្តាលនៅហ្វីលីពីន អូស្ត្រាលី និងឥណ្ឌាក្នុងការស្វែងរកឱកាសដើម្បីកាត់បន្ថយអត្រាការប្រាក់។ ដោយសារភាពតានតឹងនៅសមុទ្រក្រហមមិនបង្ហាញសញ្ញានៃការបញ្ចប់ក្នុងពេលឆាប់ៗនេះ EIU យល់ថាសកម្មភាពវិនិយោគនៅអាស៊ីក៏អាចរងផលប៉ះពាល់ដែរ។ ដោយសារតែការរំខានច្រវាក់ផ្គត់ផ្គង់ ក្រុមហ៊ុនផលិតនឹងស្វែងរកជម្រើសផ្សេងទៀតដែលនៅជិតអ្នកប្រើប្រាស់ ជំនួសឱ្យការប្រើខ្សែច្រវាក់ផ្គត់ផ្គង់តឹងតែងនៅអាស៊ី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3775.txt	រដ្ឋាភិបាលអូស្ត្រាលីនៅថ្ងៃទី៥ ខែមីនា បានប្រកាសអំពីផែនការបង្កើនការវិនិយោគនៅក្នុងតំបន់អាស៊ីអាគ្នេយ៍ជាមួយកញ្ចប់មូលនិធិ ១,៣ពាន់លានដុល្លារ ដើម្បីជំរុញពាណិជ្ជកម្មនៅក្នុងតំបន់នេះឲ្យកាន់តែប្រសើរឡើង។	នាយករដ្ឋមន្ត្រីអូស្ត្រាលី លោក អាន់ថូនី អាល់បានីស បានប្រកាស ប្រកាសពីផែនការវិនិយោគក្នុងតម្លៃ ១,៣ពាន់លានដុល្លារដល់សមាជិកអាស៊ាននៅក្នុងជំនួបកិច្ចប្រជុំកំពូលពិសេសអាស៊ាន-អូស្ត្រាលី នៅទីក្រុងមែលប៊ននាថ្ងៃទី៥ ខែមីនា។ មូលនិធិនេះនឹងផ្តោតលើថាមពលស្អាត ហេដ្ឋារចនាសម្ព័ន្ធ ប្រាក់កម្ចី សមធម៌ និងការធានារ៉ាប់រង។ ក្នុងនេះ កញ្ចប់ថវិកា ៩០លានដុល្លារនឹងត្រូវប្រើប្រាស់ដើម្បីកសាងភាពជាដៃគូហេដ្ឋារចនាសម្ព័ន្ធហិរញ្ញវត្ថុ និងគោលនយោបាយគាំទ្រដល់អាជីវកម្មអូស្ត្រាលីដែលកំពុងវិនិយោគនៅវៀតណាម និងឥណ្ឌូណេស៊ី។ «ច្រើនជាងតំបន់ផ្សេងទៀត អាស៊ីអាគ្នេយ៍ ជាអនាគតរបស់អូស្ត្រាលី»។ នាយករដ្ឋមន្រ្តីអូស្ដ្រាលីបានថ្លែងបែបនេះនៅក្នុងវេទិកាធុរកិច្ចជាមួយថ្នាក់ដឹកនាំកំពូលអាស៊ានទាំង១០។ ប្រមុខរដ្ឋាភិបាលអូស្រ្តាលី បានសង្កត់ធ្ងន់ថា មូលនិធិនេះនឹងធ្វើឱ្យប្រសើរឡើងចំពោះការប្តេជ្ញាចិត្តផ្នែកសេដ្ឋកិច្ចរវាងអូស្ត្រាលី និងបណ្តាប្រទេសអាស៊ីអាគ្នេយ៍ក្នុងអំឡុងកិច្ចប្រជុំដ៏ធំមួយនេះ។ កិច្ចខិតខំប្រឹងប្រែងរបស់អូស្ត្រាលីក្នុងការធ្វើពិពិធកម្មដៃគូពាណិជ្ជកម្ម ធ្វើឡើងក្នងបរិបទប្រទេសនេះកំពុងស្វែងរកវិធីដើម្បីធ្វើឱ្យមានតុល្យភាពរវាងអាម៉េរិកដែលជាសម្ព័ន្ធមិត្តសន្តិសុខដ៏សំខាន់ និងចិនដែលជាដៃគូពាណិជ្ជកម្មធំបំផុតរបស់ខ្លួន។ ទំហំពាណិជ្ជកម្មទ្វេភាគីរវាងអូស្ត្រាលី និងអាស៊ានបានឡើងដល់ ១៧៨ពាន់លានដុល្លារក្នុងឆ្នាំ២០២២ ដែលធំជាងជប៉ុន និងអាម៉េរិក។ នេះបើតាមសារព័ត៌មាន The Straits Times៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3776.txt	វៀតណាមបានបញ្ជូននិស្សិតទៅសិក្សានៅក្រៅប្រទេស បានច្រើនជាងគេក្នុងតំបន់អាស៊ាន។ ប្រទេសគោលដៅទាំង៥ សម្រាប់និស្សិតវៀតណាមមានដូចជា ជប៉ុន កូរ៉េខាងត្បូង អាម៉េរិក អូស្ដ្រាលី កាណាដា។ នេះបើតាមសារពត៌មាន Nikkie Asia នៅថ្ងៃទី១៦ ខែកុម្ភៈ។	អង្គការប្រឹក្សាអប់រំអន្តរជាតិ Acumen ដែលបានដកស្រង់ស្ថិតិពីអង្គការយូណេស្កូ បានបង្ហាញថា វៀតណាមមាននិស្សិតជាង ១៣២០០០នាក់ទៅសិក្សានៅក្រៅប្រទេសក្នុងអំឡុងឆ្នាំ ២០២១ - ២០២២។ តាមពីក្រោយដោយម៉ាឡេស៊ី និងឥណ្ឌូណេស៊ីដែលមាននិស្សិតទៅសិក្សានៅបរទេសជាង ៥៦០០០នាក់រៀងគ្នា ខណៈថៃមានប្រមាណ ៣២០០០នាក់។ គោលដៅកំពូលពីរសម្រាប់និស្សិតវៀតណាមបន្តការសិក្សានៅក្រៅប្រទេសនោះ មានជប៉ុនជាង ៤៤១០០នាក់ និងកូរ៉េខាងត្បូងជិត ២៥០០០នាក់។ ទន្ទឹមនេះ និស្សិតឥណ្ឌូណេស៊ី ម៉ាឡេស៊ី និងថៃវិញបានកំណត់គោលដៅទៅរៀននៅអង់គ្លេស និងអូស្ត្រាលីមានចំនួនច្រើន។ សម្រាប់ការសិក្សានៅអាម៉េរិកវិញ ចំនួននិស្សិតវៀតណាមក៏នាំមុខប្រទេសអាស៊ីអាគ្នេយ៍ផ្សេងទៀតដែរមានចំនួនជាង ២៣ ១០០នាក់។ ក្រៅពីប្រទេសចំនួន ៣ខាងលើ និស្សិតវៀតណាម បានសិក្សានៅអូស្ត្រាលីជាង១៤១០០នាក់ និងកាណាដាជិត៩០០០នាក់។ វៀតណាមបានស្ថិតនៅកំពូលតារាងទាំង១០ នៃនិស្សិតអន្តរជាតិដែលសិក្សានៅអាម៉េរិកអស់រយៈពេលជាងមួយទសវត្សរ៍មកហើយ។ តាមទិន្នន័យផ្លូវការក្នុងឆ្នាំ ២០២២ វៀតណាមជាប់ចំណាត់ថ្នាក់ទី៥ ទាក់ទងនឹងចំនួននិស្សិតដែលកំពុងសិក្សានៅអាម៉េរិក។ នេះជាកំណត់ត្រាដ៏ខ្ពស់បំផុតរបស់វៀតណាម ដែលមិនធ្លាប់មានពីមុនមក។ ICEF Monitor ដែលជាគេហទំព័រព័ត៌មានស្តីពីការអប់រំអន្តរជាតិបានបញ្ជាក់ថា វៀតណាមស្ថិតក្នុងចំណោមទីផ្សារកំពូលទាំង១០ របស់ពិភពលោកសម្រាប់ការសិក្សានៅបរទេស។ ក្នុងនោះ វៀតណាមស្ថិតនៅលំដាប់កំពូលទាំង៥ ក្នុងចំណោមនិស្សិតអន្តរជាតិនៅអាម៉េរិក លេខ២ នៅជប៉ុន លេខ៦ នៅអូស្ត្រាលី និងនាំមុខគេនៅតៃវ៉ាន់។ ដោយឡែក ចិនមិនមាននៅក្នុងបញ្ជីទិន្នន័យរបស់អង្គការយូណេស្កូទេ ប៉ុន្តែក៏ជាគោលដៅកំពូលសម្រាប់និស្សិតពីអាស៊ីអាគ្នេយ៍ដែរ។ រដ្ឋាភិបាលចិនមិនបានបញ្ចេញទិន្នន័យនិស្សិតអន្តរជាតិចាប់ពីឆ្នាំ២០២០។ ប៉ុន្តែនៅឆ្នាំ ២០១៩ ប្រទេសនេះបានទទួលនិស្សិតអន្តរជាតិ ២៨៦០០នាក់ ពីថៃ , ១៥០០០នាក់ពីឥណ្ឌូណេស៊ី, ១១៣០០នាក់ពីវៀតណាម និង ៩៥០០នាក់ពីម៉ាឡេស៊ី។ របាយការណ៍របស់ Acumen បង្ហាញថាប្រទេសលោកខាងលិចប្រឈមមុខនឹងការប្រកួតប្រជែងកាន់តែច្រើនពីជប៉ុន កូរ៉េខាងត្បូង និងចិន ក្នុងការទាក់ទាញនិស្សិតអាស៊ីអាគ្នេយ៍។ គោលដៅរបស់ជប៉ុនគឺ បង្កើនការទទួលនិស្សិតអន្តរជាតិឱ្យដល់ ៤០០ពាន់នាក់នៅឆ្នាំ ២០២៧ ខណៈកូរ៉េខាងត្បូងឲ្យបានចំនួន ៣០០ពាន់នាក់ ហើយមហាអំណាចអាស៊ីបូព៌ាទាំងពីរបានសន្យាថានឹងផ្តល់ឱកាសការងារបន្ថែមទៀតសម្រាប់និស្សិតបរទេសដែលបានបញ្ចប់ការសិក្សា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3777.txt	កិច្ចប្រជុំហិរញ្ញវត្ថុនៃក្រុមប្រទេស G7 បានខ្វែងគំនិតគ្នាជុំវិញរបៀបដោះស្រាយទ្រព្យសម្បត្តិរុស្ស៊ី ៣០០ពាន់លានដុល្លារដែលត្រូវបានបង្កក។ អាម៉េរិកចង់រឹបអូសទ្រព្យសម្បត្តិនៅបរទេសរបស់រុស្ស៊ីទាំងស្រុង ខណៈបារាំងថាមិនមានមូលដ្ឋានច្បាប់គ្រប់គ្រាន់ដើម្បីធ្វើកិច្ចការនេះ។	បន្ទាប់ពីរុស្ស៊ីបានប្រតិបត្តិការយោធានៅអ៊ុយក្រែនក្នុងខែកុម្ភៈឆ្នាំ២០២២ ប្រទេសលោកខាងលិចបានដាក់ទណ្ឌកម្មជាបន្តបន្ទាប់លើសេដ្ឋកិច្ចរុស្ស៊ី និងបានបង្កកប្រាក់ប្រហែល ៣០០ពាន់លានដុល្លារនៅក្នុងទុនបំរុងប្តូរប្រាក់បរទេស និងទ្រព្យសម្បត្តិរបស់មហាសេដ្ឋីរបស់ប្រទេសនេះ។ សហភាពអឺរ៉ុបធ្លាប់មានគម្រោង រឹបអូសទ្រព្យសម្បត្តិរបស់រុស្ស៊ីដែលជាប់គាំង និងស្វែងរកដំណោះស្រាយផ្លូវច្បាប់ដើម្បីប្រើប្រាស់លុយនោះជួយអ៊ុយក្រែន ប៉ុន្តែរហូតមកដល់ពេលនេះភាគីនានានៅតែមិនយល់ស្រប។ នៅថ្ងៃទី ២៨ខែកុម្ភៈ មុនពេលកិច្ចប្រជុំរបស់មន្ត្រីហិរញ្ញវត្ថុ G7 នៅទីក្រុង Sao Paulo (ប្រេស៊ីល) រដ្ឋមន្ត្រីក្រសួងរតនាគារអាម៉េរិកលោកស្រី Janet Yellen បាននិយាយថា វាសមស្របតាមច្បាប់អន្តរជាតិ សេដ្ឋកិច្ច និងសីលធម៌ ដើម្បីបង្វែរថវិកា ៣០០ពាន់លានដុល្លារនេះ។ លោកស្រីថា លោកខាងលិចអាចរឹបអូស ឬប្រើប្រាស់វាជាវត្ថុបញ្ចាំ។ ទន្ទឹមនេះ អ៊ុយក្រែនកំពុងត្រូវការជំនួយជាបន្ទាន់ ខណៈការប្រយុទ្ធគ្នាបានឈានចូលឆ្នាំទី៣ហើយ។ ទោះជាយ៉ាងណាក៏ដោយ ក្នុងកិច្ចប្រជុំបន្ទាប់ រដ្ឋមន្ត្រីហិរញ្ញវត្ថុបារាំង Bruno Le Maire បានច្រានចោលគំនិតនេះទាំងស្រុង។ លោកថា បារាំងមិនបានឃើញមូលដ្ឋានច្បាប់អន្តរជាតិគ្រប់គ្រាន់ដើម្បីធ្វើដូចការលើកឡើងខាងលើនោះទេ ហើយ G7 ចាំបាច់ត្រូវពិចារណាឱ្យបានហ្មត់ចត់ជាងនេះ។ បើតាមលោក Bruno Le Maire វិធានការស្រដៀងគ្នានេះ ចាំបាច់ត្រូវអនុវត្តតាមច្បាប់អន្តរជាតិ និងការគាំទ្រពីសមាជិក G20 រួមទាំងរុស្ស៊ី ចិន និងប្រទេសដែលមិនមែនជាសម្ព័ន្ធមិត្តរបស់អាម៉េរិក។ មួយឆ្នាំកន្លងទៅ មន្ត្រី G7 មិនបានធ្វើអ្វីជាមួយទ្រព្យសម្បត្តិរុស្ស៊ីដែលរឹបអូសនោះទេ។ ការជជែកដេញដោលគ្នានៅថ្ងៃទី២៨ កុម្ភៈ បង្ហាញថា លទ្ធភាពនៃការឯកភាពគ្នាតិចតួចបំផុត។ អនុរដ្ឋមន្ត្រីក្រសួងហិរញ្ញវត្ថុជប៉ុនលោក Masato Kanda បាននិយាយទៅកាន់សារព័ត៌មានបន្ទាប់ពីកិច្ចប្រជុំថា «យើងកំពុងពិភាក្សាដើម្បីឆ្ពោះទៅរកគោលដៅរួមមួយ ដោយនៅតែគោរពតាមច្បាប់អន្តរជាតិ»។ យ៉ាងណាមិញ លោក Le Maire បាននិយាយថា សំណើរបស់សហភាពអឺរ៉ុប (EU) នៅថ្ងៃទី២៨ ខែកុម្ភៈ ក្នុងការប្រើប្រាស់រកប្រាក់ចំណេញពីទ្រព្យសម្បត្តិខាងលើនេះ ជាជំហានដ៏សំខាន់មួយ។ រដ្ឋមន្ត្រីហិរញ្ញវត្ថុអាល្លឺម៉ង់ Christian Lindner បានហៅវាថាជា «វាជំហានជាក់ស្តែង និងផ្លូវច្បាប់ដែលអាចអនុវត្តបានយ៉ាងឆាប់រហ័ស» ។ សម្រាប់លោក Kanda យល់ថា ការប្រើប្រាស់ប្រាក់ចំណេញដែលរឹបអូសពីទ្រព្យសម្បត្តិរបស់រុស្ស៊ីទំនងជានឹងត្រូវបានអនុម័តដោយ G7 និងអន្តរជាតិ។ កាណាដាយល់ស្របថា ចាំបាច់ត្រូវពន្លឿនការរឹបអូសទ្រព្យសម្បត្តិរបស់រុស្ស៊ី ដើម្បីជួយអ៊ុយក្រែន ហើយរុស្ស៊ីនៅតែគំរាមសងសឹក ប្រសិនបើលោកខាងលិចបន្តចេតនានេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3778.txt	វីឡានៅចង្កេះភ្នំក្នុងទីក្រុង Shenyang ភាគខាងជើងប្រទេសចិន ដែលធ្លាប់រំពឹងថាលក់បានក្នុងតម្លៃរាប់លានដុល្លារក្នុងមួយខ្នង ពេលនេះ បានក្លាយជាក្រោលគោ ពពែ របស់កសិករក្នុងតំបន់។	ស្ថិតនៅតំបន់ភ្នំក្នុងទីក្រុង Shenyang ខេត្ត Liaoning មានចម្ងាយប្រមាណ ៦៤០គីឡូម៉ែត្រនៃភាគឦសានរដ្ឋធានីប៉េកាំង Guest Mansions ជាគម្រោងផ្ទះវីឡាត្រូវបានអភិវឌ្ឍដោយក្រុមហ៊ុន Greenland Group មានមូលដ្ឋាននៅសៀងហៃ។ គម្រោងនេះចាប់ផ្តើមសាងសង់នៅឆ្នាំ២០១០ ដែលមានទាំងទីលានវាយកូនហ្គោល និងសណ្ឋាគារលំដាប់ខ្ពស់។ យ៉ាងណាមិញ គម្រោងនេះត្រូវបញ្ចប់វិញក្នុងរយៈពេល១ឆ្នាំប៉ុណ្ណោះ នៅពេល Greenland Group ទើបតែលក់បានត្រឹម ៥ភាគរយ។ បើតាមទីភ្នាក់ងារសារព័ត៌មាន AFP វាមិនមានហេតុផលច្បាស់លាស់នោះទេ ជុំវិញការបិទគម្រោងនេះ។ ប៉ុន្តែអ្នកស្រុកនិយាយថា ដោយសារប្រភពផ្តល់ហិរញ្ញវត្ថុត្រូវបានកាត់បន្ថយ ហើយរដ្ឋាភិបាលបានរឹតបន្តឹងគម្រោងអភិវឌ្ឍន៍ធំៗ។ បច្ចុប្បន្ន អ្នកស្រុកបានចិញ្ចឹមគោ ពពែ ព្រមទាំងបានដាំដំណាំនៅចន្លោះវីឡាទុកចោលទាំងនេះ។ ទន្ទឹមនោះ ចំណតរថយន្តបានក្លាយជាកន្លែងស្តុកស្មៅ និងចំបើង។ វីឡា Guest Mansions នៅចិនមិនទាន់បញ្ចប់គម្រោង។ រូបភាព ៖ AFP Guest Mansions គ្រាន់តែជាគម្រោងមួយក្នុងចំណោមការអភិវឌ្ឍន៍ជាច្រើនដែលបានបោះបង់ចោលនៅពេសពេញប្រទេសចិន។ មិនឆ្ងាយប៉ុន្មានពីទៅនោះ មានអគារកម្ពស់១៥ជាន់ដែលត្រូវបានទុកចោលដូចគ្នា ដោយអគារនោស្ថិតនៅក្នុងគម្រោងអភិវឌ្ឍរបស់ក្រុមហ៊ុន China Evergrande Group ដែលជំពាក់បំណុលគេវ័ណ្ឌក។ ក្រុមហ៊ុន Evergrande ត្រូវបានតុលាការហុងកុងសម្រេចរំលាយ ដើម្បីដោះបំណុល ៣០០ពាន់លានដុល្លារ។ បើតាម Wall Street Journal ផ្ទះចំនួន ៨០០ពាន់ខ្នងក្នុងចំណោម ១,២លានខ្នងរបស់ Evergrande ដែលបានលក់កាលពីមុន មិនទាន់មានដំណោះស្រាយនៅឡើយ។ អស់ជាច្រើនទស្សវត្សរ៍មកហើយ វិស័យអចលនទ្រព្យគឺជាសសរស្តម្ភយ៉ាងសំខាន់នៃសេដ្ឋកិច្ចចិន។ ប៉ុន្តែកត្តាកំណើនប្រជាជនវ័យចំណាស់ ការចំណាយតិច និងការរាលដាលជំងឺកូវីដ-១៩ បានធ្វើឱ្យវិស័យនេះធ្លាក់ចុះយ៉ាងខ្លាំង។ ក្រោយមក រដ្ឋាភិបាលចិនបានចេញនូវគោលនយោបាយបន្ទាត់ក្រហមបី ដោយកម្រិតការការខ្ចីប្រាក់ដ៏ច្រើនហួសហេតុពីសំណាក់អ្នកអភិវឌ្ឍន៍លំនៅឋាន។ មិនត្រឹមតែ Evergrande មានក្រុមហ៊ុនជាច្រើនទៀតក្នុងវិស័យនេះដែលជំពាក់បំណុលគេ និងព្យាយាមងើបឡើងវិញយ៉ាងត្រដាបត្រដួសនៅពេលគម្រោងមិនទាន់បញ្ចប់។ Greenland Group អ្នកអភិវឌ្ឍន៍វីឡា Guest Mansions ដែលបានក្លាយជាក្រោលគោនោះ បានជាប់មូលប័ណ្ណបំណុលអន្តរជាតិប្រមាណ ៤០០លានដុល្លារ។ គួរបញ្ជាក់ថា ក្រុមហ៊ុនអចលនទ្រព្យប្រមាណ ៥០បានក្ស័យទុននៅចិនក្នុងរយៈពេលចុងក្រោយនេះ ។ គិតត្រឹមខែវិច្ឆិកា ឆ្នាំ២០២៣ មានផ្ទះចំនួន ២០លានខ្នងបានលក់ទៅអថិតិជនទាំងមិនទាន់បញ្ចប់គម្រោង។ ការណ៍នេះបានធ្វើឱ្យបាត់បង់ទំនុកនៅក្នុងទីផ្សារ ដែលប៉ះពាល់ដល់តម្រូវការ និងការផ្គត់ផ្គង់ដោយបង្កើនហានិភ័យដល់សេដ្ឋកិច្ច។ បើតាមរបាយការណ៍ Bloomberg ភាគច្រើនប្រជាជនចិនបានក្លាយជាអ្នកមានដោយពឹងផ្អែកលើផ្ទះ និងដី។ ៧០ភាគរយនៃទ្រព្យសម្បត្តិរបស់គ្រួសារនៅចិន គឺជាអចលនទ្រព្យ។ ការថយចុះ ៥ភាគរយនៃតម្លៃផ្ទះនៅចិន នឹងបំផ្លាញទ្រព្យសម្បត្តិប្រមាណ ២៧០០ពាន់លានដុល្លារ៕ វីឡា Guest Mansions នៅចិនមិនទាន់បញ្ចប់គម្រោង។ រូបភាព ៖ AFP អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3779.txt	បន្ទុកបំណុលសាធារណៈអាម៉េរិកបានកើនឡើង ក្នុងអត្រាលឿនបំផុតមិនធ្លាប់មាន នៅប៉ុន្មានខែចុងក្រោយនេះ ដែលមានប្រហែល ១ទ្រីលានដុល្លាររៀងរាល់១០០ថ្ងៃម្តង។	យោងតាមក្រសួងអាម៉េរិក បំណុលសាធារណៈនេះ បានកើនឡើងលើសពី ៣៤ទ្រីលានដុល្លារនៅដើមឆ្នាំនេះ។ ពីមុន ទំហំបំណុលនេះមានប្រហែល ៣៣ទ្រីលានដុល្លារកាលពីថ្ងៃទី១៥ ខែកញ្ញា ឆ្នាំ២០២៣ និងចំនួនប្រមាណ ៣២ទ្រីលានដុល្លារនៅថ្ងៃទី១៥ ខែមិថុនាឆ្នាំ២០២៣។ ដំណើរនៃការកើនឡើង ១ទ្រីលានដុល្លារពីតួលេខ ៣១ទ្រីលានដុល្លារ វាចំណាយពេលត្រឹមតែ១០០ថ្ងៃប៉ុណ្ណោះ នារយៈពេលចុងក្រោយនេះ។ បំណុលសាធារណៈអាម៉េរិក ដែលរដ្ឋាភិបាលសហព័ន្ធខ្ចី ដើម្បីចាត់ចែងលើការចំណាយប្រតិបត្តិការនានា បច្ចុប្បន្នមានចំនួនជិត ៣៤,៤ទ្រីលានដុល្លារ។ លោក Michael Hartnett អ្នកជំនាញធនាគារអាម៉េរិក បាននិយាយថា វដ្តនៃការកើនឡើង ១ទ្រីលានដុល្លារក្នុង១០០ថ្ងៃ នឹងបន្តកើនឡើងពី ៣៤ទ្រីលានដុល្លារ ដល់៣៥ទ្រីលានដុល្លារ។ «មិនមានអ្វីគួរឲ្យភ្ញាក់ផ្អើលទេ ចំពោះវិធានការនិយមប្រើសម្រាប់ប្រឆាំងប្រាក់ដុល្លារ ស្របពេលមានការកើនឡើងបំណុលសាធារណៈដូចជា មាស Bitcoin សុទ្ធតែកើនឡើង។ តម្លៃមាសបច្ចុប្បន្នកំពុងជួញដូរនៅជុំវិញ ២០៨១ដុល្លារក្នុងមួយអោនស៍ កើនឡើងប្រហែល៦ភាគរយ ក្នុងរយៈពេល៦ខែកន្លងមក។ ទន្ទឹមនេះ bitcoin បានកើនឡើងដល់ ៦១ពាន់ដុល្លារដែលជាកម្រិតខ្ពស់បំផុតចាប់តាំងពីខែវិច្ឆិកា ឆ្នាំ២០២១ និងកើនឡើងជិត ៥០ភាគរយចាប់តាំងពីដើមឆ្នាំមក»។ លោក Michael Hartnett បានប្រាប់ទូរទស្សន៍ CNBC បែបនេះនៅថ្ងៃទី១ ខែមីនា។ លើសពីនេះ ក្រុមហ៊ុនប្រឹក្សាវិនិយោគ Moody បានទម្លាក់ទស្សនវិស័យចំណាត់ថ្នាក់រដ្ឋាភិបាលអាម៉េរិក ពីមានស្ថិរភាពមកមកអវិជ្ជមាន កាលពីខែវិច្ឆិកា ឆ្នាំ២០២៣ ដោយសារមានហានិភ័យផ្នែកហិរញ្ញវត្ថុនៅក្នុងប្រទេសនេះ។ ការទម្លាក់ចំណាត់ថ្នាក់របស់ Moody ធ្វើឡើងក្នុងបរិបទអត្រាការប្រាក់ខ្ពស់, គោលនយោបាយសារពើពន្ធមិនមានប្រសិទ្ធភាពក្នុងការកាត់បន្ថយចំណាយ និងបង្កើនចំណូល។ Mooody បាននិយាយថា ៖ «ឱនភាពសារពើពន្ធរបស់អាម៉េរិកនឹងនៅតែមានចំនួនច្រើន ដែលធ្វើអោយសមត្ថភាពលើការដោះបំណុលនៅតែខ្សោយ»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_378.txt	ចិនមានការព្រួយបារម្ភយ៉ាងខ្លាំងចំពោះការបង្កើនភាពតានតឹង និងអំពើហិង្សារវាងអ៊ីស្រាអែល និងប៉ាឡេស្ទីន ព្រមទាំងថ្កោលទោសសកម្មភាពដែលបង្កគ្រោះថ្នាក់ដល់ជនស៊ីវិល និងអំពាវនាវឱ្យមានបទឈប់បាញ់។	នៅថ្ងៃទី១២ ខែតុលា ក្រសួងការបរទេសចិនបាននិយាយថា ទីក្រុងប៉េកាំងមានការព្រួយបារម្ភយ៉ាងខ្លាំងអំពីជម្លោះអ៊ីស្រាអែលនិងក្រុមហាម៉ាសដែលកំពុងកើនឡើង។ នៅក្នុងការសន្ទនាតាមទូរស័ព្ទជាមួយមន្ត្រីក្រសួងការបរទេសអ៊ីស្រាអែលលោក Rafael Harpaz បេសកជនពិសេសចិនប្រចាំតំបន់មជ្ឈិមបូព៌ាលោក Zhai Jun បានលើកឡើងថា ចិនមានការព្រួយបារម្ភយ៉ាងខ្លាំងចំពោះការបង្កើនភាពតានតឹង និងអំពើហិង្សារវាងអ៊ីស្រាអែល និងប៉ាឡេស្ទីនដែលកំពុងតែឡើងកម្តៅ។ លោកមានការស្ដាយចំពោះជនស៊ីវិលដែលរងរបួសដោយសារជម្លោះ។ លោក Zhai Jun បានសង្កត់ធ្ងន់ថា ៖« ទីក្រុងប៉េកាំងថ្កោលទោសចំពោះសកម្មភាពដែលបង្កគ្រោះថ្នាក់ដល់ជនស៊ីវិល អំពាវនាវឱ្យមានបទឈប់បាញ់និងបញ្ចប់អំពើហិង្សាឱ្យបានឆាប់តាមដែលអាចធ្វើទៅបាន ក៏ដូចជាការបន្តការចរចាសន្តិភាព និងបង្កើតការជឿទុកចិត្តក្នុងចំណោមប្រជាជននៃភាគីទាំងពីរក្នុងការខិតខំប្រឹងប្រែងកសាងសន្តិភាព»។ ចិនសង្ឃឹមថា អ៊ីស្រាអែលនិងប៉ាឡេស្ទីនអាចរួមរស់ជាមួយគ្នាដោយសន្តិវិធី និងមានឆន្ទៈក្នុងការសម្របសម្រួលជាមួយសហគមន៍អន្តរជាតិ ដើម្បីជំរុញកិច្ចចរចាសន្តិភាព និងបង្កើតលក្ខខណ្ឌដើម្បីទទួលបានសន្តិភាព។ នេះបើតាមកាលើកឡើងរបស់លោក Zhai Jun ។ មកទល់ពេលនេះ យោធាអ៊ីស្រាអែល បានបន្តវាយលុកគោលដៅរបស់ក្រុមហាម៉ាសនៅតំបន់ជ្រោយហ្គាហ្សាសម្រាប់ថ្ងៃទី៧ ជាការសងសឹកការវាយប្រហាររបស់សកម្មប្រយុទ្ធប៉ាឡេស្ទីនមួយនេះ ដែលធ្វើឱ្យចំនួនអ្នកស្លាប់បានកើនឡើងដល់រាប់ពាន់នាក់ទៅហើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3780.txt	ផលិតក្នុងស្រុកសរុប (GDP) អង់គ្លេសបានធ្លាក់ចុះ ២ត្រីមាសជាប់ៗគ្នានៅចុងឆ្នាំ២០២៣ ដោយទាញសេដ្ឋកិច្ចប្រទេសនេះឱ្យធ្លាក់ចូលក្នុងវិបត្តិ។ នេះបើតាមទិន្នន័យការិយាល័យស្ថិតិជាតិអង់គ្លេស(ONS)។ ការធ្លាក់ចូលវិបត្តិនេះ ដោយសារប្រជាជនបានកាត់បន្ថយការចំណាយ ស្របពេលតម្លៃទំនិញប្រើប្រាស់ប្រចាំថ្ងៃកើនឡើង។	យោងតាមទិន្នន័យ ONS នៅថ្ងៃទី១៥ ខែកុម្ភៈ GDP របស់អង់គ្លេសក្នុងត្រីមាសទី៤ ឆ្នាំ២០២៣ បានធ្លាក់ចុះ ០,៣ភាគរយ បើធៀបទៅនឹងត្រីមាសទី៣។ នៅត្រីមាសទី៣ ឆ្នាំ២០២៣ សេដ្ឋកិច្ចប្រទេសនេះបានធ្លាក់ចុះ ០,១ភាគរយ។ តាមទ្រឹស្ដី អង់គ្លេសបានធ្លាក់ចូលទៅក្នុងវិបត្តិសេដ្ឋកិច្ច ដែលមានកំណើនអវិជ្ជមាន២ត្រីមាសជាប់គ្នា។ របាយការណ៍របស់ ONS បានបង្ហាញថា ការធ្លាក់ចុះនេះមានកម្រិតខ្លាំងជាងការព្យាករ ហើយជាអត្រាដ៏ខ្ពស់ធំបំផុតចាប់តាំងពីដើមឆ្នាំ ២០២១។ ជារួមនៅឆ្នាំ២០២៣ GDP របស់អង់គ្លេសបានកើនឡើងតែ ០,១ភាគរយប៉ុណ្ណោះបើធៀបនឹងឆ្នាំ ២០២២។ ទន្ទឹមនេះ សសរស្តម្ភសេដ្ឋកិច្ចសំខាន់ៗទាំងបីរបស់អង់គ្លេសបានធ្លាក់ចុះទាំងអស់នៅត្រីមាសចុងក្រោយនៃឆ្នាំ២០២៣ ដោយក្នុងនោះវិស័យសេវាកម្មបានថយចុះ ០,២ភាគរយ ផលិតកម្មធ្លាក់ចុះ ១ភាគរយ និងសំណង់បានថយចុះ ១,៣ភាគរយ។ ក្រាហ្វិក Guardian សេដ្ឋកិច្ចរបស់អង់គ្លេសនៅទ្រឹងអស់រយៈពេលជិត២ឆ្នាំមកហើយ។ អតិផរណាប្រទេសកំពុងធ្លាក់ចុះជាបណ្តើរៗ ប៉ុន្តែនៅតែខ្ពស់ជាងសេដ្ឋកិច្ចផ្សេងទៀត និងគោលដៅ២ភាគរយរបស់ធនាគារកណ្តាលអង់គ្លេស (BoE)។ ទន្ទឹមនេះ សន្ទស្សន៍តម្លៃទំនិញប្រើប្រាស់ (CPI) របស់អង់គ្លេសនៅខែមករា ដើមឆ្នាំនេះ បានកើនឡើង ៤ភាគរយធៀបនឹងរយៈពេលដូចគ្នាកាលពីឆ្នាំមុន។ យ៉ាងណាមិញ ធនាគារកណ្តាលអង់គ្លេស បានព្យាករថាស្ថានភាពនឹងប្រសើរឡើងចាប់ពីឆ្នាំនេះ។ រដ្ឋមន្ត្រីហិរញ្ញវត្ថុលោក Jeremy Hunt បាននិយាយថ្ងៃដដែលថា មានសញ្ញាជាច្រើនដែលបង្ហាញថាអង់គ្លេសហៀបនឹងឈានដល់ចំណុចរបត់មួយ។ លោកបញ្ជាក់ថា មន្ត្រីអង់គ្លេសកំពុងប្រើប្រាស់នូវយុទ្ធសាស្ត្រកាត់ពន្ធ ដើម្បីកសាងសេដ្ឋកិច្ចឲ្យកាន់តែខ្លាំង។ ប្រព័ន្ធផ្សព្វផ្សាយអង់គ្លេសបានរាយការណ៍ថាលោក Hunt កំពុងស្វែងរកការកាត់បន្ថយការចំណាយសាធារណៈរាប់ពាន់លានផោន ដើម្បីទូទាត់សងសម្រាប់ការកាត់បន្ថយពន្ធដែលបានស្នើឡើងនៅក្នុងផែនការថវិកាដែលនឹងចេញផ្សាយនៅខែក្រោយ៕ ក្រាហ្វិក Guardian អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3781.txt	ថៃបានបោះទុនយ៉ាងច្រើនលើការផ្សព្វផ្សាយ ការលើកលែងទិដ្ឋាការ និងការបង្កើនផលិតផលសម្រាប់ស្រ្តី និងកុមារ ដើម្បីទាក់ទាញភ្ញៀវទេសចរពីចិន និងឥណ្ឌា។ នៅឆ្នាំនេះ ថៃរំពឹងបានភ្ញៀវទេសចរពីចិន ៨លាននាក់ ខណៈឥណ្ឌា ២លាននាក់។	ថៃរំពឹងទទួលភ្ញៀវទេសចរអន្តរជាតិដល់ ៣៥លាននាក់នៅឆ្នាំនេះ។ ទេសចរចិន និងឥណ្ឌា ត្រូវបានមើលឃើញថា ជាទីផ្សារដ៏សំខាន់ដើម្បីបំពេញនូវគោលដៅនេះ។ ជិត២ខែដើមឆ្នាំនេះ ភ្ញៀវទេសចរចិនបានមកកម្សាន្តនៅថៃមានជាង ១លាននាក់។ «នេះជាលើកដំបូងក្រោយការរាលដាលជំងឺកូវីដ-១៩ យើងទទួលបានភ្ញៀវទេសចរចិនជាងមួយលាននាក់ក្នុងរយៈពេលជិត២ខែ»។ លោកស្រី Thapanee Kiatphaibool ដែលជាប្រធានអាជ្ញាធរទេសចរណ៍ថៃ (TAT) បានលើកឡើងក្នុងកម្មវីធីមួយនៅទីក្រុងញូវដេលីកាលពីថ្ងៃទី២១ ខែកុម្ភៈ។ នេះបើតាមសារព័ត៌មាន TTG Asia ។ លោកស្រីសង្កត់ធ្ងន់ថា បុណ្យចូលឆ្នាំចិន ការលើកលែងទិដ្ឋាការ ការផ្សព្វផ្សាយ និងកិច្ចសហប្រតិបត្តិការជាច្រើនជាមួយប្រតិករទេសចរ បានជួយឱ្យថៃសម្រេចបានជោគជ័យខាងលើ។ អាជ្ញាធរទេសចរណ៍ថៃ រំពឹងថា ចិននឹងក្លាយជាទីផ្សារលំដាប់លេខមួយនៅឆ្នាំនេះ ដោយមានភ្ញៀវប្រមាណ ៨លាននាក់។ នៅខែ៩ ឆ្នាំ២០២៣ ថៃបានប្រកាសកម្មវិធីលើកលែងទិដ្ឋាការទៅមកជាមួយចិនរយៈពេល ៥ខែ ហើយក្រោយមកប្រទេសទាំងពីរបានចុះហត្ថលេខាលើកិច្ចព្រមព្រៀងលើកលែងទិដ្ឋាការអនុញ្ញាតឱ្យប្រជាជនប្រទេសទាំងពីរចេញ-ចូល ដោយគ្មានទិដ្ឋាការរយៈពេល៣០ថ្ងៃ ដោយចូលជាធរមានចាប់ពីថ្ងៃទី១ ខែមីនា ឆ្នាំ២០២៤ តទៅ។ នៅឆ្នាំ២០២៣ ចិនបានជាប់ចំណាត់ថ្នាក់ទី២ ដែលមានចំនួន៣,៥លាននាក់ក្នុងចំណោមទីផ្សារទេសចរកំពូលទាំង ៥របស់ថៃ។ ឥណ្ឌាឈរលំដាប់លេខ៤ ជាមួយភ្ញៀវ ១,៦លាននាក់ ខណៈអាម៉េរិកនៅលំដាប់លេខ១ មានចំនួន ៤,៦លាននាក់។ ក្នុងឆ្នាំ២០២៣ ថៃទទួលបានភ្ញៀវទេសចរ ២៨លាននាក់។ ឥណ្ឌាជាប្រភពទេសចរដ៏សំខាន់ដែលអាជ្ញាធរ TAT រំពឹងទទួលបានភ្ញៀវ ២លាននាក់នៅឆ្នាំនេះ។ «ឥណ្ឌាជាទីផ្សារដែលមានគុណភាពខ្ពស់ ចំណាយច្រើន នោះជាហេតុផលដែលយើងលើកលែងទិដ្ឋាការបណ្តោះអាសន្នដល់ទីផ្សារនេះ»។ លោកស្រី Thapanee Kiatphaibool បានថ្លែងបែបនេះ។ ថៃកំពុងពិចារណាគោលនយោបាយបន្ធូរបន្ថយបន្ថែមទៀត ដូចជាការលើកលែងទិដ្ឋាការជាអចិន្ត្រៃយ៍សម្រាប់ភ្ញៀវឥណ្ឌា។ ដើម្បីជំរុញភ្ញៀវទេសចរពីឥណ្ឌា TAT កំពុងផ្តោតលើគោលដៅថ្មីដូចជាស្រ្តី និងកុមារ ព្រមទាំងផ្សព្វផ្សាយទេសចរប្រភេទកីឡាផ្សងព្រេងជាដើម។ ថៃក៏ជំរុញការផ្សព្វផ្សាយផលិតផលថ្មីៗ និងកន្លែងទេសចរថ្មីជាច្រើនដូចជា Thann Wellness នៅខេត្តអយុធ្យា, ស្ពាន Mon និងភូមិ Pilok នៅ Kanchanaburi , ចម្ការទំពាំងបាយជូរក្នុងស្រុក និងឧទ្យានជាតិ Khao Yai។ រដ្ឋមន្រ្តីទេសចរណ៍ និងកីឡាថៃបាននិយាយថា ថៃនឹងបើកជើងហោះហើរបន្ថែមទៅឥណ្ឌាដើម្បីជំរុញទេសចរមកកាន់តែច្រើន។ ចាប់ពីថ្ងៃទី២ ខែមេសា ក្រុមហ៊ុនអាកាសចរណ៍ថៃ Thai Airways នឹងចាប់ផ្តើមជើងហោះហើរថ្មី Bangkok-Kochi ចំនួន៣ជើងក្នុងមួយសប្តាហ៍៕ អត្ថបទទាក់ទង ទេសចរចិនសម្រុកមកអាស៊ីអាគ្នេយ៍ ជាពិសេសសិង្ហបុរី ថៃ ម៉ាឡេស៊ី ក្រោយការលើកលែងទិដ្ឋាការ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3782.txt	ឥណ្ឌាបានស្វាគមន៍ក្រុមហ៊ុនខ្នាតយក្សធំៗដូចជា Apple, Samsung, Airbus ដើម្បីសម្រេចក្តីសុបិនចង់ជំនួសចិន ក្លាយជារោងចក្ររបស់ពិភពលោក។ ប៉ុន្តែប្រទេសនេះ កំពុងប្រឈមបញ្ហាមួយចំនួន ដែលត្រូវការពេលយូរជាងនេះ ដើម្បីតាមទាន់ប្រទេសចិន។	បច្ចុប្បន្ន iPhone 15 របស់ Apple, Pixel 8 របស់ Google និង Galaxy S24 របស់ Samsung ត្រូវបានផលិតនៅឥណ្ឌា។ សូម្បីតែ Elon Musk ក៏កំពុងពិចារណាបង្កើតរោងចក្រផលិតរថយន្តអគ្គិសនីនៅក្នុងប្រទេសនេះដែរ។ Apple ជាក្រុមហ៊ុនឈានមុខគេមួយ ដែលបើកឱកាសឱ្យឥណ្ឌាក្លាយជារោងចក្រពិភពលោក។ ក្រុមហ៊ុននេះបានវិនិយោគនៅក្នុងប្រទេសអាស៊ីខាងត្បូងនេះក្នុងឆ្នាំ២០១៧ ដោយចាប់ផ្តើមដំឡើង iPhone ដែលមានតម្លៃទាប បន្ទាប់មកបានពង្រីកខ្លួនដោយមានការគាំទ្រពីដៃគូផលិតមកពីតៃវ៉ាន់ ដូចជា Pegatron និង Wistron ។ ប្រាំឆ្នាំក្រោយមក Apple បានពន្លឿន និងចាប់ផ្តើមផលិតទូរសព្ទម៉ូដែលចុងក្រោយបង្អស់នៅទីនេះដូចជា iPhone 14 បន្ទាប់មក iPhone 15។ បច្ចុប្បន្ននេះ ប្រហែល ១២-១៤ភាគរយនៃទូរសព្ទរបស់ Apple លក់នៅលើពិភពលោក ត្រូវបានផលិតនៅឥណ្ឌា ហើយនឹងកើនឡើងដល់ ២៥ភាគរយនៅចុងឆ្នាំនេះ។ ផលិតនៅឥណ្ឌា « Make in India » មួយទសវត្សរ៍មុន រដ្ឋាភិបាលរបស់នាយករដ្ឋមន្ត្រី នារិន្ទ្រា ម៉ូឌី បានបញ្ជាក់អំពីមហិច្ឆតាយូរអង្វែងរបស់ខ្លួនក្នុងការប្រែក្លាយប្រទេសអាស៊ីខាងត្បូងនេះ ទៅជារោងចក្រថ្មីរបស់ពិភពលោក។ លោកបានប្រកាសក្នុងសុន្ទរកថាថ្ងៃបុណ្យឯករាជ្យជាតិក្នុងឆ្នាំ ២០១៤ ថា៖ «ខ្ញុំចង់អំពាវនាវដល់ពិភពលោកទាំងមូលមកផលិតនៅឥណ្ឌា »។ ដើម្បីជំរុញរឿងនេះ ឥណ្ឌាបានចាប់ផ្តើមគំនិតផ្តួចផ្តើម «Make in India» ដើម្បីលើកកម្ពស់វិស័យផលិតកម្ម ដែលមានទុនប្រមាណ ១៧ភាគរយនៃផលិតផលក្នុងស្រុកសរុប។ យុទ្ធសាស្ត្រនេះរួមបញ្ចូលទាំងការដំឡើងពន្ធនាំចូល ដើម្បីលើកទឹកចិត្តផលិតកម្មក្នុងស្រុក។ នៅឆ្នាំ២០២២ ពន្ធនាំចូលបានកើនឡើងជាមធ្យម ១៨ភាគរយដែលខ្ពស់ជាងថៃ និងវៀតណាមទៅទៀត ។ «តាមប្រវត្តិសាស្ត្រ ប្រជាជាតិអាស៊ីខាងត្បូងមួយនេះ មិនមានការបើកចំហរខ្លាំងចំពោះពាណិជ្ជកម្មអន្តរជាតិ ហើយយុទ្ធសាស្ត្ររបស់រដ្ឋាភិបាលជាមូលដ្ឋានត្រូវបានកម្រិតការនាំចូល ជាពិសេសមកពីចិន ជាមួយនិងអត្រាពន្ធខ្ពស់ និងការឧបត្ថម្ភធននាំចេញ»។ លោកស្រី Catherine Bros សាស្រ្តាចារ្យផ្នែកសេដ្ឋកិច្ចស្រាវជ្រាវនៅ Laboratoire d'Économie d'Orléans ប្រាប់កាសែត Le Monde បែបនេះ។ ក្នុងឆ្នាំ ២០២០ ឥណ្ឌាបានឧបត្ថម្ភធនសម្រាប់ការនាំចេញដែលហៅថា ការលើកទឹកចិត្តបែបតភ្ជាប់ ដោយចាក់ទុន ២២ពាន់លានដុល្លារទៅក្នុងវិស័យសំខាន់ៗចំនួន១៤ ដូចជាការផលិតស្មាតហ្វូន ផលិតផលវេជ្ជសាស្ត្រ និងគ្រឿងបន្លាស់រថយន្តជាដើម។ កំណើនសេដ្ឋកិច្ចខ្ពស់ ៧,៣ភាគរយ និងចំនួនប្រជាជនច្រើនជាងគេលើលោក ១,៤ពាន់លាននាក់ ជាគុណសម្បត្តិដែលជួយប្រទេសអាស៊ីខាងត្បូងមួយនេះ ទាក់ទាញសាជីវកម្មដែលចង់ចូលទីផ្សារដែលកំពុងរីកចម្រើននេះ។ ឥណ្ឌាទទួលបានការវិនិយោគផ្ទាល់ពីបរទេសចំនួន ៧១ពាន់លានដុល្លារក្នុងឆ្នាំ ២០២២-២០២៣ និងទឹកប្រាក់ ៣៣ពាន់លានដុល្លារនៅក្នុងឆមាសទី១ នៃឆ្នាំ២០២៣ ។ នៅឯវេទិកាសេដ្ឋកិច្ចពិភពលោក (WEF) នៅទីក្រុង Davos កាលពីខែមុន រដ្ឋមន្ត្រីក្រសួងព័ត៌មានវិទ្យា Ashwini Vaishnaw បាននិយាយថា ប្រទេសនេះមានគោលបំណងទាក់ទាញការវិនិយោគផ្ទាល់ពីបរទេសចំនួន ១០០ពាន់លានដុល្លារជារៀងរាល់ឆ្នាំក្នុងរយៈពេលខាងមុខនេះ។ ដើម្បីសម្រេចបានក្តីសុបិន្តនេះ ឥណ្ឌាកំពុងខិតខំធ្វើឲ្យប្រសើរឡើងនូវហេដ្ឋារចនាសម្ព័ន្ធ (រូបវន្ត និងឌីជីថល), ពង្រឹងគាំទ្រដល់ប្រជាជនប្រាក់ចំណូលទាបបំផុត, លើកកម្ពស់ផលិតកម្ម និងការធ្វើមានភាពសាមញ្ញនៃសំណុំឯកសារ។ កាលពីសប្តាហ៍មុន ឥណ្ឌាបាននិយាយថា ខ្លួននឹងអនុញ្ញាតឱ្យការវិនិយោគផ្ទាល់ពីបរទេស១០០ភាគរយនៅក្នុងការផលិតផ្កាយរណប និងបន្ធូរបន្ថយបទប្បញ្ញត្តិការផលិតរ៉ុក្កែត ក្នុងគោលបំណងបង្កើនចំណែករបស់ខ្លួននៅក្នុងទីផ្សារអវកាសពិភពលោក។ វានឹងបើកឱកាសសម្រាប់ក្រុមហ៊ុនធំៗដូចជា SpaceX, Maxar, Viasat, Intelsat និង Airbus ដើម្បីចូលមកវិនិយោគនៅឥណ្ឌា។ យោងតាមអ្នកជំនាញ ការធ្វើពាណិជ្ជកម្ម និងការផលិតផ្កាយរណប ជាវិស័យដែលមានប្រាក់ចំណេញខ្ពស់ជាមួយ និងមានទំនាក់ទំនងសហប្រតិបត្តិការច្រើនជាមួយប្រទេសនានា។ វាមិនងាយស្រួលទេក្នុងការជំនួសប្រទេសចិន យ៉ាងណាមិញ ប្រទេសអាស៊ីខាងត្បូងមួយនេះនៅតែមានផ្លូវវែងឆ្ងាយដើម្បីទៅជំនួសចិនក្នុងវិស័យពាណិជ្ជកម្មពិភពលោក។ បើតាមអ្នកជំនាញសេដ្ឋកិច្ច Vivien Massot បាននិយាយថា ចិនមានចំនួន ៣០ភាគរយនៃតម្លៃបន្ថែមសកលក្នុងផលិតកម្មទំនិញ ដែលច្រើនជាងឥណ្ឌា ១០ដង។ លោកបានបន្តថា៖ «វិស័យផលិតកម្មឥណ្ឌាត្រូវការរយៈពេល ២០ឆ្នាំនៃកំណើនដ៏លឿនបំផុតដើម្បីតាមទាន់ចិន»។ វត្ថុធាតុដើមជាផ្នែកមួយដ៏សំខាន់សម្រាប់រុញផលិតកម្មឥណ្ឌាឱ្យទាន់ចិន។ កាលពីថ្ងៃទី៣០ ខែមករា ប្រទេសនេះបានកាត់បន្ថយពន្ធនាំចូលលើគ្រឿងបន្លាស់ស្មាតហ្វូនមួយចំនួន ដែលភាគច្រើនត្រូវបាននាំចូលពីចិន។ លើសពីនេះ ក្រុមហ៊ុនយក្សនៅអាស៊ីខាងត្បូងត្រូវតែប្រឈមមុខបញ្ហាចំនួនទៀត ប្រសិនបើខ្លួនចង់ក្លាយជារោងចក្រពិភពលោកថ្មី។ នោះជាហេដ្ឋារចនាសម្ព័ន្ធដែលមិនមានការអភិវឌ្ឍន៍ និងការផ្គត់ផ្គង់អគ្គិសនីមិនឋិតថេរ ទោះបីជាមានការខិតខំប្រឹងប្រែងយ៉ាងសំខាន់ក្នុងរយៈពេល ១០ឆ្នាំចុងក្រោយនេះក៏ដោយ។ បើនិយាយពីធនធានមនុស្សវិញ ប្រទេសនេះកំពុងប្រឈមនឹងការខ្វះខាតបុគ្គលិកដែលមានជំនាញខ្ពស់។ មនុស្សប្រហែល ២៥០លាននាក់មិនអាចអាន ឬសរសេរបានទេ ហើយមានតែផ្នែកតូចមួយនៃចំនួនប្រជាជនប៉ុណ្ណោះដែលមានការបណ្តុះបណ្តាលវិជ្ជាជីវៈណាមួយ។ បន្ថែមពីនេះ អ្នកជំនាញមើលឃើញថា គោលនយោបាយសេដ្ឋកិច្ចរបស់ទីក្រុងញូវដេលីបានធ្វើអន្តរាគមន៍ច្រើន ដើម្បីផ្គាប់ចិត្តអ្នកវិនិយោគនៅពេលចាំបាច់។ ជាឧទាហរណ៍ ក្នុងខែសីហា ឆ្នាំ២០២៣ រដ្ឋាភិបាលស្រាប់តែដាក់កម្រិតលើការនាំចូលកុំព្យូទ័រយួរដៃ ដើម្បីលើកកម្ពស់ផលិតកម្មក្នុងស្រុក។ ជារួមបញ្ហាកង្វះវត្ថុធាតុដើម, ប្រព័ន្ធហេដ្ឋារចនាសម្ព័ន្ធមិនទំនើប, ធនធានមនុស្សមានកម្រិត និងគោលនយោបាយឧបត្ថម្ភធនគឺជាកត្តារាំងស្ទះដែលធ្វើឲ្យឥណ្ឌាពិបាកជំនួសចិនជារោងចក្រពិភពលោកនាពេលដ៏ខ្លីខាងមុខ៕ អត្ថបទទាក់ទង ហេតុអ្វីឥណ្ឌាមិនអាចដើរតាមគន្លងរបស់ចិន? ឥណ្ឌារកវិធីបង្កើនល្បឿនសេដ្ឋកិច្ចទៀតខណៈពិភពលោកកំពុងជួបវិបត្តិ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3783.txt	គូស្វាមីភរិយាប្រហែល ១២០០គូបានរៀបការនៅជាយទីក្រុងម៉ិកស៊ីកូក្នុងព្រឹត្តិការណ៍បុណ្យនៃក្តីស្រឡាញ់ប្រពៃណីក្នុងតំបន់ Nezahualcoyotl។	គូស្នេហ៍ជាច្រើនជំនាន់បានរៀបចំពិធីមង្គលការនៅតំបន់ Nezahualcoyotl កាលពីថ្ងៃទី ១៤ ខែកុម្ភៈ។ ប្រពៃណីប្រចាំឆ្នាំនេះត្រូវបានគេហៅថា matrimonio colectivo ឬអាពាហ៍ពិពាហ៍សមូហភាព។ មនុស្សមួយចំនួនជ្រើសរើសការរៀបការរបៀបនេះដើម្បីសន្សំថ្លៃចំណាយបានមួយផ្នែក។ Rosalin Ruiz អាយុ ២៨ ឆ្នាំបាននិយាយថា អាពាហ៍ពិពាហ៍ធម្មតាមានតម្លៃថ្លៃណាស់។ នាងបានរៀបការជាមួយមិត្តប្រុសរបស់នាង Ricardo Reyes អាយុ ៣០ឆ្នាំ។ សំឡេងអបអរសាទរបានបន្លឺឡើងនៅក្នុងរោងការដ៏ធំ ពេលដែល Sonia Cruz ប្រធានការិយាល័យអត្រានុកូលដ្ឋានរបស់រដ្ឋបានបញ្ជាក់ថាការរៀបការរបស់គូស្នេហ៍គឺស្របច្បាប់ ហើយបានអញ្ជើញឲ្យពួកគេថើបគូស្នេហ៍របស់ខ្លួន។ ការរៀបចំពិធីនៅឆ្នាំនេះ ត្រូវបានឧបត្ថម្ភដោយការិយាល័យអភិបាលក្រុងក្នុងតំបន់ ដោយមានការប្រគល់អំណោយដូចជា ទូរទស្សន៍ និងកៅអីដៃដល់គូស្វាមីភរិយាដែលភ្ជាប់ពាក្យយូរបំផុតចំនួន៣គូនៅ Nezahualcoyotl។ លោកស្រី Dona Rosa ដែលបានភ្ជាប់ពាក្យយូរបំផុតនៅ Nezahualcoyotl បាននិយាយថា ៖« វាជាការរំលឹកថា ស្នេហាអាចស្ថិតស្ថេរពេញមួយជីវិត។ យើងមានមោទនភាពដែលឃើញគូស្នេហ៍វ័យក្មេងជាច្រើនដើរតាមគន្លងរបស់យើង»។ នេះបើតាមសារព័ត៌មាន BBN Breaking។ ពិធីមង្គលការដ៏ធំមួយប្រព្រឹត្តិនៅថ្ងៃបុណ្យនៃក្តីស្រឡាញ់ក៏បានប្រារព្ធនៅប្រទេសនីការ៉ាហ្គាដែរ ដោយមានគូស្នេហ៍ចំនួន ២០០គូបានរៀបការនៅតំបន់ Xolotlan នៃទីក្រុង Managua៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3784.txt	សហព័ន្ធសហគ្រាសធុនតូន និងមធ្យមថៃបានស្នើឱ្យក្រសួងពាណិជ្ជកម្មដោះស្រាយលើការហូរចូលទំនិញថោកៗពីចិន ជាពិសេសអត្រាពន្ធនាំចូលលើប្រភេទទំនិញដែលប៉ះពាល់ដល់សហគ្រាសក្នុងស្រុក។	សហព័ន្ធសហគ្រាសថៃ បានស្នើឱ្យក្រសួងពាណិជ្ជកម្មជួយដល់ការលក់ផលិតផលថៃតាមអនឡាញ និងអនុវត្តច្បាប់ឱ្យតឹងរ៉ឹងប្រឆាំងនិងការរត់ពន្ធទំនិញថោកៗពីចិន។ ប្រធានសហព័ន្ធសហគ្រាសធុនតូន និងមធ្យមថៃ លោក Saengchai Teerakulvanich និយាយថា សហព័ន្ធបានស្នើឱ្យក្រសួងហិរញ្ញវត្ថុពិចារណាដំឡើងពន្ធលើតម្លៃបន្ថែម (VAT) លើផលិតផលនាំចូលពីចិន។ ថ្មីៗនេះ ក្រសួងហិរញ្ញវត្ថុថៃគ្រោងនឹងចាប់ផ្តើមប្រមូលពន្ធលើតម្លៃបន្ថែមជុំវិញផលិតផលដែលលក់តាមប្រព័ន្ធអនឡាញជាមួយនឹងតម្លៃចាប់ពី ១០០០បាត (២៧,៨ដុល្លារ) ជំនួសឱ្យ ១៥០០បាតដូចពីមុន។ នេះបើតាមការចុះផ្សាយរបស់សារព័ត៌មាន The Nation នៅថ្ងៃទី១៨ ខែកុម្ភៈ។ យ៉ាងណាមិញ ក្រសួងហិរញ្ញវត្ថុបានបដិសេធមិនលុបចោលការលើកលែងពន្ធលើតម្លៃបន្ថែមចំពោផលិតផលក្រៅប្រទេសទេ ដោយសារវាអាចបំពានលើកិច្ចព្រមព្រៀងពាណិជ្ជកម្មសេរី។ បើតាមលោក Saengchai សហព័ន្ធក៏បានស្នើទៅក្រសួងពាណិជ្ជកម្មជួយគាំទ្រដល់កសិករថៃ និងសហគ្រាសធុនតូច និងមធ្យម ដោយលើកទឹកចិត្តឱ្យក្រុមហ៊ុនផលិតរបស់ចិនប្រើប្រាស់វត្ថុធាតុដើមក្នុងស្រុក ជំនួសឱ្យការនាំចូលពីចិន។ ថ្មីៗនេះ ក្រសួងឧស្សាហកម្មថៃបានប្រាប់ទៅវិទ្យាស្ថានស្តង់ដារឧស្សាហកម្មថៃ (TISI)ឱ្យ ធ្វើការជាមួយនាយកដ្ឋានគយ ដើម្បីត្រួតពិនិត្យលើគុណភាពទំនិញនាំចូល ជាពិសេសទំនិញដែលស្ថិតនៅក្រោមការត្រួតពិនិត្យរបស់ TISI ក្នុងគោលបំណងបញ្ឈប់ការនាំចូលទំនិញដែលមិនមានគុណភាព។ បើតាមសហព័ន្ធឧស្សាហកម្មថៃ លំហូរចូលនៃទំនិញចិនដែលមានតម្លៃថោកកំពុងវាយប្រហារក្រុមហ៊ុនក្នុងស្រុកប្រមាណ ២០វិស័យរួមមាន ដែកថែប អាលុយមីញ៉ូម ប្លាស្ទិក សេរ៉ាមិច គីមីឥន្ធនៈ និងឱសថ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3785.txt	ធនាគារប្រជាជនចិន (PboC) បានទម្លាក់អត្រាការប្រាក់កម្ចីមូលដ្ឋានរយៈពេល ៥ឆ្នាំជាលើកដំបូងចាប់តាំងពីខែមិថុនា ឆ្នាំ២០២៣ ដើម្បីធ្វើឱ្យទីផ្សារអចលនទ្រព្យរស់ឡើងវិញ។	ធនាគារប្រជាជនចិននៅថ្ងៃទី២០ ខែកុម្ភៈ បានកាត់បន្ថយអត្រាការប្រាក់កម្ចីមូលដ្ឋានរយៈពេល ៥ឆ្នាំ។ នេះជាសញ្ញាមួយដែលរដ្ឋាភិបាលចិន កំពុងបង្កើនការគាំទ្រដល់វិស័យអចលនទ្រព្យ ដើម្បីស្តារទំនុកចិត្តរបស់ប្រជាជន និងអ្នកវិនិយោគលើការជំរុញសេដ្ឋកិច្ច។ បើតាមធនាគារ PBoC អត្រាការប្រាក់កម្ចីមូលដ្ឋានរយៈពេល ៥ឆ្នាំបានកាត់បន្ថយ ០,២៥ភាគរយមកនៅត្រឹម ៣,៩៥ភាគរយ។ នេះជាលើកទីមួយដែល PBoC បានកាត់បន្ថយអត្រាការប្រាក់ប្រភេទនេះ ចាប់តាំងពីខែមិថុនា ឆ្នាំ២០២៣ ដោយកាត់បន្ថយក្នុងអត្រាខ្ពស់បំផុត ចាប់តាំងពីឆ្នាំ ២០១៩។ ធនាគារ PboC រំពឹងថានឹងអនុញ្ញាតឱ្យទីក្រុងជាច្រើន កាត់បន្ថយអត្រាការប្រាក់កម្ចីទិញផ្ទះអប្បបរមា ដែលជំរុញឱ្យតម្រូវការនៅក្នុងទីផ្សារអចលនទ្រព្យងើបឡើងវិញ។ «ចំពោះអតិថិជនគោលដៅ ការចំណាយនឹងទាបជាងមុនច្រើន»។ លោក William Ma នាយកផ្នែកវិនិយោគនៃក្រុមហ៊ុន GROW Investment Group បានប្រាប់សារព័ត៌មាន CNBC ដោយបន្ថែមថា សេចក្តីប្រកាសនេះរដ្ឋាភិបាលចិនចង់ប្រាប់ទៅអ្នកវិនិយោគថា ធនាគារកំពុងដំណើរការល្អ។ ខណៈការទន្ទឹងរង់ចាំវិធានការគាំទ្រទីផ្សារអចលនទ្រព្យឱ្យមានប្រសិទ្ធភាពឡើងវិញ អ្នកវិនិយោគតែងរង់ចាំចំណាត់ការច្បាស់លាស់ពីទីក្រុងប៉េកាំងដើម្បីជំរុញកំណើន។ ជាពិសេស ការលើកកម្ពស់ទំនុកចិត្ត និងតម្រូវការរបស់អ្នកប្រើប្រាស់ ,ការរក្សាសន្ទុះចាយប្រាក់ ដែលសម្រេចបានក្នុងពិធីបុណ្យចូលឆ្នាំកន្លងមក គឺជាជោគជ័យមួយផ្នែក ដែលមន្រ្តីចិនចង់បាន។ យ៉ាងណាមិញ ចិននៅតែមានក្តីរំពឹង ដើម្បីទាញវិស័យអចលនទ្រព្យឲ្យរស់ឡើងវិញ ក្នុងពេលឆាប់ៗ។ បើតាមនាយករដ្ឋមន្ត្រីចិនលោក លី ឈាំង រដ្ឋាភិបាលនឹងធ្វើសកម្មភាពកាន់តែខ្លាំង និងប្រកបដោយប្រសិទ្ធភាព ដើម្បីធ្វើឱ្យអ្នកប្រើប្រាស់ និងអ្នកវិនិយោគ កាន់តែមានទំនុកចិត្តលើទស្សនវិស័យនៃសេដ្ឋកិច្ច នៅឆ្នាំនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3786.txt	ទីភ្នាក់ងារស្បៀងអាហារជាតិឥណ្ឌូណេស៊ីនៅថ្ងៃទី២៦ ខែកុម្ភៈ បានប្រកាសថា រដ្ឋាភិបាលកំពុងរៀបចំនាំចូលអង្ករបន្ថែមចំនួន ១,៦លានតោន ដើម្បីបំពេញទុនបម្រុងអង្ករក្នុងស្រុក។ នេះបើតាមទីភ្នាក់ងារឥណ្ឌូណេស៊ី Antara។	រដ្ឋាភិបាលឥណ្ឌូណេស៊ីបានសម្រេចបង្កើនកូតានាំចូលអង្ករចំនួន ១,៦លានតោនទៀតនៅឆ្នាំ២០២៤ ដើម្បីបម្រុងការខ្វះខាតអង្ករក្រោយមានភាពយឺតយ៉ាវក្នុងការប្រមូលនៅឆ្នាំនេះ។ ឥណ្ឌូណេស៊ីបានជួបបាតុភូត El Nino កាលពីចុងឆ្នាំ២០២៣ ដែលធ្វើឱ្យខ្វះទឹកសម្រាប់ដាំស្រូវ។ ការប្រមូលផលស្រូវឆ្នាំនេះ រំពឹងថានឹងប្រព្រឹត្តិទៅនៅខែឧសភា និងមិថុនា ឆ្នាំ២០២៤ ដែលជំនួសឱ្យខែមីនា និងមេសាជារៀងរាល់ឆ្នាំ។ បើតាមរដ្ឋមន្រ្តីពាណិជ្ជកម្មឥណ្ឌូណេស៊ី លោក Zulkifli Hasan ការនាំចូលអង្ករបន្ថែមចំនួន១,៦លានតោនបន្ថែមនេះ បានបន្ថែមលើចំនួនកូតាអង្ករ ២លានតោនកាលពីដើមឆ្នាំ ដែលធ្វើឱ្យបរិមាណអង្ករនាំចូលកើនដល់ ៣,៦លានតោននៅឆ្នាំ២០២៤។ មកដល់ពេលនេះ ក្រសួងពាណិជ្ជកម្មឥណ្ឌូណេស៊ីទើបតែបានចេញអាជ្ញាប័ណ្ណនាំចូលអង្ករចំនួន ២លានតោន។ ចំណែកអាជ្ញាប័ណ្ណនាំចូលសម្រាប់បន្ថែម១,៦លានតោនបន្ថែមនេះ នឹងត្រូវចេញឆាប់ៗនេះបន្ទាប់ពីបញ្ចប់នីតិវិធីរដ្ឋបាលពាក់ព័ន្ធមួយចំនួន។ ថ្មីៗនេះ តម្លៃអង្ករនៅក្នុងទីផ្សារឥណ្ឌូណេស៊ីកំពុងកើនឡើងយ៉ាងខ្លាំង ដោយសារតែកង្វះការផ្គត់ផ្គង់ច្រើន។ គិតត្រឹមខែកុម្ភៈ ឆ្នាំ២០២៤ ឥណ្ឌូណេស៊ីបានជួបប្រទះឱនភាពស្រូវ ៨ខែជាប់ៗគ្នា ដោយសារផលិតកម្មក្នុងស្រុកធ្លាក់ចុះខ្លាំង។ ត្រឹមមួយខែដើមឆ្នាំនេះ ឥណ្ឌូណេស៊ីបាននាំចូលចំនួនអង្គរ ៤៤១,៩៣ពាន់តោន កើនឡើង ៨២,១៩ភាគរយបើធៀបនឹងខែមករា ឆ្នាំ២០២៣ គិតជាតម្លៃ ២៧៩,២លានដុល្លារ។ ក្នុងនោះបរិមាណអង្ករនាំចូលពីថៃមាន២៣៧,៦៤ពាន់តោន ពីប៉ាគីស្ថាន១២៩,៧៨ពាន់តោន មីយ៉ាន់ម៉ាមាន៤១,៦១ម៉ឺនតោន វៀតណាម៣២,៣៤ម៉ឺនតោន កម្ពុជា២,៥ម៉ឺនតោន៕ អត្ថបទទាក់ទង ឥណ្ឌូណេស៊ីគ្រោងនាំចូលអង្ករចំនួន២លានតោននៅឆ្នាំ២០២៤ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3787.txt	កិច្ចប្រជុំរបស់រដ្ឋមន្ត្រីហិរញ្ញវត្ថុ និងទេសាភិបាលធនាគារកណ្តាលនៃបណ្តាប្រទេសដែលមានសេដ្ឋកិច្ចអភិវឌ្ឍឈានមុខគេលើពិភពលោកទាំង២០ (G20) ចាប់ពីថ្ងៃ២៨-២៩ ខែកុម្ភៈ នៅទីក្រុង Sao Paulo ប្រទេសប្រេស៊ីល មិនមានសេចក្ដីថ្លែងការណ៍រួមឡើយ។ រឿងចាស់នៅតែកើតឡើង ដោយសារប្រទេសចូលរួមមិនឯកភាពលើការប្រើប្រាស់ពាក្យលើបញ្ហាអ៊ុយក្រែន និងវិបត្តិនៅកាហ្សាថែមទៀត។	ប្រេស៊ីលដែលជាប្រធានកិច្ចប្រជុំរដ្ឋមន្ត្រីហិរញ្ញវត្ថុ និងទេសាភិបាលធនាគារកណ្តាលមកពីក្រុមសេដ្ឋកិច្ចធំៗទាំង២០ (G20) បានចេញសេចក្តីសង្ខេបរបស់ខ្លួនជំនួសឱ្យសេចក្តីថ្លែងការណ៍រួមរបស់អង្គប្រជុំ។ ឥណ្ឌាធ្លាប់បានប្រើល្បិចស្រដៀងគ្នានេះ ក្នុងតំណែងជាប្រធានាធិបតី G20 របស់ខ្លួនកាលពីឆ្នាំមុន ប៉ុន្តែបានលើកឡើងច្រើនជុំវិញការថ្កោលទោសរុស្ស៊ីចំពោះការឈ្លានពានអ៊ុយក្រែន។ ការពិត បញ្ហាភូមិសាស្ត្រនយោបាយបានរារាំងដល់ការចេញសេចក្តីការថ្លែងការណ៍រួមបាននៅក្នុងកិច្ចប្រជុំនេះ។ រដ្ឋមន្ត្រីហិរញ្ញវត្ថុប្រេស៊ីលលោក Fernando Haddad បានប្រាប់អ្នកកាសែតថា កិច្ចប្រជុំរដ្ឋមន្ត្រីការបរទេស G20 ដែលពិភាក្សាអំពីជម្លោះក្នុងតំបន់កាលពីសប្តាហ៍មុន បានបំពុលកិច្ចពិភាក្សាលើរឿងហិរញ្ញវត្ថុដែលបំផ្លាញកិច្ចខិតខំប្រឹងប្រែងដើម្បីឈានដល់សេចក្តីថ្លែងការណ៍រួមមួយ។ ការឈ្លានពានរបស់រុស្ស៊ីមកលើអ៊ុយក្រែនបានក្លាយជាបញ្ហារសើបសារជាថ្មីវិញជុំវិញការប្រើប្រាស់ពាក្យពេជន៍។ ក្រុមប្រទេសរីកចម្រើនទាំង៧ (G7), ប្រទេសអ្នកមានលោកខាងលិច និងជប៉ុនចង់ប្រើប្រាស់ភាសានៅលើសេចក្តីថ្លែងការណ៍រួមថា សង្គ្រាមលើអ៊ុយក្រែន ខណៈរុស្ស៊ីចង់ប្រើពាក្យថា សង្រ្គាមក្នុងអ៊ុយក្រែន។ ទន្ទឹមនេះ ក្រុមប្រទេស G7 ចង់ពិពណ៍នាពីសង្រ្គាមនៅតំបន់កាហ្សាថាជាវិបត្តិមនុស្សធម៌ ដោយមិននិយាយពីអ៊ីស្រាអែល។ បើតាមប្រធានកិច្ចប្រជុំ G20 ក្នុងអំឡុងសន្និសីទរដ្ឋមន្រ្តីទាំងអស់បានផ្លាស់ប្តូរទស្សនៈគ្នាច្រើនអំពីសង្គ្រាម ជម្លោះ និងវិបត្តិមនុស្សធម៌ ជាពិសេសស្ថានភាពនៅអ៊ុយក្រែន និងកាហ្សា។ យ៉ាងណាមិញ លោក Fernando Haddad បានបញ្ជាក់ថា កិច្ចប្រជុំនេះមិនមែនជាវេទិកាសមស្របដើម្បីដោះស្រាយបញ្ហាភូមិសាស្ត្រនយោបាយនោះទេ ហើយបានស្នើថាបញ្ហាទាំងនេះនឹងបន្តពិភាក្សានៅក្នុងវេទិកា ឬកិច្ចប្រជុំពាក់ព័ន្ធបន្ទាប់ទៀត។ ថ្លែងនៅក្នុងសន្និសីទសារព័ត៌មានក្រោយបិទបញ្ចប់កិច្ចប្រជុំ រដ្ឋមន្ត្រីហិរញ្ញវត្ថុប្រេស៊ីល លោក Fernando Haddad បានសង្កត់ធ្ងន់ថា ៖ «យើងមិនអាចចេញសេចក្តីថ្លែងការណ៍រួមបានទេ។ យើងសង្ឃឹមថាបញ្ហារសើបបន្ថែមទៀតទាក់ទងភូមិសាស្ត្រនយោបាយនឹងត្រូវបានពិភាក្សាដាច់ដោយឡែកជាលក្ខណៈការទូត។ ភាគីនានាបានបរាជ័យក្នុងការទទួលបានសម្លេងរួមមួយនៅឯសន្និសីទ G20 កាលពីមុន រឿងនេះបានធ្វើឲ្យប៉ះពាល់ដល់ការបង្កើតការឯកភាពគ្នា»។ ហេតុអ្វីកិច្ចប្រជុំនេះ ពិភាក្សាច្រើនលើភូមិសាស្រ្តនយោបាយ ? ភាពតានតឹងផ្នែកភូមិសាស្ត្រនយោបាយទាំងនោះបានដំណើរការពេញមួយកិច្ចប្រជុំរយៈពេលពីរថ្ងៃ ដែលពេលខ្លះគ្របដណ្ដប់លើរបៀបវារៈផ្លូវការ ដូចជាការពិភាក្សាអំពីពន្ធលើទ្រព្យសម្បត្តិអប្បបរមាជាសកលលើអ្នកមានជ្រុលដែលស្នើឡើងដោយប្រេស៊ីលទៅទៀត។ ប្រេស៊ីលដែលធ្វើជាម្ចាស់ផ្ទះព្រឹត្តិការណ៍នេះ បានព្យាយាមផ្តោតការពិភាក្សាលើកិច្ចសហប្រតិបត្តិការសេដ្ឋកិច្ចដើម្បីដោះស្រាយបញ្ហាដូចជាការប្រែប្រួលអាកាសធាតុ និងភាពក្រីក្រ ប៉ុន្តែបណ្តាប្រទេសនានារួមទាំងអាល្លឺម៉ង់បានជំរុញឱ្យមានសេចក្តីថ្លែងការណ៍រួមដែលនិយាយអំពីសង្គ្រាមនៅអ៊ុយក្រែន និងកាហ្សា។ អនុរដ្ឋមន្ត្រីក្រសួងហិរញ្ញវត្ថុជប៉ុនទទួលបន្ទុកកិច្ចការអន្តរជាតិ លោក Masato Kanda ដែលបានចូលរួមក្នុងនាមរដ្ឋមន្ត្រីហិរញ្ញវត្ថុបានច្រានចោលទស្សនៈថា កិច្ចប្រជុំ G20 នៅពេលនេះត្រូវតែដើរតាមរបៀបវារៈ។ លោកថា ជម្លោះមានផលប៉ះពាល់យ៉ាងខ្លាំងដល់សេដ្ឋកិច្ចពិភពលោក ដែលវាប៉ះពាល់ដល់តម្លៃថាមពល និងអាហារក្នុងចំណោមរបស់ផ្សេងទៀត។ តើកិច្ចប្រជុំ G20 បានពិភាក្សាលើបញ្ហាសេដ្ឋកិច្ចអ្វីខ្លះ ? ក្រៅពីការខ្វែងគំនិតគ្នាលើភូមិសាស្ត្រនយោបាយ រដ្ឋមន្ត្រីហិរញ្ញវត្ថុ G20 និងទេសាភិបាលធនាគារកណ្តាលបានចែករំលែកទស្សនៈជុំវិញបញ្ហាសេដ្ឋកិច្ចពិភពលោក។ សេចក្តីសង្ខេបរបស់ប្រធាន G20 បានកត់សម្គាល់ថា សង្គ្រាម ជម្លោះ ការបែងចែកសេដ្ឋកិច្ច និងការការពារពាណិជ្ជកម្មជាហានិភ័យធ្លាក់ចុះដល់សេដ្ឋកិច្ច។ ទោះបីជាមានកំណើនយឺត រហូតមកដល់ពេលនេះសេដ្ឋកិច្ចពិភពលោកបានជៀសផុតពីវិបត្តិសេដ្ឋកិច្ច ក្រោយមានការបារម្ភពីការដំឡើងអត្រាការប្រាក់យ៉ាងខ្ពស់នៅក្នុងប្រទេសសេដ្ឋកិច្ចធំៗដូចជាអាម៉េរិក និងតំបន់ចាយប្រាក់អឺរ៉ូ រួមទាំងបញ្ហាអចលនទ្រព្យនៅចិន។ G20 បានកត់សម្គាល់ថា ការរក្សាអត្រាប្តូរប្រាក់បរទេសជាមូលដ្ឋានគ្រឹះសេដ្ឋកិច្ចដ៏រឹងមាំស្របពេលការប្រែប្រួលអត្រាប្តូរប្រាក់ដោយគ្មានសណ្តាប់ធ្នាប់ នឹងជះឥទ្ធិពលអវិជ្ជមានដល់សេដ្ឋកិច្ចពិភពលោក។ ទន្ទឹមនេះ ប្រេស៊ីលបានផ្តល់អាទិភាពក្នុងការប្រយុទ្ធប្រឆាំងនឹងវិសមភាព និងបង្កើតពិភពលោកប្រកបដោយនិរន្តរភាព និងយុត្តិធម៌។ ក្នុងអំឡុងពេលកិច្ចប្រជុំ G20 រដ្ឋមន្ត្រីហិរញ្ញវត្ថុប្រេស៊ីលបានអំពាវនាវឱ្យមានការយកពន្ធសមធម៌បន្ថែមទៀត សំដៅលើក្រុមអ្នកមាន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3788.txt	ចិន ជាប្រទេសនាំចេញអាវុធដ៏សំខាន់មួយរបស់ពិភពលោក ដោយឈរនៅលំដាប់ទីបួន បន្ទាប់ពីអាម៉េរិក រុស្ស៊ី និងបារាំង។ យ៉ាងណាមិញ ទីផ្សារលក់អាវុធចិន នៅទាបខ្លាំង ស្របពេលក្រុងប៉េកាំង កំពុងធ្វើទីផ្សារលក់អាវុធរបស់ខ្លួនឱ្យបានកាន់តែច្រើនជាងមុន។ អតិថិជនថ្មីរបស់ចិន មាននៅតំបន់មជ្ឈិមបូព៌ា អាហ្វ្រិក និងអាម៉េរិកឡាទីន។	តាមស្ថិតិចេញផ្សាយដោយវិទ្យាស្ថានស្រាវជ្រាវសន្តិភាពអន្តរជាតិទីក្រុងស្តុកខុល(SIPRI) ចេញផ្សាយក្នុងឆ្នាំ២០២៣ ការនាំចេញអាវុធរបស់ចិនបានថយចុះ ២៣ភាគរយ ក្នុងរយៈពេល៥ឆ្នាំចុងក្រោយ ពោលគឺក្នុងចន្លោះឆ្នាំ២០១៨-២០២២ បើធៀបទៅនឹងចន្លោះឆ្នាំ ២០១៣-២០១៧។ អ្នកនាំចេញអាវុធធំទី៤ លើពិភពលោក បច្ចុប្បន្នចិនជាប់ចំណាត់ថ្នាក់ទី៤ ក្នុងចំណោមប្រទេសនាំចេញអាវុធធំជាងគេលើលោក ប៉ុន្តែមិនអាចដណ្ដើមចំណែកទីផ្សារបានធំឡើយ បើធៀបអាម៉េរិកដែលជាប្រទេសនាំចេញអាវុធធំជាងគេមានទំហំ៤០ភាគរយនៃការនាំចេញអាវុធសរុបទូទាំងពិភពលោក។ ប្រទេសតាមពីក្រោយ គឺរុស្ស៊ី និងបារាំង។ មានការពន្យល់ជាច្រើនជុំវិញចំណែកទីផ្សារធ្លាក់ចុះរបស់ចិន។ ទីមួយ ការថយចុះនៃការនាំចេញអាចជាសញ្ញាមួយដែលថា តម្រូវការក្នុងស្រុកកំពុងកើនឡើង ជាពិសេសក្នុងបរិបទនៃភាពតានតឹងភូមិសាស្ត្រនយោបាយនៅអ៊ុយក្រែន រវាងចិន និងឥណ្ឌា ឬក្នុងតំបន់បញ្ហាតៃវ៉ាន់។ លើសពីនេះ គោលនយោបាយបិទផ្លូវដ៏តឹងរ៉ឹងដោយសារកូវីដ-១៩ ក៏អាចរំខានដល់ការផ្គត់ផ្គង់អាវុធពីចិនដែរ។ ទន្ទឹមនេះ ការរក្សាបាននូវឃ្លាំងអាវុធដ៏ធំក៏បង្ហាញឱ្យឃើញដែរថា ចិនជាប្រទេសមួយក្នុងចំណោមប្រទេសនាំចូលអាវុធធំជាងគេទាំង៥ ក្នុងរយៈពេល ២០១៨-២០២២ រួមជាមួយឥណ្ឌា អារ៉ាប៊ីសាអូឌីត កាតា និងអូស្ត្រាលី។ បើតាមរបាយការណ៍របស់វិទ្យាស្ថាន SIPRI បរិមាណនាំចូលអាវុធរបស់ចិនក្នុងអំឡុងឆ្នាំ ២០២០-២០២២ បានថយចុះយ៉ាងខ្លាំង បើធៀបនឹងឆ្នាំ ២០១៨-២០២០។ របាយការណ៍របស់ SIPRI បានលើកឡើងថា ចិនបានកាត់បន្ថយការពឹងផ្អែកលើការនាំចូលអាវុធពីរុស្ស៊ី ដោយបានបង្កើនសមត្ថភាពផលិតអាវុធធុនធំទំនើបៗក្នុងស្រុក។ មូលហេតុទីពីរដែលនាំឱ្យការនាំចេញអាវុធរបស់ចិនធ្លាក់ចុះ មកពីការប្រកួតប្រជែងដ៏ខ្លាំងក្លាក្នុងចំណោមអ្នកផ្គត់ផ្គង់ និងការព្រួយបារម្ភអំពីគុណភាព ជាពិសេសជាមួយនឹងអាវុធប្រើប្រាស់បច្ចេកវិទ្យាខ្ពស់។ សព្វាវុធរបស់ចិនក៏ត្រូវបានគេមើលឃើញថា ខ្វះការសាកល្បងក្នុងតំបន់ជម្លោះដែលជាលក្ខណៈវិនិច្ឆ័យសំខាន់សម្រាប់អ្នកទិញ។ បើតាមលោក Nicholas Heras នាយកជាន់ខ្ពស់ផ្នែកយុទ្ធសាស្ត្រ និងការច្នៃប្រឌិតនៅវិទ្យាស្ថាន New Lines ទីក្រុង Washington DC ប្រព័ន្ធផលិតអាវុធរបស់អាម៉េរិក អឺរ៉ុប រុស្ស៊ី និងសូម្បីតែតួកគីសុទ្ធតែមានបទពិសោធន៍ប្រយុទ្ធជាក់ស្តែងនៅសមរភូមិជាងប្រទេសចិន។ លើសពីនេះ ភាពស៊ីគ្នាខាងបច្ចេកវិទ្យានៃសព្វាវុធរបស់ចិន ជាមួយនឹងប្រព័ន្ធដែលមានស្រាប់របស់ប្រទេសបញ្ជាទិញនៅតែចោតជាបញ្ហាជាច្រើន។ ការកសាងទំនុកចិត្តជាមួយអតិថិជនចាស់ៗ ចិនបានកសាងទំនុកចិត្តជាមួយអតិថិជនចាស់ៗតាមរយៈសារកត្តានយោបាយ និងសេដ្ឋកិច្ចជាច្រើន ដើម្បីទាក់ទាញប្រទេសនានាឱ្យបន្តទិញអាវុធរបស់ខ្លួន។ ប្រទេសមួយចំនួនមានទំនាក់ទំនងនយោបាយមិនល្អជាមួយអ្នកនាំចេញអាវុធសំខាន់ៗរបស់បស្ចិមប្រទេស ដែលធ្វើអោយមានការលំបាកទទួលបានការផ្គត់ផ្គង់ទាំងនេះ។ សព្វាវុធរបស់ចិនមានទំនោរត្រួតពិនិត្យតិចតួច ហើយតម្លៃក៏ថោកជាងអ្នកនាំចេញធំៗដទៃទៀត។ តាមរបាយការណ៍ SIPRI ដដែល ប្រមាណ ៨០ភាគរយនៃចំណែកទីផ្សារនាំចេញអាវុធរបស់ចិនមកពីប្រទេសដែលធ្លាប់ស្គាល់មួយចំនួននៅអាស៊ី និងអូសេអានី។ អត្រា ១៧ភាគរយនៃអាវុធត្រូវបាននាំចេញទៅកាន់ទ្វីបអាហ្រ្វិក ហើយ ៣ភាគរយទៀតត្រូវបានលក់ទៅកាន់ផ្នែកផ្សេងទៀតនៃពិភពលោក។ ចិនបានលក់អាវុធទៅឱ្យប្រទេសចំនួន៤៦ ចន្លោះឆ្នាំ ២០១៨-២០២២ ដែលច្រើនជាងគេគឺលក់ទៅបាគីស្ថានប្រមាណ ៥៤ភាគរយ។ បង់ក្លាដែស និងស៊ែប៊ី គឺជាអ្នកទិញអាវុធធំជាងគេបន្ទាប់ដែលមានចំណែក ១២ភាគរយ និង៤,៥ភាគរយរៀងគ្នា។ ចិនបានចាត់ទុកប៉ាគីស្ថានថាជាមិត្តគ្រប់រដូវ និងជាដៃគូសហប្រតិបត្តិការអភិវឌ្ឍន៍ និងលទ្ធកម្មអាវុធជិតបំផុតរបស់ខ្លួន។ ភាគីទាំងពីរមានកិច្ចសហប្រតិបត្តិការជាច្រើនក្នុងការអភិវឌ្ឍអាវុធធុនធ្ងន់ដូចជាយន្តហោះ JF-17 និងនាវាពិឃាដ Type 054AP ដែលចិនកំពុងសាងសង់សម្រាប់កងទ័ពអាកាស និងកងទ័ពជើងទឹកប៉ាគីស្ថាន។ សម្រាប់បង់ក្លាដែសវិញ បើយោងតាមមជ្ឈមណ្ឌលស្រាវជ្រាវ CSIS របស់អាម៉េរិក ប្រទេសចិនបានគាំទ្រសកម្មភាពលទ្ធកម្មអាវុធរបស់ប្រទេសនេះតាមរយៈប្រាក់កម្ចីសប្បុរស និងតម្លៃប្រកួតប្រជែង។ កិច្ចព្រមព្រៀងបញ្ចុះតម្លៃរួមមានការផ្ទេរនាវាមុជទឹកប្រភេទ Ming Type-035G ពីរគ្រឿងដែលបានប្រើក្នុងឆ្នាំ ២០១៣ មានតម្លៃត្រឹមតែជាង ១០០លានដុល្លារក្នុងមួយគ្រឿង។ ចំណែកមីយ៉ាន់ម៉ា ដែលជាទីផ្សារនាំចេញអាវុធធំទី៣ របស់ចិននៅអាស៊ី ភាគច្រើនជាប្រភេទអាវុធធម្មតា។ ប្រភេទសព្វាវុធដែលមានតម្លៃខ្ពស់រួមមានយន្តហោះ JF-17 ចំនួន ១៧គ្រឿង យន្តហោះគ្មានមនុស្សបើក Rainbow ចំនួន ១២គ្រឿង យន្តហោះដឹកជញ្ជូន Y-8 ចំនួន២គ្រឿង នាវាពិឃាត Type-43 ចំនួន២គ្រឿង និងរថពាសដែក Type-92 ចំនួន៧៦គ្រឿង។ លើសពីនេះ យោងតាមសារព័ត៌មានលោកខាងលិច កងទ័ពមីយ៉ាន់ម៉ាធ្លាប់បានពង្រាយ UAV យុទ្ធសាស្ត្រ CH-3A ដែលផលិតដោយចិន ដើម្បីតាមដានការតវ៉ា បាតុកម្មផ្សេងៗ។ ការពង្រីកទីផ្សារនាំចេញអាវុធរបស់ចិន ចិនកំពុងក្លាយជាអ្នកផ្គត់ផ្គង់អាវុធដល់បណ្តាប្រទេសមជ្ឈិមបូព៌ាមួយចំនួន។ តម្លៃប្រកួតប្រជែង និងសមត្ថភាពឧស្សាហកម្មជាចំណុចខ្លាំងនៃការលក់អាវុធចិនទៅកាន់អតិថិជនថ្មីទាំងនេះ។ សម្រាប់អតិថិជននៅមជ្ឈិមបូព៌ា ការទិញសព្វាវុធចិនអាចជួយពួកគេកាត់បន្ថយការពឹងផ្អែកនយោបាយពីអាមេរិក និងអឺរ៉ុប។ ដោយមើលឃើញពីចំណុចនេះ ចិនបានបង្កើនទីផ្សារនាំចេញអាវុធជាមួយប្រទេសក្នុងតំបន់។ នៅក្នុងការតាំងពិពណ៌ការពារជាតិអន្តរជាតិនៅទីក្រុងអាប៊ុយដាប៊ី ចិនមានស្តង់ដ៏ធំបំផុតមួយដែលមានសម្ភារៈជាង ៥០០គ្រឿង រួមទាំងយន្តហោះដ្រូនខ្នាតតូច Fengniao ម៉ាកថ្មីផងដែរ។ នៅក្នុងតំបន់អាហ្រ្វិក ក្រុមហ៊ុនផ្គត់ផ្គង់សព្វាវុធចិនក៏កំពុងពង្រឹងការឈរជើងរបស់ពួកគេនៅក្នុងទីផ្សារមួយចំនួន ដូចជាប្រទេសអាល់ហ្សេរី។ ជាច្រើនឆ្នាំមកនេះរដ្ឋាភិបាលលោកខាងលិចបានព្រមានថា អាវុធរបស់ចិនកំពុងត្រូវបានប្រើប្រាស់នៅក្នុងជម្លោះនយោបាយ និងជនជាតិភាគតិចតាមតំបន់ជាច្រើននៅទូទាំងទ្វីប រួមទាំងសាធារណរដ្ឋប្រជាធិបតេយ្យកុងហ្កោ កូតឌីវ័រ ស៊ូដង់ និងសូម៉ាលី។ របាយការណ៍ខែកុម្ភៈឆ្នាំ២០២២ របស់ទីភ្នាក់ងារស៊ើបការណ៍សម្ងាត់អាម៉េរិកបានកត់សម្គាល់ថា បន្ថែមពីលើការលក់អាវុធ ចិនបានគាំទ្រការបណ្តុះបណ្តាលផ្នែកយោធា និងបច្ចេកទេសសម្រាប់បណ្តាប្រទេសនៅអាហ្វ្រិកដែរ។ នេះជាការបោះជំហានមួយរបស់ចិន មិនខុសពីអ្វីដែលអាម៉េរិកដែលបាននិងកំពុងធ្វើជាមួយប្រទេសនានាជុំវិញពិភពលោកនោះទេ។ ការស្រាវជ្រាវរបស់វិទ្យាស្ថាន RAND Corporation បង្ហាញថា ឥទ្ធិពលរបស់ចិននាពេលបច្ចុប្បន្នបានលាតសន្ធឹងពាសពេញអាស៊ី អាហ្វ្រិក និងចូលទៅដល់អាម៉េរិកឡាទីន (អាហ្សង់ទីន បូលីវី និងវេណេស៊ុយអេឡា)។ ទន្ទឹមនេះ កាសែត Wall Street Journal របស់អាម៉េរិកធ្លាប់បានរាយការណ៍ថា ការនាំចេញបន្ទះមីក្រូឈីប គ្រឿងបន្លាស់អេឡិចត្រូនិច និងវត្ថុធាតុដើមផ្សេងទៀតរបស់ចិនទៅកាន់រុស្ស៊ីបានកើនឡើងយ៉ាងខ្លាំងចាប់តាំងពីជម្លោះអ៊ុយក្រែនបានផ្ទុះឡើង។ ការណ៍នេះ ដោយសារតែរុស្ស៊ីត្រូវបានហ៊ុមព័ទ្ធលើផលិតផលបច្ចេកវិទ្យារបស់លោកខាងលិច ហើយត្រូវងាកទៅរកចិន។ ប្រសិនបើការនាំចេញរបស់ចិនទទួលបានជោគជ័យនៅក្នុងទីផ្សារដ៏ធំនេះ វានឹងបង្ហាញពីគុណភាពរបសព្វាវុធចិន ដែលអាចមានកន្លែងច្រើនដើម្បីបង្កើនឥទ្ធិពលនៅក្នុងតំបន់ភូមិសាស្ត្រនយោបាយផ្សេងៗគ្នានៃពិភពលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3789.txt	ជាង ៣ទសវត្សរ៍មកនេះ អាម៉េរិក អារ៉ាប៊ីសាអូឌីត និងរុស្ស៊ីបានប្តូរវេនគ្នាកាន់តំណែងនាំមុខក្នុងការផលិតប្រេងឆៅ ប៉ុន្តែភាពខុសគ្នាមានតិចតួចបំផុត។ យ៉ាងណាមិញ អាម៉េរិកបានវ៉ាដាច់គេដោយមានចំណែក ១៤,៧ភាគរយនៃផលិតកម្មប្រេងពិភពលោកនៅឆ្នាំ ២០២២។	នៅទសវត្សរ៍ឆ្នាំ១៩៩០ អារ៉ាប៊ីសាអូឌីតបានគ្រប់គ្រងពិភពលោកនៅចំណែកទិន្នផលប្រេងឆៅដោយសារទុនបម្រុងប្រេងដ៏ច្រើនរបស់ខ្លួន។ ពេលនោះ វិស័យប្រេង និងឧស្ម័នបានចូលរួមចំណែកជិត ៤២ភាគរយនៃផលិតផលក្នុងស្រុកសរុប (GDP) ខណៈបាននាំចំណូលប្រមាណ ៨៧ភាគរយនៃថវិកាជាតិសរុប និង ៩០ភាគរយនៃប្រាក់ចំណូលពីការនាំចេញរបស់ប្រទេសនេះ។ យ៉ាងណាមិញ នៅក្នុងទសវត្សរ៍ឆ្នាំ២០០០ ប្រទេសមជ្ឈិមបូព៌ាមួយនេះត្រូវបានវ៉ាដាច់ដោយរុស្ស៊ីអស់រយៈពេលជាច្រើនឆ្នាំ បន្ទាប់ពីទីក្រុងម៉ូស្គូបានបង្កើនការវិនិយោគជាយុទ្ធសាស្រ្តនៅក្នុងហេដ្ឋារចនាសម្ព័ន្ធប្រេង និងឧស្ម័ន។ ប្រេងរុស្ស៊ីភាគច្រើនត្រូវបាននាំចេញទៅកាន់ប្រទេសនៃអង្គការសហប្រតិបត្តិការសេដ្ឋកិច្ច និងអភិវឌ្ឍន៍ (OECD) ក្នុងតំបន់អឺរ៉ុប ៦០ភាគរយ និងចិនប្រហែល ២០ភាគរយ។ ស្របគ្នានេះ អាម៉េរិកបានចាប់ផ្តើមបង្កើនការផលិតរបស់ខ្លួនគួរឱ្យកត់សម្គាល់នៃផលិតកម្មប្រេងក្នុងស្រុក ភាគច្រើនចាប់ពីរដ្ឋ Texas រហូតដល់ North Dakota ។ នៅឆ្នាំ ២០១៨ប្រទេសនេះបានក្លាយជាប្រទេសផលិតប្រេងធំជាងគេបំផុតរបស់ពិភពលោក។ នៅឆ្នាំ ២០២២ អាម៉េរិកមានចំណែក ១៤,៧ភាគរយនៃផលិតកម្មប្រេងពិភពលោក ខណៈអារ៉ាប៊ីសាអូឌីត និងរុស្ស៊ីមាន ១៣,១ភាគរយនិង ១២,៧ភាគរយរៀងគ្នា។ នៅឆ្នាំ ២០២២ អាម៉េរិកផលិតប្រេងឆៅបាន ១១,៩លានប៉ារែលក្នុងមួយថ្ងៃ ខណៈអារ៉ាប៊ីសាអូឌីត និងរុស្ស៊ី ផលិតបាន ១០,៦លានប៉ារ៉ែល និង១០,៣លានប៉ារ៉ែលក្នុងមួយថ្ងៃរៀងគ្នា។ នេះបើតាមរដ្ឋបានព័ត៌មានថាមពលអាម៉េរិក។ ក្នុងរយៈពេលបីទសវត្សរ៍មកនេះ អាម៉េរិក អារ៉ាប៊ីសាអូឌីត និងរុស្ស៊ី បានផ្លាស់ប្តូរវេនគ្នាកាន់តំណែងនាំមុខគេ ប៉ុន្តែមានគម្លាតគ្នាមិនច្រើននោះទេ។ ក្រាហ្វិកខាងក្រោមបង្ហាញពីដំណើរដែលអាម៉េរិកវ៉ាដាច់ប្រទេសផ្សេងទៀតក្នុងផលិតកម្មប្រេង ដោយប្រើទិន្នន័យពីក្រសួងថាមពលអាម៉េរិក។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_379.txt	ភ្នំពេញ៖ ក្រសួងមហាផ្ទៃ សម្រេចទទួលស្គាល់ គណបក្សសន្តិភាពជាតិ (គ.ស.ជ) កាលថ្ងៃ ទី២១មីនា។ បក្សនេះ មានទីស្នាក់ការកណ្ដាលនៅផ្ទះលេខ៦៩Z ផ្លូវបេតុង ភូមិអូរណ្ដូង១ សង្កាត់ព្រែកប្រា ខណ្ឌច្បារអំពៅ រាជធានីភ្នំពេញ។ នេះបើតាម ប្រកាសស្ដីពី ការចុះបញ្ជី គណបក្សសន្តិភាពជាតិ ចេញដោយលោក ស សុខា រដ្ឋមន្ត្រីក្រសួងមហាផ្ទៃ។	គណបក្សសន្តិភាពជាតិ មានលោក រស់ សារ៉ុម ជាប្រធានគណៈកម្មាធិការបណ្ដោះ អាសន្ន ។ ក្នុងកិច្ចសម្ភាសជាមួយសារព័ត៌មានឌីជីថលថ្មីៗ ប្រធានរូបនេះ អះអាង ពីគោលជំហរ គណបក្ស ជាបក្សប្រកាន់កណ្ដាលនិងស្ដាំនិយម។ ចំពោះ បាវចនាបក្ស គឺ ការពារសមធម៌ វឌ្ឍនភាព សង្គម។ លោក សារ៉ុម បញ្ជាក់ពីបេសកកម្មរបស់បក្សខ្លួនយ៉ាងដូច្នេះ៖ «ធ្វើយ៉ាងណា ការពារ សន្តិភាពឱ្យបាន ហើយសមធម៌ ក្នុងការអភិវឌ្ឍ។ វាមានន័យថា ពលរដ្ឋនៅកម្ពុជាទទួល យកការអភិវឌ្ឍបានពីសង្គម។ យើងរក្សាស្ថេរភាពនយោបាយនិងការអភិវឌ្ឍន ឆ្ពោះទៅប្រទេសអភិវឌ្ឍន៍ពេញលេញ នៅឆ្នាំ២០៥០ ដូចរដ្ឋាភិបាលមានគោលដៅដែរ»។ បច្ចុប្បន្ន សមាជិក រួមទាំងអ្នកគាំទ្រ ប្រមាណ៥០០០នាក់។ គណបក្សថ្មីនេះ ក៏មានបំណង ចូលរួមការប្រកួតប្រជែងការបោះឆ្នោត ក្រុមប្រឹក្សាឃុំ-សង្កាត់ និងថ្នាក់ជាតិខាងមុខផង ដែរ។ រីឯគោលនយោបាយរបស់គណបក្សសន្តិភាពជាតិ គឺគោរពឆន្ទៈរបស់ពលរដ្ឋ តាម រយៈការបោះឆ្នោត ពិសេសទទួលរដ្ឋាភិបាលដែលកើតចេញពី ឆន្ទៈប្រជាជន។ គោលនយោបាយ ចម្បងផ្សេងទៀត ស្វែងរកសុភម្គល សេចក្ដីថ្លៃថ្នូ ដល់ពលរដ្ឋ, ការពារ របររាជានិយម, ការពារអធិបតេយ្យជាតិ, ការពារមិនឱ្យបែកបាក់ផ្ទៃក្នុង និងដឹកនាំស្របតាម រដ្ឋធម្មនុញ្ញ។ នេះជាការបញ្ជាក់របស់ លោក រស់ សារ៉ុម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3790.txt	ថៃបានចំណាយប្រាក់ចំនួន ៥០លានបាត ប្រហាក់ប្រហែលនឹង ១,៣៨លានដុល្លារ លើជំនួយផ្នែកវេជ្ជសាស្រ្តសម្រាប់ភ្ញៀវទេសចរ ចាប់ពីខែមករា ដល់ខែសីហា ឆ្នាំ២០២៤។ នេះជាផ្នែកនៃកិច្ចខិតខំប្រឹងប្រែង ដើម្បីធានសុវត្ថិភាព និងបង្កើនទំនុកចិត្តដល់ភ្ញៀវ ទេសចរ ដែលទៅកម្សាន្តនៅថៃ។	កាលពីថ្ងៃទី ១៥ ខែកុម្ភៈ ក្រសួងទេសចរណ៍ និងកីឡា (MOTS) និងវិទ្យាស្ថានជាតិ វេជ្ជសាស្ត្រសង្គ្រោះបន្ទាន់ (NIEM) បានប្រកាសរួមគ្នាផ្តល់ជំនួយចំនួន ៥០ លានបាត សម្រាប់ភ្ញៀវទេសចរអន្តរជាតិ ដែលជួបគ្រោះថ្នាក់នៅពេលធ្វើដំណើរក្នុងប្រទេសថៃ។ កម្រិតថ្លៃធានារ៉ាប់រងអតិបរមា មានចំនួន ១លានបាត (២,៧៦ម៉ឺនដុល្លារ) សម្រាប់ភ្ញៀវម្នាក់ ក្នុងករណីដែលជួបគ្រោះថ្នាក់រហូតដល់បាត់បង់ជីវិត។ ក្នុងករណីការព្យបាលរបួសដែល គ្រោះថ្នាក់ដោយចៃដន្យទទួលបាន ៥០ម៉ឺនបាត(១,៣៨ម៉ឺនដុល្លារ) និង៣០ម៉ឺនបាត (ជាង៨ពាន់ដុល្លារ) ប្រសិនបើមានគ្រោះថ្នាក់រហូតដល់ពិការភាព។ រដ្ឋមន្ត្រីក្រសួងទេសចរណ៍ថៃ លោក Sudawan Wangsupakijkosol បាននិយាយថា ភ្ញៀវ ទេសចរនឹងទទួលបានការគាំទ្រផ្នែកហិរញ្ញវត្ថុ សម្រាប់ការចំណាយលើការព្យាបាល ក្នុង ករណីមានឧបទ្ទវហេតុ ឬគ្រោះថ្នាក់។ វិធានការចុងក្រោយនេះ ជាផ្នែកមួយនៃកិច្ចខិតខំប្រឹងប្រែង ធានាសុវត្ថិភាព និង បង្កើនទំនុកចិត្តដល់ភ្ញៀវទេសចរ ដែលចូលមកកម្សាន្តនៅថៃ។ វិធានការនេះ ក៏ត្រូវបានរំពឹងដែរថា នឹងអាចទាក់ទាញភ្ញៀវទេសចរកាន់តែច្រើន។ ការឧបត្ថម្ភសាច់ប្រាក់ទាំងនេះ នឹងត្រូវផ្តល់ជូនភ្ញៀវទេសចរនៅក្នុងករណីជាក់លាក់នីមួយៗ ប៉ុន្តែនឹងត្រូវបដិសេធការទូទាត់ ប្រសិនបើឧបទ្ទវហេតុនេះកើតចេញពីការធ្វេសប្រហែសរបស់អ្នកទេសចរ ឬបំពានច្បាប់ដោយចេតនា។ លក្ខខណ្ឌសម្រាប់ភ្ញៀវ ក្នុងការទទួលបានជំនួយផ្នែកវេជ្ជសាស្រ្ដនេះ គឺត្រូវមានលិខិតឆ្លងដែនដែលមានសុពលភាពចូលមកថៃ នៅចន្លោះថ្ងៃទី១ ខែមករា ដល់ថ្ងៃទី៣១ ខែសីហា តាមទិដ្ឋាការទេសចរណ៍ ឬក្នុងគោលបំណងទេសចរណ៍ធម្មតា។ ក្រសួងទេសចរណ៍ បានអនុវត្តប្រព័ន្ធសុវត្ថិភាពទេសចរណ៍ថៃ(TTS)។ មុនពេលមកដល់ថៃ អ្នកទេសចរអាចបំពេញព័ត៌មាននេះ ដើម្បីចុះឈ្មោះព័ត៌មានតាមអ៊ីនធឺណិត។ រដ្ឋាភិបាល នឹងពឹងផ្អែកលើព័ត៌មានដែលបានប្រកាសនៅលើ TTS ដើម្បីពិនិត្យ និងសម្រេចថាតើ អ្នក ទេសចរ មានសិទ្ធិស្នើសុំការគាំទ្រ ឬអត់? ការប្រមូលទិន្នន័យផ្ទាល់ខ្លួនរបស់អ្នកធ្វើដំណើរ ត្រូវបានអនុវត្ត ដោយអនុលោមតាមច្បាប់ការពារទិន្នន័យផ្ទាល់ខ្លួនរបស់ថៃ។ ដើម្បីស្នើសុំគម្រោងធានារ៉ាប់រង ពាក់ព័ន្ធពិការភាពរបស់រដ្ឋាភិបាលថៃ អ្នកដំណើរអាចដាក់ ពាក្យនៅការិយាល័យកីឡា និងទេសចរណ៍ទូទាំងប្រទេស ឬមជ្ឈមណ្ឌលគាំទ្រការធ្វើ ដំណើរនៅអាកាសយានដ្ឋានសុវណ្ណភូមិ និងដនមឿង។ ភ្ញៀវក៏អាចដាក់ពាក្យតាម រយៈអ៊ីមែល tourismcompensation@mots.go.th ឬផ្ញើសំបុត្រតាមប្រៃសណីយ៍ទៅកាន់ MOTS ។ ទន្ទឹមនេះ ប៉ូលិសទេសចរណ៍ថៃ ក៏កំពុងដំណើរការគំនិតផ្តួចផ្តើមថ្មី និងអនុវត្តបច្ចេកវិទ្យា ដើម្បីធានាសុវត្ថិភាពភ្ញៀវទេសចរបន្ថែមទៀត ដូចជាការបង្រ្កាបការក្លែងបន្លំ និងការអនុវត្ត ច្បាប់យ៉ាងតឹងរ៉ឹងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3791.txt	នៅឆ្នាំ២០៣៥ ចិនអាចនឹងមានចំនួនលើសនៃគ្រូបង្រៀនបឋមសិក្សាប្រហែល ១,៥លាននាក់ និងអនុវិទ្យាល័យចំនួន ៣៧០ពាន់នាក់។ ភាពលំបាកផ្នែកសេដ្ឋកិច្ចបានជំរុញឱ្យអត្រាកំណើតធ្លាក់ចុះ ដែលអាចបង្ខំឱ្យរដ្ឋាភិបាលចិនកាត់បន្ថយការជ្រើសរើសគ្រូបង្រៀននៅពេលខាងមុខ។	ព័ត៌មានជុំវិញចិនអាចមានអតិរេកគ្រូបង្រៀនជិត ២លាននាក់នៅឆ្នាំ២០៣៥ បានក្លាយជាប្រធានបទរសើបនៅលើបណ្តាញសង្គម Weibo របស់ចិន។ លទ្ធផលនៃក្រុមស្រាវជ្រាវដែលដឹកនាំដោយសាស្ត្រាចារ្យរង Qiao Jinzhong នៅសាកលវិទ្យាល័យ Beijing Normal University បង្ហាញថានៅឆ្នាំ ២០៣៥ ចិននឹងមានអតិរេកគ្រូបង្រៀនបឋមសិក្សាប្រហែល ១,៥លាននាក់ និងអនុវិទ្យាល័យចំនួន ៣៧០ពាន់នាក់។ នេះបើតាមការចុះផ្សាយរបស់សារព័ត៌មាន South China Morning Post។ អស់រយៈពេលជាច្រើនទសវត្សរ៍មកហើយ សាលារៀនចិនតែងតែមានភាពអ៊ូអរជាមួយនឹងសិស្សនៅក្នុងថ្នាក់រៀនរហូតដល់ ៥០នាក់នៅក្នុងតំបន់ទីក្រុងមួយចំនួន និងសិស្សប្រហែល ៣០នាក់នៅតំបន់ជនបទភាគច្រើន។ យ៉ាងណាមិញ ជាមួយនឹងចំនួនអ្នកចូលនិវត្តន៍កើនឡើងយ៉ាងឆាប់រហ័ស និងអត្រាកំណើតធ្លាក់ចុះ ចិនបានប្រឈមការលំបាកផ្នែកប្រជាសាស្រ្ត ដោយសារកំណើនសេដ្ឋកិច្ចយឺតនិងភាពតានតឹងនៅក្នុងប្រព័ន្ធនយោបាយ និងសន្តិសុខសង្គម។ អត្រាកំណើតនៅចិនបានធ្លាក់ចុះយ៉ាងខ្លាំងចាប់តាំងពីឆ្នាំ ២០១៧ ដែលចំនួនទារកកើតបានថយចុះជាងកន្លះលាននាក់ ខណៈនៅឆ្នាំ ២០២៣ ថយចុះដល់ ៩លាននាក់។ តាមក្រសួងអប់រំចិន ចំនួនកុមារដែលបានចុះឈ្មោះចូលរៀននៅមតេ្តយ្យមានការថយចុះជាលើកដំបូងក្នុងរយៈពេលជិតពីរទសវត្សរ៍នៅក្នុងឆ្នាំ ២០២១។ ទន្ទឹមនេះ ការចុះឈ្មោះចូលរៀននៅថ្នាក់បឋមសិក្សាបានថយចុះជាលើកដំបូងក្នុងរយៈពេលមួយទសវត្សរ៍ក្នុងឆ្នាំ ២០២២។ ការណ៍នេះ បានកំពុងដាក់សម្ពាធលើវិស័យអប់រំ និងគ្រូបង្រៀននៅចិន។ ដើម្បីឆ្លើយតបបញ្ហានេះ រដ្ឋាភិបាលចិនបានចាប់ផ្តើមកាត់បន្ថយកម្មវិធីបណ្តុះបណ្តាលគរុកោសល្យមួយចំនួន ដើម្បីជៀសវាងការលើសចំនួនគ្រូបង្រៀននាពេលអនាគត។ កាលពីឆ្នាំមុន រដ្ឋាភិបាលក្នុងតំបន់មួយចំនួនដូចជាខេត្ត Shandong និង Sichuan ក៏បានប្រកាសពីផែនការផ្អាកកម្មវិធីសញ្ញាបត្រអប់រំនៅតាមសាកលវិទ្យាល័យ និងមហាវិទ្យាល័យមួយចំនួនដើម្បីកម្រិតការផ្គត់ផ្គង់គ្រូបង្រៀន។ ក្នុងឆ្នាំ ២០១៥ ទីក្រុងប៉េកាំងបានផ្លាស់ប្តូរគោលនយោបាយមានកូនតែមួយ ហើយអាជ្ញាធរបាននិងកំពុងព្យាយាមជំរុញប្រជាជនរបស់ខ្លួនឱ្យមានកូនកាន់តែច្រើនចាប់តាំងពីពេលនោះមក។ ជាឧទាហរណ៍ នៅទីក្រុង Hangzhou ភាគខាងកើតដែលមានប្រជាជនច្រើន រដ្ឋាភិបាលក្នុងតំបន់បានចាប់ផ្តើមផ្តល់ប្រាក់ដល់ឪពុកម្តាយប្រហែល ២៨០០ដុល្លារសម្រាប់អ្នកដែលមានកូនទីបី។ ចាប់ពីឆ្នាំ ២០២១ ចិនបានចាប់ផ្តើមអនុវត្តគោលនយោបាយបង្កើតកូនបីនាក់ ដើម្បីលើកកម្ពស់អត្រាកំណើត និងកម្រិតផលប៉ះពាល់នៃភាពចាស់របស់ប្រជាជនលើសន្តិសុខសង្គម និងកំណើនសេដ្ឋកិច្ច៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3792.txt	ព្រោះមានការប្រឈមនឹងការប្រកួតប្រជែងដ៏ខ្លាំងក្លាពីក្រុមហ៊ុន Huawei ការលក់ ទូរសព្ទដៃ iPhone នៅចិនបានធ្លាក់ចុះ ២៤ភាគរយក្នុងរយៈពេល ៦សប្តាហ៍ដើមឆ្នាំ២០២៤។ នេះបើយោងតាមក្រុមស្រាវជ្រាវ Counterpoint ។	ក្រុមហ៊ុនApple ដែលផលិតទូរសព្ទ iPhone កំពុងស្ថិតក្រោមសម្ពាធខ្លាំងពីក្រុមហ៊ុន Huawei បន្ទាប់ពីស៊េរី Mate 60 ត្រូវបានដាក់លក់កាលពីចុងខែសីហា ឆ្នាំ២០២៣ និងទទួលការពេញនិយមច្រើនពីអតិថិជន។ នៅចុងសបា្តហ៍មុន Apple បានបញ្ចុះតម្លៃ iPhone 15 Pro Max មកត្រឹម ៨៨៤៩យ័ន (១២៣០ដុល្លារ) ដែលទាបថ្លៃដើម ១១៥០យ័ន (១៦០ដុល្លារ)។ នេះបើតាមការចុះផ្សាយរបស់សារព័ត៌មាន CNBC។ ក្រៅពី iPhone ម៉ូដែលទូរស័ព្ទក្រុមហ៊ុនចិនផ្សេងទៀតក៏មានការធ្លាក់ថ្លៃដែរនៅដើមឆ្នាំ២០២៤នេះ។ ស្ថិតិរបស់ក្រុមហ៊ុនពីក្រុមហ៊ុនស្រាវជ្រាវទីផ្សារ Counterpoint បានបង្ហាញថា ប្រាក់ចំណូលនៃការលក់ស្មាតហ្វូនរបស់ Oppo ធ្លាក់ចុះ ២៩ភាគរយ ធៀបគ្រាដូចគ្នាកាលពី២ឆ្នាំមុន ខណៈ Vivo និង Xiaomi ធ្លាក់ចុះ ១៥ភាគរយ និង៧ភាគរយរៀងគ្នា។ សម្រាប់ម៉ូដែលទទួលបានប្រាក់ចំណូលខ្ពស់បំផុតរយៈពេល ៦សប្តាហ៍ដើមឆ្នាំ២០២៤ គឺ Huawei កើនឡើង ៦៤ភាគរយ និង Honor កើនឡើង ២ភាគរយ។ «Apple កំពុងរងការប្រកួតប្រជែងពីម៉ាកល្បីៗក្នុងស្រុកចិន ជាពិសេសនៅពេលដែលក្រុមហ៊ុន Huawei ហក់ចូលការប្រើប្រាស់បច្ចេកវិទ្យាកម្រិតខ្ពស់»។ នេះបើតាមសារព័ត៌មាន SCMP ដកស្រង់សម្តីលោក Guo Tianxiang អ្នកវិភាគទីផ្សារប្រចាំក្រុមហ៊ុនចិន IDC។ បើតាមលោក Guo ប្រាក់ចំណូលការលក់ iPhone បានធ្លាក់ចុះនៅដើមឆ្នាំនេះ ខណៈស្មាតហ្វូន Android លំដាប់ខ្ពស់តម្លៃលើ ៤០០០យ័ន (៥៥៥ដុល្លារ) កំពុងត្រូវប៉ាន់។ លោកថា អ្នកប្រើប្រាស់បានកត់សម្គាល់ស្មាតហ្វូន Android ពីរីកចម្រើនផ្នែកបច្ចេកវិទ្យា និងការរចនា ខណៈម៉ូដែល iPhone មិនសូវមានភាពខុសប្លែកពីជំនាន់មុនៗ។ កាលពីឆ្នាំមុន ក្រុមហ៊ុន Huawei បានប្រកាសចេញត្រកូល Mate 60 ជាមួយនឹងការតភ្ជាប់បច្ចេកវិទ្យា 5G។ ការផ្លាស់ប្តូរនេះ បានក្លាយជាការភ្ញាក់ផ្អើលដ៏ធំមួយសម្រាប់ពិភពលោក ស្របពេលរដ្ឋាភិបាលអាម៉េរិកបានអនុវត្តវិធានការជាច្រើនដូចជា ការកាត់ផ្តាច់ការផ្គត់ផ្គង់បន្ទះឈីប និងបច្ចេកវិទ្យាសំខាន់ៗសម្រាប់បណ្តាញទូរស័ព្ទ 5G របស់ក្រុមហ៊ុន Huawei ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3793.txt	កូរ៉េខាងត្បូង បានចាប់ផ្តើមដំណើរការនីតិវិធីព្យួរអាជ្ញាប័ណ្ណវេជ្ជបណ្ឌិតកម្មសិក្សាប្រមាណ ៧០០០នាក់ ដែលបានផ្គើននឹងបទបញ្ជារបស់រដ្ឋាភិបាលឲ្យចូលធ្វើការវិញ។	កូរ៉េខាងត្បូងបានប្រកាសត្រួតពិនិត្យមន្ទីរពេទ្យដើម្បីដាក់ទណ្ឌកម្មដល់វេជ្ជបណ្ឌិតកម្មសិក្សាដែលមិនចូលធ្វើការ និងព្យួរអាជ្ញាប័ណ្ណមនុស្សចំនួន៧០០០នាក់ដែលទៅចូលរួមធ្វើកូដកម្ម។ «ចាប់ពីថ្ងៃនេះតទៅ យើងមានគម្រោងត្រួតពិនិត្យមន្ទីរពេទ្យដើម្បីកំណត់អត្តសញ្ញាណពេទ្យដែលមិនចូលធ្វើការ។ វេជ្ជបណ្ឌិតដែលមិនទាន់ចូលធ្វើការវិញ អាចប្រឈមនឹងបញ្ហាធ្ងន់ធ្ងរក្នុងអាជីពរបស់ពួកគេ»។ រដ្ឋមន្ត្រីសុខាភិបាលកូរ៉េខាងត្បូង លោក Cho Kyoo-hong បាននិយាយតាមកញ្ចក់ទូរទស្សន៍នៅថ្ងៃទី៤ ខែមីនា។ អនុរដ្ឋមន្ត្រីក្រសួងសុខាភិបាល Park Min-soo បានប្រកាសនៅក្នុងសន្និសីទសារព័ត៌មានជាបន្តបន្ទាប់ថា រដ្ឋាភិបាលនឹងចាប់ផ្តើមដំណើរការដកហូតអាជ្ញាប័ណ្ណសុខាភិបាលរបស់ពេទ្យក្នុងស្រុកប្រហែល ៧០០០នាក់ដែលបានចូលរួមក្នុងកូដកម្ម។ នេះត្រូវបានគេចាត់ទុកថាជាការឆ្លើយតបដ៏តឹងរ៉ឹងបំផុតរបស់រដ្ឋាភិបាលកូរ៉េចំពោះចលនាកូដកម្មរួមរបស់ក្រុមពេទ្យកម្មសិក្សា។ លោក Park បាននិយាយថា ៖« យើងនឹងឆ្លើយតបយ៉ាងម៉ឺងម៉ាត់ និងឆាប់រហ័សចំពោះអ្នកដែលបង្កឱ្យមានសកម្មភាពរួមដែលនាំឱ្យមានភាពវឹកវរក្នុងវិស័យសុខាភិបាល»។ នេះបើតាមសារព័ត៌មាន Yonhap ។ គួរជម្រាបថា វេជ្ជបណ្ឌិតកម្មសិក្សាកូរ៉េខាងត្បូងប្រហែល ៩០០០នាក់ ស្មើនឹង ៧០ភាគរយនៃក្រុមគ្រូពេទ្យកម្មសិក្សារបស់ប្រទេសបានឈប់ពីការងារចាប់តាំងពីថ្ងៃទី២០ ខែកុម្ភៈ បណ្តាលឲ្យការវះកាត់ជាច្រើនត្រូវបានលុបចោល ព្រមទាំងធ្វើឱ្យសេវាពិនិត្យ និងព្យាបាលនៅទ្រឹងនៅក្នុងប្រទេស។ រដ្ឋាភិបាលកូរ៉េខាងត្បូងព្រមានថា ក្រុមគ្រូពេទ្យដែលធ្វើកូដកម្មនឹងត្រូវប្រឈមមុខនឹងការដាក់ទណ្ឌកម្មផ្នែករដ្ឋបាល និងព្រហ្មទណ្ឌ រួមទាំងការព្យួរអាជ្ញាប័ណ្ណរយៈពេល១ឆ្នាំ ជាប់ពន្ធនាគារចំនួន៣ឆ្នាំ ឬពិន័យជាប្រាក់ចំនួន៣០លានវ៉ុន (ជាង២ម៉ឺនដុល្លារ) ប្រសិនបើពួកគេមិនចូលធ្វើការនៅថ្ងៃទី២៩ ខែកុម្ភៈ។ បច្ចុប្បន្នមានតែវេជ្ជបណ្ឌិតជាង៥៦០នាក់ប៉ុណ្ណោះដែលបានត្រឡប់ទៅធ្វើការវិញតាមដីកា ខណៈអ្នកខ្លះនៅបន្តធ្វើកូដកម្ម។ គួរបញ្ជាក់ថា ក្រុមគ្រូពេទ្យកូរ៉េខាងត្បូងបានរួមគ្នាលាឈប់ពីការងារ ដើម្បីតវ៉ាចំពោះផែនការរបស់រដ្ឋាភិបាលក្នុងការបង្កើនការចុះឈ្មោះសិស្សចូលរៀនពេទ្យបន្ថែម ចំនួន ២០០០នាក់ ពីលើចំនួន ៣ពាន់នាក់ក្នុងពេលបច្ចុប្បន្ន ចាប់ពីឆ្នាំ២០២៥ទៅ។ ការបង្កើនកូតាគ្រូពេទ្យនេះ ជាមធ្យោបាយមួយផ្នែករបស់រដ្ឋាភិបាលដើម្បីដោះស្រាយកង្វះវេជ្ជបណ្ឌិតនៅតាមតំបន់ជនបទ និងផ្នែកវេជ្ជសាស្ត្រសំខាន់ៗដូចជា ពេទ្យកុមារ និងវះកាត់សរសៃប្រសាទ និងការថែទាំប្រជាជនដែលមានវ័យចំណាស់។ ក្រុមគ្រូពេទ្យដែលចូលរួមកូដកម្មបានអះអាងថា ការដំឡើងកូតានឹងធ្វើឱ្យខូចគុណភាពនៃការអប់រំផ្នែកវេជ្ជសាស្រ្ត និងសេវាកម្មផ្សេងទៀត ហើយនាំឱ្យតម្លៃថ្លៃព្យាបាលកាន់តែខ្ពស់សម្រាប់អ្នកជំងឺ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3794.txt	ចាប់តាំងពីការរាលដាលជំងឺកូវីដ-១៩ផ្ទុះឡើង ការងារពីផ្ទះបានក្លាយជានិន្នាការនៅក្នុងប្រទេសជាច្រើនជុំវិញពិភពលោក រួមទាំងអូស្ត្រាលី។ ការធ្វើការពីផ្ទះមានអត្ថប្រយោជន៍ច្រើន ប៉ុន្តែក៏មានបញ្ហាប្រឈមច្រើនសម្រាប់ក្រុមហ៊ុន។ ជុំវិញបញ្ហានេះ អូស្ត្រាលីចាប់ផ្តើមសិក្សាស្រាវជ្រាវពីគ្រប់ភាគីមុននឹងធ្វើការសម្រេចចិត្តលើបញ្ហានេះ។	តាមអាជ្ញាធរស្ថិតិអូស្ត្រាលី គិតត្រឹមខែសីហា ឆ្នាំ២០២៣ បុគ្គលិកចំនួន ៣៧ភាគរយនៅអូស្រ្តាលី ដែលស្មើនឹង ២,២លាននាក់បានធ្វើការជាប្រចាំពីផ្ទះ។ ចំនួននេះកើនឡើង ៥ភាគរយបើធៀបទៅនឹងរយៈពេលមុនជំងឺកូវីដកូវីដ-១៩ផ្ទុះឡើង ប៉ុន្តែនៅតែទាបជាងឆ្នាំ២០២២ ។ ការរាលដាលជំងឺកូវីដ-១៩ បានបង្កើតឱកាសមួយសម្រាប់ការងារពីផ្ទះដែលមានការពេញនិយមខ្លាំង ប៉ុន្តែថាតើត្រូវបន្តរក្សាទម្រង់បែបបទនេះ ឬយ៉ាងណា វាអាស្រ័យលើភាគីជាច្រើនរួមទាំងកម្មករ និងនិយោជិត។ របាយការណ៍របស់ក្រុមប្រឹក្សាអភិវឌ្ឍន៍សេដ្ឋកិច្ចអូស្ត្រាលីនៅថ្ងៃទី ២២ ខែកុម្ភៈ បង្ហាញថា ការងារពីផ្ទះបានជួយគ្រួសារដែលមានកូនតូច ជនពិការ និងមនុស្សដែលមានស្ថានភាពសុខភាពខ្សោយ ឱ្យចូលរួមកម្លាំងពលកម្ម។ ការធ្វើការពីផ្ទះជួយសន្សំសំចៃពេលធ្វើដំណើរបានច្រើន ហើយធ្វើឱ្យកម្មករជាច្រើនមានអារម្មណ៍សប្បាយរីករាយ។ ជាពិសេស អ្នកដែលធ្វើការនៅផ្ទះនៅអូស្ត្រាលី មានប្រាក់បៀវត្សរ៍ដូចគ្នានឹងអ្នកធ្វើការក្នុងការិយាល័យ ដែលធ្វើឱ្យកម្មករជាច្រើនមានការស្ទាក់ស្ទើរក្នុងការផ្លាស់ប្តូរទម្រង់ការងារនេះ។ យ៉ាងណាមិញ មិនមែនការងារទាំងអស់សុទ្ធតែអាចធ្វើនៅផ្ទះបានទេ ហើយការងារពីផ្ទះមិនតែងតែមានប្រយោជន៍សម្រាប់បុគ្គលិក ឬផលល្អសម្រាប់ក្រុមហ៊ុននោះទេ។ កាលពីខែមុន អាជ្ញាធរការងារយុត្តិធម៌អូស្ត្រាលីបាននិយាយថា ការធ្វើការពីផ្ទះបានកើតជាបញ្ហាច្រើនដែលនិយោជកត្រូវដោះស្រាយ ពិភាក្សា ណែនាំ និងសម្របសម្រួលរវាងបុគ្គលិកក្នុងក្រុមហ៊ុនដែលមានភាពកាន់តែលំបាកឡើង។ ទន្ទឹមនេះ ការងារពីផ្ទះក៏ធ្វើឱ្យព្រំដែនរវាងការងារ និងពេលមិនធ្វើការកាន់តែមានភាពស្រពិចស្រពិល។ ហេតុនេះ វាអាចប៉ះពាល់ដល់សុខភាព និងផ្លូវចិត្តរបស់កម្មករ។ មិនទាន់ច្បាស់នៅឡើយ ថាតើអូស្ត្រាលីនឹងសម្រេចបែបណាចំពោះបញ្ហានេះ ប៉ុន្តែទោះគាំទ្រឬមិនគាំទ្រ ការសម្រេចនេះនឹងប៉ះពាល់ដល់កម្មកររាប់លាននាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3795.txt	ភ្ញៀវទេសចរតៃវ៉ាន់ជិត ៣០០នាក់បានជាប់គាំងនៅទីក្រុង Phu Quoc ចាប់តាំងពីថ្ងៃទី១០ ខែកុម្ភៈ ដោយសារតែជម្លោះមិនទាន់ដោះស្រាយរវាងក្រុមហ៊ុនទេសចរណ៍តៃវ៉ាន់និងក្រុមហ៊ុនទេសចរណ៍វៀតណាមទាក់ទងនឹងការទូទាត់លុយ។	ទីភ្នាក់ងារសារព័ត៌មាន CNA របស់តៃវ៉ាន់បានរាយការណ៍ថា ភ្ញៀវទេសចរតៃវ៉ាន់ចំនួន ២៩២នាក់ មកពីក្រុមទេសចរណ៍ជាច្រើនបានទិញកញ្ចប់ដំណើរកម្សាន្តរយៈពេល៥ថ្ងៃទៅកាន់ទីក្រុង Phu Quoc ចាប់ពីថ្ងៃទី១០ ខែកុម្ភៈ តាមរយៈក្រុមហ៊ុនដែលមានមូលដ្ឋាននៅតៃវ៉ាន់ឈ្មោះ We Love Tour ។ នៅពេលមកដល់ Phu Quoc អ្នកទេសចរទាំងនេះត្រូវបានក្រុមហ៊ុនទេសចរណ៍វៀតណាមដែលបានចុះកិច្ចសន្យាទទួលភ្ញៀវជាមួយក្រុមហ៊ុនតៃវ៉ាន់ តម្រូវឲ្យភ្ញៀវទេសចរម្នាក់ៗបង់ប្រាក់បន្ថែមចំនួន ៧២០ដុល្លារបន្ថែម។ បើតាមក្រុមហ៊ុនវៀតណាម Winner Vietnam International Travel Co., Ltd. ការទារលុយដោយសារតែក្រុមហ៊ុន We Love Tour មិនទាន់បានបង់ប្រាក់ដល់ក្រុមហ៊ុនខ្លួន។ CNA បានដកស្រង់សម្តីមន្ត្រីរដ្ឋបាលទេសចរណ៍តៃវ៉ាន់ថា ភ្ញៀវទេសចរតៃវ៉ាន់ជាង ១០០នាក់ក្នុងចំណោមអ្នកដែលបានជាប់គាំងនៅ Phu Quoc បានយល់ព្រមបង់ប្រាក់បន្ថែមដើម្បីបានធ្វើដំណើរកម្សាន្ត។ អ្នកទេសចរតៃវ៉ាន់ប្រហែលជាមិនអាចត្រឡប់ទៅតៃវ៉ាន់វិញបានទេនៅថ្ងៃទី ១៤ខែកុម្ភៈ ប្រសិនបើការទូទាត់សម្រាប់ជើងហោះហើររបស់ Bamboo Airways ពី Phu Quoc ទៅ Taipei មិនត្រូវបានកក់ជាមុន។ រដ្ឋបាលទេសចរណ៍តៃវ៉ាន់បាននិយាយថា ខ្លួនកំពុងស៊ើបអង្កេតដើម្បីកំណត់ថាតើ We Love Tour បានរំលោភលើបទប្បញ្ញត្តិទាក់ទងនឹងប្រតិបត្តិការក្រុមហ៊ុនទេសចរណ៍ដែរឬទេ? នៅយប់ថ្ងៃទី ១២ ខែកុម្ភៈ ក្រុមហ៊ុនទេសចរណ៍ We Love Tour បានចេញសេចក្តីថ្លែងការណ៍បដិសេធព័ត៌មានរបស់ក្រុមហ៊ុនទេសចរណ៍វៀតណាមដោយនិយាយថា ក្រុមហ៊ុន បានយល់ព្រមធ្វើកិច្ចសហប្រតិបត្តិការលើកដំបូងជាមួយគ្នា។ ក្រុមហ៊ុន We Love Tour បានលើកឡើងថា ក្រុមហ៊ុនទាំងពីរបានព្រមព្រៀងគ្នានៅចំពោះមុខសាក្សីថា ការទូទាត់ទាំងអស់នឹងត្រូវធ្វើឡើងមិនលើសថ្ងៃទី២៦ ខែកុម្ភៈ។ We Love Tour បានបញ្ជាក់ថា ក្រុមហ៊ុនវៀតណាមបានផ្លាស់ប្តូរ និងទាមទារការទូទាត់ពេញលេញ បន្ទាប់ពីភ្ញៀវទេសចរតៃវ៉ាន់ជាច្រើនបានត្អូញត្អែរអំពីការហូបចុកពេលមកដល់វៀតណាម។ កាសែត Thanh Nien នាថ្ងៃទី ១៣ ខែកុម្ភៈ បានដកស្រង់សម្តីលោក Ha Tuan Minh នាយកក្រុមហ៊ុន Winner Vietnam International Travel Co., Ltd ថា ក្រុមហ៊ុនមានកិច្ចសន្យាទទួលភ្ញៀវទេសចរក្រុមហ៊ុន We Love Tour លើជើងហោះហើរចំនួន ៣ ចាប់ពីថ្ងៃទី ១០-១៤ ខែកុម្ភៈ ប៉ុន្តែនៅថ្ងៃទី៣១ ខែមករាក្រុមហ៊ុនបានលុបចោលកិច្ចសន្យាដោយសារតែ We Love Tour មិនបានបង់ប្រាក់ដូចដែលបានសន្យា។ លោក Minh បានបញ្ជាក់ប្រាប់ Thanh Nien ថា នៅពេលភ្ញៀវតៃវ៉ាន់មកដល់ Phu Quoc ដោយគ្មានឡានក្រុងទទួល ឬសណ្ឋាគារសម្រាប់ស្នាក់នៅ ក្រុមហ៊ុន We Love Tour បានអង្វរក្រុមហ៊ុនវៀតណាមម្តងហើយម្តងទៀតឱ្យជួយរៀបចំ ហើយពេលនោះក្រុមហ៊ុនវៀតណាមបានរៀបចំឡាន និងជួលសណ្ឋាគារដើម្បីបម្រើជូនភ្ញៀវទាំងនោះ។ រហូតដល់ថ្ងៃកំណត់បង់ប្រាក់គឺថ្ងៃទី១១ ខែកុម្ភៈ ក្រុមហ៊ុន We Love Tour នៅតែមិនផ្ទេរប្រាក់មកឲ្យ ដូច្នេះក្រុមហ៊ុនវៀតណាមបានប្រកាសបញ្ចប់កិច្ចសន្យា។ តំណាងក្រុមហ៊ុនវៀតណាមម្នាក់បាននិយាយថា ក្រុមហ៊ុនបានធ្វើការជាមួយការិយាល័យសេដ្ឋកិច្ច និងវប្បធម៌តៃប៉ិក្នុងទីក្រុងហូជីមិញ និងរដ្ឋបាលទេសចរណ៍តៃវ៉ាន់ជុំវិញស្ថានភាពក្រុមទេសចរណ៍ និងការរកដំណោះស្រាយ។ បើតាមនោះក្រុមហ៊ុនតៃវ៉ាន់ ត្រូវបង់លុយជូនភ្ញៀវទេសចរវិញ តែយ៉ាងណាមិញភ្ញៀវជាច្រើនមិនយល់ស្របនោះទេ។ បើតាមលោក Minh គិតត្រឹមថ្ងៃទី១២ ខែកុម្ភៈ ចំពោះភ្ញៀវមិនបានបង់ប្រាក់បន្ថែម និងគ្មានកន្លែងស្នាក់នៅ ភាគីតៃវ៉ាន់បានពឹងក្រុមហ៊ុនវៀតណាមជាលើកទី២ ហើយក្រុមហ៊ុននៅតែជួយរៀបចំជូនភ្ញៀវចំនួន ២៩២នាក់ ដោយស្នាក់នៅសណ្ឋាគារ Sailing Hotel រហូតដល់ថ្ងៃទី១៣ ហើយភ្ញៀវទេសចរបានទៅលេងកន្លែងជាច្រើននៅ Phu Quoc។ លោក Minh បានបញ្ជាក់ថា ក្រុមហ៊ុន We Love Tour បានចុះហត្ថលេខាលើបំណុលដែលត្រូវសងនៅថ្ងៃទី២៦ ខែកុម្ភៈ នៅចំពោះមុខភាគីទាំងអស់តាមរយៈកិច្ចប្រជុំតាមប្រព័ន្ធអនឡាញ។ ទឹកប្រាក់ដែលក្រុមហ៊ុនវៀតណាមបានចំណាយសម្រាប់ភ្ញៀវទាំងនេះមានចំនួនជាង៣ពាន់លានដុង (១២ម៉ឺនដុល្លារ) ។ ជាមួយគ្នានេះ កាសែតក្នុងស្រុកវៀតណាម Tuoi Tre នៅថ្ងៃទី ១៣ ខែកុម្ភៈបានដកស្រង់សម្តីលោក Bui Quoc Thai ប្រធានមន្ទីរទេសចរណ៍ខេត្ត គៀន យ៉ាង ថាខេត្តនឹងជួយភ្ញៀវទេសចរតៃវ៉ាន់ឱ្យត្រលប់មកផ្ទះវិញតាមកាលវិភាគ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3796.txt	អូស្រ្តាលីប្រកាសបន្តការគាំទ្រដល់អាស៊ានក្នុងកិច្ចសហប្រតិបត្តិការនានាដូចជា ការបង្កើតថ្មី សេដ្ឋកិច្ចឌីជីថល ការផ្លាស់ប្តូរបៃតង ការផ្លាស់ប្តូរថាមពល និងពាណិជ្ជកម្មអេឡិចត្រូនិក។ ទន្ទឹមនេះ អូស្រ្តាលីក៏បានផ្តល់ជំនួយ ២ពាន់លានដុល្លារអូស្រ្តាលីដើម្បីជំរុញពាណិជ្ជកម្មជាមួយអាស៊ាន និងទឹកប្រាក់ ២២២,៥លានដុល្លារអូស្រ្តាលីសម្រាប់កិច្ចសហប្រតិបត្តិការជាមួយបណ្តាប្រទេសអនុតំបន់មេគង្គ។	អូស្ត្រាលីជាប្រទេសមួយក្នុងចំណោមប្រទេសដំបូងគេដែលបង្កើតភាពជាដៃគូយុទ្ធសាស្ត្រគ្រប់ជ្រុងជ្រោយជាមួយអាស៊ាននៅ ឆ្នាំ២០២១។ ក្រោយបិទបញ្ចប់កិច្ចប្រជុំកំពូលពិសេសរវាងអាស៊ាន-អូស្រ្តាលីរយៈពេល៣ថ្ងៃនៅទីក្រុងមែលប៊ន អូស្រាលីប្តេជ្ញាបន្តគាំទ្រអាស៊ានលើកិច្ចសហប្រតិបត្តិការច្រើន ជាពិសេសលើវិស័យវិនិយោគ។ ជុំវិញការពិភាក្សាអំពីទិសដៅអភិវឌ្ឍន៍ទំនាក់ទំនងនាពេលខាងមុខ ភាគីទាំងពីរបានឯកភាពនឹងខិតខំប្រឹងប្រែងបង្កើតការផ្លាស់ប្តូរយ៉ាងរឹងមាំក្នុងកិច្ចសហប្រតិបត្តិការសេដ្ឋកិច្ច ពាណិជ្ជកម្ម និងវិនិយោគ តាមរយៈការអនុវត្តប្រកបដោយប្រសិទ្ធភាពនៃកិច្ចព្រមព្រៀងពាណិជ្ជកម្មសេរីអាស៊ាន-អូស្ត្រាលី-នូវែលសេឡង់ (AANZFTA) ជំរុញធ្វើឱ្យប្រសើរឡើងសារជាថ្មី និងកិច្ចព្រមព្រៀងភាពជាដៃគូសេដ្ឋកិច្ចទូលំទូលាយក្នុងតំបន់ (RCEP)។ ទន្ទឹមនេះ អូស្រ្តាលីនឹងជំរុញកិច្ចសហប្រតិបត្តិការលើវិស័យថ្មីៗជាមួយអាស៊ានដូចជា ការបង្កើតថ្មី សេដ្ឋកិច្ចឌីជីថល ការផ្លាស់ប្តូរបៃតង ការផ្លាស់ប្តូរថាមពល និងពាណិជ្ជកម្មអេឡិចត្រូនិកដើម្បីក្លាយជាម៉ាស៊ីនកំណើនថ្មីសម្រាប់ទំនាក់ទំនងសេដ្ឋកិច្ចរវាងភាគីទាំងពីរ។ លើសពីនេះ អាស៊ាន បានស្វាគមន៍ការប្រកាសរបស់អូស្ត្រាលីនូវទឹកប្រាក់បន្ថែមចំនួន ២២២,៥លានដុល្លារអូស្រ្តាលីសម្រាប់កិច្ចសហប្រតិបត្តិការជាមួយបណ្តាប្រទេសអនុតំបន់មេគង្គ និងមូលនិធិវិនិយោគដែលមានតម្លៃ ២ពាន់លានដុល្លារអូស្រ្តាលីដើម្បីជំរុញពាណិជ្ជកម្ម និងការវិនិយោគជាមួយបណ្តាប្រទេសអាស៊ាន។ បន្ថែមពីនេះ ភាគីទាំងពីរបានឯកភាពពង្រឹងកិច្ចសហប្រតិបត្តិការនយោបាយ-សន្តិសុខ ការពារជាតិ កិច្ចសហប្រតិបត្តិការដែនសមុទ្រ និងសន្តិសុខតាមប្រព័ន្ធអ៊ីនធឺណិត ជាពិសេសក្នុងក្របខ័ណ្ឌនៃយន្តការ និងវេទិកានានាដែលផ្តួចផ្តើម និងដឹកនាំដោយអាស៊ាន។ ជាងនេះទៀត អូស្ត្រាលីក៏បានប្រកាសបន្ថែមនូវទឹកប្រាក់ ៤០លានដុល្លារអូស្រ្តាលីសម្រាប់កម្មវិធីភាពជាដៃគូដែនសមុទ្រអាស៊ីអាគ្នេយ៍ដែលធ្វើឲ្យមូលនិធិសរុបកើនដល់ ៦៤លានអូស្រ្តាលី សម្រាប់រយៈពេល ៤ឆ្នាំខាងមុខ។ ក្រៅពីនេះ អូស្រ្តាលីក៏បានប្រកាសផ្តល់អាហារូបករណ៍ថ្នាក់អនុបណ្ឌិតចំនួន៥៥កន្លែង និងអាហារូបករណ៍និស្សិតសិក្សាស្រាវជ្រាវចំនួន៥៥ ក្រោមក្របខណ្ឌនៃគំនិតផ្តួចផ្តើម«អូស្ត្រាលីសម្រាប់អនាគតអាស៊ាន» ដើម្បីលើកកម្ពស់ការផ្លាស់ប្តូរវប្បធម៌ និងការអប់រំរវាងភាគីទាំងពីរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3797.txt	នាយករដ្ឋមន្ត្រីរុស្ស៊ី លោក Mikhail Mishustin នៅថ្ងៃទី២៦ ខែកុម្ភៈបានអនុម័តលើការហាមឃាត់ការនាំចេញប្រេងសាំងសម្រាប់រយៈពេល៦ខែ ដោយចាប់ផ្តើមពីថ្ងៃទី១ ខែមីនាឆ្នាំ២០២៤ តទៅ។	ការហាមឃាត់ការនាំចេញប្រេងសាំងរុស្ស៊ីបណ្តោះអាសន្ន មិនអនុវត្តចំពោះកិច្ចព្រមព្រៀងគ្នានៃការផ្គត់ផ្គង់ដល់ប្រទេសនៃសហភាពសេដ្ឋកិច្ចអឺរ៉ាស៊ី, ម៉ុងហ្គោលី, អ៊ូសបេគីស្ថាន, អាបខាហ្សី និងអូសេទីខាងត្បូង។ លិខិតមួយផ្ញើរទៅកាន់នាយករដ្ឋមន្ត្រីរុស្ស៊ីចុះថ្ងៃទី២១ ខែកុម្ភៈ បានបង្ហាញថា មានការស្នើសុំហាមឃាត់បណ្តោះអាសន្នលើការនាំចេញប្រេងឥន្ធនៈ ដើម្បីជួយរក្សាស្ថិរភាពតម្លៃនៅក្នុងទីផ្សារផលិតផលប្រេងក្នុងស្រុក ស្របពេលមានតម្រូវការកើនឡើង។ «ដើម្បីប៉ះប៉ូវតម្រូវការផលិតផលប្រេងច្រើនលើសលប់ វាចាំបាច់ត្រូវចាត់វិធានការដើម្បីជួយរក្សាស្ថិរភាពតម្លៃក្នុងទីផ្សារក្នុងស្រុក»។ នេះបើតាម Reuters ដកស្រង់សម្តីលោកឧបនាយករដ្ឋមន្រ្តីរុស្ស៊ី Alexander Novak ធ្លាប់ជាអតីតរដ្ឋមន្រ្តីថាមពលរុស្ស៊ី។ កន្លងមក រុស្ស៊ីបានដាក់បម្រាមស្រដៀងគ្នានេះ ពីខែកញ្ញាដល់ខែវិច្ឆិកាឆ្នាំមុន ដើម្បីដោះស្រាយការកើនឡើងតម្លៃ និងកង្វះខាតប្រេងក្នុងស្រុក។ ពេលនោះ មានតែប្រទេសចំនួនបួននៃអតីតសហភាពសូវៀតដូចជា បេឡារុស កាហ្សាក់ស្ថាន អាមេនី និងកៀហ្ស៊ីស៊ីស្ថាន ដែលត្រូវបានលើកលែងការនាំចេញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3798.txt	ក្នុងឱកាសបុណ្យចូលឆ្នាំចិន ភ្ញៀវទេសចរចិនបានសម្រុកទៅកាន់តំបន់ទេសចរណ៍នានាក្នុងតំបន់អាស៊ីអាគ្នេយ៍ដូចជា សិង្ហបុរី ថៃ និងម៉ាឡេស៊ី។ មូលហេតុចម្បងដោយសារប្រទេសទាំងនោះមានគោលនយោបាយលើកលែងទិដ្ឋាការឲ្យភ្ញៀវទេសចរចិន។	គោលនយោបាយគ្មានទិដ្ឋាការរបស់បណ្តាប្រទេសអាស៊ីអាគ្នេយ៍សម្រាប់ភ្ញៀវទេសចរចិនបានជំរុញឱ្យមានការដើរកម្សាន្តនៅក្រៅប្រទេស។ វាជាសញ្ញានៃការរស់ឡើងវិញយ៉ាងខ្លាំងនៅក្នុងវិស័យទេសចរណ៍ចាប់តាំងពីទីក្រុងប៉េកាំងបានលុបចោលការរឹតបន្តឹងការធ្វើដំណើរយ៉ាងតឹងរ៉ឹងនៅដើមឆ្នាំ២០២៣ បន្ទាប់ពីការបិទព្រំដែនរយៈពេល ៣ឆ្នាំ។ កន្លងមកនៅថ្ងៃទី២ ខែកុម្ភៈ ចិន និងសិង្ហបុរីបានចុះហត្ថលេខាលើឯកសារលើកលែងទិដ្ឋាការទ្វេភាគីសម្រាប់រយៈពេល ៣០ថ្ងៃសម្រាប់ពលរដ្ឋដែលកាន់លិខិតឆ្លងដែនធម្មតា។ គោលនយោបាយលើកលែងទិដ្ឋាការទ្វេភាគីរវាងប្រទេសទាំងពីរចូលជាធរមានចាប់ពីថ្ងៃទី ៩ ខែកុម្ភៈ ឆ្នាំ២០២៤។ ទន្ទឹមនេះ ចិន និងថៃបានចុះហត្ថលេខាលើកិច្ចព្រមព្រៀងលើកលែងទិដ្ឋាការ នៅថ្ងៃទី២៨ ខែមករាដែលអនុញ្ញាតឱ្យប្រជាជនប្រទេសទាំងពីរចេញ-ចូល ដោយគ្មានទិដ្ឋាការរយៈពេល៣០ថ្ងៃ ដោយចូលជាធរមានចាប់ពីថ្ងៃទី១ ខែមីនា ។ របាយកាណ៍ស្រាវជ្រាវរបស់ធនាគារ HSBC បាននិយាយថា ៖« ដ្បិតមានការលំបាកផ្នែកសេដ្ឋកិច្ចខ្លះ យើងជឿថាប្រជាជនចិននៅតែមានឆន្ទៈក្នុងការចំណាយលើសេវាកម្មដែលទាក់ទងនឹងការធ្វើដំណើរ ។ យើងរំពឹងថាការចំណាយទាក់ទងនឹងការធ្វើដំណើរអាចបន្តលើសពីការប្រើប្រាស់ក្នុងស្រុក»។ យោងតាមប្រតិបត្តិករគេហទំព័រទេសចរណ៍ Trip.com ការកក់ដំណើរទេសចរណ៍ទៅកាន់សិង្ហបុរី ថៃ និងម៉ាឡេស៊ី បានកើនឡើងជាង ៣០ភាគរយចាប់ពីថ្ងៃទី១០-១៧ ខែកុម្ភៈ បើធៀបនឹងរយៈពេលដូចគ្នាក្នុងឆ្នាំ២០១៩។ ទន្ទឹមនេះ ចំនួនភ្ញៀវទេសចរចិនទៅកម្សាន្តនៅជប៉ុន និងកូរ៉េខាងត្បូងបានកើនឡើងក្នុងឲកាសបុណ្យចូលឆ្នាំចិន។ ដោយឆ្លុះបញ្ចាំងពីនិន្នាការកើនឡើងពីគោលនយោបាយគ្មានទិដ្ឋាការ ការកក់សណ្ឋាគារនៅទីក្រុងបាងកកបានកើនឡើង៣ដងក្នុងអំឡុងថ្ងៃទី ១០-១៣ ខែកុម្ភៈ បើធៀបនឹងរយៈពេលដូចគ្នាកាលពីឆ្នាំមុន ខណៈការកក់សណ្ឋាគារនៅសិង្ហបុរីបានកើនឡើង៩ ដង។ នេះយោងតាមគេហទំព័រទេសចរណ៍ LY.com។ ចំណែកការទូទាត់ប្រាក់តាមរយៈ Alipay របស់ភ្ញៀវទេសចរចិននៅសិង្ហបុរី ថៃ និងម៉ាឡេស៊ីបានកើនឡើង ៧,៥ភាគរយចន្លោះថ្ងៃទី ៩-១២ ខែកុម្ភៈ ធៀបនឹងឆ្នាំ២០១៩ ដែលកើនជិត៧ដងបើធៀបជាងឆ្នាំមុន។ ក្រៅពីតំបន់អាស៊ីអាគ្នេយ៍ ភ្ញៀវទេសចរចិនក៏កំពុងស្វែងរកគោលដៅថ្មីនៅមជ្ឈិមបូព៌ាដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3799.txt	ការធ្លាក់ចុះនៃផលិតផលក្នុងស្រុកសរុប (GDP)របស់អ៊ីស្រាអែល គឺមានទំហំធំជាងអ្វី ដែលអ្នកវិភាគបានព្យាករពីមុន។ ការណ៍នេះបានកើតឡើងពេលទាហានបម្រុងអ៊ីស្រាអែលរាប់សែននាក់ ត្រូវបានចល័តទៅកាន់សមរភូមិ នៅពេលដែលសង្រ្គាមបានផ្ទុះឡើង បន្ទាប់ពីការវាយប្រហាររបស់ក្រុមហាម៉ាសកាលពីថ្ងៃទី៧ ខែតុលា ឆ្នាំ២០២៣។	កំណើនសេដ្ឋកិច្ចអ៊ីស្រាអែលបានថយចុះ ១៩,៤ភាគរយនៅក្នុងត្រីមាសទី៤ បើប្រៀបធៀបទៅនឹងត្រីមាសទី៣ ឆ្នាំ២០២៣។ បើតាមទីភ្នាក់ងារស្ថិតិអ៊ីស្រាអែលកងកម្លាំងបម្រុងជាង ៣០០ពាន់នេះ បានទុកការងាររបស់ពួកគេ ដើម្បីចូលរួមក្នុងការប្រយុទ្ធប្រឆាំងនឹងក្រុមហាម៉ាស ដែលបណ្តាលឱ្យកម្លាំងការងាររបស់ប្រទេសនេះ ធ្លាក់ចុះ៧ភាគរយ ។ កត្តាដែលបណ្តាលឱ្យសេដ្ឋកិច្ចអ៊ីស្រាអែលធ្លាក់ចុះ គឺកម្មវិធីឧបត្ថម្ភលំនៅដ្ឋានរបស់រដ្ឋាភិបាលសម្រាប់មនុស្សជាង ១២០ពាន់នាក់ ដែលជម្លៀសចេញពីតំបន់ភាគខាងជើង និងភាគខាងត្បូងរបស់ប្រទេស។ បន្ទាប់ពីសង្គ្រាមផ្ទុះឡើង អ៊ីស្រាអែលបានដាក់ការរឹតបន្តឹងយ៉ាងតឹងរ៉ឹង លើកម្មករប៉ាឡេស្ទីនពីតំបន់ West Bank ចូលមកក្នុងប្រទេស។ កង្វះប្រភពកម្លាំងពលកម្មមួយផ្សេងទៀត បានប៉ះពាល់យ៉ាងខ្លាំងដល់ឧស្សាហកម្មសំណង់របស់អ៊ីស្រាអែល ដែលបង្កើនឧបសគ្គដល់កំណើនសេដ្ឋកិច្ច។ យ៉ាងណាមិញ នៅឆ្នាំ២០២៣ សេដ្ឋកិច្ចអ៊ីស្រាអែល នឹងនៅតែមានភាពលូតលាស់ក្នងអត្រា ២ភាគរយ បើធៀបនឹងឆ្នាំ២០២២។ ប៉ុន្តែកំណើននេះ នៅតែទាបជាងឆ្នាំ២០២២ ដែលមានអត្រាកើនឡើងរហូតដល់ ៦,៥ភាគរយ។ ការចំណាយរបស់រដ្ឋាភិបាលអ៊ីស្រាអែលបានកើនឡើង ៨៨ភាគរយក្នុងរយៈពេល៣ខែ បន្ទាប់ពីសង្រ្គាមបានផ្ទុះឡើងបើធៀបទៅនឹងត្រីមាសទី៣ ឆ្នាំ២០២៣។ លើសពីនេះ ការប្រើប្រាស់របស់អ៊ីស្រាអែលបានធ្លាក់ចុះ ២៧ភាគរយក្នុងត្រីមាសទី ៤ ខណៈការនាំចូលទំនិញ និងសេវាកម្មបានធ្លាក់ចុះ ៤២ភាគរយ។ ចំណែកការនាំចេញបានថយចុះ ១៨ភាគរយ ហើយការវិនិយោគបានថយចុះ ៦៧,៨ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_380.txt	ព្រះអង្គម្ចាស់ Frederik X ដែលមានព្រះជន្ម ៥៥ព្រះវស្សាបានឡើងសោយរាជ្យជាផ្លូវការបន្តពីមាតារបស់ព្រះអង្គ គឺម្ចាស់ក្សត្រី Margrethe ទី២ដែលបានសោយរាជ្យជាង៥ទសវត្សរ៍នៅដាណឺម៉ាក។	បន្ទាប់ពីក្បួនដង្ហែចុងក្រោយនៅលើរាជរថតាមដងផ្លូវនៃទីក្រុងកូប៉ិនហាកព្រះមហាក្សត្រិយានី Margrethe ទី២ នៅថ្ងៃទី១៤ ខែមករាបានចុះហត្ថលេខាលើសេចក្តីប្រកាសដាក់រាជ្យក្នុងអំឡុងពេលកិច្ចប្រជុំក្រុមប្រឹក្សារដ្ឋនៅវិមាន Christiansborg ដោយបញ្ចប់ការសោយរាជ្យរយៈពេល ៥២ឆ្នាំ។ បើតាមសេចក្តីប្រកាសពីព្រះបរមរាជវាំងដាណឺម៉ាក ការស្នងរាជ្យរបស់ព្រះអង្គ Frederik ជាផ្លូវការចាប់ផ្តើមពីពេលដែលម្ចាស់ក្សត្រី Margrethe ទី២ បានចុះហត្ថលេខាលើសេចក្តីប្រកាសដាក់រាជ្យតទៅ។ ព្រឹត្តិការណ៍នេះមានការចូលរួមពីតំណាងរដ្ឋាភិបាល ម្ចាស់ក្សត្រី Margrethe ទី២ ព្រះមហាក្សត្រថ្មី Frederik ព្រះជន្មដែលមានព្រះជន្ម ៥៥ព្រះវស្សា និងមហេសីព្រះអង្គ និងព្រះរាជបុត្រច្បងព្រះអង្គម្ចាស់ New Christian ព្រមទាំងមេធាវីអូស្ត្រាលី Mary Donaldson ព្រះជន្ម ៥១ព្រះវស្សាដែលបច្ចុប្បន្នជាព្រះមហាក្សត្រិយានីថ្មី ។ ដាណឺម៉ាក ជាប្រទេសមានរាជាធិបតេយ្យចំណាស់ជាងគេបំផុតមួយរបស់ពិភពលោក ប៉ុន្តែមិនបានប្រារព្ធពិធីឡើងគ្រងរាជ្យដ៏អធិកអធម ដោយគ្មានឥស្សរជនបរទេស ឬរាជវង្សត្រូវបានអញ្ជើញឱ្យចូលរួមក្នុងព្រឹត្តិការណ៍នេះឡើយ។ ម្ចាស់ក្សត្រី Margrethe ទី២មានព្រះជន្ម ៨៣ ព្រះវស្សា បានធ្វើឱ្យប្រជាជាតិមានការភ្ញាក់ផ្អើលនៅថ្ងៃចូលឆ្នាំសកល ពេលដែលព្រះនាងបានប្រកាសលះបង់រាជបល្ល័ង្ក។ ប្រហែល១ម៉ោងបន្ទាប់ពីពិធីចុះហត្ថលេខា នាយករដ្ឋមន្ត្រីដាណឺម៉ាក Mette Frederiksen បានប្រកាសព្រះមហាក្សត្រថ្មីនៅវិមាន Christiansborg ដែលជាអាគាររដ្ឋសភា និងរដ្ឋាភិបាល ហើយព្រះមហាក្សត្រ Frederik បានអានសេចក្តីថ្លែងការណ៍ខ្លីនៅទីនោះ។ « ក្តីសង្ឃឹមរបស់ខ្ញុំគឺដើម្បីក្លាយជាស្តេចបង្រួបបង្រួមសម្រាប់អនាគត... នោះគឺជាទំនួលខុសត្រូវដែលខ្ញុំប្រកាន់យកដោយការគោរព មោទនភាព និងសុភមង្គលច្រើន»។ មហាក្សត្រដាណឺម៉ាក Frederik មានព្រះរាជបន្ទូលនៅចំពោះមុខប្រជារាស្រ្តបែបនេះ។ បន្ទាប់មកនៅពេលរសៀល ព្រះមហាក្សត្រ និងម្ចាស់ក្សត្រីបានជិះរទេះត្រឡប់ទៅព្រះបរមរាជវាំងវិញ គឺវិមាន Amalienborg ដែលជាវិមានរាជវង្សដែលបានសាងសង់ក្នុងទសវត្សរ៍ឆ្នាំ ១៧៥០ និងមានទីតាំងនៅកណ្តាលទីក្រុងកូប៉ិនហាក។ មនុស្សរាប់ពាន់នាក់បានប្រមូលផ្តុំគ្នានៅព្រឹកថ្ងៃទី១៤ ខែមករា នៅខាងក្រៅវិមាន Christiansborg ទោះបីជាអាកាសធាតុត្រជាក់ក៏ដោយ។ រូបគំនូររបស់ព្រះមហាក្សត្រី និងបដាដែលមានសារថ្លែងអំណរគុណដល់ព្រះនាងត្រូវបានព្យួរពាសពេញរាជធានី។ ផ្លាកសញ្ញាអេឡិចត្រូនិចនៅលើរថភ្លើងក្រោមដីរត់សារថា អរគុណសម្រាប់ការធ្វើដំណើរ ម្ចាស់ក្សត្រី Margrethe ទី២ ។ ទន្ទឹមនេះ ព្រះអង្គ Frederik ក៏ទទួលបានការគាំទ្រពីប្រជាជនជាង ៨០ភាគរយផងដែរ ។ ព្រះអង្គត្រូវបានរំពឹងថា នឹងនាំយករចនាប័ទ្មផ្ទាល់ខ្លួនទៅនឹងរាជាធិបតេយ្យដាណឺម៉ាកដែលមានតាំងពីសម័យ Viking សតវត្សទី១០៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3800.txt	គិតត្រឹមថ្ងៃទី៦ ខែមីនា ឆ្នាំ២០២៣ ម្ចាស់ក្រុមហ៊ុនថាមពល Bayan Resources របស់ឥណ្ឌូណេស៊ី លោក Low Tuck Kwong បានឈរនៅកំពូលតារាងចំណាត់ថ្នាក់មហាសេដ្ឋីប្រាក់ពាន់លានប្រចាំតំបន់អាស៊ានរបស់សន្ទស្សន៍មហាសេដ្ឋីពាន់លាន Bloomberg។ ប្រាក់ចំណូលរបស់មហាសេដ្ឋីឥណ្ឌូណេស៊ីរូបនេះមានចំនួន ២៧,២ពាន់លានដុល្លារ។	ខាងក្រោមនេះ ជាមហាសេដ្ឋីដែលមានទ្រព្យសម្បត្តិច្រើនជាងបំផុតទាំង១៥រូបនៅតំបន់អាស៊ាន ដោយផ្អែកតាមទិន្នន័យរបស់ Bloomberg ៖ ឥណ្ឌូណេស៊ី ១. លោក Low Tuck Kwong មានទ្រព្យសម្បត្តិសរុប ២៧,២ពាន់លានដុល្លារ។ លោកជាស្ថានិក និងប្រធានក្រុមហ៊ុនថាមពល Bayan Resources ដែលរុករករ៉ែធ្យូងថ្មនៅឥណ្ឌូណេស៊ី។ ២. លោក Budi Hartono មានទ្រព្យសម្បត្តិសរុប ២៣,៣ពាន់លានដុល្លារ។ លោកជាម្ចាស់គ្រប់គ្រងក្រុមហ៊ុនថ្នាំជក់ Djarum ដែលជាក្រុមហ៊ុនផលិតបារីធំជាងគេទីបីរបស់ពិភពលោក។ ៣. លោក Michael Hartono មានទ្រព្យសម្បត្តិសរុប ២១,៧ពាន់លានដុល្លារ។ លោកជាបងប្រុសលោក Budi Hartono ដែលគ្រប់គ្រងហ៊ុនផលិតបារី Djarum ដែលទទួលមរតកពីឪពុក។ ៤. លោក Prajogo Pangestu មានទ្រព្យសម្បិត្តិសរុប ២១,៣ពាន់លានដុល្លារ។ លោកជាស្ថាបនិកក្រុមហ៊ុន Barito Pacific Group ដែលធ្វើអាជីវកម្មលើព្រៃឈើ ប្រេង និងឧស្ម័ន ធ្យូងថ្ម និងរ៉ែមាស។ ៥. លោក Anthoni Salim មានទ្រព្យសម្បត្តិសរុប ១១ពាន់លានដុល្លារ។ លោកជាប្រធានក្រុមហ៊ុន Salim Group ដែលមានអាជីវកម្មចម្រុះដូចជា អាហារ ការលក់រាយ ធនាគារ ទូរគមនាគមន៍ និងថាមពល។ ៦. លោក Sri Prakash Lohia មានទ្រព្យសម្បត្តិសរុប ៧,០៧ពាន់លានដុល្លារ។ លោកជាមហាសេដ្ឋីឥណ្ឌូណេស៊ីដើមកំណើតឥណ្ឌា ស្ថានិកនិងប្រធានក្រុមហ៊ុន Indorama Corporation ជាក្រុមហ៊ុនចម្រុះគីមីឥន្ធនៈ និងវាយនភណ្ឌ។ សិង្ហបុរី ១. លោក Li Xiting មានទ្រព្យសម្បត្តិសរុប ១៥,៨ពាន់លានដុល្លារ។ លោកជាមហាសេដ្ឋី សិង្ហបុរីដើមកំណើតចិនដែលសហស្ថាបនិក និងជាសហនាយកប្រតិបត្តិនៃក្រុមហ៊ុន Mindray ផលិតឧបករណ៍វេជ្ជសាស្ត្រដ៏ធំបំផុតរបស់ចិន។ ២. លោក Goh Cheng Liang មានទ្រព្យសម្បិត្តិសរុប ១០,៨ពាន់លានដុល្លារ។ លោកជាស្ថានិកក្រុមហ៊ុន Wuthelam Holdings ដែលផលិតថ្នាំលាប និងថ្នាំកូតនៅសិង្ហបុរី។ ៣. លោក Jason Chang មានទ្រព្យសម្បត្តិសរុប ៦,២៨ពាន់លានដុល្លារ។ លោកជាប្រធានក្រុមហ៊ុនផលិតបន្ទះឈីប Advanced Semiconductor Engineering (ASE) ដែលមានមូលដ្ឋាននៅតៃវ៉ាន់។ ម៉ាឡេស៊ី ១. លោក Robert Kuok មានទ្រព្យសម្បត្តិសរុប ១៦,៦ពាន់លានដុល្លារ។ លោកជាអ្នកមានបំផុតនៅម៉ាឡេស៊ីដែលជាម្ចាស់ក្រុមហ៊ុន PPB Group រកស៊ីផ្នែកអចលនទ្រព្យ សណ្ឋាគារ។ ថៃ ១. លោក Charoen Sirivadhanabhakdi ជាមហាសេដ្ឋីថៃមានទ្រព្យសម្បត្តិសរុប ១១,៤ពាន់លានដុល្លារ។ លោកជាស្ថាបនិកក្រុមហ៊ុន Thai Beverage និងប្រធានក្រុមហ៊ុន TCC Group និង Fraser and Neave, Ltd ។ ២. លោក Sarath Ratanavadi មានទ្រព្យសម្បត្តិសរុប ៩,៧៧ពាន់លានដុល្លារ។ លោកជានាយកប្រតិបត្តិក្រុមហ៊ុន Gulf Energy Development ដែលជាក្រុមហ៊ុនផលិតថាមពលដ៏ធំបំផុតមួយរបស់ថៃ។ វៀតណាម ១. លោក Pham Nhat Vuong មានទ្រព្យសម្បត្តិសរុប ៧,៣៤ពាន់លានដុល្លារ។ លោកជាម្ចាស់ក្រុមហ៊ុន VinGroup ដែលរកស៊ីលើអចលនទ្រព្យ រថយន្តអគ្គិសនី ហាងទំនិញលក់រាយ។ ហ្វីលីពីន ១. លោក Manuel Villar មានទ្រព្យសម្បត្តិសរុប ១០,៥ពាន់លានដុល្លារ។ លោកជាមហាសេដ្ឋី និងជាអ្នកនយោបាយហ្វីលីពីនដែលរកស៊ីផ្នែកអចលនទ្រព្យ។ ២. លោក Enrique Razon មានទ្រព្យសម្បត្តិសរុប ៨,៣ពាន់លានដុល្លារ។ លោកជាប្រធាន និងនាយកប្រតិបត្តិក្រុមហ៊ុន International Container Terminal Services, Inc គ្រប់គ្រងកំពង់ផែដ៏ធំរបស់ហ្វីលីពីន។ បច្ចុប្បន្នលោក Jeff Bezos ដែលជាស្ថានិកAmazon មានទ្រព្យសម្បត្តិ ១៩៧ពាន់លានដុល្លារដែលច្រើនជាងលើលោក ខណៈលោក Elon Musk មានទ្រព្យសរុបត្រឹម ១៩២ពាន់លានដុល្លារឈរនៅលំដាប់លេខ៣ ។ ចំណែកមហាសេដ្ឋីជាប់ចំណាត់ថ្នាក់លេខ២ គឹលោក Bernard Arnault ស្ថានិកក្រុមហ៊ុន LVMH ដែលមានទ្រព្យសម្បត្តិសរុប ១៩៤ពាន់លានដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3801.txt	នាយករដ្ឋមន្រ្តីថៃលោក សេដ្ឋា ថាវីស៊ីន នៅថ្ងៃទី៩ ខែកុម្ភៈ បានជូនពរដល់ទំនាក់ទំនងចិន-ថៃឱ្យស្ថិតស្ថេរ និងរីកចម្រើនផ្នែកពាណិជ្ជកម្ម ការវិនិយោគជាមួយគ្នា។ ប្រមុខរដ្ឋាភិបាលរូបនេះ បានបន្ថែមថា ការលើកលែងទិដ្ឋាការឱ្យគ្នាទៅមកនឹងជំរុញទំនាក់ទំនងកាន់តែជិតស្និតរវាងប្រទេសទាំងពីរ។	លោក សេដ្ឋា ថាវីស៊ីន បានជូនពរឱ្យគោលនយោបាយលើកលែងទិដ្ឋាការ ជួយសម្រួល និងពន្លឿនការធ្វើដំណើររបស់ប្រជាជនថៃ និងចិន។ លោកបានបន្តថា ៖« ថៃតែងតែស្វាគមន៍ និងផ្តល់សុវត្តិភាពសម្រាប់ភ្ញៀវចិនរួចជាស្រេច»។ ទន្ទឹមនេះ នាយករដ្ឋមន្រ្តីថៃ ក៏បានកោតសរសើរទំនាក់ទំនងប្រទេសទាំងពីរចំពោះមិត្តភាពស្ថិតស្ថេរជានិរន្តន៍ និងជូនពរឱ្យថៃ និងចិនទទួលបាននូវភាពរុងរឿងផ្នែកពាណិជ្ជកម្ម និងការវិនិយោគអំឡុងពេលចូលឆ្នាំចិន។ លោកបានសង្គត់ធ្ងន់ថា ៖« យើងជាបងប្អូន»។ ថៃ និងចិនបានចុះហត្ថលេខាលើកិច្ចព្រមព្រៀងលើកលែងទិដ្ឋាការ កាលពីថ្ងៃទី២៨ ខែមករា ដែលអនុញ្ញាតឱ្យប្រជាជនប្រទេសទាំងពីរចេញ-ចូល ដោយគ្មានទិដ្ឋាការរយៈពេល៣០ថ្ងៃ ហើយនឹងចូលជាធរមានចាប់ពីថ្ងៃទី១ ខែមីនា។ ថៃទទួលបានភ្ញៀវទេសចរអន្តរជាតិចំនួន ២,៧លាននាក់ចាប់ពីថ្ងៃទី១ ដល់ថ្ងៃទី២៨ ខែមករា។ ក្នុងនោះមានទេសចរចិនជាង ៤សែននាក់ដែលកើនឡើងជិត៥ដងធៀបគ្រាដូចគ្នាកាលពីឆ្នាំមុន។ នេះបើតាមសារព័ត៌មាន Bangkok Post។ កាលពីចុងខែមករា អាជ្ញាធរទេសចរណ៍ថៃ (TAT) បានព្យាករថា ភ្ញៀវទេសចរបរទេសប្រមាណជិត ១លាននាក់ នឹងមកកម្សាន្តតាមតំបន់ទេសចរណ៍នានារបស់ថៃ ក្នុងអំឡុងបុណ្យចូលឆ្នាំចិនដែលនឹងប្រព្រឹត្តទៅចាប់ពីថ្ងៃទី៨-១៦ ខែកុម្ភៈ ហើយអាចបង្កើតប្រាក់ចំណូលបាន ២៨ពាន់លានបាត (៧៨៤លានដុល្លារ)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3802.txt	ក្នុងឆ្នាំ ២០២៣ ចិនបានចំណាយប្រាក់ជាង ២ពាន់លានដុល្លារដើម្បីទិញទុរេនប្រមាណ ៥២៤ពាន់តោនពីវៀតណាម ដែលកើនឡើងជាង១១ដងបើធៀបនឹងឆ្នាំ ២០២២។	នេះជាទិន្នន័យចុងក្រោយបំផុតដែលដកស្រង់ដោយសមាគមបន្លែ និងផ្លែឈើវៀតណាមពីគយចិន។ កាលពីឆ្នាំមុន ទុរេនវៀតណាមត្រូវបានចិនទិញក្នុងបរិមាណច្រើនបំផុតមិនធ្លាប់មាន។ ការបង្កើនចំណែកទីផ្សារផ្លែទុរេនវៀតណាមនៅក្នុងទីផ្សារចិនបានកើនពី ៦ភាគរយក្នុងឆ្នាំ២០២២ ដល់ជិត៣៣ភាគរយក្នុងឆ្នាំ២០២៣ ។ សារព័ត៌មាន VnExpress បានដកស្រង់សម្តីលោក ដាំង ហ៊្វុកង្វៀន ប្រធានសមាគមន៍បន្លែ និងផ្លែឈើវៀតណាមថា ២០២៣ជាឆ្នាំជោគជ័យដ៏អស្ចារ្យសម្រាប់វិស័យទុរេន។ ជាមួយនឹងទិន្នផលនាំចេញជិត ៥២៤ ០០០តោនទៅកាន់ចិន វៀតណាមកំពុងធ្វើឱ្យចំណែកទីផ្សារទុរេនរបស់ថៃ និងម៉ាឡេស៊ីធ្លាក់ចុះ។ បើតាមលោក ហ្វ៊ុកង្វៀន ទុរេនវៀតណាមមានគុណសម្បត្តិទាំងតម្លៃ និងពេលវេលាដឹកជញ្ជូនដោយចំណាយពេលត្រឹមតែ ២ថ្ងៃប៉ុណ្ណោះ បើធៀបនឹង ៧ថ្ងៃពីថៃដើម្បីទៅដល់ចិន។ យ៉ាងណាមិញ ថៃនៅតែសក្តានុពលក្នុងការប្រមូលទិន្នផលទុរេន ដោយក្លាយជាអ្នកផ្គត់ផ្គង់សំខាន់ទៅកាន់ទីផ្សារចិនដែលមានចំណែកទីផ្សារ ៦៨ភាគរយ។ ប្រទេសនេះក៏កំពុងជំរុញផ្លូវរថភ្លើងល្បឿនលឿនទៅកាន់ចិនដែរ ដើម្បីកាត់បន្ថយពេលវេលាដឹកជញ្ជូន។ ជាមួយទុរេនស្រស់ពីហ្វីលីពីនដែលមានរសជាតិឆ្ងាញ់កំពុងលេចធ្លោនៅឆ្នាំនេះ វៀតណាមត្រូវបន្តប្រឈមនឹងគូប្រជែងខ្លាំងៗជាច្រើន។ ហ្វីលីពីនកំពុងផ្គត់ផ្គង់ទុរេនទៅកាន់ទីផ្សារចាប់ពីខែកុម្ភៈដល់ខែមេសា និងពីខែសីហាដល់ខែតុលាជារៀងរាល់ឆ្នាំ។ ទោះបីជាវាទើបតែឈានជើងចូលទីផ្សារចិនក៏ដោយ បរិមាណពីប្រទេសនេះបានកើនឡើងជិត ១០០ពាន់តោន។ ក្រៅពីគូប្រជែងទាំងនេះ វៀតណាមក៏អាចប្រឈមចំពោះទីផ្សារចិនដែលមានទុរេនក្នុងស្រុកដែលកំពុងបង្កើនការដាំដុះនៅភាគខាងត្បូងចិន។ បន្ថែមពីនេះ ចិនក៏កំពុងសម្លឹងមើលភាពរីកចម្រើនទុរេនពីកម្ពុជា និងឥណ្ឌូណេស៊ី ប៉ុន្តែអាចនឹងចំណាយពេល ៥-១០ឆ្នាំដើម្បីទទួលបានជោគជ័យ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3803.txt	ឥណ្ឌា និងអេមីរ៉ាត់អារ៉ាប់រួម នៅថ្ងៃទី១៣ ខែកុម្ភៈ បានចុះហត្ថលេខាលើកិច្ចព្រមព្រៀងអភិវឌ្ឍន៍ច្រករបៀងពាណិជ្ជកម្មឆ្លងទ្វីប។ គម្រោងនេះ នឹងជួយតភ្ជាប់ឥណ្ឌាជាមួយអឺរ៉ុបតាមរយៈបណ្តាប្រទេសនៅមជ្ឈិមបូព៌ាដោយតាមរយៈផ្លូវសមុទ្រ និងផ្លូវដែក។	ក្រសួងការបរទេសឥណ្ឌាបាននិយាយថា កិច្ចព្រមព្រៀងក្របខ័ណ្ឌនេះត្រូវបានសម្រេចក្នុងអំឡុងដំណើរទស្សនកិច្ចលើកទី៧ របស់នាយករដ្ឋមន្ត្រី នារិន្ទ្រា ម៉ូឌី ទៅកាន់អេមីរ៉ាតអារ៉ាប់រួម។ យ៉ាងណាមិញ ភាគីអេមីរ៉ាតអារ៉ាប់រួមមិនទាន់បានប្រកាសអំពីខ្លឹមសារលម្អិតនៃកិច្ចព្រមព្រៀងនេះទេ។ គម្រោងសាងសង់ច្រករបៀងពាណិជ្ជកម្មថ្មីរវាង ឥណ្ឌា-មជ្ឈិមបូព៌ា-អឺរ៉ុប ត្រូវបានប្រកាសកាលពីខែកញ្ញា ឆ្នាំ២០២៣ ដែលត្រូវបានគេដាក់ឈ្មោះថា game changer ។ មេដឹកនាំនៃបណ្តាប្រទេសឥណ្ឌា អាម៉េរិក អារ៉ាប៊ីសាអូឌីត អេមីរ៉ាតអារ៉ាប់រួម បារាំង អាល្លឺម៉ង់ អ៊ីតាលី និងសហភាពអឺរ៉ុបបានរួមគ្នាបង្ហាញច្រករបៀងសេដ្ឋកិច្ចដ៏ធំនេះនៅថ្ងៃទី ៩ ខែកញ្ញាខាងក្រៅកិច្ចប្រជុំកំពូល G20 ។ ច្រករបៀងសេដ្ឋកិច្ចឥណ្ឌា-មជ្ឈិមបូព៌ាលាតសន្ធឹងពីឥណ្ឌាឆ្លងកាត់សមុទ្រអារ៉ាប់ទៅអារ៉ាប់រួម និងអារ៉ាប៊ីសាអូឌីត មុនពេលតភ្ជាប់តាមរយៈហ្សកដានី និងអ៊ីស្រាអែលទៅកាន់អឺរ៉ុប។ គម្រោងថ្មីនេះនឹងមានច្រករបៀងពីរ។ ច្រករបៀងខាងកើតនឹងតភ្ជាប់ឥណ្ឌាជាមួយបណ្តាប្រទេសឈូងសមុទ្រ ហើយច្រករបៀងភាគខាងជើងនឹងតភ្ជាប់ឈូងសមុទ្រអារ៉ាប់ជាមួយអឺរ៉ុប។ ច្រករបៀងនឹងមានបណ្តាញផ្លូវទឹករហូតដល់ផ្លូវដែក ដើម្បីជួយសម្រួលដល់ការដឹកជញ្ចូនសម្រាប់ប្រទេសនានាជាសមាជិក។ គម្រោងនេះ និងមានការដាក់ពង្រាយបណ្តាញខ្សែកាបសម្រាប់តភ្ជាប់អគ្គិសនី និងឌីជីថល រួមទាំងបំពង់សម្រាប់ការនាំចេញអ៊ីដ្រូសែន។ មនុស្សជាច្រើនចាត់ទុកច្រករបៀងសេដ្ឋកិច្ចឥណ្ឌា-មជ្ឈិមបូព៌ា-អឺរ៉ុប ជាចេតនាដែលឥណ្ឌាប្រឆាំងនឹងគម្រោង BRI។ ទីក្រុងញូវដែលីបានប្រឆាំងនឹងគម្រោងហេដ្ឋារចនាសម្ព័ន្ធដ៏មានមហិច្ឆតារបស់លោក ស៊ី ជាយូរមកហើយដោយសារតែ BRI ឆ្លងកាត់ទឹកដីបាគីស្ថានមួយផ្នែកដែលឥណ្ឌាចាត់ទុកថាជាទឹកដីខ្លួន៕ ច្រករបៀងសេដ្ឋកិច្ចឥណ្ឌា-មជ្ឈិមបូព៌ាលាតសន្ធឹងពីឥណ្ឌាឆ្លងកាត់សមុទ្រអារ៉ាប់ទៅអារ៉ាប់រួម និងអារ៉ាប៊ីសាអូឌីត មុនពេលតភ្ជាប់តាមរយៈហ្សកដានី និងអ៊ីស្រាអែលទៅកាន់អឺរ៉ុប។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

Subsets and Splits

No community queries yet

The top public SQL queries from the community will appear here once available.